
Nota autoarei 


De ce o biografie a lui Corneliu Zelea Codreanu? Primul 
răspuns pe care l-aș da acestei întrebări ar fi: de ce nu? 
Atunci, interlocutorul meu imaginar ar continua: la ce bun 
o biografie a unui antisemit notoriu, antidemocrat şi xeno- 
fob, un apucat mistic și violent, când s-au văzut deja urmă- 
rile totalitarismelor fascist și comunist și ale rasismului, 
iar în zilele noastre asistăm la înflorirea organizaţiilor te- 
roriste și a intoleranţei pe baze religioase? Tocmai de aceea, 
aș răspunde. Necunoscut sau măsluit, trecutul ar rămâne 
o veșnică piatră de poticnire dacă nu ar apărea an de an 
nenumărate cărți despre personajele întunecate ale istoriei, 
care să explice fascinația colectivă pe care au exercitat-o, la 
vremea lor, Hitler, Mussolini, Stalin sau alții ca ei, și rădă- 
cinile biografice ale cruzimii și delirului de putere în cazul 
fiecăruia. 

Îmi lipsea o biografie a lui Corneliu Zelea Codreanu din 
care să-mi lămuresc mai bine emoția admirativă sau, dim- 
potrivă, oroarea pe care acest om o stârnește până în zilele 
noastre. Așadar i-am scris biografia eu însămi, căutând 
mai degrabă să înțeleg înainte de a judeca, să descopăr, și 
nu să-i induc cititorului opinii gata făcute. Acolo unde nu 
am avut destule elemente pentru a reconstitui o scenă de 
viață, am pus întrebări, am făcut deducţii, am lansat ipoteze 
şi am lăsat loc de răspunsuri. Am citit, documentându-mă, 

memorii și amintiri ale contemporanilor lui Codreanu, scrie- 
rile lui și ale principalilor săi colaboratori, cărți și articole 
scrise de istorici români și străini despre fenomenul legio- 
nar, ziare și reviste interbelice. Demersul meu este, în bună 
măsură, și unul literar. Am încercat să dau viață unei epoci 
şi unui personaj istoric contradictoriu, prezentându-le 
cititorilor sursele de inspiraţie ale gândirii şi acţiunilor lui 
Zelea Codreanu, unele dintre ele certe, dar nemenţionate 
până acum în analizele istoricilor. 

Titlul acestei cărţi e împrumutat dintr-un text de sertar 
al lui Emil Cioran, Mon pays. A fost scris la începutul ani- 
lor *go și publicat postum, în 1996, la Editura Humanitas. 
El rezumă cel mai bine vâltoarea anilor '3o în România, acea 
epocă pe care Cioran o numește a „martirilor sângeroși“ 
sau a „visătorilor sanghinari“, întemeietori ai unei „mișcări 
crude, amestec de preistorie și profeție, de mistică a rugă- 
ciunii și a revolverului“. O epocă, spune Cioran, care „fusese 
întemeiată pe idei feroce“ și care „a dispărut în ferocitate“. 

De aceea, povestea lui Corneliu Zelea Codreanu este, 
într-un fel, povestea României interbelice. Ea ar putea fi cu 
greu înțeleasă în afara contextului istoric în care acesta a 
trăit, a oamenilor pe care i-a cunoscut, a experiențelor pe care 
le-a parcurs, a școlilor prin care a trecut, a lecturilor care l-au 
format și a unei Europe răvășite, aflate între două războaie 
devastatoare și în căutarea unei speranțe de supraviețuire. 

Această biografie se adresează, în primul rând, publi- 
culuilarg. Ea este, în esenţă, o încercare de a desluși chipul 
unor vremuri care, amestecând politica cu religia, au sfâr- 
şit în sânge şi barbarie. Dacă n-ar fi fost om în came și oase, 
Corneliu Zelea Codreanu ar fi făcut parte dintr-o galerie 
a personajelor distopice, pe care realitatea, în aparențele 
ei de raționalitate, nu e pregătită să le primească. 

Deopotrivă adulat și demonizat, profilul lui se pierde 
adesea în interpretări și reinterpretări tributare, în mod 
fatal, unei mize ideologice sau unei emoţii partizane. 

Această carte povesteşte viața lui Codreanu, desigur, 
aşa cum am înțeles-o eu, încercând să trădez cât mai puțin 
adevărul şi contradicţiile personajului. E o experiență aparte, 
filosemit fiind, să refaci parcursul unui antisemit. Sper ca 
deopotrivă, prietenii mei evrei şi ceilalți cititori să înțeleagă 
că, în aceste pagini, am încercat să-l redau, așa cum va fi 
fost el, trecutului și istoriei. 

Ţin să le mulțumesc tuturor celor care m-au ajutat să 
înțeleg mai bine chestiunile de natură istorică, religioasă 
şi lingvistică ale României Mari, pentru amabilitatea cu 
care au răspuns nenumăratelor mele întrebări. Le sunt 
îndatorată în mod special lui Gabriel Liiceanu, Lidiei Bodea 
şi lui Radu Gârmacea, care au sprijinit constant, cu obser- 
vaţii și sugestii, redactarea textului și fără de care nu aș 
fi dus niciodată la capăt proiectul acestei cărți. 


TATIANA NICULESCU 


O familie din Bucovina 


Cu mai bine de un secol în urmă, Igești era un cătun 
din raionul Storojineţ, înregistrat pe hărțile Austro-Unga- 
riei în ţinutul Bucovinei, ducat cu populație amestecată, 
cuprins între Galiţia şi Moldova. Sătenii erau care orto- 
docși, care greco-catolici, romano-catolici, protestanți sau 
evrei. Religia oficială era catolicismul, dar administraţia 
era tolerantă și binevoitoare față de alte credințe. 

Un tânăr pe nume Nicolae Zielinski (scris când Zilinski, 
Zelinski, când Zilinschi/Zelinschi) s-a însurat cu o fată pe 
care o chema Agafia Antek (scris Antec). După nume, să 
fi fost amândoi de origine poloneză. În limbile slave, rădă- 
cina zel/zil a numelui lui de familie înseamnă „verde“. Pe 
românește, l-ar fi chemat, poate, „verdeţ“ sau „vărzar“. De 
altfel, era, se pare, pădurar. Numele ei, Antek, era Anton/ 
Antonie în polonă. Nicolae și Agafia au avut curând un fiu 
pe care, dacă l-au botezat Jan, la școală va fi fost înregis- 
trat ca Johan, iar apoi va deveni Ion Zilinski/Zelinski. 

În vremea în care micuțul Johan mergea la școala din 
sat, pe harta Bucovinei se desenau linii de cale ferată şi 
gări noi. La inaugurarea lor, se aduna puhoi de lume ca să 
vadă locomotivele cu aburi, pufăind ca niște zimbri cu spi- 
nări lucioase, împodobite cu coroniţe de brad, cu drapele și 
cu portretul împăratului Franz Joseph, deschizând calea. 
În spatele fanfarei şi la un pas respectuos de oficialitățile 

Societăţii Bukowinaer Lokalbahnen, pe lângă germani aflaţi 
în Bucovina la a doua ori a treia generaţie, se înghesuiau 
români bucovineni din tată-n fiu, fermieri unguri veniți din 
Transilvania, ucraineni, slovaci, raskolnici fugiți de perse- 
cuţiile din ţara lor, polonezi refugiați din Galiţia, armeni, 
evrei din provinciile vecine... Fiecare își păstrase portul, 
obiceiurile, religia, limba și tradițiile. Negustori, artiști, 
profesori, ingineri de drumuri și poduri, dulgheri, pietrari, 
sticlari, fierari veneau în Bucovina de pe tot cuprinsul 
Austro-Ungariei, în timp ce localnicii călătoreau până la 
Viena şi Budapesta. 

Pe la 18go, familia Zelinski se urca, din gara Storojineț, 
într-un tren cu destinaţia Suceava (Suczawa), orășel buco- 
vinean de la granița cu regatul României. Căsnicia lui 
Nicolae cu Agafia se încheiase cumplit, cu o criză de gelozie 
şi o crimă. La beţie, bănuind că-l înșală cu altul, soțul își 
omorâse soţia. Îşi luase apoi altă femeie (cu nume ucrai- 
nean, Evdochia), dar trăia cu frica-n sân să nu cumva să se 
afle cum ajunsese el văduv de pe o zi pe alta și să fie arestat. 
Gândul lui era să-și piardă urma, trecând în țara vecină. 

La Suceava, tocmai se deschidea un gimnaziu în limba 
română, la care părinţii erau încurajați să-și înscrie copiii, 
prin ajutoare bănești date de Mitropolia Bucovinei. Preda- 
rea limbilor clasice, latină și greacă, a religiei, matematicii, 
geografiei și istoriei naturale se făcea în limba română de 
către dascăli școliţi la Viena. 

Nicolae Zelinski și-a înscris băiatul la această școală 
românească, iar el va fi trecut în regatul României împre- 
ună cu noua lui soţie, ca să-și facă un rost. Cum şcoala nu 
avea încă internat, lon a stat în gazdă la o familie de ori- 
gine germană, pe nume Brauner. 

La Suceava, ca și la Siret, Cernăuţi ori Câmpulungul 
Bucovinei, locuiau pe-atunci largi comunităţi de germani 
(cei mai mulți sudeţi), atrași de politica de colonizare a 
Austro-Ungariei, prin care, în localităţile de graniță, li se 

oferiseră locuri de muncă, facilităţi fiscale, terenuri, case 
şi grădini. 

Braunerii erau, probabil, catolici sau protestanți din 
Moravia lui Jan Hus. Poate că și originile lui Zelinski/ 
Zilinski se aflau tot în Moravia, în târgul Zilina, nod de 
cale ferată, căci locuitorii Zilinei se numeau „zilinski“. Niște 
„zilinski“ fuseseră, cu sute de ani în urmă, și unii dintre ur- 
mașii lui Jan Hus, mercenari rătăcitori refugiați la Zilina, 
de unde s-au răspândit apoi în țările învecinate, ca să scape 
de prigoana regilor catolici. Husiţii, cunoscuți şi ca „frații“ 
ori „moravienii“, au ajuns și în Moldova și s-au așezat între 
Iași și Bârlad, într-un târg care le poartă de atunci numele: 
Huși. La Huși se va stabili, sub un alt nume, și familia 
Zelinski/Zilinski. 

Dar, până atunci, la gimnaziul din Suceava, elevul Ion 
Zelinski era reclamat conducerii școlii pentru propagandă 
socialistă, agresiuni verbale şi amenințarea unor colegi 
cu bătaia. În urma unei anchete, a fost exmatriculat. 1 s-ar 
fi permis totuși să-și dea examenele în particular. Ar fi 
urmat apoi cursurile Facultăţii de Llimba și Literatura Ger- 
mană de la Cernăuți. 

La nici 20 de ani, năbădăios, încăpățânat, clocotind de 
răzvrătiri, lon Zelinski s-a logodit cu nepoata gazdei sale 
de la Suceava, Eliza Brauner, cu trei ani mai în vârstă decât 
el. Împreună au trecut granița în regatul României, unde 
era nevoie de profesori. 

Recent, intrase în vigoare Legea învățământului secun- 
dar și superior propusă de ministrul liberal al instrucției 
publice, Spiru Haret. Învăţământul era sprijinit și subven- 
ționat cum nu fusese niciodată până atunci în România. 
Se construiau școli la sate, se deschideau gimnazii și licee 
în târguri și orașe, se moderniza programa școlară, erau 
încurajate institutele de învăţământ privat, se luau măsuri 
pentru educarea țărănimii. Cum școlile normale care pre- 
găteau dascăli fuseseră desființate, tinerii doritori să 

lucreze în învățământ erau îndrumați către seminarul 
pedagogic din cadrul Universităţii din lași. 

Pentru o rapidă integrare în societatea românească și 
o carieră sigură, orice imigrant avea de făcut trei lucruri: 
să-și găsească un protector printre oamenii influenţi ai lo- 
cului, să-și schimbe numele, căpătând cât mai curând cetă- 
țenie română, și să se afirme ca bun creștin ortodox. Așa 
că Zelinski s-a înscris la seminarul pedagogic, îmbrăcând, 
după moda studenților teologi ai vremii, redingotă închisă 
la gât şi purtând potcap în formă de „ţilindru“, s-a însurat 
cu Eliza și s-au mutat pe ulița Golia. Acum era în căuta- 
rea unui protector stimat de românimea din lași. 

În penultimul an al secolului al XIX-lea, pe străzile întor- 
tocheate, urcând și coborând ale Iașiului se făceau lucrări 
de îndreptare și aliniere a curților și gardurilor pentru 
introducerea șinelor de tramvai electric. Curând, intra în 
funcțiune o „uzină de lumină“ fabricată la Niirnberg, ca 
să alimenteze orașul cu electricitate și, în scurtă vreme, 
pe ulița Golia era trasă prima linie de tramvai electric. 
Călătorii traversau cartierul așezați pe băncuţele de lemn 
ale tramvaiului și priveau din mers casele cu un nivel și 
pe cele cu etaj, ferestrele înalte, bolțile, prăvăliile, droghe- 
riile, băcăniile, magazinele de nimicuri utile, banca, floră- 
ria La Buchet, librăria Junimea și tutungeria lui lon 
Creangă, clădiri lipite unele de altele și văruite fiecare după 
gustul proprietarilor. Nu departe, își înălța turlele biserica 
mânăstirii Golia, de pe care tânărul diacon Ion Creangă 
alungase cândva ciorile trăgând cu pușca. Clădirile cele 
mai arătoase aparținuseră până nu demult lui Dimitrie 
Sturza-Scheianu, om de cultură și colecționar de carte veche 
românească. Acum aparțineau unui proprietar evreu. 

La un an și patru luni de la căsătoria lor, pe 13 septem- 
brie 1899, lui lon și Elizei li s-a născut primul dintre cei 
șapte copii, un băiat. l-au pus numele Corneliu. Nașterea 
lui era un bun prilej de apropiere de unul dintre reprezen- 

tanţii românismului vremii, profesorul universitar A.C. Cuza, 
înrudit cu domnitorul Unirii, un om politic matur, cu 20 de 
ani mai în vârstă decât lon Zelinski, și care publicase deja 
câteva dintre cărţile sale de referință: Generaţia de la '48 
şi Era Nouă, Meseriaşul român, Țăranii şi clasele dirigente, 
Despre poporație. A.C. Cuza era xenofob, dar franțuzit, anti- 
semit furibund, dar politicos, în particular, cu evreii, și 
de un naționalism delirant care îi atrăgea multe simpatii, 
deşi el era, la origini, mai mult grec-armean decât român. 
Făcuse studii secundare la Dresda, îşi luase bacalaureatul 
la Paris, era doctor în științe politice și administrative și 
doctor în drept la Universitatea din Bruxelles. Făcuse 
parte din grupul socialist al revistei Contimporanul, acti- 
vase în societatea Junimea, devenind conservator naționa- 
list și „puţin“ franecmason. Junimiștii i se păruseră prea 
toleranți față de populaţia evreiască venită în valuri în 
regat şi se despărțise și de ei, scriind mai târziu că refu- 
zase să aplice evreilor principiile umaniste și liberale ale 
junimiștilor. Îi considera pe „jidani“ un corp străin infiltrat 
în trupul societăţii românești și, în cabinetul său plin de 
cărţi de pe strada Teodor Codrescu nr. 3, elabora tot felul 
de teorii despre metodele prin care ar fi trebuit ei eliminați. 
A.C. Cuza a primit vizita lui Zelinski, unul dintre nenumă- 
rații studenţi care îi sorbeau discursurile antisemite, în 
conacul său boieresc din cartierul select din apropierea par- 
cului Copou, și a fost de acord să-i boteze băiatul. 

Era obicei vechi și chiar o îndatorire de onoare ca boierii 
să boteze, mai cu seamă cu prilejul unor mari sărbători creş- 
tine, zeci de copii ai țăranilor și slujbașilor de pe moșiile 
lor. Nu aceasta pare să fi fost însă relaţia dintre Zelinski 
și A.C. Cuza. În cazul lor, era vorba mai curând despre 
un botez ideologic și politic, căci tânărul tată va prelua, 
împreună cu întreaga sa familie, așa-numita doctrină 
cuzistă și va rămâne mulți ani ucenicul lui Cuza. Ion Zelinski 
nu avea încă acte de naturalizare. Poate de aceea au evitat 

un botez la biserică. Profesorul ieșean, la rândul lui, nu ţinea 
neapărat la ritualul bisericesc. Nu demult publicase o de- 
claraţie de ateism în versuri: 


La mormântul meu, prieteni, lăsaţi popii toţi să vie, 
Dar le spuneţi că în viață gândul meu a fost ateu, 
C-am privit religiunea ca o simplă comedie, 
Parastasul o minciună și prohodul o prostie 

Și că cerul pentru mine a fost fără Dumnezeu.! 


Numele copilului a fost ales după sfântul din calendarul 
bisericesc pomenit în ziua nașterii lui. Pe 13 septembrie 
era amintit în sinaxar centurionul roman Corneliu. În 
Faptele Apostolilor se spunea că sutașul Corneliu fusese 
un comandant de viță nobilă din Roma, în misiune în pro- 
vincia Cezareea din Palestina, în vremea în care apostolii 
le vorbeau evreilor despre noua învăţătură lăsată de lisus. 
Militarului Corneliu i se arătase un înger de lumină și îi 
spusese să-l cheme la el pe apostolul Petru. În timp ce îi 
vorbea despre Patima și Învierea lui Hristos, apostolul a 
văzut, cu uimire, că Duhul Sfânt s-a coborât asupra roma- 
nului și a casei sale. Până atunci, Petru fusese încredințat 
că mesajul lui Hristos era destinat exclusiv poporului lui 
Israel. Minunea l-a convins să-l boteze pe Comeliu întru 
Hristos și astfel centurionul roman a devenit primul ne- 
evreu convertit la credinţa creștină. 

Va fi avut A.C. Cuza conștiința că a convertit niște tineri 
din Bucovina austriacă la antisemitismul lui visceral? 
Orice ar fi gândit, sub binecuvântarea lui s-a petrecut un 
dublu botez, căci, în aceeași perioadă, lon Zelinski și-a schim- 
bat numele de familie. Iașii lui Eminescu (poetul se stinsese 


1. G. Călinescu, Istoria literaturii române dela origini până în 
prezent, Fundaţia Regală pentru Literatură și Artă, București, 
1941, p. 482. 

din viață cu 1o ani în urmă) musteau de celebrităţi locale 
cu nume amintind de versul eminescian „codrul frate cu 
românul“: Codreanu, Codrescu, Codru... Toate aceste 
nume vor fi trezit o adâncă dorință de emulațţie în sufletul 
bucovineanului Zelinski: de la Teodor Codrescu, care dădea 
numele străzii nașului, la vestitul boier patriot și latinist 
Gheorghe Roșca-Codreanu, ctitor al unuia dintre primele 
licee românești, și la poetul și publicistul ieşean Mihai 
Codreanu. Acesta din urmă avea o reputaţie de rebel, sim- 
patizat de unii, înfierat de alţii. În 1899, anul nașterii lui 
Corneliu, era pe buzele tuturor îndrăzneala lui fără sea- 
măn de a fluiera și bate din picioare în timpul unui spectacol 
de sfârșit de an prezentat pe scena Conservatorului ieșean, 
în tăcerea uluită a studenţilor care umpleau sala. Ulterior, 
se făcuse o anchetă, şi Codreanu își asumase faptele, nelă- 
sând ca acuzaţiile să cadă asupra unor studenți nevinovați. 
Biografia școlară a lui Mihai Codreanu era plină, ca și aceea 
a lui Zelinski, cu doi ani mai mic decât el, de obrăznicii, re- 
volte și mutări de la o școală la alta. 

În actul de naștere, tatăl l-a declarat așadar pe întâiul 
său născut cu numele de familie Codreanu și, de îndată 
ce a luat în primire un post de profesor suplinitor la gim- 
naziul „Anastasie Panu“ din Huși, a adresat autorităţilor 
şi o cerere de naturalizare. În baza unei legi din 1879, străi- 
nii aspiranţi la împământenire puteau trimite guvernului 
o scrisoare doveditoare despre ocupaţie şi venituri, își 
exprimau dorința de a-și stabili domiciliul pe teritoriul 
României şi, după 10 ani de ședere în țară și o activitate 
utilă noii patrii, sau în condiţiile înrolării în armată în slujba 
țării, primeau naturalizarea, printr-o decizie publicată în 
Monitorul Oficial. Copiii născuţi pe teritoriul țării de adop- 
ţie reprezentau, de asemenea, un argument favorabil. Gra- 
ție influenței și relaţiilor politice ale lui A.C. Cuza, familia 
Zelinski a obţinut repede naturalizarea, iar la începutul 

anului 1902, profesorul Zelinski a făcut și o cerere de schim- 
bare a numelui în toate actele anterioare. 

Spre deosebire de alți contemporani care își schimbau 
numele și religia ca să devină cetăţeni români, precum, în 
aceeași perioadă, evreul ieşean Nahum Grunberg (devenit 
Nicolae Lupescu), tatăl Elenei Lupescu, viitoarea amantă 
a regelui Carol II, Ion Zelinski a ţinut să păstreze ceva 
din amintirea originilor sale slave, luându-și numele Zelea 
Codreanu. Următorul copil al familiei, o fată, a primit un 
nume și mai puţin românesc, dar semnificativ pentru vizi- 
unea tatălui ei asupra unității românilor de pretutindeni: 
a fost botezată Iridenta (de la italianul irredenta, cu refe- 
rire la teritoriile locuite de italieni, dar care se aflau sub 
jurisdicție austriacă, asemenea bucovinenilor și ardelenilor 
români ori aromâni răspândiţi în toată Peninsula Balca- 
nică, depinzând de administrații străine etniei și culturii 
lor). Numele celorlalți copii ai familiei vor ilustra, de ase- 
menea, harta aspirațiilor tatălui lor, având rezonanță 
istorică (Horea, Decebal), eminesciană (Cătălin) și latini- 
zantă (Silvia). Noul nume, lon Zelea Codreanu, închidea 
astfel în el premisele unui destin: lon purta pecetea ţăra- 
nului român, Zelea amintea de originile slave/polone, iar 
Codreanu îl înscria pe purtătorul lui deopotrivă în tradiția 
boierilor moldoveni luminaţi și a haiduciei codrilor. Sub 
această nouă identitate a început viața familiei la Huși, 
așezare înconjurată de podgorii și păduri din judeţul Fălciu, 
veche cetate domnească, și, la începutul secolului XX, un 
amalgam de etnii și religii. 


Acasă, la Huși 


Într-un roman autobiografic al scriitorul huşean Gheor- 
ghe Chiper, publicat în 1943, orășelul de la poalele pădurii 
Dobrina este numit „târgul trăsniţilor“. Printre „trăsniți“ 
senumără un fizician, inventator al unei instalaţii de scăr- 
pinat, al unei flanele electrice, al unei capcane de șoareci 
cu avertizare sonoră și al unui sistem de tras perdelele 
direct din pat; un rapsod, recitator, violonist și decorator 
local; dar și un profesor de germană poreclit „moş Zagreb“, 
după numele unui celebru armăsar de curse, câștigător 
în anii '20 al premiului Arcul de Triumf. Moş Zagreb rămă- 
sese în amintirea localnicilor ca un patriot cu idei năstruş- 
nice, un pedagog sever care „a dispus de o trăsneală cu 
totul deosebită și superioară contemporanilor săi“. 

„Trăsneala“ cu pricina era, poate, și naționalismul mili- 
tant și înflăcărat religios al profesorului Ion Zelea Codreanu. 
Elevii îi știau de frică și abia după terminarea școlii ajun- 
geau, eventual, să-i prețuiască severitatea. Asprimea pur- 
tărilor și violența caracterului lui moș Zagreb vor fi fost 
trăsături moștenite de la tatăl său, bătrânul Nicolae 
Zelinski, care, în tinerețe, sfărâmase în dinți gâtul unei 
sticle de ţuică, îi băuse conţinutul odată cu sângele care-i 


1. Vezi Gh. Chiper, Târgul trăsniţilor, Cartea Moldovei, Ath. 
D. Gheorghiu-lași, 1943. 

țâșnea pe buze și apoi își omorâse prima soţie în chinuri 
groaznice.! 

Trecutul lui, ascuns cu grijă odinioară, avea să fie scos 
la lumină peste ani în fața nepoților, cărora avea să le po- 
vestească cum o pedepsise el, în tinerețe, într-un sat din 
Bucovina, pe bunica lor. Reunită la Huși, familia Zelea- 
Codreanu locuia pe strada Ioan Mârza (actuala 1 Decem- 
brie), la numărul 5, într-o casă spațioasă, de cărămidă, 
văruită în alb şi acoperită cu ţiglă, cu pridvor de lemn și 
câteva trepte la intrare, un hol lung și 4-5 odăi. Ion și Eliza 
Zelea Codreanu vor avea împreună cinci băieți și două 
fete. Printre clădirile învecinate, în anii '30, se vor afla un 
seminar teologic, spitalul comunal, un orfelinat ortodox, 
primăria și un spital evreiesc. Diversitatea de etnii, religii 
şi meserii, numeroasele foi, gazete şi reviste tipărite la Huși 
sau primite, pe bază de abonament, de la București, Cluj, 
Budapesta, Berlin ori Viena, interesul viu pentru cultură 
şi politică, neobositele iniţiative particulare în materie de 
educaţie ale diferitelor comunităţi, școlile confesionale, 
aplecarea localnicilor spre noutate și inovaţie ar fi putut, 
pe bună dreptate, să aducă orașului renumele de urbe a 
oamenilor cu idei originale. 

Încă din 1879, târgul fusese împărţit în 4 suburbii, 
cărora le erau asociate tot atâtea culori: Cotroceni (galben), 
Răeșşti (albastru), Plopeni (roşu), Broşteni (verde). Cartie- 
rele erau locuite de mici boieri și podgoreni români, zar- 
zavagii bulgari, negustori evrei, zidari polonezi ori italieni, 
cofetari austrieci. Pe lângă livezi și grădini de legume, loca- 
litatea avea plantaţii de năut, duzi pentru creșterea vier- 
milor de mătase, heleștee și bălți cu pește, pășuni întinse 
şi bogate pentru vite. 


1. Petre Pandrea, Garda de Fier: jurnal de filosofie politică: 
memorii: penitenciare, Ed. Vremea, București, 2001, p. 539. 

Negustorii erau organizați în bresle: băcani, pescari, 
ciubotari, tăbăcari, blănari, argintari etc. De câteva sute 
de ani, de la Galaţi, Roman, Huși și până la lași, generaţii 
de călugări franciscani organizau viața religioasă în satele 
şi târgurile moldovene cu populaţie catolică, iar la înce- 
putul secolului XX lansau în România așa-numitul ordin 
franciscan terțiar, destinat creștinilor laici și căsătoriți 
doritori să urmeze modelul Sfântului Francisc de Assisi. 

Parohul bisericii Sf. Anton de la Huși era și el preot 
franciscan: un bavarez, pe nume Bernardin Just. E îl men- 
ționează în jurnalul său pe lon Zelea Codreanu ca pe unul 
dintre oamenii de bază ai societății hușene. Comunicarea 
le era, cu siguranţă, înlesnită și de cunoașterea limbii ger- 
mane, și de originea ceho-bavareză a soţiei profesorului. 
Orășelul lor era principala „trecătoare“ către zona viticolă 
basarabeană, denumită Codru sau Codrii, şi către Chiși- 
nău, Tighina și Cahul, aflate pe atunci în Imperiul Rus. 
În 1903, la Chișinău avusese loc un pogrom sângeros, iar 
peste doi ani, populaţia evreiască avea să fie supusă ata- 
curilor și asasinatelor unei organizații paramilitare numite 
Sutele Negre. 

Din jurnalul lui Bernardin Just reiese că, recent insta- 
lat la Huși, profesorul Zelea Codreanu se arăta îngăduitor 
cu concitadinii săi evrei, implicându-se în bunul mers al 
comunității. În vremea asta, copiii lui își petreceau proba- 
bil timpul jucându-se de-a v-aţi ascunselea pe dealurile din 
jur, alergând prin pădurea Dobrina, mergând cu vacile la 
pășune, însoțind familia și vecinii la cules de struguri, mân- 
când porumb copt și dându-se cu roaba prin curtea casei. 

În primăvara anului 1907, copilul Corneliu Zelea Codrea- 
nu, în vârstă de 6 ani, va fi urmărit curios trupele de jan- 
darmi ce înţesau orașul ca să menţină ordinea, în timp ce 
localnicii evrei erau cuprinși de panică. Din pricina întâr- 
zierii reformei agrare, a secetelor repetate, a sistemului 

de arendă împovărător, în luna martie, țăranii din Moldova 
se răsculaseră împotriva condițiilor impuse de două trus- 
turi administrate de evreii Mochi Fischer și Berman Juster, 
care deţineau, printre altele, contractul de arendă cu moșia 
lui Mihalache Dimitrie Sturdza din Flămânzi. Începută 
în acest sat de lângă Botoșani, răscoala a ajuns repede la 
Huși, unde principalul arendaș era un anume Reişer 
(Reischer). Bernardin Just nota în jurnal: „Văd evreii în 
grupuri mici, dughenele închise, pe geamurile caselor lor 
creștinii au lipit cruci. Spre seară auzim că moldovenii 
dimprejur, văzând că catolicii noștri și bulgarii nu se mișcă, 
ar fi hotărât să dea foc mahalalelor noastre. Sunt cam 
îngrijorat“l. 

De teama izbucnirii unui război civil local, preotul a 
apelat la trei dintre oamenii cu autoritate ai orașului: pre- 
fectul, un avocat pe nume Chiriţoiu și profesorul Codreanu. 
Toţi patru au mers în cartierul Corni, unde locuiau catolicii 
orașului, și au reușit să aplaneze conflictul între partici- 
panții și neparticipanțţii la revoltă. Sub presiunea evenimen- 
telor care cuprinseseră întreaga țară, guvernul conservator 
și-a prezentat demisia. Înăbușită cu preţul a mii de morţi, 
răscoala țăranilor redeschidea dezbaterile pe tema reformei 
agrare și a nedreptăţilor legate de împărțirea pământului. 

Pe zo mai 1907, Bernardin Just saluta intrarea în par- 
lament a unor oameni pe care-i socotea integri : „Citesc în 
jumal că la lași a fost ales deputat profesorul lorga, cel mai 
mare naționalist din România, editor al revistei Neamul 
românesc. Evreii sunt îngrijoraţi foarte mult. Unul mi-a zis: 
«Acum trebuie să ne ducem din Țara Românească!». Celă- 
lalt naţionalist din laşi, profesorul Cuza, un bărbat nobil 
şi delicat, vine în balotagiu. După părerile mele este bine 
ca să intre acești oameni independenți pentru a combate 


1. Cronica episcopiei Hușilor, vol. III, Ed. Episcopiei Hușilor, 
1977, p. 5. 

parlamentarismul celor două partide putrede din România 
şi pentru a pune deget pe rănile țării“!. 

Cu un an înainte, Nicolae lorga stârnise o revoltă stu- 
dențească împotriva unui spectacol de teatrujucat în limba 
franceză. Apelul său public la boicotarea spectacolului 
şi oconferinţă la Universitate, cu titlul Despre drepturile 
limbii naționale în statul român, scoseseră studenţimea 
în stradă. 

În urma ciocnirii cu jandarmii, acţiunea se soldase cu 
zeci de răniţi. În același an, apăruse, sub direcţia istori- 
cului, primul număr al gazetei Neamul românesc, citită 
mai cu seamă de învățătorii, profesorii, preoții şi protipen- 
dada naționalistă din micile orașe de provincie. Peste 
patru ani, în 1910, Nicolae Iorga și A.C. Cuza înființau un 
partid dedicat luptei împotriva dominaţiei străinilor, și 
mai ales a evreilor, în treburile economice și politice ale 
țării. Profesorul Codreanu avea să fie președintele filialei 
locale Huși a Partidului Naţionalist-Democrat. În acest 
timp, în parlament, continuau disputele pe tema condi- 
țiilor de naturalizare a străinilor apărute cu go de ani în 
urmă, când se adoptase Constituţia țării (în 1866), prin 
care se acordase exclusiv creștinilor dreptul la împămân- 
tenire. În 1878, primeau totuși cetăţenie română evreii 
participanţi la Războiul de Independenţă. Un recensământ 
din 1899, anul nașterii lui Corneliu Zelea Codreanu, arăta 
că evreii reprezentau 4,5% din populaţia României, un pro- 
cent modest, deși, în multe orașe moldovene, numărul lor 
îl depășea pe cel al românilor. Neavând dreptul să cum- 
pere pământ, evreii se orientau spre meseriile pe care le 
ştiau cel mai bine și care, în mare parte, erau urbane: ne- 
gustori, bancheri, avocaţi, medici. 


1. Ibidem, p. 61. 

În 1908, apărea în Anglia una dintre cele mai vândute 
cărți ale secolului XX: încă de la prima ediţie, peste o sută 
de mii de exemplare se răspândeau în toată lumea. Cartea 
a fost tradusă în nenumărate limbi, aducându-i autorului o 
neașteptată și îndelungată celebritate. Se intitula Scouting 
for Boys (Cercetaşii) şi era, de fapt, un manual de sfaturi 
și instrucţiuni practice destinate în special adolescenților 
și tinerilor, invitaţi să-și petreacă vacanțele în chip aven- 
turos și educativ. Autorul ei era un general britanic, Robert 
Baden-Powell, decorat și înălțat la rangul de cavaler de 
regina Victoria a Marii Britanii, în urma războiului cu burii 
din Africa de Sud. La întoarcerea de pe front, generalul 
Powell, fiu de pastor anglican, inspirat de experiența sa 
în India și Africa, publicase un prim manual de instrucție 
militară, Aids to Scouting, preluat de profesori și de diferite 
organizații de tineret. Încurajat de acest succes, generalul 
a testât apoi metodele de formare şi antrenare a tinerilor, 
pe care le experimentase în Africa, organizând o tabără de 
20 de adolescenţi pe coasta de sud a Angliei. Prima tabără 
de cercetași încuraja deopotrivă descoperirea naturii și sen- 
timentele patriotice, inventivitatea și îndemânarea, jocu- 
rile în aer liber și aptitudinile de supraviețuire în situaţii 
neprevăzute, disciplina, marșurile cu cântec și antrenamen- 

tul sportiv cu elemente militare, camaraderia și curajul. 
Experimentul a dat naștere cărții Cercetașii şi cercetășiei, 
ca mișcare în rândurile tineretului din lumea întreagă. 

În Europa continentală, încă de la începutul secolului 
al XIX-lea, şcolile din regatul Prusiei aveau programe de 
educaţie fizică și gimnastică, al căror scop era să întărească 
sănătatea și vigoarea tineretului. Prima asociație de gim- 
nastică, înfiinţată la Berlin, care îmbina formarea patrio- 
tică și morală cu antrenamentul fizic se numise Tumverein. 
Ulterior, în a doua jumătate a secolului, doi cehi de origine 
germană, Miroslav Tyrs și Jindrich Fiigner, creau la Lvov, 
după modelul Turnverein, asociația Sokol („șoim“, în cehă), 
prima organizație de educaţie fizică și gimnastică din 
Austro-Ungaria. Modelul Sokol avea să fie preluat de majo- 
ritatea popoarelor slave din Austro-Ungaria și Imperiul 
Rus, devenind apoi sâmburele mișcărilor de emancipare 
națională. 

Graţie așa-numitei educaţii progresive, inspirate de gân- 
direa filozofului Johann Gottlieb Fichte, de teoriile peda- 
gogice ale elveţianului Johann Heinrich Pestalozzi şi de 
literatura francezului Jean-Jacques Rousseau, și în Germa- 
nia apărea un sistem de învățământ bazat pe experiment, 
activități practice, educaţie fizică și viaţă în mijlocul natu- 
rii. Copiilor și adolescenților le erau cultivate, în același 
timp, simţul onoarei, tenacitatea, credința în Dumnezeu, 
altruismul și atașamentul față de portul și valorile naţio- 
nale. Militarismul sportiv în aer liber stimula camaraderia 
masculină și dezinhibarea corporală. Prima școală care a 
pus în aplicare „noua educaţie“ a fost Landerziehungsheim, 
în munții Harz din Saxonia. În Anglia, pedagogul brita- 
nic Cecil Reddie înfiinţa aproape simultan Abbotsholme 
School, iar în Franţa, pedagogul Edmond Demolins fonda, 
la rândul lui, în Normandia, Ecole des Roches. Aceasta 
din urmă a introdus imediat principiile cercetășiei lansate 
de lordul Powell și le-a integrat în programul educaţiei 

catolice. Toate aceste școli experimentale aveau drept scop 
formarea unei noi generaţii de elită. 

În România, copilul Corneliu Zelea Codreanu creștea 
într-o epocă de întărire a identității naţionale, în care 
școala și profesorii îi îndrumau pe elevi către devotamentul 
faţă de neam și ţară, pregătindu-i pentru apărarea tână- 
rului regat și întregirea, cândva, a României cu teritoriile 
aflate încă sub stăpâniri străine (Bucovina şi Transilvania 
în Austro-Ungaria, Basarabia în Imperiul Rus, sudul Dobro- 
gei în Imperiul Otoman). Nu întâmplător, predarea istoriei 
şi a literaturii privilegia operele despre eroismul strămo- 
șilor şi dragostea de patrie. La un congres al cadrelor didac- 
tice, ministrul instrucţiunii publice, Spiru Haret, le atrăgea 
atenţia dascălilor asupra rolului școlii în educarea conștiin- 
ței naţionale, afirmând că școala primară ori era națională, 
ori nu era deloc. 

Primii ani de școală ai lui Corneliu Zelea Codreanu au 
coincis cu o dispută politică privitoare la militarizarea 
învățământului. Deşi liberalii nu erau întru totul de acord 
cu ideea introducerii instrucției militare în școli, în 1906, 
conservatorii votaseră o lege a instrucției publice prin care 
strategia rurală a partidului era pusă în practică de 
instructori militari, care îi orientau pe tinerii de la sate 
spre valori conservatoare și militariste, dominate de triada 
Școală-Biserică-Armată. Codreanu-tatăl împărtășea pe 
deplin metodele militariste și i-ar fi plăcut, pentru fiul său, 
o școală care să îmbine sistemul de învățământ german 
cu spiritul sportiv şi naționalist al sokoliștilor. 

Omul politic bănăţean Aurel C. Popovici, împreună cu 
ministrul de război, Nicolae Filipescu, au avut ideea înfiin- 
țării unei astfel de școli. Așa a apărut, în apropiere de Târ- 
goviște, liceul militar cu internat „Mânăstirea Dealu“, care 
avea să aplice educaţia progresivă şi instrucţia militară, 
ca o primă încercare „de a întemeia o organizaţie în sânul 
tineretului pentru trezirea spiritului de solidaritate națio- 

nală și de închegare a caracterului“. Încă dela inaugurare, 
liceul a fost socotit un „cuib de șoimi“ al tineretului, altfel 
spus un sokol. Mânăstirea Dealu nu fusese aleasă întâm- 
plător ca loc al noii academii militare: între zidurile ei se 
păstra, într-un chivot de bronz, craniul lui Mihai Viteazul, 
evocat în istoriografia romantică a secolului al XIX-lea ca 
voievod-martir al Unirii, simbol al jertfei pentru țară și al 
dorinței de unitate a românilor. Prin decret regal, la 10 no- 
iembrie 1912, s-a luat hotărârea ca patronul liceului să fie 
serbat în fiecare an pe 8 noiembrie, de ziua Sfinţilor Arhan- 
gheli Mihail și Gavril. 

Anualerau recrutaţi 40 de elevi din toate păturile sociale, 
în urma unui concurs scris și oral și a examenului medical. 
Jumătate dintre locuri le erau rezervate copiilor merituoși 
din familii modeste, cărora li se acordau burse de la stat. 
Cealaltă jumătate le era destinată fiilor de militari, miniștri 
şi mari negustori, care plăteau taxe şcolare pe măsura 
veniturilor părinților. 

Comeliu Zelea Codreanu a făcut parte din primele gene- 
rații admise și s-a aflat, probabil, în categoria bursierilor. 
Dar indiferent de statutul lor, elevii erau considerați egali 
şi se bucurau de același tratament. Predarea se făcea de 
către profesori civili și ofițeri de armată școliți în străină- 
tate, liceul avea sală de gimnastică suedeză, bibliotecă de 
limbi străine, uzină electrică proprie, funicular elveţian, 
bazin de înot, terenuri de sport. Fiecărei clase îi era repar- 
tizat un director de studii care urmărea progresele școlare 
ale elevilor întocmind rapoarte individuale periodice. Se 
organizau excursii cu teme istorice, geografice ori patrio- 
tice. Ofițeri specializați predau cursuri de gimnastică, 
scrimă, box și tir, profesori de muzică îi învățau pe elevi 
să cânte la pian, vioară şi acordeon, coregrafi profesioniști 
le dădeau lecţii de dans și de maniere elegante. 


1. Vezi Alexandru Vaida Voevod, Memorii, vol. Il, Ed. Dacia, Cluj, 
2006, p. 149. 

Programa școlară aducea laolaltă religia și milităria, na- 
ționalismul, educaţia fizică și cultul monarhiei, principii 
riguroase, pregătire intelectuală, morală și fizică temeinică, 
instrucţie religioasă deschisă și diversă, patriotism mili- 
tant, altruism colegial, spirit de sacrificiu pentru ţară. După 
modelul școlilor de acest fel din Europa, orarul zilnic inclu- 
dea şi rugăciuni în comun, meditații, lecturi biblice, partici- 
parea la slujbe şi ceremonii religioase. La fel ca modelele 
sale occidentale, școala era religioasă, fără să fie confesio- 
nală. Proveniţi din diferite culturi și confesiuni, profesorii 
aveau o viziune ecumenică asupra creştinismului. 

Elevului Corneliu Zelea Codreanu îi plăceau mai mult 
orele de instrucție militară și sportul decât celelalte ma- 
terii. Era timid și tăcut. Urma regulile cu sfinţenie: mânăsti- 
reanul trebuia să facă duș zilnic, să se tundă săptămânal, 
să poarte haine curate și bine călcate, să fie calm, manierat 
și binevoitor. Adoptând politețea englezească din colegiile 
britanice, adolescenţii erau educați în spiritul bunei-cu- 
viinţe în orice împrejurare, al toleranței, solidarităţii și 
camaraderiei. Ziua elevului era împărțită în ore de muncă 
intelectuală, exerciţii fizice și muncă manuală, instrucţie 
militară, îndeletniciri artistice, conversații de societate, 
mese, timp liber și somn. Șeful clasei era ales după rezul- 
tatele excepţionale la literatură sau matematici, iar un tri- 
bunal format din elevii cei mai buni la învățătură le aplica 
penitenţe celor care nu se conformau regulamentului școlii. 
Pedeapsa cea mai grea era excluderea din comunitate și 
refuzul conversaţiei timp de o săptămână. La izolare de 
colectiv, în solitudine și tăcere, erau supuși trădătorii, 
lingușitorii și carieriștii. La Abbotsholme, elevii mai mari 
și cu rezultate foarte bune la învățătură îi asistau pe cei din 
clasele inferioare (numiţi „camarazi“, termen inspirat de 
cultul camaraderiei masculine din poemele lui Walt Whitman, 
autointitulat the poet of comrades) în activitatea zilnică, 
iar aceştia li se adresau cu apelativul „căpitane“. 


LICEUL DE LA MÂNĂSTIREA DEALU 29 


Nu se știe dacă elevul Corneliu Zelea Codreanu a fost 
vreodată „căpitan“ sau dacă, dimpotrivă, a fost pedepsit 
prin tăcerea colegilor săi de clasă, dar, mai târziu, se va 
refugia adesea în tăcere și, în anii maturității, avea să 
impună tăcerea ca metodă de disciplinare a caracterului. 
Liniștit din fire, băiatul le părea unora dintre colegii săi 
un ciudat în firea căruia se amestecau o tristețe nedeslu- 
şită cu o hotărâre nestrămutată. Peste ani, lui îi vor rămâne 
în amintire numai ofițerii din conducerea școlii. Nici unul 
dintre profesorii civili nu a părut să-i fi câștigat simpatia 
sau admiraţia. Fra copleșit de modelul tatălui? Dominat 
de autoritatea uniformei militare? Îi invidia pe fiii de boieri, 
care se descurcau la lecţii cu ușurință? Sau era influențat 
de campania pe care o duceau ofițerii împotriva profeso- 
rilor civili, în primii ani de funcţionare a liceului? 

La sfârșitul anului 1914, un conflict între civilii și mili- 
tarii școlii dusese la demisia în bloc a șapte profesori emi- 
nențţi, în frunte cu directorul de studii, bizantinologul 
Nicolae Bănescu, profesorul de română Nicolae Cartojan 
şi profesorul de istorie Gheorghe Lazăr. Concepţia despre 
educaţia adolescenților îi despărțea pe civili de militari, 
dar motivul demisiei fusese răspândirea bolilor venerice, 
care făceau ravagii în liceele militare ale vremii. Şapte pro- 
fesori civili au luat atitudine, publicând mai multe broșuri 
despre pericolele educaţiei permisive, care ar fi încurajat 
promiscuitatea morală, și sugerând că nu numai problema 
bolilor venerice și refuzul conducerii militare de a-i exma- 
tricula pe elevii bolnavi le stârniseră revolta, ci și tendința 
școlii spre o educaţie homosexuală, încurajată de prea marea 
familiaritate între profesori şi elevi.! În disputa publică 


1. Vezi Cazul de la Liceul Militar din Mânăstirea Dealul: acte 
şi deslușiri tipărite de profesorii demisionaţi şi Cazul de la Liceul 
Militar din Mânăstirea Dealul: scrisori către părinți, Institutul de 
Editură și Arte Grafice „Flacăra“, București, 1915. 

civili-ofiţeri, familia profesorului Zelea Codreanu va fi 
fost de partea ofițerilor care, cu puţine excepţii, aveau să 
şi rămână la conducerea liceului. 

Într-o fotografie din primii ani de liceu, când avea loc pro- 
testul profesorilor, elevul Codreanu apare țanţoș, cu pum- 
nul mâinii drepte ușor strâns, alături de tatăl său. Să fi 
avut 12-13 ani. Pare un adolescent hotărât să treacă peste 
orice obstacol și să fie la înălțimea așteptărilor paterne. 
În fundal, se vede clădirea mare, albă, cu etaj, a școlii mili- 
tare, în planul al doilea, flori sălbatice și buruieni străjuind 
cărarea prăfoasă pe care strălucesc cizmele lustruite ale 
elevului și ale tatălui său. Amândoi sunt îmbrăcaţi în uni- 
formă militară — chipiu înalt, veston cu trese, centiron de 
piele și pantaloni de cavalerie. „Tataia“, cum îi spunea 
Codreanu-fiul, are însemnele de ofițer pe umeri și la guler, 
sprijină în pământ o sabie lungă și subţire şi, în aceeași 
mână, ţine ocravașă. Agăţat de gât, pe şoldul drept, îi atâmă 
un binoclu. Poartă mânuși închise la culoare. Tatăl și fiul 
se ţin de mână, într-un gest care le va defini legătura strân- 
să pentru toată viaţa. În timp ce băiatul privește spre foto- 
graf, deși privirea pare să-i treacă dincolo de el, tatăl se uită 
undeva, în zare, încruntat, cu mustăţile pieptănate în 
furculiță, după moda vremii. 

Pe timp de vară, elevii liceului de la Mânăstirea Dealu 
purtau uniforme de cercetași: pantaloni scurți, ciorapi trei 
sferturi, bocanci de munte, cămașă cu buzunare la piept, 
ecusoane și insigne, cravată şi pălărie cu boruri largi, după 
modelul exploratorilor britanici, baston de urcat pe munte. 
Ministerul Instrucțiunii Publice trimisese, în 1913, liceelor 
de stat broșura intitulată Cercetașii, care cuprindea ideile 
generale ale lordului Powell. Cercetașii erau organizați, 
precum soldații romani, în cohorte și legiuni, aveau un crez 
și depuneau un jurământ, duceau o viaţă îndrăzneață și 
riscantă în mijlocul naturii și erau educați în credința față 
de patrie, monarhie şi Dumnezeu. Modelul lor era cavale- 

rul medieval creștin: loial, viteaz, generos, gata de jertfă. 
Primele legiuni de cercetași din România apăruseră la Blaj, 
Braşov și București. Apoi, aghiotantul prințului Carol, moș- 
tenitorul coroanei, colonelul Gheorghe Berindei, înființase 
Asociaţia Cercetașii României, încurajată și sprijinită de 
familia regală. Se puseseră în circulaţie cărți poştale cu 
prințul Carol în calitate de comandant al „Legiunei Cer- 
cetașilor“, iar în 1915, apărea traducerea în românește a 
cărţii generalului Powell, cu titlul Cercetașii. Un program 
de educaţiune civică.| 

Mișcarea de tineret creată de lordul Baden-Powell părea 
să ofere tineretului din România o alternativă la mișcarea 
sokoliștilor slavi. Prezentând istoria șoimilor cehi, cores- 
pondentul la Praga al ziarului transilvănean Românul din 
B ianuarie 1918 scria că scopul iniţial al organizaţiilor cehe 
fusese de a uni educația morală cu educaţia fizică, „printr-o 
cultură sistematică a frumuseţii, a moralei, a bravurei 
pătrunse de un spirit național și democratic“. Disciplina 
„strictă și severă“ a educației tinerilor începea la 14 ani și 
era pătrunsă „de un spirit de prietenie și de fraternitate“. 

În 1910, afirma același corespondent al ziarului, nucleul 
praghez al mișcării număra în jur de 10 000 de „şoimi“, iar 
bibliotecile lor însumau în jur de 45 ooo de cărţi. Cu câţiva 
ani înaintea Primului Război Mondial, cehii, polonezii, 
croații, slovenii, sârbii și bulgarii aveau organizații proprii 
de tineret care se uniseră într-o ligă a sokoliştilor, cu apro- 
ximativ 200 000 de membri.? Apoi, în timpul războiului, 
unităţile de sokoliști cehi, slovaci, polonezi, sârbi aveau 
să lupte pe front ca trupe paramilitare. 


1. Vezi Robert Baden-Powell, Cercetașii, Ed. Integral, București, 
2016. Volumul reproduce ediția din 1915. 

2. Românul, an VII, nr. 46, din 5 ianuarie 1918, p. 2. Pentru isto- 
ria mișcării în Europa, vezi S.W. Pope, John Nauright, Routledge 
Companion to Sports History, Routledge, 2012. 


Primul Război Mondial 


În noaptea de 14 spre 15 august 196, în toate satele 
și orașele României s-a auzit dangăt puternic de clopote, 
anunțând, după doi ani de neutralitate şi ezitări politice, 
intrarea în război alături de țările Antantei. Pe 15 august, 
de la Palatul Cotroceni, principele moștenitor Carol le 
adresa elevilor, adolescenților și instructorilor de cercetași 
un ordin de mobilizare, „pe Marea Legiune no. 31“, publicat 
în revista Cercetașul. „A sosit ziua cea sfântă“, le scria 
Carol, „în care să dovediți frumusețea numelui de Cercetaș. 
Sunt sigur că veţi fi la înălțimea așteptărilor. Doresc ca 
fiecare Cercetaș, având vecinic în minte Legea lui, să-și 
facă până la sfârșit datoria. Ori și unde va fi un Cercetaș, 
să se vadă acolo semnul sigur de muncă rodnică, conștiin- 
cioasă și plină de nădejde (...).“ 

Moştenitorul coroanei avea un mesaj și pentru adoles- 
cenții care nu făceau parte din asociația Cercetașilor: 
„Voi, tineri şi copii, cari ați rămas în afară de cercetășie, 
veniți să arătaţi că generaţia ce va stăpâni mâne Țara, a 
lucrat și ea la mărirea ei. Strângându-vă cu toţii împre- 
jurul pajurei noastre, veţi arăta că vulturul, gata de a-și 
lua zborul, s-a ridicat în văzduh. Veniţi cu toţii, vă primim 
cu brațele deschise, căci vom fi mândri să vedem că un neam 
întreg, cu mic, cu mare, s-a sculat și a biruit (...).“ Apelul 

era semnat „Comandantul Marii Legiuni, Carol, Principe 
al României“.! 

Regina Maria urmărea, încrezătoare în viitorul monar- 
hiei, implicarea și gândirea constructivă a fiului ei în for- 
marea tinerilor. Nota în jurnal: „Încrederea în sine a lui 
Carol atrage după sine o credință în reușită și îl ajută să 
câștige şi încrederea în sprijinul altora. Cercetașii sunt întru 
totul rezultatul muncii lui şi sunt una dintre cele mai 
reușite instituţii din ţară“2. 

În urma apelului, nenumărați adolescenţi au pornit cu 
însufleţire în marea aventură a războiului. Au îndeplinit 
în spatele frontului misiuni potrivite pregătirii și vârstei 
lor: telefoniști, telegrafiști sanitari, curieri, transmițători 
de ordine, informatori, paznici, ajutoare în ateliere. Un 
cercetaș din București își va aminti că „având nevoie de 
sanitari și brancardieri, Crucea Roșie cea dintâi a cerut spri- 
jinul cercetașilor. Mai multe sute de cercetași au fost dați 
secţiilor de poliţie, însărcinate acum și cu supravegherea 
stingerii luminilor în timpul alarmelor aeriene, precum și 
cu controlul camufiajului general. Cercetașii înlocuiesc 
până și pe sergenţii de stradă plecaţi pe front. Circumscrip- 
țiile, după întinderea lor, au fost împărțite pe sectoare, în 
fiecare sector, unul sau doi cercetași sunt ţinuţi să patru- 
leze pe străzile respective, verificând executarea întocmai 
a dispozițiilor de camuflaj“3. Din toate gările se pleca pe 
front. Profesorii și ofițerii liceului militar de la Mânăstirea 
Dealu se aflau deja încartiruiţi la regimentele lor. 


1. Vezi http://cercetasia.blogspot.ro/2012/05/cercetasii-romaniei- 
in-marele-rasboi.html. 

2. Vezi Maria, regina României, Jurnal de război. 1916-1917, 
vol. Î, Ed. Humanitas, 2014, p. 174. 

3. Vezi Alexandru Daia, Eroi la 6 ani: jurnal de război. 1916-1918, 
Ed. Ion Creangă, Bucureşti, 1984, p. 44. 

Adolescentul Corneliu Zelea Codreanu a pornit pe ur- 
mele tatălui său, mobilizat și încadrat pe valea Oituzului, 
în Regimentul 25 infanterie. Codreanu-fiul a făcut, poate, o 
parte din drum cu trenul, pe ruta Huși — Bârlad — Adjud — 
Onești, s-a atașat vreunui convoi de camioane militare şi 
a mărșăluit și în pasul cercetașilor, alternând 20 de pași 
de marș, cu 20 de pași de alergare. Odată ajuns la Oituz, a 
fost însă dezamăgit că, din pricina vârstei, nu putea fi pri- 
mit voluntar. Abia împlinea 17 ani. Admiraţia față de tatăl 
său era fără margini. Oferindu-i primul ajutor, şi-a mai 
domolit supărarea că nu putea să rămână prea mult pe 
front. În timpul retragerii din Ardeal, Ion Zelea Codreanu 
fusese rănit, iar fiul lui l-a ajutat să-și îngrijească rana. 

La București, tot atunci, în septembrie 1916, murise 
primul cercetaș, salvând viaţa unui copil. Ziarele ajunse pe 
front îi lăudau fapta curajoasă, în articole elogioase. Seara, 
în fața corturilor, soldaţii și ofițerii ședeau în jurul focurilor 
unde se fierbea ceaiul, citeau scrisori de acasă și povesteau. 

Încă din 1914, circula printre aliați, în tranșee şi pe 
câmpurile de luptă, o legendă care a devenit din ce în ce 
mai populară spre sfârșitul războiului. Se spunea că, în 
timpul bătăliei de la Mons, la graniţa Franţei, unde trupele 
britanice avuseseră o primă confruntare cu armata ger- 
mană, se petrecuse un fenomen cu totul neobișnuit. 

Deși luptau cu încrâncenare, depășiți numeric, brita- 
nicii fuseseră siliți să se retragă din fața inamicului. Pe 
când se retrăgeau însă, între ei şi germani apăruseră de- 
odată niște arcași îmbrăcaţi în alb, călare pe cai albi, care 
le acopereau retragerea, aruncând o ploaie de săgeți spre 
inamicii înspăimântați. Apoi, îngerii albi de la Mons, cum 
aveau să fie numiţi, ar fi dispărut la fel de neașteptat pre- 
cum apăruseră. Se povestea și despre un bărbat înalt, îm- 
brăcat și el în alb, ca o nălucă, numit „camaradul în alb“ 
(comrade in white), care ar fi bântuit câmpul de luptă, vin- 

decând rănile soldaţilor. Despre el, părerile erau împărțite: 
englezii susțineau că fusese o vedenie a Sfântului Gheorghe, 
patronul Angliei, iar francezii erau convinși că fusese Arhan- 
ghelul Mihail. Mult mai târziu s-a aflat că totul fusese 
plăsmuirea unui scriitor britanic, Arthur Machen, autorul 
unor povestiri de război publicate în ziarele vremii. Dar 
lumea nu înceta să creadă în apariţiile de la Mons. Pe front, 
în puţinele clipe de răgaz, se vor fi auzit destule povești 
despre războinicul din cer, și nu se știa niciodată cât era 
adevăr și cât era închipuire izvorâtă din spaima de moarte 
ori din speranţa în victorie. 

Arhanghelul Mihail era însă o prezență constantă în 
gândirea religioasă a vremii, în calitate de comandant al 
oștirilor cerești care înfrângeau Răul, de protector al Bine- 
lui, dar și de înger al morţii, care stătea la căpătâiul muri- 
bunzilor oferindu-le șansa reconcilierii cu Dumnezeu în 
ceasul de pe urmă. Din 1884, după o vedenie înfricoșătoare 
a papei Leon XIII, în toate bisericile romano și greco-cato- 
lice (inclusiv în cele din Moldova, de la Iași și Huși, din 
Bucovina și Ardeal), se introdusese în tipicul liturgic obli- 
gativitatea unei rugăciuni adresate arhanghelului la 
finalul liturghiei duminicale. 


Sancte Michael Archangele, 

defende nos in proelio, 

contra nequitiam et insidias diaboli esto praesidium. 
Imperet illi Deus, supplices deprecamur: 

tuque, Princeps militiae caelestis, 

Satanam aliosque spiritus malignos, 

qui ad perditionem animarum pervagantur in mundo, 
divina virtute in infernum detrude. Amen. 


Sfinte Arhanghel Mihail, apără-ne în luptă, 
ocrotește-ne împotriva curselor diavolului. 
Cu smerenie te rugăm ca Dumnezeu să-l învingă 

iar tu, Principele oștirii cerești, prin puterea dumne- 
zeiască, 

cufundă în iad pe satana și pe celelalte duhuri rele, 

care umblă rătăcind prin lume spre pierzarea sufletelor. 
Amin.! 


Catolicii polonezi întemeiaseră ulterior un ordin religios 
numit Congregația Sfântului Arhanghel Mihail (Congre- 
gatio Sancti Michaelis Archangeli), cunoscut până în zilele 
noastre sub numele „preoţii mihaeliți“. Părintele antro- 
pozofiei, austriacul Rudolf Steiner, ţinea și el o serie de con- 
ferințe despre implicarea în istorie a Arhanghelului Mihail. 
În spiritul ezoterismului creștin al vremii, Steiner susţi- 
nea că anul 1879 marcase o epocă aflată sub semnul arhan- 
ghelului care ar fi fost prezent la întruparea în lume a lui 
Dumnezeu și la evenimentele prin care lisus își asumase 
moartea omenească în misterul de pe Golgota. Arhanghelul 
Mihail ar fi fost, astfel, deschizătorul unei noi conștiințe 
spirituale a omenirii.2 La Chișinău, la o aruncătură de băț 
de Huși, activa gruparea locală a unei organizaţii antibol- 
şevice loiale ţarului, Rusiei și Bisericii, numită Sutele 
Negre. Cu câţiva ani înaintea Primului Război Mondial, un 
boier, Vladimir Purișchevici, antisemit furibund și deputat 
antibolșevic, crease și el o Uniune a Arhanghelului Mihail 
(Soiuz Mihail Arhanghela) și răspândise broșura intitulată 
Protocoalele înțelepților Sionului, despre așa-zise planuri 
ale evreilor de dominare a lumii și venirea Antihristului. 

Pentru adolescentul Codreanu, săptămânile petrecute 
pe frontul de la Oituz reprezentau prima lui întâlnire cu 
realitatea războiului, cu suferința și cu moartea. Experiența 
a fost însă mult mai scurtă decât şi-ar fi dorit el. Cum 


1. În Carte de rugăciuni, Ed. Serafica, Roman, 2005, p. 265. 
2. Rudolf Steiner, The Archangel Michael, His Mission and Ours, 
United States Anthroposophic Press Inc, 1994, p. 143. 

comandantul regimentului nu era de acord ca un minor să 
mai zăbovească pe front, profesorul Codreanu l-a trimis 
acasă, cu misiunea să aibă grijă de mama lui și de cei șase 
fraţi mai mici. 

Pe drumul înapoi spre Huși, va fi întâlnit, poate, cerce- 
tași plecați din București, mărșăluind pe drumurile desfun- 
date ale Moldovei, către lași, unde se retrăgeau, siliți de 
germani, armata, guvernul și suveranii României. Odată 
întors acasă, ca fiul cel mare al familiei, va ţine locul tată- 
lui până în septembrie 1917, când avea să plece la Şcoala 
Militară de Infanterie de la Botoşani. Până atunci, va petrece 
mult timp furișat în podul casei, unde descoperise lăzi pline 
de colecţii ale revistelor Sămănătorul și Neamul românesc. 

Sămănătorul, apărută între 1901 și 1910, era o revistă 
citită în special de învățători, profesori și români din pro- 
vinciile aflate în afara granițelor de atunci ale țării. Revista 
exalta imaginea satului și viaţa simplă a ţăranului, milita 
pentru cultura de masă, a poporului, și pentru o literatură 
într-o limbă pe care s-o înțeleagă toţi românii, ca să nu 
mai fie „aproape streini“ la ei acasă. Programul revistei 
îndemna la redescoperirea romantică a trecutului în fraze 
memorabile: „Suflaţi colbul de pe cronici și faceţi să re- 
nască virtuțile bătrânilor de atunci în sufletul tinerimei 
de azi“. Într-un articol intitulat „Cărţi pentru popor“, din 
numărul 3 din 16 decembrie go, Alexandru Vlahuţă 
punea dinaintea cititorilor programul și intenţiile revistei 
de preamărire a trecutului istoric și a voievozilor, despre 
care se presupunea că fuseseră viteji, devotați patriei și 
credincioşi, și că puseseră totdeauna interesele țării dea- 
supra intereselor proprii. Patriotismul romanțat și religios 
al poeţilor Sămănătorului, pe care îi citeşte ascuns în pod, 
îl va fi impresionat profund pe tânărul Zelea Codreanu. 


1. Vezi G. Călinescu, op. cit., p. 231. 

În primul număr al revistei, din 2 decembrie 1901, des- 
coperea, poate, poezia despre strămoși a lui George Coșbuc, 
Fragment epic, în care figurile domnitorilor și vitejilor erau 
invocate rând pe rând ca să vină în sprijinul românilor 
aflați pe câmpul de luptă, precum îngerii albi de la Mons. 
Poezia se încheia astfel: 


Ne avem și noi Olimpul, și pe-a veșniciei poartă 

Am intrat și noi; și-ntr-însul zei fără de moarte-avem! 
Ce-ţi aluneci plin de jale ochii umezi pe ruine, 

Neam al nostru, ca să judeci drumul schimbătoarei sorți? 
Soarele din noapte iese, din mormânt puterea vine: 
Nașterea cea viitoare ne e-n lumea celor morți. 


Cultul eroilor morți și al morţii eroice avea să devină 
un crez central al gândirii lui Corneliu Zelea Codreanu 
care, mult mai târziu, scria că „războaiele se câștigă de 
aceia care au știut să atragă din văzduh, din ceruri, forţele 
misterioase ale lumii nevăzute şi să-și asigure concursul 
acestor forțe. Forţele acestea misterioase sunt sufletele mor- 
ților, sufletele strămoșilor noștri, care au fost și ei odată 
legați de glia, de brazdele noastre, care au murit pentru 
apărarea acestui pământ și care sunt și azi legate de el 
prin amintirea traiului lor de aici şi prin noi, copiii, nepoții 
şi strănepoţii lor“l. 

Colecţia Neamului românesc, cu ilustraţii înfățișând 
țărani în port tradiţional, va fi fost o lectură la fel de capti- 
vantă. Într-un articol din 7 noiembrie 1914, Nicolae Iorga 
lăuda iniţiativa tânărului principe Carol de a-și fi asumat 
patronajul cercetașilor și interesul pe care-l arăta faţă de 
noile metode de educație, bazate mai curând pe activități 
practice, în mijlocul naturii, decât pe acumularea de cunoș- 


1. Vezi Corneliu Zelea Codreanu, Cărticica șefului de cuib, 
București, 2000, p. 67. 

tinţe teoretice. Astfel, „va profita sănătatea sa, — și a 
ţerii!“. În alte articole, Iorga chema cercetaşii să scoată la 
lumină comorile ascunse ale istoriei, participând la munca 
de pe șantierele arheologice. Nu este de mirare că, în tabe- 
rele cercetașilor plecaţi să ajute armata pe timpul războiu- 
lui, se citea cu religiozitate „ziarul acela mic, de multe ori 
tipărit pe hârtie colorată, Neamul românesc al d-lui profe- 
sor N. Iorga, în care vibra încrederea. Cu o regularitate 
nedesminţită, în fiecare seară, la lumina focului din dormi- 
toarele de la Solești [tabără de cercetași, la 40 de kilometri 
de Huși — n.m.], unul citea cu glas tare tot ziarul. Și parcă 
n'ajungea“!. Tot în Neamul românesc apăruseră și trei 
dintre piesele de teatru cu subiecte istorice scrise de Iorga: 
Mihai Viteazul, Învierea lui Ştefan cel Mare și Un domn 
pribeag. În podul casei de pe strada Gării din Huşi, ado- 
lescentul Zelea Codreanu își va fi închipuit figurile eroice 
ale istoriei, va fi visat la faptele de vitejie descrise în reviste, 
va fi sorbit cu nesaţ inspiraţia vizionară a marilor poeme 
epice, croite de scriitori şi istorici spre întărirea conștiinței 
de neam a românilor. 


1. Vezi Dan Alecu, O școală în aer liber, Institutul de Arte Gra- 
fice al ziarului Dobrogea Jună, Constanţa, 1927, p. 61. 


Legiuni de români și România Mare 


La începutul anului 1917, își făceau apariţia la Huși 
soldaţii francezi conduși de generalul Berthelot. Misiunea 
lor era să repună pe picioare armata română din Moldova, 
organizând cursuri de instruire pentru ofiţeri, centre de 
antrenament și de dotare a militarilor români și spitale 
pentru răniţi. Pretutindeni, în orașele și târgurile Moldovei, 
unde se retrăseseră diviziile române secerate de boli și pier- 
deri însemnate de vieți omenești, prezența francezilor și 
planurile de refacere a armatei şi a serviciului sanitar, care 
trebuia să facă față epidemiei de tifos, umpleau inimile 
de speranţă. La Huși au fost deschise un spital militar și 
o școală de fortificații pentru comandanții de brigăzi și 
ofiţerii de stat-major. 

Culorile României și ale Franței s-au aflat apoi împre- 
ună în luna martie, la ceremonia de binecuvântare a dra- 
pelelor țărilor aliate, de la Paray-le-Monial din Burgundia. 
În faţa: unei biserici cu hramul Sacre Coeur („Preasfânta 
Inimă“), au avut loc o defilare a steagurilor și o slujbă ofi- 
ciată de cardinalul britanic Francis Bourne, primatul Angliei. 
Rând pe rând și toate laolaltă, culorile Franței, Angliei, 
Belgiei, Italiei, Rusiei, Serbiei, României și Japoniei au 
fost consacrate Preasfintei Inimi a lui lisus. Drapelul Româ- 
niei a fost purtat de un bărbat slăbuț, cu părul și barba 
înspicate, îmbrăcat în reverendă, pe nume Vladimir Ghika, 

nepot de fiu al ultimului domnitor pământean al Moldovei, 
ortodox convertit la catolicism cu ani în urmă, din dorința 
de a deveni un mai bun ortodox, cum îi plăcea să spună. 
„Manifestaţia drapelelor“ pornise de la Roma, cu binecuvân- 
tarea papei Benedict XV, și s-a încheiat în Franţa, într-un 
„adevărat gest de creștinătate regăsită“, căci, gândea 
Vladimir Ghika, „sfinţirea steagurilor este un început de 
reconstituire a creștinătății, produsă de o trezire a conștiin- 
ţei lumii“!. Din Franţa, Vladimir Ghika a plecat în Italia, 
unde împreună cu fratele său, Dimitrie, ambasador al 
României la Roma, au organizat câteva legiuni de români 
care să continue lupta alături de Aliați. 

Diplomaţia românească încerca să-i recupereze astfel 
pe românii din Ardeal și Bucovina, care, în calitate de cetă- 
ţeni ai Austro-Ungariei, refuzau, într-o formă sau alta, să 
lupte împotriva fraților lor de peste Carpaţi. Ca să fie pre- 
venite dezertările, ardelenii, bucovinenii și bănăţenii 
fuseseră înrolați pe fronturi din Italia sau Rusia. Mulţi 
căzuseră prizonieri sau se predaseră. Pe căi neoficiale, 
țara-mamă organiza cooptarea lor în rândurile armatelor 
aliate. În același scop a fost trimisă în Statele Unite ale 
Americii și apoi în Rusia o delegaţie de trei ardeleni: Vasile 
Lucaciu, preot greco-catolic, luptător vechi pentru unirea 
Transilvaniei cu România, loan Moţa, un protopop naţio- 
nalist de la Orăștie, şi locotenentul Vasile Stoica. Misiunea 
lor era să formeze unităţi de voluntari români care să lupte 
alături de Aliați pe frontul francez. 

În Statele Unite se aflau, de la începutul secolului, apro- 
ximativ 200 ooo de emigranți români veniţi din Ardeal, 
Banat și Bucovina. Moţa, Lucaciu și Stoica au pornit către 


1. Apud Francisca Băltăceanu, Andrei Brezianu, Monica Broş- 
teanu, Emanuel Cosmovici, Luc Verly, Vladimir Ghika, profesor 
de speranță, Ed. Arhiepicopiei Romano-Catolice de București, 2013, 
pp. 159-160. 

ei, în „Misiunea Patriotică Română“, traversând Rusia și 
Japonia, și au ajuns în SUA în iunie 1917. Terenul era 
deja pregătit de fiul lui Vasile Lucaciu, Epaminonda, preot 
misionar în Cleveland, Ohio. Epaminonda începuse de 
câţiva ani o acţiune de susţinere a cauzei românești, tipă- 
rind ziarul româno-american Românul și făcând lobby 
pentru autodeterminarea românilor în Transilvania. Cei 
trei emisari au fost primiţi de oficialități americane și au 
început o acţiune de propagandă și de mobilizare a româ- 
nilor imigranți, cei mai mulți înregistraţi drept cetățeni 
austrieci sau unguri. S-au tipărit cărţi și broşuri de popu- 
larizare a istoriei României, s-au afișat hărți cu teritoriile 
românești istorice, s-au organizat întruniri populare în aer 
liber, s-au ţinut discursuri înfocate despre „chemarea 
vremilor“ și dreptul la independenţă al naţiunilor, li s-a 
vorbit americanilor despre cauza ardelenilor și au fost 
invitaţi să o susțină. loan Moţa a făcut cunoscute ziarele 
sale, Libertatea și Foaia interesantă, care aveau să fie tipă- 
rite și în America. Vasile Stoica a constatat că sârbii, polo- 
nezii, cehii şi ungurii știau să-și susțină viguros cauza, pe 
când românii nu aveau nici mijloace, nici strategie și nici 
nu se înțelegeau unii cu alţii. E a înființat astfel Liga Naţio- 
nală Română din America, al cărei scop era să obţină o 
declaraţie a Statelor Unite în favoarea unirii teritoriilor 
locuite de români cu țara-mamă.! Deși ideea creării unei 
legiuni a românilor din America nu a fost aprobată la Casa 
Albă, preoţii și locotenentul Stoica au reușit să convingă 
mulți iimigranțţi să se înscrie în rândurile armatei americane. 

În România, întărită de trupele generalului Berthelot, 
armata obținuse în vara anului 1917 o victorie importantă 
la Oituz. O fotografie de epocă îl arată pe generalul Berthelot 
decorându-l cu Legiunea de Onoare pe unul dintre ofițerii 


1. Vasile Stoica, In America pentru cauza românească, Tip. Uni- 
versul, București, 1926. 

cu renume ai armatei române, rănit pe frontul din Ardeal, 
colonelul Gheorghe (Zizi) Cantacuzino-Grănicerul. Foto- 
grafia a fost făcută undeva, pe un câmp de instrucție noroios 
din marginea orașului. În prim-plan se vede statura impu- 
nătoare a generalului Berthelot. În faţa lui, în poziţie de 
drepți, Zizi Cantacuzino pare, prin comparaţie, aproape 
sfrijit, deşi era un bărbat bine-făcut. Cu temperament vul- 
canic și necruţător cu subordonații, colonelul făcea obiectul 
unei anchete discrete, cerută de regele Ferdinand, care 
fusese informat despre abuzurile lui față de soldați. Aflând 
de anchetă, regina Maria scria în jurnal: „E drept că e un 
individ ciudat, puţin ţicnit în felul lui, dar e un om care 
ştie să-și conducă soldaţii“!. 

La ceremonia decorării vor fi fost prezenţi toți ofițerii 
care luptaseră la Oituz. lon Zelea Codreanu se număra 
printre ei. Fie că s-au cunoscut pe front, fie că s-au întâlnit 
mai târziu, profesorul din Huși și pitorescul aristocrat Zizi 
Cantacuzino aveau să se regăsească peste ani la condu- 
cerea unui partid înființat de Corneliu Zelea Codreanu. 

La Huși staționau și trupe rusești. Odată cu veștile 
despre abdicarea țarului și revoluția bolșevică, soldaţii ruși 
refuzaseră să mai asculte de ordine, își amenințau ofiţerii, 
se dedau la jafuri, siluiau femei, răspândind anarhia în 
rândurile armatei. Imperiul Rus se prăbușea în haos. Zizi 
Cantacuzino a plecat la lași ca să menţină ordinea în ar- 
mata română și să prevină atacurile și jafurile soldaților 
ruși. Alături de Cantacuzino, în această primă misiune 
antibolșevică, se va fi aflat un alt ofițer recunoscut pentru 
curaj şi loialitate față de rege, Gheorghe Băgulescu, pre- 
ocupat mai târziu de raporturile politicii cu religia. În Rusia, 
fostul exilat antimonarhist Vladimir Ilici Ulianov, cunoscut 
apoi cu numele V.I. Lenin, culegea roadele războiului civil 
conducând insurecția bolșevică și anunțând zorii revoluţiei 


1. Maria, regina României, op. cit., vol. II, p. 62. 

socialiste mondiale. În noiembrie, conducerea armatei ruse 
cerea armistițiu Puterilor Centrale. 

Totuși, până la sfârșitul anului următor, 1918, Puterile 
Centrale au fost înfrânte pe frontul de vest, Austro-Unga- 
ria s-a destrămat, trupele românești au intrat în Bucovina 
şi Transilvania, iar Basarabia avea să fie și ea înglobată 
în granițele României. Pe 15/28 noiembrie 1918, Congresul 
General al Bucovinei vota, în unanimitate, unirea cu Româ- 
nia. Într-o zi de duminică, 1 decembrie/18 noiembrie 1918, 
armatele aliate își făceau intrarea triumfală în Bucureşti, 
în sunet de fanfare și în uralele mulțimilor. Victoria fusese 
pe muchie de cuţit, dar, între altele, diplomaţia reprezen- 
tanţilor României, legăturile de rudenie, inteligența politică 
și farmecul reginei Maria înclinaseră balanța în favoarea 
întregirii României. 

Cu regina Maria de o parte și generalul Berthelot de 
cealaltă, regele Ferdinand trecea călare pe sub arcul de 
triumf ridicat la intrarea în Piața Palatului. Coloana era 
alcătuită din ofiţerii-comandanțţi ai armatei române, unită- 
țile care purtau drapelele regimentelor decorate cu Ordinul 
„Mihai Viteazul“, șefii misiunilor aliate, în frunte cu gene- 
ralul Berthelot, soldaţi francezi, englezi și italieni, fiecare 
în ținutele armatei lor. Urmau, apoi, adolescenţii de vârsta 
lui Corneliu Zelea Codreanu, cercetașii participanţi la răz- 
boi, cu comandanții în frunte și „precedaţi de biciclişti și 
de drapelul Marii Legiuni a cercetașilor, a cărei gardă de 
onoare este formată din şase cercetași voinici, toţi şefi de 
grupă. (...) Cincizeci de patrule, în linie de șase, formează 
coloana“. Drapelul Legiunii „fâlfâie vesel, cum parcă n-a 
fâlfâit niciodată, iar cercetașii pășesc hotărât, în cadență 
perfectă, într-o ordine și o ținută care stârnește admirația 
mulțimii masată pe parcurs de nu mai poți zvârli un ac și 
pe care de abia o pot stăvili“!. Cercetaşii erau urmaţi de gră- 


1. Alexandru Daia, op. cit., p. 278. 

niceri, infanteriști, cavalerie, tunari, ostașii de la Mărăști, 
Mărășești și Oituz, regimentele bănățenilor, ardelenilor 
şi bucovinenilor. 

De la arcul de triumf, cortegiul s-a îndreptat spre Calea 
Victoriei, „printr-o mare de urale asurzitoare“, într-un 
oraș care „pur și simplu înnebunise“. Regina Maria, cople- 
şită de emoție, scria în jurnal că „tot orașul era în delir. 
Lipsiserăm doi ani, cunoscuserăm toate ororile ocupaţiei, 
cu tot ce aduce ea, iar acum ne întorceam victorioși, în 
ciuda nefericirilor, ne întorceam după ce împliniserăm 
Visul de Veacuri, Visul de Aur al României. Ne întorceam 
cu România Mare — ne întorceam ca regele și regina tutu- 
ror românilor! E aproape de necrezut, dar e adevărat!“! 
Convoiul a trecut prin faţa Palatului Regal, unde s-au cân- 
tat imnuri și cântece patriotice, şi a ajuns la statuia lui 
Mihai Viteazul, unde steagurile au fost înclinate în semn 
de omagiu în fața domnitorului primei uniri. Spre seară, 
mulțimile revărsate pe străzile capitalei primeau vești de 
la Alba Iulia că se proclamase unirea Transilvaniei, Bana- 
tului, Crișanei, Maramureșului cu România. 

Peste două săptămâni, îmbrăcat în costum naţional 
bucovinean, lon Zelea Codreanu se afla la Cernăuţi. La 
întoarcere, în drum spre Huşi, cum se apropia Crăciunul, 
s-a abătut poate pe la Botoșani, la fiul său înscris la Școala 
Militară de Infanterie. Era primul Crăciun al României 
Mari. Imperiile se sfărmaseră, lăsând locul unei puzderii 
de state naționale. Țara își dublase teritoriul și populaţia 
aproape peste noapte — de la 137 ooo km? la 295 ooo km3 
în câţiva ani, populaţia avea să se dubleze și ea, de la 7,23 
de milioane de locuitori în 1912, ajungând la 18 milioane în 
1930. Potrivit recensământului din 1930, în Bucovina, ro- 
mânii reprezentau 44,5% din populaţie, rutenii 27,7%, evreii 
10,8%, germanii 8,9%. În același timp, odată cu înglobarea 


1. Maria, regina României, op. cit., vol. III, p. 421. 

Transilvaniei, Basarabiei și Bucovinei, se mărise și numă- 
rul minorităţilor etnice și religioase. Pe lângă cele 13 mi- 
lioane de creștini ortodocşi, România avea acum și aproape 
3 milioane de catolici de ambele rituri, latin și oriental 
(greco-catolici). Ardelenii greco-catolici luptaseră sute de 
ani pentru unire și unitate, pentru latinitatea limbii române 
și rezistaseră eroic politicii maghiare de asimilare, încer- 
când să atragă de partea lor Vaticanul. Din punct de vedere 
religios, ei urmau ritualul și sărbătorile ortodoxe, preoții 
purtau veșminte asemănătoare cu cele ale clerului ortodox, 
dar organizarea și spiritualitatea le erau catolice. Erau 
mult mai implicaţi decât ortodocșii în treburile societăţii, 
se ocupau sistematic de evanghelizarea copiilor și tinerilor, 
și se ghidau în viaţa pastorală după enciclicele și îndrumă- 
rile emise la Vatican. Episcopii lor erau numiţi de către papi. 
În Transilvania, recent alipită României Mari, greco-catolicii 
erau majoritari și vor fi privit teritoriul întregit al ţării ca 
pe un teren al unui nou misionarism. În Maramureş erau 
de asemenea majoritari. Dar în graniţele României Mari 
se aflau acum și mai mulți străini. Crescuse şi numărul 
evreilor. 

Întreaga atenţie a oamenilor politici era îndreptată 
către Conferinţa de Pace de la Paris, unde se negocia noua 
hartă a Europei și se semnau tratate şi convenţii. Prim-mi- 
nistrul liberal Ion I.C. Brătianu a respins ideea organizării 
de plebiscite în teritoriile proaspăt înglobate, ştiind bine 
că nici ungurii din Transilvania, nici rutenii din Bucovina, 
nici rușii din Basarabia și nici sârbii din Banat nu ar fi 
votat pentru integrarea lor în România Mare. Le-a promis, 
în schimb, Aliaților că statul român le va acorda minorită- 
ților libertăţi politice largi, iar armata română va lupta 
împotriva bolșevismului care se răspândea din Rusia și 
Ungaria spre ţările Europei Centrale. 

Privind înapoi, peste ani, Alexandru Vaida Voevod, 
prim-ministru greco-catolic, va observa că unirea nu avea 

să însemne neapărat închegarea națiunii române, fiindcă 
„ardelenii şi basarabenii ieşiţi dintr-o continuă revoluție, 
culminată — în virtutea hotărârilor de liberă determinare 
a acestora — în Unirea cu regatul României, erau inadap- 
tabili. De asemenea, (inadaptabili erau și) bucovinenii 
care — în timpul celor 3-4 generaţii petrecute sub oblădui- 
rea legilor și administraţiei civile, culturale și fiscale 
austriece — erau dornici să contribuie la introducerea, ca 
la ei acasă, a acelorași stări civilizate și în ţara mărită“!. 
Poate nu întâmplător, cei mai entuziaști și mai înflăcărați 
reprezentanţi ai generaţiei tinere aveau să fie un bucovi- 
nean şi un ardelean: Corneliu Zelea Codreanu și lon Moţa, 
fiul protopopului din Orăștie. 


1. Alexandru Vaida Voevod, op. cit., vol. III, p. 168. 


Prima patrulă 


„Când Mafeking fu atacat de Buri, tinerii băieţi din 
oraş formară un corp de voluntari și folosiră mult apărării. 
Se poate ca și țara noastră să fie atacată ca Mafeking, de 
un mare număr de dușmani. Dacă aceasta se întâmplă, 
tinerii noștri trebuie să fie gata să ia loc printre apărătorii 
țării ca la Mafeking“!, scria generalul Baden-Powell în 
cartea sa Cercetaşii. Proaspăt întors de la școala de ofițeri 
de la Botoșani, tânărul Zelea Codreanu nu avea decât să 
înlocuiască, în imaginaţie, Mafeking cu România și pe buri 
cu bolșevici, ca să descrie situaţia de atunci a țării. Pe tim- 
pul șederii lui la Botoșani, ofițerii și elevii militari discu- 
taseră aprins chestiunea pericolului bolșevic, cu atât mai 
mult cu cât, pentru bucovineni și basarabeni, vecinătatea 
cu rușii rămânea o ameninţare. 

Cu un an înainte ca România să intre în război, pe când 
Bucovina aparținea încă Austro-Ungariei, la Răchitna (azi 
în Ucraina) și în alte localități din apropiere de Cernăuţi 
se dăduseră înverșunate lupte de gherilă între ruși şi uni- 
tăţi paramilitare de sokoliști polonezi conduse de căpitanul 
Zbigniew Dunin-W asowicz și de un comandant pe nume 
Zigmunt Zielinski. Legiunile poloneze respinseseră apoi 
armata rusă, în ianuarie 1915, în bătălia de la Cârlibaba. 


1. Robert Baden-Powell, op. cit., p. 282. 

Acum, după război, se deslușeau din ce în ce mai limpede 
intenţiile rușilor de a recupera Basarabia și tentativele 
ungurilor de a contesta alipirea Ardealului la România. 
Regimentele de infanterie românești participaseră la 
dejucarea unui plan de înaintare şi unire în Pocuția a bol- 
şevicilor din Ucraina cu cei din Ungaria, proclamată repu- 
blică sovietică. Soldaţii români asigurau acum protecția 
populaţiei civile la graniţa cu Polonia și Rusia. Cum Aliaţii 
ezitau să susțină o acţiune militară în Ungaria, prim-minis- 
trul Ion I.C. Brătianu a decis să împiedice împreună cu 
armata polonă unirea, sub drapelul internaţionalismului 
proletar, a rușilor cu ungurii. Pe tot parcursul anului 1919, 
armata română a apărat noile granițe de est şi vest ale 
ţării, avansând în Ungaria până la Budapesta. În Basara- 
bia, după lupte grele, rușii au fost respinși din Tighina, pe 
care o ocupaseră şi care se afla la mai puțin de 200 de kilo- 
metri de Huși. Dar un doctor bulgar născut în Dobrogea, 
pe nume Cristian Rakovski, ajuns în fruntea bolșevicilor 
din Ucraina, dădea de înțeles că transformarea României 
în republică sovietică ar fi fost iminentă. 

Orașele și târgurile Moldovei erau stăpânite de agitaţie 
şi neliniște. Veteranii de război din Huși își puneau pro- 
blema apărării orașului în cazul pătrunderii bolșevice. 
După Războiul de Independenţă din 1877, se împământe- 
nise obligaţia pregătirii militare a civililor prin asociaţii 
organizate în funcţie de vârstă, precum Micii dorobanţi, 
Garda civilă, Societatea culturală română de arme, gim- 
nastică și dare la semn și, recent, Asociaţia cercetașilor. 

În cadrul pregătirii premilitare, tinerii între 19 și 21 de 
ani aveau obligația să facă instrucție timp de 2 ani, câte 
go de duminici pe an. Poate că a fost inițiativa profeso- 
rului Zelea Codreanu să adune în jur de 20 de liceeni, cu 
gândul să fie învățați să tragă cu pușca, în eventualitatea 
unei ofensive a bolșevicilor. Băieţii s-au strâns în pădurea 
Dobrina, la o întâlnire secretă cu fiul lui, Corneliu. S-au 

așezat cu toţii în cerc, pe pământ, ascultând ce avea de 
spus băiatul cel mare al profesorului. El nu împlinise încă 
20 de ani, dar urmase un liceu militar de elită și o şcoală 
de ofițeri și fusese chiar și pe front, așa că era cel mai în 
măsură să-i inițieze în tactici de luptă. Tânărul Codreanu 
le va fi explicat pericolele la care era expus orașul lor și 
România proaspăt întregită, ai cărei țărani nu ar fi fost în 
stare să reziste mult timp ideilor comuniste, în timp ce, 
printre muncitori, apăruseră deja agitatori bolșevici care 
îndemnau la revoltă. El le-a propus organizarea unui 
nucleu de acțiune și rezistență în cazul în care bolșevicii 
ar fi trecut granița. De arme se putea face rost de la vete- 
ranii de război sau de prin barăcile militare părăsite. 
Planul era ca „prin lovituri date cu măiestrie să zdrunci- 
năm inamicul, să menţinem o stare de spirit de neaplecare, 
şi să întreținem o scânteie de nădejde în mijlocul masei 
românești din sate și orașe“l. Codreanu le-a cerut noilor 
săi camarazi să facă un jurământ prin care să se angajeze 
să fie credincioși patriei, regelui şi lui Dumnezeu și, în ace- 
lași timp, să păstreze secretul antrenamentelor și al întâl- 
nirilor lor în pădure. Ca să nu dea de bănuit, au înființat 
o societate culturală cu numele „Mihail Kogălniceanu“, la 
adăpostul căreia se puteau întâlni nestingheriți. La Huși 
funcționau deja tot felul de organizaţii, cât și o societate a 
meseriașilor evrei, o asociaţie sionistă și o asociaţie a femei- 
lor „izraelite“. Orașul avea 5 sinagogi la o populaţie de apro- 
ximativ 17 000 de locuitori. 

Curând, sub influenţa tatălui său și a articolelor lui 
A.C. Cuza și Nicolae Iorga, din paginile Neamului româ- 
nesc, tânărul Codreanu avea să ajungă la concluzia că prin- 
cipalii vinovaţi pentru răspândirea ideilor bolșevice sunt 


1. Corneliu Zelea Codreanu, Pentru legionari, Ed. Scara, 
București, 1999, p. 13. În unele tiraje ale acestei ediţii există un 
decalaj de două cifre în numerotarea paginilor. 

evreii. Evenimentele din Ungaria și amenințarea bolșe- 
vismului au făcut să apară în presa vremii o alăturare de 
cuvinte cu o lungă și nefericită istorie: „iudeo-bolșevism“. 
Până la identificarea oricărui evreu cu un bolșevic și cu 
un potenţial dușman al românismului nu mai era decât un 
pas, pe care Corneliu Zelea Codreanu l-a făcut, încredințat 
fiind că evreii ar fi fost agenţii unei revoluţii antiromânești 
şi, prin urmare, trebuiau îndepărtați. Se întâlnea astfel 
cu gândirea ideologilor antisemitismului vremii, nașul său, 
A.C. Cuza, care îi înfiera pe evrei fiindcă ar fi dominat eco- 
nomic Moldova, ocupând poziţiile cele mai bune și mai 
profitabile în comerț, și industrie, şi istoricul Nicolae Iorga, 
care-i socotea avari periculoși ce împiedică dezvoltarea so- 
cietății românești. 

Procentul de evrei din România Mare nu depășea totuși 
5%. Codrenii, tatăl şi fiul, şi-au alcătuit însă o agendă 
de viitoare acțiuni desprinsă din programul antisemit al 
Partidului Naţionalist-Democrat al lui Cuza şi lorga: să 
militeze pentru unirea tuturor românilor, pentru împro- 
prietărirea și drepturile politice ale ţăranilor și mai cu 
seamă pentru rezolvarea a ceea ce naționaliștii epocii 
numeau „problema evreiască“. 

La alegerile din noiembrie 1919, la care s-a introdus 
pentru prima dată votul universal masculin, PND a obţi- 
nut 27 de mandate în Camera Deputaţilor și g mandate 
în Senat. A.C. Cuza, lon Zelea Codreanu și un profesor 
antisemit de la Facultatea de Medicină din lași, Corneliu 
ȘŞumuleanu, au devenit astfel parlamentari, într-o Românie 
în care consecințele economice ale războiului începeau să 
se facă simţite din ce în ce mai puternic, în care situația 
țărănimii și a proprietăţii agricole nu fusese rezolvată și 
în care tinerii nu-și găseau locuri de muncă și erau siliți 
să trăiască în sărăcie lucie. Odată cu dublarea teritoriu- 
lui ţării, numărul studenţilor din centrele universitare 
Iași, Cernăuţi, Chișinău, București, Cluj crescuse şi el 

semnificativ. Căminele și cantinele studențești abia dacă 
făceau față noii studențimi, așa cum avea să constate cu- 
rând tânărul Zelea Codreanu. Creșterea numărului de 
studenți era şi un rezultat al reformelor inițiate de Spiru 
Haret, prin care sporise gradul de alfabetizare a populaţiei 
şi se încurajase, prin burse și ajutoare bănești, accesul cât 
mai multor tineri din sate și orașe în învățământul superior. 

Antrenamentele antibolșevice organizate de Codreanu 
în pădurea Dobrina s-au încheiat în toamna anului 1919, 
când fiul profesorului de germană a plecat la Iași, unde 
s-a înscris la Facultatea de Drept condusă de A.C. Cuza. 
Tocmai împlinise 20 de ani. 


Studențţie la Iași 


Venind dela Huși la Iași, Corneliu Zelea Codreanu cobora 
din tren într-o gară elegantă, placată cu marmură și vă- 
ruită în roz fondant, construită în stil venețian-gotic de un 
arhitect austriac. Fațada imita Palatul Dogilor din Veneţia. 
La etaj, o logie era vopsită în roșu, coloanele de piatră și 
ogivele erau sculptate. Pe peron, călătorii erau întâmpinați 
de portari îmbrăcaţi în frac şi cu fular alb la gât, care anun- 
ţau, cu un clinchet de clopoțel, urcarea în vagoane, pleca- 
rea și sosirea trenurilor. 

Capitală a Moldovei secole la rând, laşiul — gazdă, pe 
timpul războiului, a familiei regale și a numeroși diplomați, 
artişti, muzicieni, actori ori scriitori — era un oraș cosmo- 
polit, cu străzi pavate, cu prăvălii ţinute de negustori fran- 
cezi, vienezi ori elveţieni, cu parfumerii franțuzești, cofetării 
și bragagerii unde se serveau rafinate clătite făcute cu cai- 
mac de lapte de bivoliță, cu saloane boierești în care se citea 
literatură, se făcea politică și doamnele etalau cele mai noi 
toalete de la Paris, cu parcuri umbrite de tei seculari, cu 
două mitropolii, una ortodoxă și cealaltă romano-catolică, 
nenumărate biserici, muzee și grădini publice. Boieria solem- 
nă şi înceată a orașului era întreruptă numai de prezența 
veselă și gălăgioasă a studențimii venite din toate colțurile 
țării la cea mai veche universitate a României. 

Tânărul Corneliu Zelea Codreanu, înalt, zvelt, chipeș, 
cu păr șaten și ochi albaștri, avea aceeași vârstă pe care o 
avusese tatăl lui când poposise pentru prima oară în „ora- 
șul crinilor“, cum îl numea regina Maria. Din fotografiile 
de familie, părea să fi moştenit mai curând aerul german al 
mamei sale decât trăsăturile mongole ale tatălui. Se purta 
îngrijit. Privea cu venerație orașul întins pe șapte coline, 
ca omică Romă. Era locul venirii lui pe lume și era mândru 
să se socotească ieșean, ca atâția oameni luminațţi și patrioți, 
pe care-i enumera, ca într-o bibliografie şcolară, de la Miron 
Costin, Alecsandri, Negruzzi și Kogălniceanu la Eminescu, 
Creangă, Hasdeu, Simion Bărnuţiu și Nicolae Iorga. În 
amintirile sale scrise în 1936, socotea Iașiul anului 1919 
ca pe un oraș al idealurilor şi al aspirațiilor naționale şi ca 
pe o „cetate eternă a românismului“. Se plângea însă, în 
stilul lui A.C. Cuza și al tatălui său, de „nemiloasa cotro- 


sl 


pire jidănească“!. Potrivit recensământului din 1930, din 
populaţia Iașilor 34% erau evrei, iar 61% români. Spre sfâr- 
şitul anului 1919 procentele nu vor fi fost cu mult diferite. 
Orașul avea peste 100 de sinagogi și lăcașe de cult mozaice. 
Proaspătul student s-a grăbit să se instaleze în gazdă, 
să revadă, poate, casa de pe strada Golia, unde se născuse, 
să-i facă o vizită nașului A.C. Cuza, profesor la Catedra 
de economie politică a Facultăţii de Drept, a cărui perso- 
nalitate îl fascina. Peste ani, când își va scrie amintirile, 
Codreanu va evoca orașul natal cu accente dramatic ham- 
letiene, povestind cum, la ore târzii, în liniștea nopţii, bân- 
tuit de insomnii, studentului de atunci i se părea că aude 
sufletul lui Eminescu tânguindu-se pe străzi și declamând 
Doina: „Cine-a îndrăgit străinii, / Mânca-i-ar inima câinii, / 
Mânca-i-ar casa pustia / Și neamul nemernicia...“ 


1. Corneliu Zelea Codreanu, Pentru legionari, ed. cit., p. 17. 

La universitate, studentul Corneliu Zelea Codreanu 
avea ochi mai cu seamă pentru basarabenii și evreii entu- 
ziasmațţi de ideile revoluţiei bolșevice, pe care îi repera 
imediat. Mulţi profesori păreau și ei cuprinși de febra socia- 
lismului sovietic. Studenţii organizau întruniri la care se 
discuta despre libertatea de conștiință și erau criticate 
armata, Biserica și monarhia. Rămăseseră puţini aceia, 
studenți și profesori, credea el, care ar mai fi avut curajul 
să susțină cauza naționalismului. Muncitorii erau agitaţi 
şi nu conteneau să formeze comitete, consilii și adunări 
care să dezbată condiţiile grele de lucru, salariile de mize- 
rie, traiul greu și șomajul. Pe străzi, mii de oameni partici- 
pau la manifestații de protest, sub influența unor agitatori 
socialiști. Se cânta Internaționala, se striga „Jos armata!“, 
„Jos regele!“, „Trăiască Rusia sovietică!“ 

Codreanu se întreținea la facultate lucrând ca pedagog 
la o școală de arte și meserii. Într-o seară ploioasă, în sala 
de mese se discuta aprins, între prieteni, despre ce acțiuni 
ar trebui întreprinse pentru contracararea agitatorilor bol- 
şevici. Cineva citise un anunţ într-un ziar despre o adunare 
a Gărzii Conștiinţei Naţionale, în strada Alecsandri, la 
numărul 3. Atras de numele organizaţiei, studentul Codrea- 
nu remarcase și el manifestele răspândite prin oraș și era 
nerăbdător să vadă pe cine reprezenta Garda. 

A plecat de îndată, a ajuns pe strada indicată, dar acolo 
a dat peste o încăpere aproape goală, mobilată cu bănci de 
lemn proaspăt încleiate. L-a întâmpinat preşedintele orga- 
nizaţiei, un bărbat voinic, de statură mijlocie cu „o muscu- 
latură de luptător de circ“. Numele lui era Constantin Pancu, 
de meserie instalator, cunoscut ieșenilor datorită forței fizice 
nemaipomenite cu care, înainte de război, îl biruise în lupta 
corp la corp pe un luptător de circ ungur, în aplauzele și 
uralele publicului entuziasmat. Codreanu s-a înscris ime- 
diat în organizaţia lui Pancu. A fost începutul unei strânse 

prietenii și a unei apropieri de lumea muncitorilor, care 
îi vor fi de folos mai târziu. Cei doi erau nedespărțiţi, orga- 
nizând întruniri la care venea din ce în ce mai mult tineret. 
Adesea, pe străzi, se iscau ciocniri violente cu studenții 
atrași de revoluţia bolșevică. Programul politic al lui Pancu 
putea fi definit drept „socialism naţional“, iar Garda lui 
milita împotriva propagandei comuniste, a corupției și spe- 
culei, și pentru drepturile muncitorilor și sufragiul femeilor. 
La aceste întruniri muncitorești-studențești, Zelea Codrea- 
nu a ținut primele lui discursuri publice. Nu avea însă 
talentul lui Pancu, pe care îl depășea, în schimb, în spirit 
organizatoric şi acțiune imediată. 

La începutul anului 1920, muncitorii de la Regia Mono- 
polului de Stat au declarat grevă. Era prima încercare a 
comuniștilor de a stâmi muncitorimea care, spre deosebire 
de cea din statele industrializate ale Europei, avea o forță 
și un trecut cu totul modeste în România. Un grup de co- 
muniști a dat jos drapelul tricolor, arborând steagul roșu 
al bolșevismului. În locul tablourilor cu regele Ferdinand 
au fost așezate la vedere portretele lui Marx, Troțki și 
Rakovski, liderul Ucrainei sovietice. Pichetele comuniștilor 
au blocat ușile halelor împiedicând muncitorii să înceapă 
lucrul. La sediul Gărzii Conștiinţei Naţionale, la propu- 
nerea lui Codreanu, s-a luat decizia confruntării greviștilor. 
În jur de o sută de tineri, cântând Deşteaptă-te române!, au 
pornit în marș către Regia Monopolului de Stat. Cântecul, 
marșul și acţiunea erau teritoriul perfect al fostului elev 
de la Mânăstirea Dealu, educat în spiritul cercetășiei și hră- 
nit cu amintirile de război ale generalului Baden-Powell 
şi ale tatălui său. Odată ajunși la ateliere, Codreanu s-a 
urcat pe acoperiș, a dat jos drapelul roșu și a pus în loc dra- 
pelul cu stema monarhiei. Între timp, au sosit trupe ale 
armatei, care au ocupat clădirea. Muncitorii însă tot nu 
reluau lucrul. Oamenii lui Pancu au avut atunci ideea să 

recruteze câteva sute de muncitori din tot orașul dispuși 
să le ia locul greviștilor. Astfel, fabrica s-a pus în mișcare. 
Treptat, foștii greviști au cerut să fie primiţi la muncă. 
Dar adevăratul moment de glorie al Gărzii Conștiinţei 
Naţionale a avut loc peste o lună, cu prilejul unei greve 
de la Atelierele CFR Nicolina, declanșată sub îndrumarea 
a doi cunoscuţi lideri ai mișcării socialiste a vremii, Litman 
Leon Ghelerter și Leon Gheller. Semnalul grevei a fost dat 
de arborarea drapelului roşu pe acoperișul atelierelor. În 
jur de 4 ooo de muncitori au încetat lucrul. A doua zi, mem- 
brii Gărzii s-au adunat în Piaţa Unirii și, purtând steaguri 
tricolore, au chemat trecătorii să-i urmeze la Atelierele 
CFR. Avertizaţi că printre greviști s-ar afla și comuniști 
înarmaţi, Codreanu și Pancu au schimbat traseul marșului 
antigrevist și au ajuns la depou, unde au arborat drapelele 
regatului. Erau, la rândul lor, înarmaţi. Apoi s-au urcat 
într-un tren, l-au pus în mișcare și au pătruns în ateliere. 
Greviştii rămăseseră strânși în curte. Din nou, cățărându-se 
pe clădire, Codreanu a înlocuit drapelul roşu cu cel tricolor. 
Înăuntru, mulţimea îl aplauda. În curte, comuniștii îl hui- 
duiau, chemându-l afară. Spărgătorii de grevă i-au înfrun- 
tat pe greviști cu mâinile în buzunarele în care ascundeau 
revolvere. Spre surprinderea lor, au fost lăsaţi să treacă ne- 
stingheriți, după care au început înjurăturile și amenințările. 
Confruntarea s-a încheiat totuși fără violențe fizice. 
Faptele antigreviste ale Gărzii Conştiinţei Naţionale, 
numele Pancu și Codreanu erau acum pe buzele tuturor. 
Încurajaţi de neașteptata lor popularitate, cei doi au publi- 
cat în ziarul Conștiinţa procesele-verbale de constituire a 
unor sindicate naţionale sub drapelul socialismului națio- 
nal-creștin și o adaptare a Crezului de la Niceea, rostit în 
biserici, la ideile doctrinei lor. În textul Crezului lor care 
pare scris sub inspiraţia religioasă a lui lon Zelea Codreanu, 
Dumnezeu-Tatăl era înlocuit cu statul român, unul și ne- 
despărţit, de la Nistru la Tisa, stat social care trebuia să 

îşi ocrotească cetățenii, să le dea drepturi egale, să promo- 
veze familia și să sprijine armonia socială. Dumnezeu-Fiul 
era înlocuit cu regele Ferdinand I, părinte al tuturor cla- 
selor sociale, conducător al armatei, care se făcuse una cu 
poporul, jertfindu-se pentru fericirea țării. Rolul Duhului 
Sfânt era luat de socialismul naţional-creștin. Când textul 
acestui Crez improvizat ajungea la credinţa în Biserică 
(„una sobornicească și apostolească...“, în textul canonic), 
era recomandat un fel de protestantism sui-generis prin 
credința „într-una Sfântă Biserică Creștină cu preoți 
trăind din Evanghelie și care să se jertfească apostolește 
pentru luminarea celor mulți“. 

Referirea la Biserica creștină și la credinţa creștină mai 
degrabă decât la Biserica ortodoxă sau credința ortodoxă 
avea să rămână o constantă a scrierilor lui Zelea Codreanu. 
Printre membrii Gărzii Conştiinţei Naţionale a lui Pancu 
se numărau și preoți ortodocşi, pe care ziarele de orientare 
socialistă îi criticau pentru propaganda naționalistă în 
rândurile poporului credincios. Ei erau zugrăviți ca niște 
făţarnici care țineau populaţia înapoiată în întuneric, 
îmbătând-o cu minciuni şi folosind-o în scopuri obscure. 

Primul an de facultate al studentului Zelea Codreanu 
s-a împărţit între activismul socialist-naționalist și cursu- 
rile exaltate ale profesorului A.C. Cuza, care punea grevele 
pe seama unei conspirații a străinilor și mai ales pe seama 
evreilor. Participând la cursurile lui Cuza și citind articolele 
din presa vremii care criticau Biserica, armata ori școala, 
tânărul Codreanu se aștepta la o pătrundere masivă a bolșe- 
vismului în România. În gazete, descoperea argumentația 
și ideile sovietice sub cele mai subtile veșminte teoretice. 
Era un tânăr dornic de afirmare, nerăbdător să pună în 
practică valorile în care crede și să fie la înălțimea aștep- 
tărilor unui tată animat de un neostenit zel politico-reli- 


1. Corneliu Zelea Codreanu, Pentru legionari, ed. cit., p. 26. 

gios. În primul an de studenţie, a asimilat ideile apocalip- 
tice ale lui A.C. Cuza despre poporul român potopit și îm- 
pilat de evreimea care i-ar fi persecutat pe români ca pe 
lisus Hristos. 

Corneliu Zelea Codreanu nu era un student oarecare. 
Venise la lași după ce urmase cursurile unei școli unice în 
România interbelică și care azi s-ar numi o școală de leader- 
ship. Organizase un grup de apărare civilă antibolșevică 
la Huși, absolvise școala de ofițeri de la Botoşani, dăduse o 
mână de ajutor autorităţilor spărgând greva de la Nico- 
lina, avea drept mentori trei deputaţi naționaliști cunos- 
cuţi: A.C. Cuza, Nicolae Iorga și Ion Zelea Codreanu. 
Socotea de datoria lui să ia atitudine, să se implice, să facă 
dreptate, să apere drapelul, monarhia și istoria ţării. 

În preajma zilei de 24 ianuarie, data unirii principatelor, 
a fost chemat la rectorat, acuzat fiind că, într-un articol 
publicat în ziarul cuzist Unirea, l-ar fi atacat în termeni 
injurioşi pe profesorul de economie politică, socialistul 
Gheorghe Zane. Cu frondă adolescentină, studentul a negat 
acuzaţiile, dar profesorii au reținut că este „un element“ 
turbulent. Punând în practică instigările la violență ale lui 
A.C. Cuza, Codreanu a participat apoi la acţiunile huliga- 
nice ale unui grup de studenţi care, într-o seară, au spart 
geamurile unei clădiri în care se afla sediul ziarului și tipo- 
grafiei Lumea. La scurt timp, a fost reclamat că ar fi bruta- 
lizat și insultat un coleg. Probabil că ar fi fost chemat din 
nou la rectorat şi sancţionat, dacă vacanța de vară nu i-ar 
fi întrerupt demonstrațiile de patriotism. 

Plecând la Huși pe timpul vacanței, a ratat însă un 
eveniment solemn iniţiat de Nicolae Iorga. În vara aceea, 
printr-o decizie a parlamentului, comuna Mărășești, unde 
armata română obținuse o importantă victorie în războiul reîn- 
tregirii neamului, era înălțată la rang de oraș și primea, în 
cadrul unei adunări festive, o nouă stemă, reprezentându-l 
pe Arhanghelul Mihail doborându-l pe Lucifer, cu deviza 

„Pe aici nu se trece“. A doua zi, craniul lui Mihai Viteazul 
aflat la Mitropolia din lași, după ce fusese ascuns în Cri- 
meea pe timpul războiului, era transportat, în cadrul unei 
procesiuni solemne, la locul său de la Mânăstirea Dealu. 
Trecând prin mai multe localități istorice, convoiul a ajuns 
la Mărășești şi apoi la Târgoviște. Craniul a fost purtat 
cu onoruri militare şi religioase până la Mânăstirea Dealu, 
unde regele Ferdinand i-a conferit, în mod simbolic, crucea 
Ordinului „Mihai Viteazul“. Trei mitropoliți au oficiat 
slujba de reînhumare în biserica Sfântul Nicolae din curtea 
liceului militar, ai cărui elevi s-au prezentat la solemnitate, 
în calitate de gardieni ai craniului. Profesorii, ofițerii și ele- 
vii liceului, cât şi foști absolvenţi vor fi participat la eveni- 
ment. Dacă s-ar fi aflat printre ei, Zelea Codreanu ar fi 
amintit acest episod în autobiografia scrisă în 1936, deși 
nu ar fi singurul eveniment trecut sub tăcere. Din pricina 
războiului sau, poate, a rezultatelor slabe la învățătură, el 
nu se număra însă printre absolvenţii menționați în 
registrele oficiale ale liceului. 

În toamna anului 1920, Codreanu avea să participe, în 
schimb, la un congres studențesc la Cluj, unde reușea să-i 
mobilizeze pe delegaţii studenţilor bucovineni și basara- 
beni să susțină şi, până la urmă, să impună o moțiune prin 
care respingeau prezenţa colegilor evrei în centrele stu- 
dențești. A revenit la Iași, la începutul anului universitar, 
îmbătat de victorie. Încurajat de A.C. Cuza și de tatăl lui, 
s-a aruncat trup și suflet într-o nouă bătălie. 

De data aceasta, era vorba de festivitatea de deschidere 
a anului universitar. Senatul Universităţii hotărâse, prin 
votul majorităţii profesorilor, să renunțe la tradiționala 
slujbă religioasă de deschidere a festivităților, în ideea sepa- 
rării statului laic de Biserică. Cum A.C. Cuza nu fusese de 
acord cu această măsură, studentul Zelea Codreanu va lua 
măsuri... În dimineaţa deschiderii anului universitar, îm- 
preună cu o mână de studenți, a blocat ușa de la intrarea 


STUDENȚIE LA IAȘI 61 


în Universitate, pe care mai întâi avuseseră grijă să 
lipească un afiș scris cu creion roșu: „această universitate 
nu se deschide decât în urma slujbei religioase tradițio- 
nale“!. Studenţii „vrăjmași“ au reușit totuși să deschidă 
ușa, s-a produs o busculadă, și răzvrătitul Codreanu a fost 
scos în pumni din sala de festivități. Peste două zile, sena- 
tul a revenit asupra deciziei și a permis oficierea tradițio- 
nalei slujbe religioase. La ceremonia de deschidere a anului 
universitar, a luat cuvântul, printre alţii, şi A.C. Cuza, care 
a lăudat revenirea la bunele obiceiuri românești și creș- 
tinești ale Universităţii. A urmat o perioadă de confrun- 
tări, încăierări și violențe între studenții antibolșevici și 
antisemiți şi restul studențimii. Zelea Codreanu conducea 
acum un grup de vreo 40 de studenți, organizați într-un 
cerc cu numele „Ștefan Vodă“. Era un fel de echipă de inti- 
midare a oricui era socotit dușman. Cei 40 s-au mobilizat, 
de pildă, să smulgă şepcile rusești de pe capetele studen- 
ților bolșevici și să le dea foc în Piaţa Unirii. Într-o săptă- 
mână, operațiunea și-a atins scopul, și moda șepcilor ruseşti 
a dispărut din Universitate. 

Corneliu Zelea Codreanu împlinise 2 de ani și acţiona 
potrivit listei de „obiective“ de pe agenda politică a lui A.C. 
Cuza. Următorul obiectiv a fost presa „iudeo-comunistă“, 
adică publicaţiile conduse și/sau scrise de ziariști evrei. 
Scria cineva un articol împotriva studentului Codreanu? 
Respectivul era bătut măr pe stradă. Criticau gazetele 
acțiunile huliganice ale grupului condus de el sau îndrăz- 
neau să ia în răspăr Biserica şi armata? Redacţiile ziarelor 
erau atacate cu bâte, iar tiparniţele le erau sfărâmate. Era 
jignit în presă lon Zelea Codreanu? Ziaristul care semnase 
articolul era insultat și lovit. Studentul Codreanu nu părea 
să facă distincţie între lupta argumentelor și lupta corp 
la corp, poate şi fiindcă se simțea nesigur pe el în câmpul 


1. Corneliu Zelea Codreanu, Pentru legionari, ed. cit., p. 37. 

argumentelor. Nu avea să fie niciodată un bun vorbitor. 
Moștenind firea violentă tatălui și a bunicului său, ţinea 
cu orice preț să aibă dreptate în toate împrejurările, apă- 
rând românismul, partea vulnerabilă a biografiei sale. 

Sesizările și plângerile împotriva apucăturilor lui huli- 
ganice îndreptate împotriva evreilor au determinat senatul 
universităţii să supună la vot eliminarea studentului din 
universitatea ieșeană. 

Profesorii, cu excepţia celor de la Facultatea de Drept, 
care nu s-au prezentat la ședință, au votat în unanimitate 
excluderea. Imediat, protectorii politici ai lui Codreanu, 
în frunte cu A.C. Cuza, au atacat decizia invocând vicii de 
procedură. Într-o nouă şedinţă a conducerii universităţii, 
A.C. Cuza a legitimat, prin codul onoarei filiale, atitudinea 
studentului față de ziaristul care îi criticase tatăl și a tre- 
cut repede la înfierarea presei „jidănite“ în general, pe care 
a acuzat-o de subminare a statului român. O bună parte a 
studențimii ieșene, împreună cu un sindicat al ziariştilor 
din Moldova, au cerut senatului universității să-şi mențină 
decizia de eliminare a studentului scandalagiu, dar, invo- 
când autonomia facultăţilor, conducerea Facultăţii de Drept 
i-a permis să-și continue studiile nestingherit. Ca și în ca- 
zul liceului, Zelea Codreanu nu avea să obţină nici de la 
Universitate o diplomă de absolvire. 

Eliminat din Universitate, și-a îndeplinit stagiul militar 
în 1921, la Vaslui, în cadrul Regimentului 25 infanterie 
(ulterior „General Constantin Prezan“), care, pe timpul răz- 
boiului, avusese batalioane mobilizate și la Huși și făcuse 
parte din Armata a II-a, comandată de generalul Alexandru 
Averescu. Era regimentul în care fusese mobilizat Ion 
Zelea Codreanu, sub comanda colonelului Vasile Piperescu, 
devenit ulterior un apropiat al familiei Codreanu. Regimen- 
tul participase la supravegherea graniței cu Ucraina și la 
blocarea acțiunilor bolșevice pe teritoriul României. Cu 
doi ani în urmă, în 1919, Regimentul 25 Vaslui înăbușise 

orevoltă a soldaţilor ucraineni din cadrul armatei române 
bucovinene, iar în 1920 împiedicase înaintarea trupelor 
bolșeviceucrainene pe teritoriul Bucovinei.! Corneliu Zelea 
Codreanu avea să păstreze o legătură strânsă cu cadrele 
armatei prin prietenii și comandanții tatălui său, prin colegii 
de armată și, nu în ultimul rând, prin fostul său profesor 
de la liceul de la Mânăstirea Dealu, locotenent-colonelul, 
ulterior generalul, Virgil Bădulescu. 


1. Vezi Col. (r.) Constantin Chiper, Cronica militară a județului 
Vaslui, Ed. PIM, Iași, 2012. 


Călătoria creștinului 


Cea mai răspândită carte din lume după Biblie este, se 
pare, o alegorie din secolul al XVII-lea, scrisă de un puri- 
tan englez pe nume John Bunyan. Este povestea unui vis 
al cărui erou se numește Creștinul. Citind Biblia, perso- 
najul se trezește din amorţire sufletească și, cu povara 
grea a păcatelor în spinare, părăsește Cetatea Pierzării, 
plecând în căutarea mântuirii și a Raiului. Drumul către 
Rai, lung și anevoios, e presărat cu tot felul de încercări și 
ispite, dar, de fiecare dată, Creștinului îi iese înainte câte 
o călăuză care îi dă sfaturi înțelepte (Evanghelistul, Credin- 
ciosul, Plin-de-Nădejde). Creștinul are de trecut prin pădu- 
rea cu fiare sălbatice și prin mlaștina Deznădejdii (unde îl 
așteaptă frica, îndoiala, grijile) și are de urcat muntele Greu- 
tăților. La poalele muntelui se află două drumuri: Primej- 
dia și Nimicirea. Urcă muntele cântând, deși uneori e silit 
să se târască, să se agaţe, să alerge sau să meargă cu pas 
mărunt din pricina locului abrupt. Străbate apoi pădurea 
cu fiare sălbatice, dar încrederea în Dumnezeu îi vine din 
nou în ajutor. Ajuns pe vârful muntelui, Creștinul își trage 
sufletul într-o colibă, pregătindu-se pentru noi aventuri. 
Ajunge la un palat, unde se înarmează cu o sabie oțelită 
pentru lupta în slujba lui Dumnezeu. Se războiește cu 
Satana care ia chip de zmeu, e rănit, dar, până la urmă, îl 
învinge și-i cântă Domnului cântare de laudă. Înarmat cu 

sabia și rugăciunea, eroul trece prin Valea Umbrei Morţii, 
plină de duhuri rele, vârcolaci și balauri, îl întâlnește pe 
Bun-de-Gură, întruparea fățărniciei, apoi rabdă multe pri- 
goniri şi judecăţi nedrepte în Târgul Deșertăciunilor, unde 
prietenul lui, Credinciosul, moare ca martir. Până la urmă, 
Creștinul ajunge în Munţii-Cei-Minunaţi, unde îi întâlnește 
pe ciobanii Cunoștinţă, Încercatul, Veghere și Neprefăcutul. 
Trecând prin noi experienţe și învățând multe lucruri de 
folos sufletului și trupului, Creștinul ajunge până la urmă 
pe Muntele Sion, unde se află cetatea lui Dumnezeu. 

Cartea lui John Bunyan, Pilgrim's Progress, tradusă 
în românește încă din 1890, a apărut într-o ediție nouă în 
1923, în traducerea unui erudit teolog ortodox (ulterior 
neoprotestant), Dumitru Cornilescu, cu titlul Călătoria crești- 
nului sau calea spre fericirea de veci. Cornilescu a făcut și 
o nouă traducere în limba română a Bibliei, finanțată de 
British and Foreign Bible Society, o organizaţie ecumenică 
britanică, dar traducerea i-a atras autorului critici și chiar 
amenințări din partea ierarhiei ortodoxe. A fost silit, până 
la urmă, să ia calea exilului. 

Pilgrim's Progress se afla însă printre textele de căpătâi 
ale unei organizaţii de tineri voluntari care își făcuse apa- 
riția în România încă din timpul războiului, la invitația 
reginei Maria. Se numea Asociaţia Creștină a Tinerilor 
(Young Men Christian Association — YMCA). Înființată pe 
la mijlocul secolului al XIX-lea de un englez, George Williams, 
decorat ulterior şi uns cavaler de regina Victoria a Marii 
Britanii, bunica Mariei, YMCA avea drept scop să educe 
trupul, mintea și sufletul tineretului, cultivând activităţile 
sportive, operele de caritate și instrucţia religioasă. Predi- 
catori itineranți se ocupau de evanghelizarea muncitori- 
mii, antrenori de sport au inaugurat săli unde se practicau 
sporturi de echipă, au fost încurajate şi sprijinite întraju- 
torarea și traiul în comun. În scurt timp, YMCA se răspân- 
dise în Europa avântului industrial şi trecuse oceanul în 

Statele Unite. Pretutindeni, asociaţiile tinerilor aveau un 
puternic fundament creștin, inspirat de așa-numitul „creș- 
tinism atletic“ din epistolele Apostolului Pavel, care îi în- 
demna pe locuitorii orașului Corint să renunţe la plăcerile 
trupului, amintindu-le că trupul omului este templu al 
Duhului Sfânt (1 Corinteni, 6:19) şi că nu toţi cei care aleargă 
pe stadionul virtuţilor câștigă premiul cel mare dacă nu 
sunt bine antrenați. Ucenicului său, Timotei, îi scria să-i 
urmeze exemplul căci el, Pavel, lupta cea bună luptase, călă- 
toria săvârșise, credința păzise (2 Timotei 4:7). Tinerii creş- 
tini din YMCA nu interpretau neapărat literal îndemnurile 
spirituale ale apostolului, ci le foloseau ca pe cel mai bun 
argument pentru dezvoltarea trupească și sufletească a 
comunităților din suburbiile marilor orașe occidentale. Ideea 
creștinului ca atlet al credinţei nu era nouă (slavii sokoliști 
o cunoșteau și ei), dar asociaţiile YMCA, în bună măsură pro- 
testante și independente unele de altele, adaptându-se con- 
fesiunilor din țările în care mișcarea se răspândea, îi adăugau 
şi ideea vieţii ca pelerinaj războinic. 

Prima conferință mondială a asociaţiilor tinerilor creș- 
tini voluntari avusese loc la Paris în 1855, când se contu- 
rase ca principal scop al YMCA unitatea tineretului creștin 
mondial, însărcinat să răspândească pretutindeni Împără- 
ţia lui Dumnezeu. Cum YMCA fusese prezentă şi în răz- 
boaiele britanicilor cu burii din Africa de Sud, organizația 
înglobase imediat în programul tineretului principiile 
cerceţășiei publicate de lordul Baden-Powell. 

În timpul Primului Război Mondial, organizaţia colabo- 
rase strâns cu armatele aliate, prin înființarea de case de 
antrenament şi petrecere a timpului liber pentru militari 
(numite, după naționalitatea armatelor, Soldiers's Home, 
Foyer du Soldat, Casa del Soldato, Casă Ostăşească...), 
unde se formau, din punct de vedere fizic și moral, oșteni, 
creștini, oșteni ai lui/pentru Hristos. 

Ajunși în Balcani și în România, activiștii americani 
ai YMCA lucraseră cu militarii și cu reprezentanţii armatei 
pentru susţinerea frontului, iar serviciile lor s-au dovedit 
atât de utile și de populare, încât, după război, organizația 
şi-a stabilit un sediu în București, pe strada Sălciilor nr. 
17 (actuala Thomâs Masaryk), numindu-se Asociaţia Creş- 
tină a Tinerilor din România. Întâmplător sau nu, Thomâă 
Masaryk devenise, în 1918, primul președinte al Cehoslova- 
ciei, cu sprijinul Aliaților și al unităților paramilitare de 
sokoliști cehi. În comitetul de onoare al asociaţiei din strada 
Sălciilor/Masaryk se aflau principele Carol, Nicolae Iorga, 
Dimitrie Gusti, C. Angelescu, Romulus Voinescu. Comitetul 
de acţiune îi reunea, printre alții, pe Gala Galaction, |. 
Rădulescu-Pogoneanu, prof. Nicolae Petrescu. La rândul 
ei, principesa Ileana avea să patroneze, ani la rând, ramura 
feminină a organizației, YWCA. 

Din partea armatei române, unul dintre principalii cola- 
boratori ai YMCA era un ofiţer din fosta conducere a liceu- 
lui militar de la Mânăstirea Dealu, de care Corneliu Zelea 
Codreanu își amintea cu recunoștință: colonelul Virgil Bădu- 
lescul, comandant, între 1916 și 1918, al primului batalion 
de vânători de munte, corpul de elită al armatei. După 
război, Virgil Bădulescu a creat un Birou al Educaţiei Fizice 
în Marele Stat-Major, un Oficiu Naţional de Educaţie Fizică 
şi un Institut Militar de Educaţie Fizică. În toţi aceşti 
ani, va fi participat la organizarea taberelor sportive și, im- 
plicit, de evanghelizare a sute de băieți și tineri după prin- 
cipiile YMCA. În Casele Ostășeşti se ţineau școli de vară, 
cursuri de educație fizică, aveau loc lecturi și discuţii pe 
marginea textelor evanghelice, se dezbăteau probleme 
practice de economie rurală sau idei de întrajutorare comu- 
nitară. Se recrutau, de asemenea, tineri cu aptitudini de 


1. Corneliu Zelea Codreanu, Pentru legionari, ed. cit., p. 14. 

conducători în munca de închegare și instrucție a comuni- 
tăţilor de tineret de la sate și din orașe. Conducătorul unei 
celule YMCA trebuia să îndeplinească următoarele criterii: 
să fi absolvit un colegiu de elită, să fi beneficiat de instrucție 
specială, să fie un bun organizator, cu o bună cunoaștere 
a oamenilor, să fie un creștin dedicat formării tineretului 
prin evanghelizare și exerciţii fizice, prin munca în comun 
și voluntariat, să fie priceput în gospodărirea resurselor 
şi în noi metode de cultivare a pământului, să sprijine și 
să însuflețească bisericile locale creștine, indiferent de 
confesiune, pentru revigorarea morală a țării.! 

Peste câţiva ani, Zelea Codreanu avea să îndeplinească 
o bună parte dintre aceste criterii, deși nu există dovezi 
că ar fi fost cooptat de YMCA. Cum însă rămăsese atașat 
de Virgil Bădulescu, e de presupus că participa la taberele 
de schi pentru ofițeri și soldaţi, organizate de general, și 
vizita complexul sportiv de la Carmen Sylva (Eforie Sud), 
construit la iniţiativa lui Bădulescu între 1927 și 1929. 
Ulterior, Codreanu va organiza o tabără de muncă la Carmen 
Sylva. La procesul lui din 1938, generalul Bădulescu avea 
să apară pe lista martorilor apărării.? 

După ce cunoscuseră ororile războiului, trăiseră spaima 
de moarte, se confruntaseră cu bolile și sfârșitul în chinuri 
groaznice ale multora dintre camarazi, trăiseră cu gândul 
că nu se vor mai întoarce acasă niciodată, se rugaseră îm- 
preună aceluiași Dumnezeu, săpaseră tranșee, răbdaseră 
de foame și speraseră împreună cu comandanții lor, către 


1. Vezi Albert E. Roberts, Henry Israel, „Rural Work of the Young 
Men's Christian Association“ în The Annals of the American Aca- 
demy of Political Social Science, vol. 40, Country Life (Mar. — 1912), 
Sage Publications, Inc. in association with the American Academy 
of Political and Social Science, pp. 140-148. 

2. Vezi Procesele lui Corneliu Zelea Codreanu, Ed. Mica Valahie, 

ce fel de religie aveau să se îndrepte pe timp de pace foștii 
soldați? Sau, altfel spus, odată întors acasă, ce aștepta sol- 
datul de la Biserică, indiferent cum s-ar fi numit ea? Un 
capelan american, pe nume Samuel McCrea Cavert, care 
lucrase în cadrul YMCA, își punea aceste întrebări din 
perspectiva propriei experienţe de război. În primul rând, 
scria el într-un articol din 1919, odată întors printre ai lui, 
soldatul va dori o Biserică guvernată de ideea acţiunii altru- 
iste în sprijinul semenilor, căci, în război, soldatul înţele- 
sese că principalul mesaj al creștinismului era viața trăită 
în slujba aproapelui până la sacrificiul de sine. În al doilea 
rând, soldatul întors acasă va dori o Biserică unită în acea 
unitate de credință şi de speranță pe care militarii o simţi- 
seră pe front, indiferent de confesiunile și Bisericile cărora 
le aparţineau. Soldatului care văzuse moartea cu ochii nu-i 
vor mai spune nimic controversele dogmatice și rivalitățile 
între diversele denominaţiuni creștine. Chiar dacă diferi- 
tele confesiuni își vor păstra numele, scria Cavert, ele vor 
fi ca niște prenume ale unor frați cu același nume de fami- 
lie: cel al aceluiași Învățător Hristos. Nu se va pune pro- 
blema unirii într-un crez comun neapărat, ci într-un scop 
comun. În al treilea rând, odată întors de pe front, unde 
înțelesese ce înseamnă cu adevărat eroismul, soldatul va 
aștepta o Biserică pe măsura unei misiuni eroice. Nu cumva, 
se întreba capelanul, Bisericile se complăceau adesea în 
a asigura creștinilor confortul și siguranţa unei credințe, 
uitând că Hristos le cerea celor care-lurmează să facă expe- 
rienţa lepădării de sine și a unei vieţi eroice? Or, soldatul 
aștepta, după război, echivalentul moral al războiului: erois- 
mul comunitar, familial, social, politic, economic etc. În 
sfârșit, după război, Biserica creştină, oricare ar fi fost ea, 
nu mai putea să fie aceeași după ce militari de toate naţio- 
nalitățile trăiseră laolaltă pe câmpurile de luptă, pe muchia 
dintre viață și moarte, împărtășind speranţa în mântuire. 
Războiul fusese şi o profundă experienţă internațională, 

ceea ce însemna că misiunea, după război, a Bisericii creş- 
tine, oricum s-ar fi numit ea, era să construiască nu doar 
națiuni conforme cu învăţătura lui Hristos, ci o lume în- 
treagă după modelul Lui. Astfel, soldatul întors de pe front 
avea să devină soldatul lui Hristos și armatele de pace 
aveau să ducă Biserica lui Dumnezeu mai departe, își încheia 
Cavert articolul.! 

Pastor presbiterian, Samuel McCrea Cavert avea să 
devină unul dintre promotorii entuziaști și încăpățânațţi 
ai mișcării ecumenice mondiale și să fie inițiatorul, mai 
târziu, al Consiliului Mondial al Bisericilor. Liniile trasate 
de el în 1919 și modelul voluntariatului YMCA vor fi avut 
un impact profund asupra multor militari din armata 
română şi asupra unor clerici ortodocși de la începutul anilor 
'20, stimulând o primă tentativă de înnoire religioasă, într-o 
perioadă în care Biserica Ortodoxă Română se afla în plină 
reorganizare şi configurare administrativă și teologică. 

În mișcarea unei „noi religii“ se înscria și munca de apos- 
tolat a teologului ortodox Dumitru Cornilescu și a preotu- 
lui Teodor Popescu, care ţineau predici, traduceau Biblia, 
popularizau cărți și broşuri de învățătură creștină pe 
înțelesul marelui public. Slujind la biserica Sfântul Ștefan 
din București, numită şi „Cuibul cu Barză“, Teodor Popescu 
şi Dumitru Cornilescu au dat naștere unui curent religios 
care părea să învie dintr-odată credința ortodoxă, atră- 
gând din ce în ce mai mulți simpatizanți, răspândind noile 
idei la sate și în orașe prin conferințe, predici duminicale 
şi viață comunitară. 

Publicul era însetat de literatură creștină, și Dumitru 
Cornilescu nu mai prididea traducând, pe lângă Scriptură 


1. Vezi Samuel McCrea Cavert, Will the Returning Soldier 
Want the Church? în The Biblical World, vol. 53, No. 3 (May, 1919), 
The University of Chicago Press (http://www.jstor.org/stable/ 


3136312), pp. 289—294. 


CĂLĂTORIA CREȘTINULUI 71 


şi Călătoria creștinului, și o Viaţă a lui Cristos, Ce să fac ca 
să fiu un adevărat creştin, Ce înseamnă viaţa predată în 
slujba Domnului, Taina puterii în viaţa creştină. Predicile 
lui Teodor Popescu au fost adunate în antologii sub titluri 
ca Isus vă cheamă, Veniţi la Isus, Planul de mântuire sau 
Golgota. Poreclit în presa vremii „Luther al ortodoxiei“, 
Dumitru Cornilescu a fost acuzat că se îndepărtează de 
ritualul şi canoanele Bisericii, adoptând o viziune protes- 
tantă asupra credinţei. În decembrie 1923, el se apăra în 
fața acestor acuzaţii spunând că ceea ce urmărește nu este 
să reformeze Biserica, ci sufletul omului. Pe măsură ce 
popularitatea celor doi teologi și a bisericii lor depășea 
cercurile religioase ale capitalei, criticile din partea BOR 
se înteţeau și, până la urmă, lui Teodor Popescu i s-a interzis 
să mai slujească, iar Dumitru Cornilescu a fost nevoit să 
părăsească țara. 

Într-un editorial intitulat „Răzvrătirea de la Cuibul cu 
barză“, publicat în revista Țara noastră, Octavian Goga 
povestea cum, împins de curiozitate, asistase și el la o litur- 
ghie la biserica Sf. Ștefan, unde „o muţenie desăvârșită 
stăruia împrejur și la lumina lumânărilor de ceară, prin 
fumul vineţiu al cădelniței, lămuream fețe în extazul cre- 
dinței. Isprăvind slujba, preotul și-a început predica... Nu 
era o cuvântare de exeget mărunt, nici nu reedita clișee 
uzate de doctrină teologică. Din preajma altarului vorbea 
un orator îndrăzneț, cu accente de eclesiast militant, cu 
fraza rotundă și sonoră, răscolind în auditoriu întrebări și 
pasiuni. Prins de magia cuvântului, preotul tresărea în 
toată fiinţa lui, crispându-și fruntea palidă de ascet, fața-i 
învia ca îmbibată de un fluid nervos și în adâncul ochilor 
i se iviseră cele două picături de lumină stranie, care îmi 
reaminteau pânzele lui Ribera. Mulțimea participa cu devo- 
tament la toate analizele lui, îi urmărea ritmul logic și-i 
primea argumentul cu o vie agitaţie. Când s-a încheiat zbu- 
ciumata retorică ce biciuise instinctele răului și judecase 

cu asprime neajunsurile societății noastre, slujitorul 
Domnului s-a retras și, printre rândurile poporului rămas 
în nemișcare, un tânăr a început să împartă mici cărțulii, 
în care se schița subiectul celor din urmă șase predici“l. 
Teodor Popescu și-a continuat apostolatul prin conferinţe 
și predici ţinute oriunde era invitat, în case de credincioși 
sau centre culturale. Grupul Creștini după Scriptură va 
fi ulterior asimilat cultului baptist. Biblia în traducerea lui 
Cornilescu va fi cunoscută sub numele Biblia penticostală. 

În aceeași perioadă în care cei doi prieteni, Teodor Popescu 
și Dumitru Cornilescu, răspândiseră la București ideile 
unei reforme din interior a Bisericii Ortodoxe, în Ardeal 
apăruse o altă mișcare religioasă de inspiraţie neoprotes- 
tantă intitulată Oastea Domnului. Disciplina, modul de 
organizare, spiritul comunitar, publicaţiile răspândite de 
„ostașii Domnului“, terminologia lor religios-militară atră- 
geau mai cu seamă tineretul ortodox. 

Toate aceste idei de înnoire religioasă, cât și lectura siste- 
matică a cărţii lui Bunyan își vor găsi ecou peste ani în 
manualul lui Corneliu Zelea Codreanu intitulat Cărticica 
șefului de cuib, în care avea să preia literal „muntele greu- 
tăților“, „pădurea cu fiare“ și „mlaștina deznădejdii“ din 
Călătoria creștinului. La întoarcerea din armată, în 1922, 
înființa și el, la Iaşi, o Asociaţie a Studenţilor Creștini. Aso- 
ciaţia nu avea, inițial, mai mult de 26 de membri, pe care 
Codreanu i-a invitat împreună cu alți 20 de studenţi la el 
acasă, la Huși, unde tatăl său pare să fi fost cel care le-a 
indicat direcția și scopul asociaţiei. 

Din Rusia, odată încheiat războiul civil, veneau vești 
despre prigonirea creștinilor. În primăvara acelui an, Lenin 
dăduse instrucţiuni de confiscare a bunurilor Bisericii Orto- 
doxe ruse şi de eliminare a preoţilor prin execuții în masă. 
Timp de câteva zile, lon Zelea Codreanu le-a ţinut tinerilor 

cuvântări aprinse, îndemnându-i la luptă împotriva evreilor 
bolșevici. În grupul tinerilor se aflau și foștii colegi de liceu 
ai fiului său, băieţii prinţesei Constanţa Ghica, Grigore și 
Alexandru, veri primari cu Vladimir Ghika, pe care îl bătuse 
gândul să-l convertească pe Lenin la creștinism. Prinţesa 
Ghica, căsătorită cu Grigore Ghica, din ramura moldove- 
nească a Ghiculeștilor, făcea acum parte din comitetul de 
conducere al nou înființatei Uniuni Naţionale Creștine, 
un partid fondat de A.C. Cuza și Nicolae Paulescu (reputat 
savant, dar și autor al așa-numitei fiziologii filozofice, un 
amestec de teologie și medicină, care încerca să valideze, 
printre altele, inferioritatea rasială a evreilor). Ca și Par- 
tidul Muncitoresc German (din 1920, Partidul Naţional 
Socialist al Muncitorilor Germani), apărut cu trei ani mai 
devreme, noua formaţiune politică își alesese drept siglă 
svastica. Apariţia Uniunii Naţionale Creştine fusese, de 
fapt, actul final al dizolvării Partidului Naționalist Creștin 
şi al colaborării dintre A.C. Cuza şi Nicolae Iorga. 
Asociaţia de tineret condusă de Corneliu Zelea Codreanu 
a atras și liceeni, care abia așteptau să fie puși la treabă, 
dar „voluntariatul“ lor nu a reținut mai nimic din spiritul 
YMCA, nereușind să depășească huliganismul de grup. 
La școală, îi șicanau pe colegii evrei și îi intimidau, căutând 
să întrețină o stare permanentă de teamă și umilință. 
Pornind de la ideea că, alături de școală și Biserică, teatrul 
contribuia la formarea spiritului unei naţiuni, liceenii au 
fost trimiși, însoţiţi de studenţi, să întrerupă spectacolele 
de teatru în idiș ale trupei evreiești Kanapof, care dădea 
reprezentații la Huși, Vaslui, Bârlad, Botoşani ori Pașcani. 
Adolescenţii intrau în sălile de spectacol, îi amenințau pe 
actori, aruncau cu ce le venea la mână pe scenă, huiduiau, se 
încăierau cu spectatorii. Se întorceau apoi bătuţi, dar mân- 
dri de ceea ce vor fi considerat a fi fost o misiune patriotică. 
Acţiunile împotriva reprezentaţiilor evreiești s-au încheiat, 
până la urmă, fără conflicte majore. Vacanţa era pe sfârșite. 


La Berlin 


În primăvara anului 1922 în sala de marmură a Gră- 
dinii Zoologice din Berlin, avea loc premiera unui film 
inspirat de romanul Dracula al lui Bram Stoker. Era pri- 
mul film cu vampiri din istoria cinematografiei. Titlul fil- 
mului fusese preluat din cartea lui Stoker care a transcris, 
se pare, românescul „necuratul“ prin „nosferatu“, dar titlul 
complet era Nosferatu, o simfonie a terorii (Nosferatu, eine 
Symphonie des Grauens). Pelicula a fost precedată, în seara 
premierei, de uvertura lui Heinrich Marschner, Vom pirul. 
Filmat şi montat în stilul expresionist al vremii, Nosferatu 
ar fi trezit, poate, într-un spectator român ori slav, dincolo 
de groază, o oarecare familiaritate cu credințele folclorice 
legate de strigoi din diferite zone rurale ale Peninsulei Bal- 
canice. Pentru publicul german, filmul părea oglindirea unei 
stări de spirit, instalându-se în atmosfera apăsătoare, de 
teamă și nesiguranță, pe care o trăia populația bântuită 
de spectrul recentului război și de presimţiri sumbre. 

Peste câteva luni, ministrul de externe Walther Rathe- 
nau, de origine evreiască, a fost asasinat de o grupare tero 
ristă. Căderea monedei naționale, inflaţia, lipsurile, datoriile 
de război înmulțeau grevele, adânceau șomajul și scoteau 
periodic lumea în stradă. 

În toamna acelui an, Corneliu Zelea Codreanu s-a gân- 
dit să-și continue studiile în Germania. Pare să fi fost o 

decizie luată în pripă, de vreme ce a fost nevoit să împru- 
mute bani de la un prieten ca să-și cumpere haine. Se gră- 
bea, poate, să constate la fața locului starea de spirit din 
Germania, care permisese ieșirea din izolare internațio- 
nală a Rusiei sovietice, semnând Tratatul de la Rapallo. 
Codreanu împlinise 23 de ani și era la prima lui călătorie 
în străinătate. Berlinul nu semăna cu nici unul dintre ora- 
şele României. Chiar şi desfigurat de război și de criza eco- 
nomică, orașul era o metropolă impunătoare, cu 4 milioane 
de locuitori, cu bulevarde imense și parcuri îngrijite, o 
capitală europeană în care revoluția industrială începuse 
cu aproape o sută de ani în urmă și în care acum, în artă și 
literatură, avangarda și libertatea de creaţie desființau 
vechile modele și regulile tradiției. Centrul orașului, cu cafe- 
nele, baruri, săli de spectacole, galerii de artă, clădiri monu- 
mentale, catedrale și biblioteci, fremăta de voie bună când 
nu era agitat de greve şi proteste. În cartierele aglomerate 
din suburbii însă, unde locuiau sute de mii de muncitori, 
criza economică se adâncea cu fiecare zi. 

Berlinul care i-a atras atenţia lui Comeliu Zelea Codrea- 
nu era tocmai orașul sărăciei și al lipsurilor, al copiilor care 
cerșeau pe străzi, al inflației galopante și al micii burghezii 
aduse la sapă de lemn de prăbușirea mărcii. Tânărul stu- 
dent român a locuit la un prieten din copilărie și fost coleg 
de la Facultatea de Drept din lași, Constantin Zota. Cu doi 
ani înainte, cu prilejul grevei ceferiștilor de la Nicolina, 
Zota se aflase în grupul studenţilor naționaliști care con- 
fiscase de la chioșcuri ziarul Lumea, proprietate a fraților 
Hefter, și îl arsese în Piaţa Unirii, la picioarele statuii lui 
Alexandru loan Cuza. 

Numele lui Zota fusese trecut atunci în rapoartele poli- 
ției împreună cu numele celorlalți participanţi la tulbură- 
rile iscate de greva ceferiștilor. La Berlin, Zota se antrena 
din când în când, făcând exerciţii de tras la ţintă cu pisto- 
lul prin pădurile din împrejurimile orașului. Era, poate, 


76 MISTICA RUGĂCIUNII ȘI A REVOLVERULUI 


membru al vreunei grupări studențești, căci tineretul 
berlinez era organizat, încă de la 14-16 ani, în asociaţii, ligi 
ori cercuri. Aripa tânără (Bismarck jugend) a Partidului 
Naţional Popular German se număra printre cele mai active 
organizații monarhiste şi antibolșevice din ţară. 

Scriind peste ani despre această călătorie, Codreanu 
avea să compenseze puțina atenţie de care se va fi bucurat 
printre studenții germani printr-un mic delir de grandoare. 
El credea că, instruit cum era la şcoala lui A.C. Cuza, le 
fusese „profesorul în antisemitism“ viitorilor hitleriști.! 
În orice caz, s-a străduit să atragă atenţia asupra lui, pre- 
zentându-se la festivitățile de deschidere a noului an 
academic îmbrăcat în costum naţional, cu cămașă albă, 
închisă la gât, cu chimir la brâu și cu pieptar bucovinean. 
Odată stârnită curiozitatea colegilor, au început primele 
întrebări, apoi dezbaterile, în cadrul cărora tânărul excen- 
tric le-ar fi împărtășit studenţilor berlinezi din experiența 
luptei antisemite a studenţilor ieșeni. Cu prilejul unei vizite 
într-un cartier muncitoresc din nordul Berlinului, la un 
meșter care fabrica svastici, Zelea Codreanu ar fi auzit 
pentru prima dată de un anume Adolf Hitler, în vârstă de 
36 de ani, care conducea la Miinchen o mișcare antisemită. 
Muncitorul Strumpf de pe Salzwedeler Strasse 3 i-ar fi 
spus clientului său român că Hitler se arată a fi omul viito- 
rului. În toamna aceluiași an, Partidul Naţional Socialist 
al lui Hitler era în ascensiune în Bavaria, mai ales după 
recentele evenimente din Italia, care aduseseră la putere 
partidul lui Benito Mussolini, în urma unui așa-numit 
„marș asupra Romei“ al fasciștilor săi îmbrăcaţi în cămăși 
negre. Succesul lui Mussolini îl înflăcărase și pe Codreanu, 
şi e de mirare că nu a făcut un drum la Miinchen să-l vadă 
pe Hitler la vreuna dintre adunările naţional-socialiștilor. 
Sau poate că l-a văzut, dar, în amintirile scrise în 1936, vani- 

tatea de deschizător de drumuri l-a împiedicat să-l evoce 
pe adevăratul mentor al studențimii germane din 1922. 

În aceeaşi perioadă, un diplomat al ambasadei ameri- 
cane din Berlin însărcinat cu evaluarea politică a mișcării 
național-socialiste, se declara impresionat de forța perso- 
nalităţii lui Hitler. Viitorul Fihrer se dovedea a fi un redu- 
tabil vorbitor, capabil să capteze și să cucerească mase 
largi de oameni. În timpul unui interviu care durase câteva 
ore, ori de câte ori i se pusese o întrebare, el îi răspunsese 
imediat printr-un discurs politic fără cusur, ca înregistrat 
pe o placă de gramofon.! 

În Europa se întâmplau prea multe evenimente impor- 
tante pentru ca tânărul Corneliu Zelea Codreanu să mai 
aibă timp de studiat disciplina economiei politice în sălile 
de curs ori în biblioteci. Constrâns de lipsa banilor, avea să 
se mute la Jena, unde viața era mai ieftină, și să se ocupe 
cu micul comerț cumpărând produse din provincie și vân- 
zându-le la Berlin. La Jena a fost impresionat de disciplina 
şi corectitudinea germane, cât şi de tăria de caracter a unei 
populații cu simţul muncii și al datoriei. În același timp, 
Jena era și un centru universitar cu veche tradiție, unde 
activau asociaţii studenţeşti naţionaliste şi se puneau 
bazele antropologiei rasiale naziste. 

La începutul lui decembrie, Codreanu a primit vești din 
țară că studențimea e în fierbere. Anul universitar începuse 
la Iași cu o cuvântare a rectorului Traian Bratu care făcuse 
un bilanț al anilor de după război, când Universitatea se 
confruntase cu multe greutăți, dar reuşise să găzduiască un 
mare număr de studenţi veniţi din toate provinciile țării: 
5oo aveau masă și cazare asigurate în cămine, 200 pri- 
meau masa și locuiau la gazde. Făcând aluzie la unele 
tulburări petrecute pe timpul vacanței, profesorul Bratu 

ceruse studențimii bună înțelegere și calm în noul an. 
Tensiunile reîncepuseră însă pe măsură ce se apropia 
iarna şi Universitatea nu avea lemne de încălzit căminele 
studențești. 

Îndemnând studenţii la revoltă, A.C. Cuza nu putea să 
uite că rectorul Bratu declanșase o anchetă la Facultatea 
de Drept, care constatase tot felul de nereguli administra- 
tive. Studenţii cuziști organizaseră un protest în fața casei 
rectorului, huiduind, vociferând, numindu-l „jidănit“ şi 
„canalie“, şi cerându-i demisia. Spiritele s-ar fi liniștit, poate, 
dacă la Cluj nu s-ar fi aprins o scânteie nouă. Odată cu 
revenirea studenţilor din vacanţă, pe dealul Feleacului, o 
nemulțumire surdă se strecurase în sufletul studenților 
români, avea să scrie unul dintre ei.! Ca şi la Iași, apropie- 
rea iernii, frigul din cămine, sărăcia, gândul că Universi- 
tatea era năpădită de străini mai bine îmbrăcați şi hrăniți 
şi cu mai multe șanse decât românii de a-și găsi un loc de 
muncă după terminarea studiilor, precum și numărul cres- 
când al evreilor îi făceau pe ardeleni să clocotească de 
mânie și neputinţă. Până într-o zi, când se răspândise ves- 
tea că o studentă venită la Universitate din Oltenia s-a 
sinucis, lăsând un bilet în care spunea că nu mai putuse 
să îndure sărăcia şi mizeria. 

La înmormântarea ei participase toată suflarea româ- 
nească a Universităţii din Cluj, pentru care tânăra deve- 
nise simbolul unei înfrângeri naționale. Peste câteva zile, 
studenţii de la Facultatea de Medicină își alungau colegii 
evrei din sala de disecţie. Îi scoteau apoi și din cămine, 
vandalizau redacția unui ziar sionist și strigau „Josjidanii! 
în timpul unui spectacol de operă. Protestele antisemite 
au cuprins și capitala, unde, pe 10 decembrie, își dăduseră 
întâlnire delegaţii ale societăţilor studențești din toată 


1. on Moţa, Cranii de lemn, Ed. Vicovia, Ed. Babel, 2012, Bacău, 
p. 143. 


LA BERLIN 79 


țara. Cum studenţii aveau asigurată gratuitatea călătorii- 
lor cu trenul, la București s-au strâns în jur de 3 000-4 000 
de studenţi, declarând grevă generală în centrele universi- 
tare pentru impunerea principiului numerus clausus!. Un 
marș pe străzile capitalei s-a încheiat cu ciocniri violente 
cu populaţia evreiască din cartierul Văcărești. Din pricina 
grevei, guvernul a închis căminele și cantinele studențești, 
luând decizia suspendării anului universitar. Cu protestele 
din iarna aceea a început conflictul deschis pe tema nume- 
rus clausus, adică a limitării numărului de studenţi evrei 
în universităţi, în funcţie de raportul între procentul popu- 
laţiei majoritare și cel al populaţiei evreiești. Dintre cei 
136 de absolvenţi ai Facultăţii de Medicină de la Cluj din 
acel an, numai 64 erau români. Potrivit recensământului 
din 1930, când administraţia și instituţiile trecuseră prin- 
tr-un masiv proces de românizare, numărul evreilor în 
orașele transilvănene nu depășea zece procente. 

În vremea revoltei de la Cluj, studentul Ion Moţa avea 
20 de ani. Fruntea înaltă, trăsăturile delicate, încă ado- 
lescentine, statura țanţoșă, portul specific Orăștiei, cu 
pieptar de piele de oaie cusut cu fir roşu de lână și cămașă 
albă, cu mâneci largi, lungă până aproape de genunchi, 
făcea din el o apariţie care nu trecea neobservată. Se în- 
scrisese la Facultatea de Drept, după o ședere de un an la 
Paris unde urmase cursuri de drept și științe politice. 
Făcuse liceul maghiar de la Sibiu înființat de iezuiţi în 
secolul al XVIII-lea, cu predare în limbile maghiară, ger- 
mană și română, unde învăţaseră, printre alţii, Octavian 
Goga, Gheorghe Lazăr, Miron Cristea, Aurel Vlaicu. Apoi, 
odată cu refugierea familiei sale în regat, fusese înscris 
la liceele Lazăr și Sf. Sava din București. 


1. Număr fix (lat.), una dintre metodele de a limita numărul 
studenților într-o universitate. 

La Facultatea de Drept de la Cluj, tânărul lon Moţa 
încingea spiritele noii generaţii, scriind pătimaș și cu vădit 
talent literar despre naționalismul radical și antisemit, și 
traducând scrierea apocrifă Protocoalele înțele pților Sionu- 
lui, un text inventat, pus în circulație în Rusia țaristă, la 
începutul secolului XX, pentru a justifica valurile de pogro- 
muri. Afirmând superioritatea creștinului asupra evreului, 
Moţa milita și pentru o radicală înnoire morală a neamului 
românesc, pe care îl socotea şubrezit de corupţie, alcoolism 
şi o viață dezordonată. 

Alarmat de veștile din ţară, cu un revolver primit de la 
Zota în buzunar, Comeliu Zelea Codreanu a revenit în 
România. Dar, vizitându-i pe studenţii de la Cemăuţi, lași 
şi București, a rămas nedumerit de absența unui plan de 
luptă ori a unei strategii pe termen lung. O întâlnire la 
București cu A.C. Cuza l-a dezamăgit. Mentorul său încă 
ezita să înființeze o organizaţie națională antisemită. Îm- 
preună cu fostul său coleg de la Mânăstirea Dealu, Alexan- 
dru Ghica, Zelea Codreanu a făcut un drum la Cluj, unde 
l-a cunoscut pe Ion Moţa, „tânăr ager și de talent“!, dar 
nici studenţii clujeni nu i s-au părut prea hotărâți, așa 
încât a ajuns la concluzia că studențimea nu cunoaște în 
profunzime gravitatea așa-numitei chestiuni evreiești. A 
trimis atunci, în toate centrele universitare, câțiva studenți 
ieșeni cu misiunea de a fi un fel de propagandiști agitatori 
cu scopul transformării mișcării studențești într-o organi- 
zaţie naţională, cu revendicări de natură politică și cu o con- 
ducere „matură“. Graba lui se va fi datorat și îngrijorării 
lui A.C. Cuza şi lon Zelea Codreanu legată de noua Consti- 
tuţie care urma să fie promulgată de regele Ferdinand 
până la sfârșitul lunii martie a anului 1923. Articolul 7 le 
dădea drepturi egale străinilor naturalizaţi, indiferent de 


1. Corneliu Zelea Codreanu, Pentru legionari, ed. cit., p. 88. 

confesiune, etnie sau limbă. În aceeași perioadă, Uniunea 
Evreilor Pământeni își schimba numele în Uniunea Evrei- 
lor Români, incluzând și comunităţile din Bucovina, Basa- 
rabia şi Transilvania. Studenţii au început să răspândească 
manifeste redactate de A.C. Cuza împotriva noii Constituţii. 

Ambiţiile lui lon Zelea Codreanu, ideile lui A.C. Cuza 
şi spiritul organizatoric și disciplinat al tânărului Codreanu 
au reușit să aducă la lași delegaţii de studenţi din toate 
centrele universitare, la o adunare de constituire a unei 
Ligi a Apărării Naţionale Creștine (LANC) prezidate de 
AC. Cuza, în aula Universităţii. Proaspăt întors din Ger- 
mania, Corneliu Zelea Codreanu a imprimat şedinţei din 
4 martie 1923 un vădit caracter simbolic de afiliere la miș- 
cările naționaliste europene. Fiecare grup de studenți sosit 
la Iași purta câte un drapel negru, cusut pe margini cu o 
panglică tricoloră și având la mijloc un cerc alb în care era 
înscrisă o svastică. Mesajul steagurilor era că albul speran- 
ței românești se va ridica din întunericul nedreptăţilor 
sub semnul luptei antisemite din întreaga lume. De fapt, 
negrul și cercul alb cu svastică îi fuseseră inspirate de stea- 
gul naţional-socialiștilor germani. Ulterior, Codreanu va in- 
troduce și sfințirea drapelelor ca practică frecventă, rămasă 
din perioada războiului. 

În urma ședinței de înfiinţare a LANC, i-a fost încredin- 
țată organizarea filialelor din ţară, în timp ce, la Cluj, în 
primăvara aceluiași an, ca lider al studenţilor, Moţa a fost 
cooptat în organizaţia naționalistă Acţiunea Românească 
(creată după modelul organizaţiei naționaliste monarhiste 
Action Frangaise) fondată de câţiva dintre profesorii săi 
de la Universitate și sprijinită de Moţa-tatăl și de Alexan- 
dru Vaida Voevod. În următorii doi ani, Acţiunea Româ- 
nească avea să fie asimilată de Liga Apărării Naţionale 
Creştine. Ziarul organizaţiei i-a păstrat însă numele în 
titlu, fiind finanțat de comunitatea ardelenilor din Statele 

Unite, căreia redacția îi mulțumea pentru ajutorul financiar 
primit, în primul său număr din 1 noiembrie 1924. 

Prietenia dintre Codreanu și Moţa s-a închegat cu pri- 
lejul unui congres al mișcării studențești ţinut în august, 
tot la Iași. În contextul grevelor tineretului, nu era un con- 
gres autorizat. Ușile mitropoliei şi ale Universităţii au fost 
zăvorâte şi erau păzite de jandarmi. Conduși de Codreanu 
și Moţa, studenţii au îngenuncheat în faţa mitropoliei şi 
s-au rugat în stradă, ceea ce a produs impresie și o vie emo- 
ție trecătorilor, atrăgând mulţi tineri și adolescenţi. De 
la mitropolie, studenţii au pornit spre Universitate, unde 
au forţat deschiderea ușilor, provocând confruntări cu for- 
țele de ordine și arestări. 

În zilele următoare, și-au dat întâlnire în afara orașu- 
lui, la mânăstirea Cetăţuia și în pădurea Galata, iar Codreanu, 
ca să nu fie recunoscut de jandarmi, s-a strecurat până la 
locurile de întâlnire deghizat în haine de fochist, așa cum 
învățase din instrucţiunile lordului Baden-Powell, cât şi 
din experienţa sa militară. Când a ajuns la ședința secretă, 
a avut grijă să plaseze observatori pe deal, ca să urmărească 
mișcările inamicului și studenţii să nu fie luaţi prin sur- 
prindere. Fiind un bun vorbitor, Moţa a prezidat ședința. 
În articolele lui despre revigorarea morală a neamului și 
lupta pentru drepturile românilor în propria țară, el se 
referea rar, ca şi Codreanu, la ortodoxie ori la Biserica 
Ortodoxă ca atare. Foloseau, în schimb, termenii „Biserică 
creștină“ ori „creștinism“. Cauza naţională era împărtășită 
deopotrivă de Bisericile Ortodoxă și Greco-catolică, preoții 
şi oamenii politici ai celor două confesiuni făceau parte din 
aceleași organizaţii naționaliste, iar suveranii catolici și 
protestanți ai României promovau, de asemenea, în discur- 
suri şi atitudini, o largă deschidere ecumenică, susținând, 
în aceleași timp, Biserica Ortodoxă majoritară. 

Pe de altă parte, în Ardeal și Bucovina locuiau de secole 
minoritari protestanți, iar românii întorși din America 

după întregirea țării făcuseră și experienţa neoprotestantis- 
mului american. Codreanu și Moţa erau, prin urmare, 
familiarizați cu terminologia creștinismului occidental. 
Așa că Moţa se referea la Dumnezeu numindu-l „Creator“, 
şi nu „Ziditor“, cum i se spunea în varianta ortodoxă a 
Crezului, pe apostoli îi numea mai curând „discipoli“, decât 
ucenici, amintea de „Fecioara Maria“ și foarte rar de „Maica 
Domnului“, vorbea despre „spiritul“ creștin mai degrabă 
decât despre duhul creștin. Într-un articol polemic, îi făcea 
un portret admirativ preotului catolic naţionalist slovac 
Andrej Hlinka, cu a cărui activitate naționalist-religioasă 
era la curent, după cum îi menţiona cu familiaritate pe 
poetul polonez catolic Mickiewicz sau pe generalul antico- 
munist spaniol Jose Moscardo. Peste câțiva ani, va participa 
la războiul civil din Spania, de unde se va întoarce în țară 
pe catafalc, cu doi călugări romano-catolici la căpătâi. 

Din acest amestec al confesiunilor rezulta un sincretism 
magico-religios cel mai bine ilustrat în strania și criptica 
sa autobiografie scrisă în 1936, cu puţin timp înaintea ple- 
cării în Spania, în care Moţa avea să evoce, cu metafore de 
romantic întârziat, credința folclorică în strigoi, scriind 
că „eu și camarazii mei suntem un fel de ciudate făpturi 
cu două vieţi, un fel de strigoi ridicaţi dintr-o lume apusă 
spre a purta duhul spaimei în lumea de azi. [...] Oamenii 
veacului de astăzi să-și oprească o clipă huzurul şi nepă- 
sarea și să asculte ciudatele zgomote care frământă adân- 
curile neînțelese și chiuie cu vânturile nopţii. Şi să știe: se 
apropie stăpânirea strigoilor, și e cumplită!“! 


1. lon Moţa, Cranii de lemn, ed. cit., p. 10. 

Din gara Câmpulung-Est (Capu Satului), pe şoseaua 
spre Suceava și apoi pe un drum pietruit, se urcă spre re- 
zervaţia naturală Cheile Moara Dracului din munţii Rarău. 
Pe timpul stăpânirii austriece, aici se vor fi antrenat Arcașii, 
un fel de pompieri ai satelor bucovinene, deveniți ulterior 
luptători pentru drepturi sociale și naţionale. În septem- 
brie 1923, când s-a ţinut congresul LANC la Câmpulung 
Moldovenesc, Arcașii cuziști au asigurat paza delegaților 
şi a întrunirilor. 

Dar veștile din centrele universitare nu erau prea bune 
după aproape un an de greve și proteste, studenţii păreau 
resemnațţi. Era încă vacanță, era cald, în orașe domnea 
liniștea. Moţa era îngrijorat că, până la începerea noului 
an universitar, flacăra revoltelor avea să se stingă. Își spu- 
nea că ar fi fost nevoie de o inițiativă, de un impuls puternic 
şi hotărât, care să scoată studențimea din amorţire. După 
congres, Corneliu Zelea Codreanu și lon Moţa s-au retras 
în munţii Rarăului, ca să se sfătuiască în liniște. Au urcat 
pe cărările umbrite de copaci seculari, dincolo de Moara 
Dracului, și s-au oprit undeva, în apropierea schitului ridi- 
cat de voievodul Petru Rareş, cu secole în urmă. Moţa era 
de părere că studenţii ar fi trebuit să se prezinte totuși la 
cursuri, dar împărtășea temerea lui Codreanu că mișcarea 
lâncezea și avea să fie abandonată, în absența unor acțiuni 

noi care s-o ţină aprinsă. Din vorbă-n vorbă, a prins contur 
un plan. 

Întorși la Iași, la începutul lui octombrie 1923, cei doi 
prieteni s-au sfătuit cu Ion Zelea Codreanu, care i-a încu- 
rajat să treacă la acțiune. Au fost convocați mai mulți amici 
în casa de pe strada Săvescu, unde locuia Moţa. Au răspuns 
invitaţiei câţiva studenţi clujeni și bucovineni: Aurelian 
Vernichescu, de la Cluj, coleg de-al lui Moţa, și Ilie Gâr- 
neață, Radu Mironovici, Leonida Bandac și Tudose Popescu 
de la Cemăuţi, cunoscuţi de-ai lui Codreanu. După discuţii 
aprinse, când spiritele s-au încins cu scenariile cele mai 
nebunești, s-a ajuns la concluzia că „problema evreiască“ 
s-ar rezolva cel mai simplu prin asasinarea principalelor 
personalități evreiești ale vremii și a românilor „jidăniți“, 
bancheri, oameni politici și patroni de presă. Exaltaţi de 
viziunea unei societăţi purificate de străini, cei şapte tineri 
(cărora li s-a adăugat, peste câteva zile, un alt clujean, Cor- 
neliu Georgescu) au întocmit o listă pe care se aflau, prin- 
tre alţii, bancherii Bercovici, Mauriciu și Aristide Blank 
și miniștrii Alexandru Constantinescu, Constantin Banu, 
George Mârzescu, I.Th. Florescu. Au făcut apoi un legă- 
mânt pentru îndeplinirea planului. Îndemnaţi probabil 
de Ion Zelea Codreanu și de zelul său religios, au mers în 
secret pe la biserici să se roage pentru reușită. Au stabilit 
data și ora întâlnirii tuturor la București și cine pe cine să 
omoare: lui Codreanu îi revenea sarcina de a-l împușca pe 
ministrul agriculturii, Alexandru Constantinescu. Rămâ- 
neau de hotărât ziua și ora atentatelor. 

Tinerii păreau gata să-și asume toate riscurile și toate 
consecinţele. Au lăsat celor dragi scrisori de adio. Omul lor 
de legătură la București se numea Nicolae Dragoș și pri- 
mise instrucţiuni printr-un bilet de la Zelea Codreanu, sem- 
nat „Căpitan Furtună“, să pregătească șase pistoale și 
să-l găzduiască pe aducătorul mesajului (Bandac). Odată 
ajunși la București, Codreanu și Moţa au căutat să fie 

prudenți, fiindcă de la recentele agitaţii şi violențe stu- 
dențești se aflau în vizorul poliției. S-au înregistrat la hotel 
și s-au prezentat sub nume conspirative. Numai că aveau 
să constate că unii dintre tovarășii lor dădeau înapoi sau 
trădau cauza cu sau fără voie: Nicolae Dragoș a refuzat 
să-i mai primească acasă pe doi dintre conspiratori, un 
altul a fost găzduit, fără să știe, la un informator al poliției, 
altul, prudent, a lăsat o scrisoare prin care anunţa că nu 
mai poate lua parte la acţiune, altul (Ilie Gârneaţă) nu a 
mai ajuns la București, iar altul a dezvăluit planul Sigu- 
ranţei. Până la urmă, au fost arestaţi într-o casă din strada 
13 Septembrie și s-au găsit asupra lor mai multe pumnale 
și revolvere. 

La un prim interogatoriu, și-au recunoscut intenţiile, 
mărturisind că ajunseseră la exasperare din pricina „pro- 
blemei evreiești“, care nu fusese rezolvată nici prin petiţii, 
nici prin proteste, nici prin greve studențești. Scopul decla- 
rat al iniţiativei lor era de a transforma mișcarea studen- 
țească într-o mare mișcare națională. Poliţia cerceta și 
eventuala implicare în complot a lui Ion Zelea Codreanu. 
Cei șapte tineri (Codreanu, Moţa, Popescu, Mironovici, 
Georgescu, Vernichescu și Dragoș) au fost transportaţi la 
închisoarea Văcărești, unde tânărul Codreanu a mâncat 
pâine neagră pentru prima oară în viață și a făcut expe- 
riența mizeriei, a păduchilor, a frigului și a umezelii. Poate 
că se îmbărbăta amintindu-și de codul cavalerilor din car- 
tea generalului Baden-Powell care scria: „Când vedeți 
pericolul, nu vă opriți să-l cercetaţi — cu cât staţi să judecați, 
cu atât veţi avea mai puţin curagiu. Înaintaţi cu îndrăz- 
neală și odată ce aţi izbutit veţi vedea că nu era așa de 
grozav cum vă închipuiaţi. [...] Cavalerii nu știau ce este 
descurajarea; niciodată nu s-ar fi predat, ci întotdeauna 
erau gata să lupte până la ultima suflare“. 


1. Robert Baden-Powell, op. cit., p. 236. 

Două săptămâni de izolare i s-au părut o veșnicie. Între 
timp, au fost reținuți și alţi posibili complici, printre care 
şi Ion Zelea Codreanu. Au fost mutaţi în celule de câte trei 
persoane, iar Codreanu-tatăl a obținut permisiunea ca, în 
fiecare dimineaţă, să se roage cu toții în biserica din curtea 
închisorii. Acolo recitau Tatăl nostru și cântau Preasfântă 
Născătoare de Dumnezeu, după care se întorceau în celule, 
unde Codreanu-fiul punea pe hârtie un plan de organizare 
a centrelor studențești, a tineretului de la sate și a elevilor 
de liceu. În biserică, Ion Zelea Codreanu le-ar fi atras aten- 
ţia asupra unei icoane a Arhanghelului Mihail, după care, 
mai târziu, au făcut trei copii: una de mărime apropiată cu 
originalul, una miniaturală pe care Corneliu Zelea Codreanu 
voia s-o poarte la el și una de dimensiuni obișnuite, pe care 
avea să i-o dăruiască mamei sale. 

Treptat, unul câte unul, complicii au fost eliberați, în 
timp ce, la București, Iași, Cluj și Cernăuţi studenţii se 
prezentau la cursurile noului an universitar, început fără 
tensiuni majore. 

Capii complotului au rămas în închisoare. Se mobiliza- 
seră pentru ei moţii din frăţiile de cruce ale avocatului 
Amos Frâncu din Ardeal, care le trimiteau bani pentru 
strictul necesar, și A.C. Cuza, Corneliu Șumuleanu și lon 
Găvănescul la Iași, Nicolae Paulescu la București, profe- 
sorii Cătuneanu și Valer Pop la Cluj, care le luau apărarea 
în public. Crăciunul și sfârșitul anului i-au găsit în închi- 
soare pe șase dintre tinerii complotiști, preocupați să afle 
cine îi trădase. „Dacă aș avea un singur glonț, iar în fața 
mea un dușman și un trădător, glonțul l-aș trimite în tră- 
dător“l, obișnuia să spună Corneliu Zelea Codreanu. 

Judecarea procesului a avut loc la sfârșitul lunii martie 
1924, la Curtea cu juraţi Ilfov. Codreanu, Moţa și ceilalți 
se așteptau să fie condamnați la cel puţin cinci ani de 


1. Corneliu Zelea Codreanu, Pentru legionari, ed. cit., p. 127. 

închisoare. Unul dintre camarazii eliberaţi le-a transmis 
că cel care îi turnase Siguranței fusese Aurel Vernichescu. 
Odată aflat trădătorul, Moţa n-a mai avut tihnă. El îl adu- 
sese pe Vernichescu în mijlocul lor, iar acum avea de ales 
între loialitatea față de Codreanu și ceilalți camarazi și 
prietenia față de Vernichescu. Tulburat de sentimente 
contradictorii, a primit de la cineva, într-un pachet cu ali- 
mente, ascuns într-o pâine sau într-o cutie cu bomboane, 
un revolver. Nu se știe dacă revolverul îi fusese trimis în 
mod expres lui Moţa sau dacă Moţa a socotit că el este 
responsabil de pedepsirea trădătorului. 

Cu o zi înaintea procesului, pe 28 martie 1924, tinerii 
rămași în arest au fost duși în încăperea unde aveau loc 
vizitele de familie. Venise în vizită şi Vernichescu. Poate 
se căia că i-a trădat sau, dimpotrivă, spera ca, vizitându-i, 
să le alunge orice bănuială. Moţa l-a luat deoparte pe fos- 
tul lor camarad, conducându-l într-un birou alăturat, ca și 
când ar fi avut să-i spună ceva important. Acolo, a descăr- 
cat în el șapte gloanţe, fără să-l omoare însă. Imediat, s-a 
creat un moment de panică, funcționarii au început să ţipe, 
gardienii i-au înconjurat pe deținuți, i-au scos din încăpere 
și i-au închis în celule separate. În timp ce Vernichescu 
era transportat de urgenţă la spital, tinerii au început să 
fluiere un imn intitulat Studenţi creştini din România Mare. 
Fapta neașteptată a lui Moţa a produs senzație, presa vuia, 
procesul începea a doua zi, către orele prânzului, cu valuri 
de oameni revărsându-se spre tribunal, cărora forțele de 
ordine cu greu le făceau faţă. În sala de judecată, inculpaţii 
şi-au recunoscut intențiile, i-au acuzat pe politicieni de 
corupție și trădare de neam, dar au susținut că, deși discu- 
taseră despre posibilitatea unor atentate, nu stabiliseră 
data şi ora la care acestea ar fi trebuit să aibă loc, ceea ce 
însemna că speța lor nu întrunea condiţiile unui complot. 
Procesul a durat până în zorii zilei următoare, când toți 
au fost achitaţi, cu excepţia lui Ion Moţa, care trebuia 

judecat pentru împușcarea lui Vernichescu. Avea să fie con- 
damnat și eliberat peste un an. 

În curtea tribunalului, mulţimea de prieteni cuziști, de 
rude, de antisemiţi devotați ori întâmplători şi de curioși 
i-au întâmpinat cu urale pe ceilalţi „văcăreşteni“ (Comeliu 
Zelea Codreanu, Radu Mironovici, Tudose Popescu, Corne- 
liu Georgescu, Ilie Gârneață). În seara aceea, sărbătorind 
evenimentul, studenţii naționaliști au spart geamurile și 
galantarele magazinelor și băncilor evreieşti, iar un grup 
a pătruns la o conferinţă ţinută de bancherul Aristide 
Blank ca să-l fluiere și să-l apostrofeze. 

Însoţit de tatăl său, Codreanu s-a întors la Huși, apoi, 
încurajat de achitare, a plecat la Iași cu gândul să pună 
în aplicare planul de organizare a tineretului LANC, pe 
care îl concepuse în închisoare. La lași însă era liniște. 
Deşi achitarea grupului văcăreștean fusese prilej de bucu- 
rie, studenții nu păreau doritori să reia protestele. Mulţi 
nu îl întâlniseră niciodată pe Corneliu Zelea Codreanu, 
care avea acum 25 de ani, nu mai era student și făcea deja 
parte din altă generație. Aparentul calm al orașului se 
datora şi numirii în funcţia de prefect al poliţiei a unui 
liberal pe nume Constantin Manciu, avocat din Bacău. Din 
primele zile ale preluării funcției, Manciu interzisese mani- 
festaţiile de stradă și, chiar dacă mai avuseseră loc ciocniri 
între studenții cuziști și poliție, intervenţia brutală a poli- 
ţiei reușise să-i intimideze pe mulţi. Un contemporan îl de- 
scria ca pe un om dur, perfect adaptat vremurilor: „n-avea 
milă de studenții băștinași care spărgeau geamuri și capete 
minoritarilor evrei, aplicându-le Constituţia. A aplica, pe 
acea vreme, Constituţia însemna a bate pe cineva“!. 

Comeliu Zelea Codreanu a reușit totuși să adune în jurul 
lui un grup de studenţi cărora, împreună cu „văcăreștenii“, 
le-a împărtășit planurile de înființare a unei organizaţii 

de tineret a LANC și de educare a noilor generații în spirit 
eroic. Se contura, ca proiect politic, instalarea unui guvern 
naţionalist în frunte cu A.C. Cuza, care să rezolve „chestiu- 
nea evreiască“ prin legi speciale de protecţie a românilor. 
Între timp, o mână de studenţi și elevi de liceu înfiinţaseră 
o frăţie de cruce. 

Codreanu a început să ţină cu ei ședințe în curtea 
Constanţei Ghica. Apoi au hotărât să-și clădească singuri 
un sediu, după modelul Caselor Ostășești și urmând instruc- 
țiunile generalului Baden-Powell din capitolul Importanța 
unui local, unde se explicau beneficiile unui spaţiu în care 
tinerii să se poată întâlni, să discute, să citească, dar să 
aibă şi un teren de cultivat legume și de făcut sport. („Îndem- 
nați pe cercetași în parte și pe patrule să-și aibă fiecare 
grădina sa, să cultive legume și flori și să le vândă pentru 
a-și procura banii necesari echipamentului. Arătaţi-le toate 
speciile de vegetale sălbatice și comestibile.“!) Cineva le-a 
oferit un teren la Ungheni, pe malul Prutului, departe de 
agenţii prefectului Manciu, unde să fabrice cărămizi. Așa 
a început prima tabără de muncă sub conducerea lui Cor- 
neliu Zelea Codreanu. A fost o experienţă pe care, ulterior, 
avea să o extindă în toată ţara, în sate şi orașe. Terenul 
de la Ungheni s-a dovedit a fi o groapă de gunoi, dar echipa 
de 26 de tineri l-a curățat cu râvnă, împrumutând unelte 
de la ţărani. Câţiva cărămidari locali i-au învățat pe tineri 
cum se frământă lutul cu picioarele. În câteva zile, au 
deprins meșteșugul, producţia de cărămizi a sporit, iar 
Constanţa Ghica le-a pus la dispoziţie un hectar de teren 
în lași, pe care să-l transforme în grădină de zarzavat ca 
să aibă ce mânca pe șantier și, eventual, să şi vândă din ce 
prisosea. Această primă tabără producea o mică revoluţie 
în mentalitatea localnicilor, care nu mai asistaseră nici- 
odată la o strategie de muncă în rândul tineretului atât 

de bine pusă la punct. În jurul taberei, se adunau nenu- 
măraţi gură-cască. Ţăranii aduceau alimente. Dezbrăcaţi 
până la brâu, cu pantalonii suflecaţi și desculți, băieţii și 
studenţii de la oraș cărau apă din Prut și asudau săpând 
în căutarea lutului, sub soarele ultimei luni de primăvară 
a anului 1924. 

Într-o seară, va povesti Zelea Codreanu mai târziu în 
cartea sa de amintiri, venind de la cărămidărie, pe când 
trecea prin faţa unui restaurant din Piaţa Unirii, a fost 
martorul unei intervenții a poliţiei, în urma unei altercaţii 
între doi studenți și un profesor, Petre Constantinescu-lași, 
membru fondator al Partidului Comunist Român, înființat 
în 1921 și scos în afara legii în 1924. Fără să știe ce se în- 
tâmplase de fapt, Codreanu a fost convins că era vorba, din 
nou, de persecutarea studențimii antibolșevice. Constan- 
tinescu-lași trebuie să fi fost un cunoscut al tatălui său, 
fiindcă era, ca şi Ion Zelea Codreanu, profesor de liceu și 
ţinea ore şi la Huși. Pe când asista la scena arestării celor 
doi studenți, polițiștii l-au recunoscut și, știindu-l de scan- 
dalagiu, l-au îmbrâncit, făcându-l „derbedeu“ și „haimana“. 
EI s-a abținut să riposteze, ba chiar, îndepărtându-se, i-ar 
fi salutat ceremonios. Ajuns acasă însă, s-a perpelit toată 
noaptea, simțind că, mai devreme sau mai târziu, mânia 
va răbufini. Fusese închis pentru convingerile lui, înființase 
o tabără de muncă unde toţi îl ascultau, era bărbat în toată 
firea și multă lume îl privea cu respect. Cine se credeau 
oamenii lui Manciu și cum de-și permiteau să-l trateze ca 
pe un terchea-berchea? Codreanu își strunise pe moment 
mânia, dar o simțea urcând în el ca lava unui vulcan. 

Ocazia unei noi confruntări cu oamenii prefectului nu 
s-a lăsat așteptată. Într-o dimineaţă, în curtea Constanţei 
Ghica, pe când go de studenți și liceeni, unii copii de ofi- 
țeri, se pregăteau să-și înceapă milităreşște ziua de lucru 
sub conducerea lui Corneliu Zelea Codreanu, au năvălit 
peste ei zeci de agenţi de poliție înarmați, cu prefectul în 

frunte. Manciu ar fi fost informat că, sub pretextul fabri- 
cării de cărămizi, echipa lui Codreanu făcea propagandă 
antisemită în Basarabia și că, în dimineaţa aceea, aveau 
să fie luate decizii radicale. La percheziţie, asupra lui Zelea 
Codreanu s-ar fi găsit un plan al casei prefectului. Drept 
urmare, el a fost primul lovit și imobilizat. 

Manciu a organizat apoi o procesiune demonstrativă, 
obligându-i pe tineri (mulți dintre ei adolescenţi) să par- 
curgă străzile orașului încadraţi de jandarmi cu baionete 
la arme, sub privirile trecătorilor și ale negustorilor evrei 
din centrul orașului. Prefectul se bucura de simpatia popu- 
laţiei evreiești, pe care încerca să o apere de atacurile 
antisemite ale bandelor de studenţi violenţi. Pentru Zelea 
Codreanu însă să fie privit de „dușmani“ ca un înfrânt a 
fost o imensă umilință. La sediul poliției, a început un lung 
interogatoriu, întrerupt de bătăi și torturi, reconstituite 
ulterior din relatările celor păţiţi: tinerii erau spânzurați 
cu capul în jos și loviți la tălpi cu o vână de bou, iar când 
urlau de durere erau cufundați cu capul într-o găleată cu 
apă. Procedeul se repeta până când declarau orice li se 
cerea. Când tocmai îi venise rândul lui Codreanu, au apă- 
rut la sediul poliției A.C. Cuza şi Corneliu Șumuleanu 
însoțiți de un medic legist și câțiva militari, părinţii unora 
dintre victimele lui Manciu. Scandalul era în toi, tinerii 
bătuți au fost scoşi pe braţe de la interogatoriu, li s-au în- 
tocmit certificate medicale, iar după două zile a fost elibe- 
rat şi Codreanu care, de data asta, a promis să se răzbune, 
chit că se ceruse anchetarea cazului. El însă suferea de 
pe urma tratamentului la care fusese supus în văzul lumii 
şi al evreilor din oraș. Unii vor spune, mai târziu, că era 
de o mândrie cu totul ieșită din comun. 

În vara aceea, a lăsat totul baltă, s-a urcat în tren, a 
ajuns la Câmpulung Moldovenesc și, de acolo, a urcat pe 
Rarău, unde și-a făcut o colibă de cercetaș în apropierea 
schitului lui Petru Rareș. Serile, consemnează el în volu- 

mul de amintiri, aprindea câte un foc de tabără, încercând 
să-și adune gândurile. Se pricepea să se descurce în mijlo- 
cul naturii, dar acum se îndoia și de sine însuși. Un gând 
îi spunea că mai bine ar fi părăsit ţara. Altul îl îndemna 
la răzbunare. I-a scris câteva rânduri deznădăjduite lui 
Moţa, aflat încă la închisoarea Văcărești. A rămas câteva 
săptămâni în munți, făcând drumeţii pe la Moara Dracului 
şi pe la Pietrele Doamnei. S-a rugat oare? În vremea aceea, 
era credincios în sens larg, deși exaltarea mistică a tatălui 
său era molipsitoare. În singurătatea de pe Rarău, grijile, 
neliniștea, furia vărsau otravă în sufletul tânărului răzvră- 
tit, iar nopţile reci și hrana frugală l-au sleit până la urmă 
de puteri. A hotărât să se întoarcă la Iași, fără să-și fi lim- 
pezit gândurile. Știa un singur lucru: de atunci încolo, nu 
avea să se mai despartă de revolverul primit de la Zota la 
Berlin. „Și la cea dintâi, cea mai mică provocare, trag; de 
la această hotărâre nu mă va mai clinti nimeni.“! 

O versiune mai puţin romantică, dar plauzibilă, ar fi 
că pe munte ar fi putut să aibă loc şi vreo întâlnire a lui 
Corneliu Zelea Codreanu cu prietenii din armată ai tată- 
lui său, revoltați ca şi el de purtarea prefectului, și că au 
luat împreună hotărârea să-i dea o lecţie lui Manciu. Mili- 
tarii aveau destule motive de nemulțumire față de guver- 
nul liberal și conducerea Ministerului de Război, dar mai 
ales arestarea în luna februarie a acelui an a unui respec- 
tat ofițer naționalist, decorat cu Ordinul „Mihai Viteazul“, 
Legiunea de onoare și Crucea de război, îi pusese pe Jar. 
Maiorul Gheorghe Băgulescu fusese acuzat de „amestec 
direct“ în mișcările studențești antisemite. Un articol inti- 
tulat „Calvarul unui ofiţer curajos“, publicat în numărul 7, 
anul V, din 17 februarie 1924, al revistei Țara noastră con- 
dusă de Octavian Goga, le amintea cititorilor că, în timpul 

ocupației germane din 1917, Băgulescu mai fusese acuzat 
și judecat pentru convingerile sale naționaliste și, achitat, 
fusese „acoperit de glorie“. Într-un volum intitulat Zile 
de energie: impresii şi povestiri de pe front, elogios prefațat 
de Nicolae lorga, ofițerul își rezumase crezul într-o frază 
(care îi va atrage o recenzie nefavorabilă în numărul 6 al 
revistei Sburătorul din 24 mai 1919): „lar voi Goldenbergi 
şi Beligrădeni, «cetățeni pământeni», unealta Germano-Bul- 
garilor, toți strănepoţii lui Iuda, căutaţi din vreme frânghia 
şi copacul de care să vă spânzurați, sau mai bine dacă vreţi 
să mă ascultați, plecați din ţara care v-a ocrotit, v-a cinstit 
şi v-a îmbogăţit. Nu mai pângăriţi cu trupul vostru sfântul 
pământ al Ţării. Plecaţi vă sfătuiesc, dar în așa fel ca să nu 
dăm peste voi. Plecaţi! Nu vă omorâţi, nu vă spânzurați, 
căci eu unul, pentru a vă răsplăti cu aceeași măsură, mărtu- 
risesc că v-aş dezgropa și v-aș spânzura a doua oară“. 
La începutul anilor 1920, Băgulescu organiza împreună 
cu alți ofițeri descinderi de intimidare în redacţiile unor 
publicaţii conduse de evrei și nu era de mirare că susținea 
și încuraja mișcările studențești antisemite. „Reformat, 
adică scos din cadrul armatei în 1924, fusese arestat pre- 
ventiv din pricina reacţiilor stârnite de cazul său. În aprilie 
1924, se afla încă în arest, când ziarul Clujul, în numărul 
17, din 27 aprilie, anul II, scria că arestarea lui a provocat 
„enorme nemulțumiri“ în rândurile ofițerilor și al cavale- 
rilor Ordinului „Mihai Viteazul“, încât „s-a ivit părerea“ 
trecerii la acţiune „pentru victima dușmanilor neamului, 
reprezentaţi prin anumita presă, pentru că nu pot tolera 
ca un atât de bun luptător al neamului, după ce a învins 
toate greutățile războiului, contribuind la asigurarea 
victoriei armatei române, după înfăptuirea României Mari, 
să sufere din cauza uneltirilor dușmanilor noștri interni 
fără să aibă altă vină decât aceea de a fi român conștient 
de datoria sa față de Neam și Patrie!“ În iunie 1924, decre- 

tul de excludere din armată a fost anulat și Gheorghe 
Băgulescu a fost eliberat. Tensiunile din armată erau departe 
de a se calma. Se poate presupune, așadar, că ideea unei 
confruntări finale și publice cu prefectul Manciu a fost în- 
curajată de ofițerii naționaliști din cercul lui Băgulescu. 


Prefectul, procesul și nunta 


În dimineaţa zilei de 25 octombrie 1924, începeau, la 
judecătoria Ocolului 2 Iași, procesele intentate prefectului 
Manciu și celor doi subalterni ai săi de părinţii tinerilor 
maltrataţi, care depuseseră plângere. Era o zi de sâmbătă. 
Audierile erau urmărite cu sufletul la gură de familiile celor 
vătămați, de angajaţii poliției, de studențime, de militari, 
profesori și de o mulțime de curioși. Corneliu Zelea Codreanu 
se număra printre avocaţii victimelor. Și-a făcut apariţia 
îmbrăcat în costum național, cu suman lung până la ge- 
nunchi, de postav gros, cu găitane, și cu chimir lat la brâu. 
În timpul audierilor a fost tăcut. Ceilalţi avocaţi și împrici- 
naţii și-au pierdut însă repede cumpătul, și-au adresat 
injurii unii altora, încât judecătorul s-a văzut nevoit să 
suspende ședința și să evacueze sala. După o scurtă pauză, 
audierile au fost reluate, iar după câteva ore s-au încheiat. 
Zelea Codreanu a părăsit sala printre primii, a ieşit din 
clădire, coborând cele câteva trepte de la intrare și, vizibil 
tulburat, cu mâinile înfundate în buzunarele sumanului, 
s-a oprit așteptând. Lângă el, pe trotuar, se adunaseră câțiva 
studenţi. În momentul în care prefectul Manciu a ieșit în 
ușa judecătoriei împreună cu însoțitorii săi, Codreanu a 
scos din buzunar un revolver, a tras de două ori şi a luat-o 
la fugă. Un glonţ îl nimerise pe Manciu în cap și îl doborâse, 
al doilea îl rănise pe un inspector, Clos. Un subcomisar 

neînarmat a fugit după făptaș, iar când l-a ajuns din urmă, 
a fost și el rănit de un al treilea foc de armă. Până la urmă, 
Codreanu s-a predat, a fost dezarmat și dus la Prefectura 
de poliţie. De acolo, a fost transportat la închisoarea Galata, 
pe unul dintre dealurile Iaşiului. Între timp, moartea pre- 
fectului Manciu a fost constatată și vestea a făcut rapid 
înconjurul orașului. De data asta, Zelea Codreanu era închis 
pentru un delict grav și va petrece, până la proces, o jumă- 
tate de an în închisoare. 

Arestarea lui și uciderea lui Manciu au declanșat o 
mișcare de solidaritate care depășea granițele orașului. 
În timp ce studenţimea ieșeană se strângea la porțile închi- 
sorii, în celelalte centre universitare, studenții antisemiţi 
se mobilizau, împreună cu profesorii și militarii naționa- 
liști, începând o vastă propagandă pentru eliberarea lui 
Codreanu. S-au tipărit mii de manifeste, s-au scris petiţii 
şi articole în presă, s-au distribuit broșuri, s-au organizat 
demonstraţii de susţinere a ucigașului lui Manciu. LANC 
a publicat o culegere de cântece populare scrise de studenţi 
şi dedicate lui Codreanu, care începea să capete statură 
eroică. Ca să evite confruntări de stradă, autorităţile au 
strămutat procesul la Focșani, târg al liberalilor, cu o popu- 
laţie evreiască de aproximativ 4 ooo de persoane, dar unde 
activa și o filială a LANC condusă de o rudă a Constanţei 
Ghica de la Iași. 

Aceasta însă nu i-a împiedicat pe studenţi să se mobili- 
zeze și să plece la Focșani cu trenul, năvălind pe străzile 
orașului, ca să asiste la proces. În primele zile de audieri, 
câteva sute de scandalagii au spart geamurile prăvăliilor 
evreiești, au devastat restaurante și piețe, amenințând cu 
asedierea orașului prin mobilizarea localnicilor din satele 
apropiate. Câteva ciocniri cu jandarmii au determinat auto- 
rităţile să-l trimită pe Codreanu în cealaltă parte a ţării, 
la Turnu Severin. 

Treptat, cazul uciderii lui Manciu se transforma într-un 
dosar politic. Printre studenţii antisemiţi se vântura ideea 
că dreptatea nu putea fi obţinută într-un stat dirijat de 
evrei și de franecmasoni. La Tumu Severin a fost nevoie de 
două batalioane de jandarmi și un batalion de soldaţi ca să 
asigure ordinea publică. Procesul s-a desfășurat într-una 
dintre sălile unui Palat al Culturii recent inaugurat, al 
cărui director era un preot militar, losif Coriolan Buracu, 
deputat și înflăcărat luptător pentru Unirea de la 1918. 
Chiar dacă nu a avut nici un rol în procesul lui Codreanu, 
Buracu era deja o legendă vie, și cu greu s-ar putea crede 
că nu ar fi sprijinit cauza naţionalismului, chit că era 
vorba despre o crimă, și nu despre „persecuția românilor“. 

Pe 20 mai 1925, la intrarea în Palatul Culturii se for- 
maseră cozi lungi cu mai bine de o oră înaintea începerii 
procesului. lon Zelea Codreanu, A.C. Cuza, alți membri 
LANC, rude, prieteni, ofițeri erau prezenţi în primele bănci 
rezervate publicului. Printre ei se afla și fiica unui ceferist 
din lași, Elena Ilinoiu, cu care Codreanu se logodise de 
câteva luni. În octombrie, în casa părinţilor ei, se aduna- 
seră Corneliu Zelea Codreanu, lon Moţa, proaspăt eliberat 
din închisoare, Ilie Gârneaţă, Radu Mironovici, Corneliu 
Georgescu și Teodosie Popescu și discutaseră viitorul mișcă- 
rii studențești. Mergeau la mitropolie, se rugau, reveneau 
la familia Ilinoiu, discutau... Fuseseră urmăriți pas cu 
pas de agenții poliţiei, care aveau să noteze în rapoartele 
către superiori că cei șase ar fi făcut la biserică un legă- 
mânt să-l lichideze pe prefectul Manciu. 

Acum, la Tumu Severin, mii de apărători (ziarul Unirea 
poporului din 7 iunie 1925, anul VII, nr. 23, p. 4, scria că 
erau 19 6oo, iar Codreanu că erau 19 300) s-au înscris să 
pledeze pentru achitarea acuzatului sub pretextul că s-ar 
fi aflat în legitimă apărare. Printre martori se găseau ofi- 
ţeri, foști comandanți și profesori militari de-ai lui Codreanu 
de la Liceul Mânăstirea Dealu și de la Școala de Infanterie 

de la Botoșani. Procesul se desfășura cu jurațţi, iar juraţii 
au intrat în sală purtând pe piept insigne cu svastica, așa 
încât, scrie ziarul Unirea poporului, „toată lumea era sigură 
că nici un jurat nu va vota împotriva lui Codreanu“. S-au 
dezbătut mai curând violențele, corupţia, abuzurile lui 
Manciu și legăturile lui cu evreii din lași decât crima în 
sine sau trecutul studentului rebel, organizator de aten- 
tate. Avocatul văduvei lui Manciu și al polițiștilor răniți, 
Constantin Costaforu, și-a început pledoaria într-o atmo- 
sferă încinsă de emoții şi ostilă oricărei argumentații 
raționale: „Nu trebuie să încolțească în suflete ideea că asa- 
sinatul duce la glorie şi apoteoză. Aceasta ar putea fi pri- 
mejdioasă pentru țară“, a spus el, întrebând retoric publicul 
din sala de judecată dacă ar exista părinți doritori să-și 
vadă fiii în banca acuzaților. Din sală i s-a răspuns însă: 
„Ioţi, toţi...“ Întrerupt adesea de comentarii, murmure sau 
vociferări, Costaforu îl făcea responsabil pentru violen- 
țele de la Iași pe A.C. Cuza, care îi stârnise pe studenți la 
revolte antisemite din rațiuni politicianiste: „Antisemitis- 
mul e adus de politicieni. Naționalismul, înainte de război, 
era identic cu patriotismul“, insista avocatul, încercând 
să prezinte și cifrele oficiale ale evreilor din România la 
acea dată, care nu depășeau 8oo ooo de persoane. Voci din 
sală și președintele completului de judecată i-au cerut insis- 
tent să renunțe la date statistice și istorice. Atunci, într-o 
ultimă încercare de a-i convinge pe juraţi că „nu trebuie 
să îndârjim naționalităţile, căci nu dezbinarea, ci unirea 
face puterea“ și că minoritățile trebuie câștigate de partea 
statului dacă era ca România Mare să fie o ţară bine înche- 
gată, Costaforu a adus ceea ce el socotea a fi argumentul 
ultim, „de inimă“, exemplul personal: s-a declarat mândru 
că avea un ginere evreu. A fost huiduit și i s-a atras atenția 
că provoacă mulțimea, jignindu-i sentimentele naţionale. 
„Acela e naţionalist bun care muncește pentru țară și nu-i 
cere nimic“, a mai apucat să spună avocatul în încheierea 

pledoariei sale consemnate de ziarul Universul din 25 mai 
1925 (an XLIII, nr. 118, p. 9). Pe juraţi i-a avertizat că un 
verdict de achitare ar duce la noi crime. 

La capătul celei de a cincea zile de proces, Comeliu Zelea 
Codreanu a fost achitat, iar susținătorii săi l-au purtat în 
urale afară din sala de judecată, unde îl așteptau mii de 
oameni. Studenţii de la Iași şi București erau în culmea 
bucuriei. Presa a comentat pe marginea procesului zile 
întregi exprimând starea de spirit a populaţiei, care era 
împărțită în cei care credeau că brutalitatea lui Manciu 
îşi găsise binemeritata pedeapsă și cei care acuzau guver- 
nul liberal că, prin abuzurile lui Manciu, oferise studen- 
țimii o legitimare a protestelor de stradă. La București, 
studenții antisemiţi colindau străzile strigând „Moarte 
jidanilor!“. Ziarul Unirea poporului scria că, după acest pro- 
ces, „neamul românesc începe a băga de seamă ce primej- 
die sunt pentru ţară jidovii“. 

A doua zi, Codreanu a fost condus la gară cu alai. Trenul 
fusese împodobit cu flori și drapele. În toate gările în care 
s-a oprit, mii de oameni se înghesuiau să-l vadă, fie și în 
treacăt, la geamul compartimentului. La Focșani, câțiva 
naționaliști locali i-au propus să revină pe 14 iunie și să-și 
serbeze în localitate nunta cu logodnica sa, promițând să 
se ocupe ei de toate cele necesare. Triumful depășea orice 
așteptare. La București, Zelea Codreanu a coborât din tren 
împreună cu cei care-l însoțeau şi, în spatele Gării de Nord, 
unde erau adunaţi mii de oameni, el și A.C. Cuza au ţinut 
scurte cuvântări. Ar fi fost un moment bun, credea el, ca, 
profitând de uriașul val de simpatie naționalistă, LANC 
să preia atunci puterea. Dar A.C. Cuza nu avea porniri 
revoluționare. Achitarea de la Turnu Severin a intrat 
curând în folclorul studențesc și antisemit, iar unul dintre 
„văcăreşteni“, Corneliu Georgescu, a dramatizat evenimen- 
tul într-o piesă de teatru în care personaje principale erau 

un evreu și un student naționalist. Piesa se intitula Vre- 
muri de restriște. 

Odată ajuns acasă, la Huși, Corneliu Zelea Codreanu 
s-a căsătorit civil cu Elena Ilinoiu. Va fi fost plin de încre- 
dere în steaua sa, simțindu-se din nou alesul sorții. Nunta 
a avut loc pe 14 iunie 1925. La ceremoniile populare orga- 
nizate la Focșani, mirii și nuntașii au purtat costume națio- 
nale. Deși a fost prezent, nașul de botez A.C. Cuza nu a 
îndeplinit și rolul de naș de cununie. Misiunea de a-i însoți 
pe miri la altarul improvizat în aer liber, pe o estradă de 
scânduri, i-a revenit unui general, lon Macridescu, și soției 
sale. De altfel, printre nuntașii ofițeri se numărau mai mulți 
colonei și, nu în ultimul rând, maiorul Gheorghe Băgulescu!, 
acum reîncadrat în armată. Alegerea unui naș militar era 
semnul că mișcarea de tineret condusă de Codreanu trecea 
din faza teribilistă a adolescenţei în faza organizării para- 
militare. Legătura lui Codreanu cu armata fusese pecet- 
luită de dosarul Manciu. 

La ceremonia religioasă, pirostriile au fost o comandă 
specială: modelului bisericesc tradițional, cu cruce în vârf, 
i s-a adăugat o svastică mare, care să se vadă bine pe frun- 
tea celor doi miri. Diadema miresei părea inspirată din 
coroana bizantină purtată cu trei ani în urmă de regina 
Maria la încoronarea de la Alba lulia. La nuntă au parti- 
cipat în jur de 100 ooo de oameni, după estimările lui 
Codreanu. Mirelui i s-a adus un cal, iar carul miresei a fost 
tras de șase boi, urmat de 2 goo de care, trăsuri și automo- 
bile încărcate cu flori şi nuntași. După oficierea cununiei 
religioase, mirele, mireasa, familia, nașii, prietenii au încins 
o horă și apoi s-au așezat pe iarbă la un picnic festiv. La 
sfârşitul petrecerii, Codreanu a anunțat că, peste două luni, 
avea să revină la Focșani ca să-i boteze pe copiii născuţi 
după nunta sa, așa cum făceau boierii de viţă. 


1. Vezi Corneliu Zelea Codreanu, Pentru legionari, ed. cit., p. 193. 

A sosit, într-adevăr, la termenul anunţat, împreună cu 
A.C. Cuza și preotul Duminică Ionescu, dar a găsit orașul 
împânzit de jandarmi. Autorităţile declaraseră stare de 
asediu, interzicând adunările populare. Mame cu copii în 
braţe încercau să treacă de cordoanele de jandarmi, în 
timp ce A.C. Cuza și popa Duminică probozeau conducerea 
țării. Până la urmă, împreună cu Codreanu, au reușit totuși 
să boteze câteva zeci de copii în satele din împrejurimi. 
După nunta spectaculoasă care înfierbântase imaginația 
tineretului din toată țara, botezul interzis al pruncilor 
căpăta ascunse înţelesuri biblice, și succesul iniţiativei 
s-a dovedit atât de mare, încât, în lunile următoare, și alți 
membri LANC au trecut prin sate să boteze copii în nu- 
mele propagandei cuziste. Cazul Manciu, procesul de la 
Turnu Severin, apoi nunta și botezurile de la Focșani au 
adus noi membri în liga condusă de A.C. Cuza. Ardelenii 
lui Moţa din Acţiunea Românească, împreună cu susțină- 
torii lor de peste ocean au aderat și ei la organizație, trimi- 
țând bani pentru susţinerea mișcării. O grupare mai mică, 
Fascia Naţională Română, și Arcașii lui Ștefan cel Mare 
din Bucovina au fost asimilate și ele de Ligă. La întrunirile 
LANC, se fluturau drapele, se ţineau discursuri pătimașe 
împotriva politicienilor, a evreilor și a guvernului liberal, 
li se vorbea pe limba lor țăranilor, preoţilor şi învăţătorilor, 
se cântau imnuri patriotice şi se organizau marșuri și pro- 
cesiuni pe străzi. Înscrierea noilor membri în organizație 
se făcea cu jurământul consemnat de ziarul Apărarea națio- 
nală (anul IV, nr. 17, din 7 martie 1926): „Jur că voi păstra 
şi apăra legea mea creștinească strămoșească. Jur credință 
Maiestăţii Sale Regelui Ferdinand 1 al României. Jur cre 
dință drapelului LANC cu semnul «Svastica». Așa să-mi 
ajute Dumnezeu. Amin!“ 

Liga începuse să primească donaţii, iar la lași Codreanu 
și tinerii din jurul lui au reluat construirea căminului desti- 
nat întrunirilor studențești. Fie că-și dădea seama că 

popularitatea LANC i se datora în bună măsură și se sim- 
ţea sigur pe el, fie că era îndemnat de prietenii militari să 
preia frâiele organizaţiei, fie că îl nemulțumea conducerea 
lui A.C. Cuza, Zelea Codreanu se apropia de momentul 
despărțirii de fostul său profesor, deși spera că LANC avea 
să fie revigorată prin recenta cooptare a organizaţiei arde- 
lene Acţiunea Românească, alcătuită mai cu seamă din 
greco-catolici, după modelul mișcării Action Francaise. 
Ideologul Action Francaise, Charles Maurras, era prețuit 
de naționaliștii români și citat adesea pentru declaraţii 
precum „există mai mult decât un pericol jidovesc, există 
o domnie jidovească“. În gazetele ardelene i se spunea „divi- 
nul Maurras“. 

În septembrie 1925, împreună cu soţia lui și cu Moţa, 
Corneliu Zelea Codreanu a plecat în Franța, oprindu-se 
câteva zile la Berlin și Jena. 

Peste câteva luni, spre sfârșitul anului, avocatul Constan- 
tin Costaforu, care pledase împotriva achitării în procesul 
de la Turnu Severin, era atacat de un grup de studenți și 
bătut crâncen în gara din Cluj. Ar fi putut să evite acest 
incident, avea să comenteze pe prima pagină ziarul Clujul 
românesc din 13 decembrie 1925 (anul III, nr. 5o), „dacă 
nu se amesteca printre dușmanii țărei noastre“. 


La Grenoble 


În anul acela, la Grenoble, în sud-estul Franței, unde 
au poposit Codreanu și Moţa, o mare expoziție internațio- 
nală de hidroenergie și turism atrăgea sute de mii de vizi- 
tatori. Așezat la poalele Alpilor, orașul e străbătut de râul 
Isere. Localitate străveche, încărcată de istorie, de ruine 
romane și de vestigii medievale, cunoscută pentru indus- 
tria locală de mănuși, dar și pentru cercetările în materie 
de energie hidraulică, Grenoble era un centru universitar 
plin de viață. Ajuns la destinaţie, lui Zelea Codreanu i s-a 
părut însă că Franţa fusese invadată de evrei. Mintea lui 
încrâncenată de scenarii ale năvălirii evreiești în Europa 
proiecta asupra străzilor orașului o imagine de un carica- 
tural involuntar, Zelea Codreanu văzând la tot pasul tre- 
cători cu nas coroiat şi ahtiați după câștig cu aerul că abia 
așteaptă să-l tragă pe sfoară, profitând de inocența și de 
bunăvoința lui și obligându-l să le cumpere produsele cușer.! 
Totuși, se afla într-o zonă a Franţei cu o geografie religioasă 
cu totul aparte. Înainte de adoptarea legilor de la începutul 
secolului XX care separaseră statul de Biserică, interzicând 
învățământul religios și activitatea ordinelor călugărești, 
Grenoble și regiunea Isăre adăposteau nenumărate mânăs- 


1. Corneliu Zelea Codreanu, Pentru legionari, ed. cit., p. 201. 

tiri și ordine călugărești, locuri de pelerinaj și centre de 
cultură creștină. 

Treptat, cunoscând mai bine orașul, Codreanu și Moţa 
aveau să-l străbată ca pe o „cetate fermecată din povești“, 
cum își amintea mai târziu Zelea Codreanu. Au descoperit 
statuia unui vestit cavaler medieval, Pierre Terrail de 
Bayard, reținând inscripția „Bayard, chevalier sans peur 
et sans reproche“, au vizitat fosta mânăstire a ordinului 
cartuzian, La Grande Chartreuse, și biserica St. Laurent, 
unde slujea Emile Guerry, unul dintre promotorii mișcării 
sociale catolice Action Catholique. Action Francaise, orga- 
nizație monarhistă, antisemită şi xenofobă condusă de 
Charles Maurras, și Action Catholique, susținută de filozofii 
creștini Jacques Maritain și Emmanuel Mounier, aveau 
să o apuce fiecare pe drumul ei până la urmă, dar e de pre- 
supus că Zelea Codreanu era atras mai mult de militan- 
tismul antisemit al lui Maurras decât de catolicismul 
personalist al intelectualilor păstoriţi de Emile Guerry. 
Nu departe de Grenoble, se afla un cunoscut loc de peleri- 
naj, La Salette, unde, în 1846, Fecioara Maria s-ar fi arătat 
unor copii, și pe care Codreanu și Moţa l-au vizitat poate 
în călătoriile lor exploratorii, după cum vor fi vizitat şi cas- 
telul Bayard. Nevorbind încă franceza, Codreanu înțelegea 
greu cursurile de la Universitate pentru doctoratul său în 
economie. Treptat, a deprins limba şi a fost capabil să 
poarte scurte conversații cu ceilalți studenţi. Când banii 
s-au terminat, împreună cu Moţa, a luat lecţii de cusături 
folclorice de la soţia lui, asigurându-și un trai modest din 
vânzarea de șerveţele artizanale. 

Dincolo de o lună de miere prelungită și de stagiul de 
obţinere a doctoratului, călătoria la Grenoble ar fi putut să 
aibă și alte scopuri. Cu câțiva ani în urmă, se dăduse în 
folosință Școala regională de alpinism Briancon-Grenoble, 
unde se antrenau militari din regimentele de vânători de 

munte. Imediat după război, unul dintre tinerii ofiţeri ai 
României Mari, Gheorghe Băgulescu, cunoștința lui Codrea- 
nu, fusese trimis la această școală, pe care o absolvise cu 
rezultate strălucite, și fusese avansat maior.! E foarte posi- 
bil ca maiorul, susţinător al mișcărilor studențești anti- 
semite, să fi remarcat potenţialul lui Corneliu Zelea 
Codreanu în materie de organizare și, odată revenit în rân- 
durile armatei, să-l fi îndrumat spre un stagiu de instruire 
sportiv-militară la Grenoble. Ar fi fost o treaptă firească 
în cariera unui tânăr care avea deja experiența unui liceu 
de elită, a unei școli de ofițeri și a serviciului militar obli- 
gatoriu și care trebuie să fi avut cel puţin gradul de sublo- 
cotenent. Nu există sau nu au fost încă scoase la lumină 
documente care să certifice o astfel de ipoteză, dar ea nu 
este neplauzibilă. Cert este că Zelea Codreanu va practica 
sistematic schiul și alpinismul. Dacă a făcut şi un stagiu 
sportiv-militar la Grenoble, urmând exemplul lui Băgu- 
lescu, atunci supranumele de „Căpitan“ pe care și-l va 
lua mai târziu ar fi putut să fie nu doar onorific, ci şi să fi 
corespuns unui grad militar real. 

Șederea la Grenoble i-a fost întreruptă la începutul 
anului 1926 de evenimente îngrijorătoare petrecute în 
România, de unde veneau vești că principele moștenitor 
Carol renunţase la drepturile de succesiune la tron. Moti- 
vele nu se cunoșteau încă, dar unii bănuiau o conspirație 
politică, iar alții o mașinaţiune evreiască. Se va afla curând 
că prințul fugise în lume cu amanta sa, o evreică botezată, 
Elena Lupescu. Partidele politice erau în fierbere, acuzân- 
du-i pe liberalii lui Ion I.C. Brătianu că profită de situația 
creată pentru a pune definitiv stăpânire pe ţară și pe monar- 
hie. Nicolae Iorga nu accepta cu nici un chip renunţarea 


1. Vezi Dr. Luminiţa Giurgiu, „Generalul Gheorghe Băgulescu - 


personalitatea marcantă a perioadei interbelice“, în Armata română 
şi mass-media, Ed. Istros, Brăila, 2013, pp. 457-461. 

lui Carol și nici ideea că tronul avea să-i revină micuțului 
Mihai, fiul lui Carol, în vârstă de 4 ani. 

La sfârșitul lui martie, guvernul condus de Brătianu 
își încheia mandatul, fiind înlocuit cu un guvern de tran- 
ziţie condus de generalul Alexandru Averescu. Se anunțau 
alegeri generale pentru luna mai și o nouă lege electorală 
care prevedea ca partidul cu cel puţin 40% din voturi în 
toată ţara să primească automat jumătate din locuri în 
parlament. Timpul până la alegeri era scurt. Partidele 
erau nevoite să facă tot felul de alianţe și acorduri ca să-și 
asigure cât mai multe voturi. Pragul electoral era de 2%. 
Au depus liste de candidaţi Partidul Poporului (pe listele 
căruia s-au înscris și candidaţii Partidului Maghiar), 
Partidul Naţional Liberal, Blocul Naţional Ţărănesc (Par- 
tidul Naţional și Partidul Ţărănesc), Liga Apărării Naţio- 
nale Creștine, Blocul Muncitoresc și Ţărănesc și Federaţia 
Partidelor Socialiste din România. 

Codreanu a revenit pentru scurt timp în ţară ca să par- 
ticipe la campania electorală a LANC. A candidat la Focșani, 
dar nu a reușit să obţină numărul de voturi necesar unui 
mandat de deputat. La trei ani de la înfiinţare însă, LANC 
a intrat în parlament cu 10 deputaţi, între care se aflau 
AC. Cuza și lon Zelea Codreanu. Alegerile au fost câștigate 
de partidul generalului Averescu. După aflarea rezultate- 
lor, Corneliu Zelea Codreanu s-a întors în Franţa. Scorul 
lui la Focșani fusese dezamăgitor. În schimb, succesul LANC 
și al profesorului Cuza, care îl tratase cu răceală, îi întă- 
reau convingerea că trebuie să-și facă propria organizație. 

Împreună cu soția sa și cu Moţa s-a mutat într-o sta- 
țiune balneară de munte, la vreo 10 kilometri de Grenoble, 
Uriages les Bains. Acolo, de sute de ani, localnicii păstrau 
un cult aparte pentru un sfânt din secolul al III-lea, Anto- 
nie cel Mare, unul dintre cei mai populari sfinţi ai creşti- 
nătății medievale occidentale, considerat întemeietorul 
monahismului, ale cărui moaște se află, până în zilele 


108 MISTICA RUGĂCIUNII ȘI A REVOLVERULUI 


noastre, într-o mânăstire din localitatea Saint-Antoine- 
!Abbaye, loc de pelerinaj, nu departe de Uriages. În paro- 
hiile din satele învecinate, credincioșii ridicaseră capele 
în cinstea sfântului, ca să i se poată ruga oricând, și el să 
le vină în ajutor. Castelele medievale din apropiere adăpos- 
teau, de asemenea, capele private închinate Sfântului 
Antonie, ocrotitorul recoltelor, vindecătorul bolilor de piele, 
apărătorul de epidemii și protectorul comunităților de creş- 
tini. Ulterior, biserica ortodoxă cu hramul Sfântul Antonie 
cel Mare din București va deveni unul dintre locurile de 
întâlnire preferate ale tinerilor din organizaţia lui Zelea 
Codreanu. Unii dintre creștinii practicanți francezi, afiliați 
la ordine religioase laice, purtau pe sub haine, legate peste 
umeri cu fir de lână sau de piele, două petice de pânză cu 
imaginea unui sfânt sau cu o inscripție biblică. Era o imi- 
tație miniaturală a şorțului călugăresc medieval numit 
„scapular“. Tradiţia scapularului-medalion reînviase, cu 
neașteptată forță, la începutul secolului XX, după ce papa 
Leon XIII înființase, în 1878, o confrerie a Arhanghelului 
Mihail, ai cărei membri purtau două medalioane de pânză 
în formă de scut, albastru în față și negru la spate, cu deviza 
Quis ut Deus, „Cine e ca Dumnezeu?“, traducerea literală a 
numelui ebraic al arhanghelului. Frăţiile de laici practicanți 
făceau parte din așa-numitele ordine terțiare din cadrul 
diferitelor ordine călugărești și promovau, potrivit encicli- 
cei papei, Rerum Novarum, un catolicism social şi angajat. 
Membrii frăţiei primeau scapularul din mâinile unui preot, 
în câdrul unui ritual în care era sfințit cu agheasmă, bine- 
cuvântat și în care se invoca prezenţa sfântului protector 
al ordinului. Nu se știe când a început Corneliu Zelea Co- 
dreanu să poarte scapular!, dar călătoria în Franța putea 
fi un prilej bun de apropiere de organizaţiile creștine de 


1. Francisco Veiga, Istoria Gărzii de Fier, 1919-1941: mistica 
ultranaţionalismului, Ed. Humanitas, București, 1993, p. 107. 

laici Action Catholique de la Jeuneusse Francaise și Action 
Frangaise. Cum familia sa de la Huși părea să întreţină o 
oarecare familiaritate cu ordinul franciscanilor (care avea 
şi o ramură greco-catolică) şi cu devoţiunea față de Anton 
de Padova, sfânt franciscan, încadrarea lui Codreanu 
într-un ordin terțiar franciscan de rit oriental e foarte 
plauzibilă. Primul număr al publicației Curierul terțiarilor 
franciscani din România apăruse, de altfel, chiar la Huși, 
în 1918. Mai târziu, ziarul Unirea de la Blaj le explica citi- 
torilor neavizaţi că „un terțiar franciscan — mirean — e 
îndatorat, după anul de noviţiat, să poarte scapular și 
cingătoare proprie cinului (pe sub haine, se înțelege), să se 
mărturisească şi cuminece lunar, să reciteze zilnic așa zisul 
Officium parvum B.V. Mariae, — un fel de paraclis latin — 
în limba maternă, ori dacă asta din neştiinţă de carte nu 
se poate, atunci are să zică 12 Tatăl nostru, 12 Născătoare 
(Cuvine-se cu adevărat să te preamărim pe tine, Născă- 
toare de Dumnezeu... — n.m.) cu Mărire (Tatălui și Fiului 
și Sfântului Duh — n.m.). Mai e de lipsă să se spună că 
abstinența dela beuturi — abstinenţă temperată — și încunju- 
rarea (ocolirea — n.m.) petrecerilor zgomotoase fac parte 
integrantă a programului de viaţă terțiar?“ 

Aflat şi el în Franţa la vremea aceea, Vladimir Ghika 
făcea parte din două ordine terțiare, franciscan și domini- 
can, după cum, prin dispensă papală, i se îngăduise să slu- 
jească liturghia catolică în ambele rituri, latin și oriental. 
În 1925, Ghika înființase împreună cu prietenii săi francezi 
Jacques Maritain și Jean Daujat un centru de studii reli- 
gioase, un fel de școală de formare a creștinilor laici, pentru 
tinerii care doreau să aprofundeze cultura creștină. Cen- 
trul se numea Les Chevaliers de Saint Michel (Cavalerii 
Sfântului Mihail). Nu este exclus ca la aceste cursuri, com- 
pletate cu exerciţii spirituale, să fi asistat, fie și sporadic, 


1. Unirea, nr. 26, anul XXXVIII, go iunie 1928, p. 3. 

şi tinerii români Corneliu Zelea Codreanu și Ion Moţa. În 
grupul intelectualilor catolici din care făceau parte Jacques 
Maritain, dominicanul Garrigou-Lagrange și Vladimir 
Ghika se vorbea încă de la începutul anilor '20 de necesi- 
tatea unei „oștiri religioase“, care să răspândească pretutin- 
deni, cu elan misionar, modelul vieţii creștine.! Vladimir 
Ghika își stabilise drept principală misiune a vieţii de cre 
dinţă unitatea Bisericilor: „În ţara mea: să fac să înainteze 
pe un teren excelent, cu înrudiri și prietenii care îmi asigură 
pretutindeni un sprijin preţios (până și în presă), campania 
pentru Unirea Bisericilor, [...] să fac să progreseze la noi 
credința catolică. Să nimicesc prejudecățile împotriva ei 
prin simplă acțiune de prezență și făcând-o cunoscută 
îndeaproape.“2 Pentru Codreanu și Moţa, un astfel de ideal 
era în perfect acord cu nevoia de înnoire religioasă a gene- 
raţiei lor. Într-un număr din revista grupului de presă 
Bayard, Documentation Catholique, nr. 109 din 21-28 mai 
1921, Vladimir Ghika definea idealul unei generaţii noi 
de creștini patrioți ca pe „o elită de bunăvoință și de cari- 
tabilă inteligență, lucrătoare a Creștinătăţii de mâine, 
care să caute exclusiv cel mai mare bine al națiunilor prin 
Biserică și cel mai mare bine al Bisericii prin naţiuni, pen- 
tru a pregăti mai bine în lumea cealaltă, după inima lui 
Dumnezeu, înflorirea unicei și fericitei Cetăți fără fron- 
tiere, Cetatea lui Dumnezeu“. 

În perioada regimului de la Vichy, la Uriage, unde a 
locuit Codreanu, avea să funcționeze, pentru scurt timp, 
o şcoală de stat pentru pregătirea cadrelor de elită în spi- 
ritul creării unor oameni de caracter şi cu personalitate, 
uniți prin dragoste frățească și creștinească și prin respin- 
gerea modernităţii. Vladimir Ghika și Jacques Maritain 


1. Apud, Francisca Băltăceanu et alii, op. cit., p. 194. 
2. Apud, Francisca Băltăceanu et alii, op. cit., p. 87. 

vor fi invitați aici să țină conferințe. L-a cunoscut Codreanu 
pe Vladimir Ghika? Posibil. Aveau, în orice caz, prieteni co- 
muni, iar „agenda“ de viaţă a lui Ghika (unirea Bisericilor, 
cultivarea aromânilor și formarea unui tineret viguros din 
punct de vedere moral și religios) se va regăsi, distorsio- 
nată de antisemitism și contaminată politic, în programul 
de acțiune al lui Codreanu. 

La începutul anilor 1920, un posibil proiect de unitate 
religioasă a României Mari avea două orientări: una de 
unire a ortodocșilor cu greco-catolicii, promovată de Vladi- 
mir Ghika și susținută în presa religioasă ardeleană, iar 
cealaltă, de revigorare a ortodoxiei prin apropiere de pro- 
testantism, promovată de grupul închegat la biserica Cuibul 
cu Barză și susținută de predicatori anglicani (care o vizitau 
pe regina anglicană a României, Maria) sau neoprotestanţi. 

Zelea Codreanu și prietenii săi din armată păreau să fi 
concurat/contracarat aceste proiecte cu un al treilea, ase- 
mănător cuiburilor Sokol, care va prinde contur în anii 
următori: înregimentarea românilor, indiferent de confe- 
siune, sub flamura unui ecumenism creștin anticomunist 
şi antisemit și crearea unui așa-zis stat naţional etic. 
Comandantul legionar Vasile Marin, absolvent și el al Școlii 
Militare de Infanterie, îi va numi pe adepţii proiectului 
lui Codreanu „pionierii unei noi religii“!. După 1940, gene- 
ralul Băgulescu, devenit diplomat și colecționar de artă 
japoneză, avea să publice la Paris, sub numele Georges 
Bagulesco, o carte intitulată La Nouvelle Religion (Noua 
religie), în care descria principiile unei religii unice, de renaș- 
tere morală, o religie a sacrificiului și altruismului, înteme- 
iată pe respectul față de muncă. Subtitlul cărţii era Vers 
Lunite du monde par lunite de croyance (Către unitatea lumii 


1. Vasile Marin, „Răboj“, revista Axa, din 19.X1.1933, în Crez 
de generaţie, Ed. Majadahonda, București, 1997, p. 110. 

prin unitatea credinţei)!. În scrierile lui, Băgulescu îl 
socotea pe Hristos unul dintre marii profeţi și reformatori 
religioși ai lumii, în rând cu Buda, Lao-Tze, Zarathustra, 
Mahomed. 

În toamna anului 1926, rămas fără bani, tânărul docto- 
rand Corneliu Zelea Codreanu a făcut tot felul de munci 
în gospodăriile ţăranilor francezi, deprinzându-se astfel 
să le vorbească limba. Tăia lemne, scotea cartofi din pământ, 
cosea, încărca fânul, primind în schimbul muncii lui ali- 
mente. Seara învăţa pentru examene. În octombrie însă, 
nu a reușit să ia note de trecere și a fost nevoit să reia 
materia. În februarie 1927, s-a prezentat din nou la exa- 
mene pe care, de data aceasta, le-a trecut cu bine. Începea 
pregătirea pentru cel de-al doilea an de studii doctorale. 
Judecat după amintirile sale din Pentru legionari, Codreanu 
ar putea să pară un tânăr preocupat exclusiv de perfor- 
manțele academice, de obținerea doctoratului și de cariera 
de avocat. Pe zi ce trecea, îi aprecia din ce în ce mai mult 
pe francezi pentru moralitatea și credința lor creștină, 
deși socotea că erau conduși de o clasă politică străină de 
istorie și națiune. Experienţa din Franţa l-a maturizat, 
îmbogățindu-i educaţia religioasă şi, probabil, şi pe cea 
militară. De îndată ce a trecut și examenele celui de al 
doilea an și și-a luat doctoratul (de care nu se va folosi nici- 
odată), s-a întors în țară, înștiințat de Moţa că LANC se 
scindase. Corneliu Zelea Codreanu avea 27 de ani. 


1. Vezi Georges Bagulesco, La nouvelle religion, Editions Jean 
Vitiano, Paris, 1947, 2 vol. 


„Să vină în aceste rânduri 
cel ce crede nelimitat...“ 


Când s-a întors din Franţa, în primăvara anului 1927, 
Corneliu Zelea Codreanu și-a găsit familia și prietenii 
îngrijoraţi de soarta monarhiei și a naţiunii, al căror viitor, 
cu numai câţiva ani în urmă, cu prilejul încoronării de la 
Alba Iulia, păruse de neclintit. Acum, regele era măcinat 
de o boală incurabilă, iar moștenitorul tronului fugise în 
lume cu o evreică, lăsând acasă un fiu, Mihai, în vârstă de 
5 ani. Mișcarea naționalistă a lui A.C. Cuza se istovea în 
certuri interne și conflicte între generaţii. Cu ultimele 
puteri, regele încerca să formeze un guvern de uniune națio- 
nală, în timp ce, din umbră, liberalii manevrau revenirea 
la putere. Barbu Știrbei, omul de încredere al reginei 
Maria, fusese desemnat să formeze un nou guvern și să 
organizeze alegeri pe 7 iulie. 

Codreanu avea o lună la dispoziţie fie să reunească 
LANC, fie să separe generaţiile din partid și să conducă 
tineretul după ideile lui, fie să înfiinţeze o altă organizaţie 
cu care să se prezinte la alegeri. Primele două încercări 
au eșuat. Despărțirea de fostul său mentor, în vârstă acum 
de 7o de ani, și de fiul său, Gheorghe Cuza, care avusese o 
idilă cu Iridenta Codreanu, a avut loc în casa lui Cuza din 
Iaşi, prin retragerea jurămintelor de fidelitate politică făcute 
pe vremea studenției. De când se însurase, Zelea Codreanu 
se mutase la socrii săi, pe strada Florilor nr. 20. Aproape 

de gară și de centrul orașului, casa se afla pe o uliţă cu gos- 
podării pline de pomi și de verdeață. Familia ceferistului 
Ilinoiu avea cinci copii, două fete majore (Elena devenise 
soția lui Codreanu) și trei băieţi încă școlari. Locuiau cu 
toţii într-o casă cu patru camere, iar tânărului cuplu îi fusese 
repartizată cea mai mare dintre ele, sufrageria. De la Huși, 
ginerele adusese câteva covoare și un dulap cu cărți. 

Pe 24 iunie 1927, la ora 10 seara, în această încăpere 
decorată cu poze de la nuntă, de la procese și din străină- 
tate, a avut loc o întâlnire a lui Codreanu cu așa-numiții 
„văcăreșteni“ (studenţii închiși împreună cu el la Văcărești) 
și cu câţiva ardeleni de-ai lui Moţa. Cum se pricepea mai 
bine la scris decât la vorbit, Zelea Codreanu își notase 
câteva rânduri pe care avea de gând să li le citească, dând 
un caracter solemn ședinței. A avut grijă să expună la ve- 
dere și copia făcută după icoana Arhanghelului Mihail de 
la biserica Văcărești. Cele trei etape ale pregătirii unei 
acţiuni, așa cum le deprinsese la liceul militar, erau gata: 
ordinul, simbolul, punerea în scenă. Când tinerii s-au adu- 
nat, el le-a citit un „ordin“ de înfiinţare a unei noi organi- 
zaţii numite Legiunea Arhanghelului Mihail, cu îndemnul: 
„Să vină în aceste rânduri cel ce crede nelimitat. Să rămână 
în afară cel ce are îndoieli“. Printre tinerii care se aflau 
acum cu el, nici unul nu știa în ce consta educaţia elitelor 
la Mânăstirea Dealu. La fel, puţini fuseseră deprinși cu o 
instrucție militară și religioasă temeinice. Codreanu părea 
să ştie ce trebuie făcut în toate împrejurările, îi domina 
prin statură și spirit de iniţiativă. Tăcerile lui îndelungate, 
urmate, din ce în ce mai rar, de izbucniri temperamentale, 
îl făceau cel mai „altfel“ dintre ei. Tot ca în anii liceului, 
dar, de data asta, din poziția comandantului și a îndrumă- 
torului spiritual, le-a acordat celor prezenți un răgaz de 
cercetare a conștiinței (terminologie păstrată din liceu sau 
preluată de la terţiarii franciscani), căci — nu-i așa — le 
propunea un legământ pe viață. 

Legiunea Arhanghelului Mihail și-a început așadar 
existenţa cu aproximativ 15 tineri înflăcăraţi, dedicați 
trup și suflet unei cauze pe care o socoteau sfântă — ideea 
națională, fără nici un program politic și fără bani. Ale- 
gerile i-au readus la guvernare pe liberali, iar Legiunea 
abia dacă a obţinut câteva sutimi peste zero. După aproape 
o lună, organizaţia se construia încă, pe măsură ce viaţa 
politică a României Mari intra într-o perioadă tulbure. Pe 
20 iulie, s-a anunţat moartea regelui Ferdinand. În parla- 
ment, principele Nicolae, patriarhul Miron Cristea și pre- 
şedintele Curţii de Casaţie și Justiţie, Gheorghe Buzdugan, 
în calitate de regenţi, au depus jurământul de credință în 
fața unui băieţel de 5 ani, noul rege Mihai. Parlamentarii 
și publicul așezat în tribune au fost emoționaţi de apariţia 
micuțului Mihai, dar, avea să noteze un participant la eve- 
nimente: „pe fețele tuturor se citea aceeași chinuitoare 
întrebare: care era să fie viitorul neamului în noua fază ce 
se deschidea după zbuciumările dinastice care zdruncina- 
seră din temelii așezământul țării“!. 

Au avut loc apoi funeraliile regelui și înmormântarea 
în biserica mânăstirii Curtea de Argeş. La finalul lor, regina 
Maria a consemnat în jurnalul ei, fără nici o introducere 
şi fără comentarii, scrisoarea de rămas-bun către Ferdi- 
nand, intitulată Plâng Cavalerii, din partea cavalerilor Ordi- 
nului „Mihai Viteazul“. Autorul scrisorii îl petrece pe rege 
cu gândul în lumea de dincolo, unde și-l închipuie întâm- 
pinat de figurile glorioase ale istoriei naţionale: „Acolo 
sus cavalerii plecaţi înaintea Măriei Tale îţi vor fi ieșit în 
cale, cornistul Blăjan din Dobrogea va fi sunat onorul, iar 
cele 8oo ooo de suflete te vor încunjura cu dragostea lor. 
Te va fi primit Înțeleptul Rege Carol cu Marele Mihaiu și 
mult chinuitul în trecerea prin această lume, Avram 


1. Raoul Bossy, Amintiri din viața diplomatică, vol. |, Ed. Huma- 
nitas, București, 1993, p. 130. 

Iancu... Şi cei ce au muncit în această ţară te vor fi primit 
ca pe Regele muncii și cei ce au suferit ca pe Regele sufe- 
rinței, iar cei ce au biruit ca pe un biruitor ce s-a biruit în- 
suși pe el. Căci, de n-ai fi fost Rege, Măria Ta, te făcea 
fapta Rege“l. 

Lecţia domniei lui Ferdinand, așa cum reiese din aceste 
rânduri, fusese aceea a muncii și suferinței pentru ţară, a 
depășirii intereselor personale în politică și a biruinței prin 
fapte. Pe aceleași principii de credință, muncă, ierarhie și 
disciplină aspira să se închege şi Legiunea lui Codreanu. 
Mesajul transcris de Regina Maria era semnat „Maior 
Băgulescu“. La vremea aceea, maiorul tocmai absolvise un 
curs de informaţii în cadrul Marelui Stat-Major al armatei.? 

La 1 august 1927, cu sprijinul protopopului de la Orăș- 
tie, tatăl lui Ion Moţa, apărea primul număr al revistei 
bilunare Pământul strămoșesc, revista Legiunii, care avea 
pe prima pagină o reproducere a icoanei Arhanghelului 
militar Mihail, încadrată de două citate: unul din poezia 
Decebal către popor a lui George Coșbuc, care se încheia 
cu versurile „Dar nu-i totuna leu să mori / Ori câine-nlăn- 
ţuit“ și celălalt reproducând textul de pe icoana arhanghe- 
lului din biserica încoronării de la Alba Iulia: „Spre inimile 
cele necurate care vin întru preacurata casă a lui Dum- 
nezeu -— fără milă întind sabia mea“. Sub fotografie, era 
desenată o hartă a României presărată cu puncte negre 
care marcau prezenţa evreilor pe teritoriul ţării. Cinci nume 
semnau articole în primele luni de existență a revistei și 
a Legiunii: Corneliu Zelea Codreanu, Ion Moţa, Ilie Gâr- 
neaţă, Corneliu Georgescu și Radu Mironovici. În paginile 
revistei, Legiunea Arhanghelului Mihail era prezentată 
ca o „mișcare idealistă tinerească voluntară, organizată 


1. Regina Maria a României, Însemnări zilnice, vol. DX, Ed. Poli- 
rom, lași, 2012, p. 248. 
2. Vezi Dr. Luminiţa Giugiu, op. cit. 

pe principiul ierarhiei“, cu deviza propusă de Moţa „Fața 
la dușman!“. Delimitarea de politică și de politicieni a noii 
formaţiuni era explicată în primul număr al Pământului 
strămoșesc de Ion Moţa care, într-un articol intitulat „La 
Icoană“, scria că nu de politică era preocupată Legiunea, 
ci de o nouă formă de religie: „Noi nu facem și n-am făcut 
politică o singură zi din viața noastră. Noi avem o religie, 
noi suntem robii unei credinţe. În focul ei ne consumăm 
şi în întregime stăpâniți de ea, o slujim până la ultima 
putere. Pentru noi nu există înfrângere şi dezarmare, căci 
forţa ale cărei unelte vrem noi să fim e etern invincibilă“. 
Forţa „etern invincibilă“ va fi fost credinţa în Hristos. În 
timp ce Codreanu era organizatorul și strategul organiza- 
ţiei, Moţa se definea, mai curând, ca ideolog religios, deși, 
în cel de-al doilea număr al revistei, din 15 august, printre 
alte știri, cititorii (încă puţini și răzleți) erau anunţaţi că 
Ion Moţa absolvise, ca șef de promoţie, Școala Militară 
de Infanterie de la București. Alţi tineri din Legiune îi vor 
urma exemplul, înscriindu-se la școli militare. 

Pe 18 august, Moţa se cununa la mânăstirea Neamţ, cu 
sora lui Codreanu, Iridenta, care aștepta un copil în urma 
legăturii cu fiul lui A.C. Cuza. 

Intenţiile Legiunii se conturau treptat, astfel că, în 
numărul al patrulea al revistei, cititorii erau invitați să 
se înscrie într-una dintre cele patru secţii ale organizației: 
secţia de tineret, „de Protecţie“, „de ajutor a femeilor româ- 
ne“ și internațională. Prima secţie le era destinată studen- 
ților naționaliști, meseriașilor, muncitorilor și funcționarilor, 
„flăcăilor de la sate“ și, mai cu seamă, „tinerilor luminători 
ai satelor“, adică învăţătorilor și preoţilor de țară. Inspirân- 
du-se din viaţa cercetașului descrisă de Baden-Powell, 
Codreanu stabilea drept obligaţii pentru cei care se înscriau 
în organizaţie să-şi dedice măcar un sfert de oră pe zi mun- 
cii în folosul comunităţii sau să economisească a 40-a parte 
din câștigul pe o zi pentru comunitate. De asemenea, 

calitatea de membru al Legiunii presupunea și obligația 
celui admis de a atrage în decurs de cinci luni cinci noi 
simpatizanți care trebuiau „botezați în credința Legiunii“. 
Descriind secţiunea „de Protecţie“ a noii organizaţii, alcă- 
tuită din susținători maturi, pe principiul nucleului format 
din 3 până la 3 persoane, Zelea Codreanu definea mai 
clar și scopul Legiunii, și anume acela de încurajare și 
orientare a tinerimii „către o viață nouă creștină, româ- 
nească şi disciplinată“. Altfel spus, indiferent de Biserica 
creștină căreia îi aparțineau, cu condiţia să fi avut un crez 
naționalist și antisemit şi dorinţa de a se supune unor 
reguli de viață stricte, tinerii erau invitaţi să devină 
membri ai Legiunii Arhanghelului Mihail. Din Legiune 
aveau să facă parte, într-adevăr, ortodocși, greco-catolici, 
romano-catolici, protestanți. Numărul legionarilor din toată 
țara fusese stabilit la maximum 3 000. 

Depunerea legământului legionar s-a făcut pe 8 noiem- 
brie 1927, după ce primii membri ai organizaţiei au asistat, 
la biserica Sfântul Spiridon din Iași, la liturghia oficiată 
cu ocazia zilei Arhanghelilor Mihail și Gavril. Întorși în 
sufrageria familiei Ilinoiu, tinerii au avut parte de un ritual 
încărcat de simboluri religioase și istorice, care îi va fi fas- 
cinat şi cucerit. Pe timpul șederii lor în Franța, la Uriage 
les Bains, Corneliu Zelea Codreanu și Ion Moţa locuiseră 
la răspântia mai multor drumuri de pelerinaj: către locul 
unde se aflau moaștele Sfântului Antonie cel Mare, către 
La Salette-Fallavaux, locul unor apariţii ale Fecioarei Maria, 
şi către Santiago de Compostella, în Spania, la mormântul 
şi moaștele apostolului Iacob. Pelerinii se întorceau de la 
locurile sfinte purtând adesea la gât un săculeţ cu țărână 
de la mormântul sfântului venerat sau cu o fărâmă de 
relicvă încastrată într-un medalion binecuvântat. Rostul 
talismanelor era să-l ocrotească pe purtător şi să păstreze 
un simbol material al călătoriei. Dar obiceiul săculețului 
cu ţărână purtat la gât se regăsește, între altele, și într-o 

veche tradiție precreștină poloneză asimilată ulterior de 
Biserica Catolică din Polonia. Printre obiceiurile legate de 
cinstirea morţilor, evocate şi de poetul romantic polonez 
Adam Mickiewicz în celebrul său poem Străbunii, se nu- 
măra și purtarea la gât a săculeților cu ţărână de la mormân- 
tul strămoșilor, menit să apere, ca talisman, de boli sau 
de strigoi. Până în prezent, ziua morţilor din calendarul 
creștin, 2 noiembrie, este, în Polonia, aproape la fel de 
importantă ca Paștele și Crăciunul. Codreanu le-a cerut 
camarazilor săi să amestece țărână adusă de pe mormin- 
tele lui Mihai Viteazul, Ștefan cel Mare, Horea, Avram 
Iancu și ale altor eroi naţionali, iar amestecul a fost pus în 
săculeţi legaţi cu șnur de mătase. Înainte de a primi săcule- 
țul cu țărână, fiecare legionar se angaja să-și înfrângă inte- 
resele personale, să lupte pentru apărarea țării de evrei, 
să se supună Legiunii, să poarte săculețul cu evlavie și să 
nu părăsească Legiunea. Ceremonialul a fost descris în nu- 
mărul 8 al revistei Pământul strămoșesc. Ritualul se în- 
cheia cu salutul „Trăiască în noi inima de soldat!“. Codreanu 
şi Moţa erau, la data aceea, ofițeri. Primilor legionari li s-a 
alăturat şi generalul Macrinescu, nașul de cununie al lui 
Codreanu. Șeful Legiunii era numit „Căpitanul“. Până în 
decembrie, abonaţi din po de orașe și sate își vor manifesta 
susținerea față de noua formaţiune, chiar dacă nu se vor 
grăbi să-și plătească şi abonamentele la revistă. Totuși, la 
sfârșitul anului 1928, organizaţia nu va depăși câteva sute 
de oameni. 

Imitând mișcarea Sokol apărută în Galiţia în secolul 
precedent și aflată în plină dezvoltare după dezmembrarea 
Austro-Ungariei, în lunile care au urmat creării Legiunii, 
Codreanu a definitivat structura organizaţiei printr-o alcă- 
tuire în trepte ierarhice: elevii și adolescenţii se adunau 
în mănunchiuri și frăţii de cruce, tinerii trecuţi de 19 ani 
şi maturii — în cuiburi, fetele și femeile formau cetățui și 
Surorile Legiunii, bărbaţii trecuţi de 55 de ani cu merite 

deosebite alcătuiau senatul. Structura de bază a fost 
preluată tot de la sokoliștii organizaţi în unităţi numite 
cuiburi (în polonă gniazda). Legionarii cei mai vrednici și 
cu experienţă elaborau planurile de acțiune în cadrul unui 
Consiliu al Legiunii. Căpitanul ar fi sperat să aducă în 
Legiune cât mai mulţi tineri din Uniunea Naţională a Stu- 
denților Creștini Români care avea mii de membri. S-au 
organizat congrese studențești, dezbateri, manifestații și 
marșuri, dar, deocamdată, Legiunea rămânea o organizaţie 
aproape necunoscută, răspândită în câteva județe. 

În toamna anului 1928, lipsurile erau atât de mari, încât 
Căpitanul a luat hotărârea să-și practice meseria de avocat 
deschizând un birou de avocatură la Ungheni. Nu a reușit 
să atragă însă prea mulți clienţi şi, ulterior, a renunțat la 
această idee. În schimb, tinerii îndrumați de el lucrau de 
zor la cărămidăria de la Ungheni, ca să construiască prima 
universitate antisemită din lume și care ar fi urmat să se 
numească „Cetatea Sfântului Mihaiu“. În numărul 14 al 
revistei Pământul strămoșesc, din 15 iulie 1928, se anunța 
că producţia de cărămizi destinate acestui edificiu ajunsese 
la zo ooo de bucăți. În același timp, se continua munca în 
grădina de zarzavat de pe terenul Constanţei Ghica. Trei 
echipe de legionari au primit misiunea să vândă legumele 
în piețe. Se strângeau fonduri din organizarea de concerte 
şi baluri de Crăciun, de pe urma mersului cu Plugușorul, 
cât și din economiile unor legionari care renunțau la fumat. 
Din puţinii bani adunați s-a cumpărat o camionetă bote- 
zată Căprioara. 

Sediul Legiunii era în Căminul cultural creștin din lași, 
ridicat după modelul căminelor culturale inițiate de prin- 
cipele Carol pe tot cuprinsul țării, și aproape terminat de 
studenți după conflictul cu prefectul Manciu. La ultimul 
etaj amenajaseră o capelă. Legionarii se certau cu cuziștii 
pentru ocuparea căminului, dar, până la urmă, cei dintâi 

au avut câștig de cauză. Pe post de program politic, Co- 
dreanu a împodobit pereţii cu citate biblice şi cu maxime 
proprii, care aveau în centru ideea luptei eroice pentru 
patrie, cu ajutorul lui Dumnezeu. Părea să fi abandonat 
perioada revoluţionară a studenției, stabilind direcția 
Legiunii „pe linia legilor ţării, neprovocând, ocolind orice 
provocare, nerăspunzând la nici o provocare. [...] Nu e bine 
să încercăm răscoale de mase, căci astăzi ar fi măcinate 
cu tunul și ar fi să împrăștiem numai nenorocire și jale“!. 
Îi trimitea în schimb pe legionari în campanie electorală 
să le transmită alegătorilor că noua organizaţie dorea 
reforma omului, și nu reforma unor programe politice, că 
Legiunea era o școală de formare a unui tip nou de om. 

La un moment dat, în căutare de noi membri, Căpitanul 
a făcut un drum la Galaţi, unde un tânăr activ şi priceput 
înființase, din proprie inițiativă, o frăţie de cruce și două 
reviste intitulate Frăția de cruce și Spre isbândă. În vârstă 
de 22 de ani, tânărul Mihail Stelescu crease chiar o mică 
rețea de adolescenţi cercetași care mărșăluiau cântând, 
la Galaţi, Constanţa, Tecuci, Putna și Cahul. Fiu al unui 
funcţionar de la consulatul României din capitala Belgiei, 
Stelescu se născuse la Bruxelles, unde făcuse și primii 
ani de şcoală. Lui Corneliu Zelea Codreanu i-au plăcut 
patosul, hotărârea și spiritul lui organizatoric și l-a invitat 
să-și afilieze frăţiile la Legiunea Arhanghelului Mihail. 
Între cei doi s-a născut o prietenie strânsă, iar, în 1928, în 
timpul unui marş împreună în Bucovina, Stelescu a fost 
desemnat aghiotantul Căpitanului. 

Când, la sfârșitul anului 1928, după o îndelungată domi- 
nație a liberalilor, ţărăniștii lui Iuliu Maniu au preluat 
puterea, Legiunea a avut parte de o nesperată susținere 
din umbră, graţie atât legăturilor strânse ale bătrânului 


1. Corneliu Zelea Codreanu, Pentru legionari, ed. cit., p. 237. 

Moţa cu oamenii politici şi militarii ardeleni, cât și rudelor 
familiei Ghica/Ghika. Protecţia oferită până atunci de 
A.C. Cuza era înlocuită cu protecţia unui nou „naș“. Minis- 
trul de interne Alexandru Vaida Voevod, devenit franc- 
mason de circumstanță în 1919, militase pentru drepturile 
românilor din Transilvania alături de tatăl lui Moţa și 
fusese inițiatorul ziarului Libertatea, care apărea la Orăștie. 
Odată instalat în funcţie, el a cerut să i se prezinte cele 
mai „fierbinți“ dosare ale fostei guvernări și, spre mirarea 
lui amuzată, primul dosar pe care i l-a înmânat directorul 
Siguranței a fost cel al „Arhanghelului Mihail“. Parcur- 
gând dosarul Legiunii, pe ministru l-a distrat să constate 
că „agenţii Siguranţei erau mai mult conduși de hiperzelul 
de a-și dovedi importanţa, decât membrii «Arhanghelului» 
de râvna ca să fie luaţi în serios. Tot misticismul caricatu- 
ral m-a impresionat mai curând ca o farsă copilărească 
decât ca o cutie a «Pandorei», pentru liniștea ţării“!. 

Recunoscând destule nume printre tinerii adepți mai 
vechi sau mai noi ai lui Codreanu, ministrul a decis totuși 
să supravegheze Legiunea și s-o folosească în lupta împo- 
triva propagandei comuniste. Peste câțiva ani, el va declara 
într-un Consiliu de Război că, încă de la apariția mișcării 
legionare, „am căutat să-mi aleg acest tineret în mișcarea 
pe care eu am hotărât s-o aduc pentru pacificarea spiritelor 
şi exterminarea curentelor extremiste şi disolvante. Eu în- 
sumi am contribuit la corectarea ţelurilor Gărzii de Fier 
(viitoarea organizație a lui Codreanu — n.m.) făcând-o să 
renunţe la un antisemitism negativ, iar pe de altă parte 
îndreptând atenţiunea organizației spre combaterea comu- 
nismului și a curentelor disolvante. Mă consider părintele 
spiritual al Gărzii de Fier, ba mai mult, ca naș al acestei 
organizaţii“. Declaraţia avea să fie publicată în ziarul 
Patria din 3i martie 1934. 


1. Alexandru Vaida Voevod, op. cit., vol. III, p. 162. 

Foști legionari și prieteni l-au acuzat mai târziu pe 
Codreanu că, în perioada grea a începuturilor noii sale orga- 
nizaţii, ar fi încheiat un pact cu Vaida Voevod, în baza căruia 
ar fi primit şi sume însemnate de bani. Vaida Voevod a venit 
în ajutorul legionarilor, într-adevăr, nu numai cu sugestii 
de program politic, ci și cu bani. „Ajunsesem cu Căpitanul“, 
va scrie în Memoriile sale, „într-o relaţie paternă, încât 
nu se sfia să-mi facă mărturisiri, nici să primească o sub- 
venţie pentru căminul lui de la Iași“!. În 1936, când a scris 
Pentru legionari, Corneliu Zelea Codreanu trăsese concluzii 
amare din colaborările de acest fel și îi sfătuia pe șefii de 
mișcări politice să-i refuze pe binevoitorii care s-ar oferi 
să-i finanțeze. 


1. Alexandru Vaida Voevod, op. cit., vol. III, p. 163. 


Datoria vieţii noastre 


Apariţia Legiunii Arhanghelului Mihail în iunie 1927 
coincidea cu dispariția prematură a unui profesor, arheolog, 
istoric și scriitor socotit de mulți un îndrumător al noii 
generații. În acest om, pe nume Vasile Pârvan, nu numai 
studenții, ci și „credincioșii tradiției, poeţii mitului și apos- 
tolii faptei crezuseră că şi-au găsit căpetenia“, avea să scrie 
un contemporani. Un altul, tânărul G. Călinescu, îl com- 
para, în același număr omagial al revistei Gândirea, din 
1 septembrie 1927, cu pastorul Brand, personajul lui Ibsen, 
„cu haina neagră încheiată auster până sus, călcând pe 
un ghețar“ și răspândind în gândurile tuturor „fiorduri și 
culmi de zăpadă“. Dar, scria mai departe Călinescu, nu era 
Brand, căci „ochii săi pătrunzători n-aveau durități nordice, 
iar tristețea încruntată într-o ironie gravă îi dădea înfăți- 
șarea unui actor tragic gata de a reprezenta un spectacol 
divin“. Din acest portret răzbăteau admiraţia și regretul 
unei întregi generații de la care Pârvan „ar fi vrut iubirea 
tuturor, dar trebuindu-i supunerea, se ferea să dea încrede- 
rea întreagă unora, spre a nu și-o înstrăina altora. Şi astfel 
împărția la toţi și pe rând același zâmbet visător-ironic 
iubit tuturor și tuturor îndepărtat într-o liniște inaccesibilă“. 


1. Vezi Emanoil Bucuţa în Gândirea, anul VII, nr. 9, 1 septem- 
brie 1927. 

Vasile Pârvan s-a stins din viaţă la 45 de ani (la două 
zile după înființarea Legiunii), lăsând în urmă un loc gol 
care, conștient sau nu, va fi treptat asumat (și modificat) 
de Corneliu Zelea Codreanu. Ideea creșterii unor generații 
viguroase la minte și la trup, care stătuse la baza înființării 
liceului de la Mânăstirea Dealu, revenise după război și 
în discursul ţinut de Pârvan la Cluj, în 1919, la deschiderea 
primei universități românești din Ardeal. Inaugurarea 
universității se făcuse cu emoția unui îndelung așteptat 
eveniment istoric. Conferința lui se intitulase Datoria 
vieţii noastre şi avea să rămână celebră printre studenţi, 
fiind socotită de unii drept program de viață al tineretului. 
Pârvan le spusese atunci celor adunaţi să-l asculte că 
popoarele trăiau „numai prin fapta precursorilor și revol- 
taților“ care „turbură ca niște demoni, perpetuu nemulțu- 
miți, beatitudinea lenei spirituale a contemporanilor, le 
deşteaptă iluzii și apetituri, le răscolesc patimile, le dărâmă 
preţiosul echilibru al perfectei inerții“!. Invitaţia pe care 
le-o adresase el tinerilor era să părăsească drumurile bătute 
şi conformismul ideilor, să nu se lase subjugați de vremel- 
nice interese politice și să devină creatori de gânduri noi. 
Adevăraţii profesori, pe de altă parte, mai spusese Pârvan, 
erau cei care ştiau să caute și să găsească „oameni întregi, 
noi, în care pâlpâie flacăra ideii“, cei care știau să se bucure 
de apariția „în mulțimea purtătorilor de ghiozdane de 
şcoală“ a unui „anarhist al legilor actuale ale gândului, un 
neliniștit, un chinuit căutător de legi nouă“. Elogiul „anar- 
hiei“ se făcuse atunci în spiritul nevoii de înnoire morală 
şi al unui idealism „mistic popular“ trezit totdeauna în isto- 
ria lumii, credea Pârvan, de marile răsturnări și revolu- 
ţii ca aceea prilejuită de noua realitate a României Mari. 
Studenţilor, printre care se va fi aflat și Ion Moţa, profesorul 


1. Vasile Pârvan, Idei și forme istorice: Patru lecţii inaugurale, 
Cartea Românească, București, 1920, p. 11. 

le transmisese fiorul arderii etapelor istorice și dorința de 
a închega un proiect de țară susţinut de toate clasele sociale 
în numele cărora „doi, trei oameni de inimă pot pune la 
cale, susținuți de acest ambient încrezător și cald, mari 
reforme spirituale, pe cari în vremile obișnuite nu le-ar fi 
adus o evoluţie de decenii ori secole“. 

Scrierile, conferințele și activitatea de arheolog în 
căutarea originilor romane și dacice ale românilor făcuseră 
din Pârvan profetul unei deșteptări a conștiinței tinere, 
a unei revoluţii inspirate „de o iubire, cu totul desintere- 
sată, pentru mai bine, apărată, tocmai prin acea speranță 
naivă şi curată a celor mulți“. Dar, îi avertizase profesorul 
pe cei care s-ar fi încumetat să pășească pe drumul unei 
radicale schimbări spirituale, entuziasmul mulțimilor 
dura până la primul obstacol, până la prima jertfă. Atunci, 
adevăratul conducător trebuia să-și arate tăria de caracter: 
„când semenii tăi te urcă în vârful piramidei sociale, trebue 
să arzi tot sufletul tău pentru a rămâne acolo: nu pentru tine, 
că tu ești un om, trecător, dar pentru oameni, pentru idea- 
lul lor, pe care tu nu trebue să-l lași să decadă, pentru 
sublimul pe care trebue să-l faci să înflorească în inima 
contemporanilor tăi, chiar de ar fi să-l crești cu tot sângele 
vieţii tale pe care numai o dată o ai'2. 

În ziua aceea de început de noiembrie, în sala ticsită 
de studenţi a universităţii clujene, Vasile Pârvan lansase 
tineretului o provocare la misiunea de educare a spiritului 
națiunii, spunând că „noi suntem preoții aspri ai unei reli- 
gii de purificare. Suntem profeţii unui timp cu mult prea 
îndepărtat pentru poftele grăbite ale hămesiţilor contem- 
porani, dar nouă imediat accesibil prin largul orizont al 
vederii istoric-filosofice. Noi suntem condamnaţi să fim ire- 
ductibili, sau să ne retragem din luptă. Căci asupra 


1. Ibidem, p. 17. 
2. Ibidem, p. 18. 


DATORIA VIEȚII NOASTRE 127 


noastră apasă răspunderea întregei vieţi a naţiunei. [...] 
Noi trebuie să fim oracolul la care să alerge mulțimea în 
ceasurile de cumpănire a Destinului, spre a-i da lămurire 
asupra viitorului: căci numai noi gândim mai presus de 
meschinul timp și spațiu politic-social“. În scrierile lor, 
Codreanu și Moţa vor relua aceste fraze ca într-un ecou, 
prin analogii și parafraze, amplificând patriotismul mistic 
şi poetic al lui Pârvan. Discursul lui cu cadență de psalmi 
biblici și răsunet de gong al Istoriei chema la apostolatul 
unei înnoiri majore a modului de a gândi și de a trăi al ro- 
mânilor: „nouă ni se cere sacrificarea însăși a sufletului 
nostru: noi nu vom putea face nimic complet, ci de-abia vom 
curăți drumul pentru alții“!. 

Un eseu publicat de Pârvan în 1923 trebuie să-i fi atras 
atenția în mod special lui Corneliu Zelea Codreanu, fiindcă 
se potrivea cu acea parte a personalităţii lui, remarcată 
de mulți apropiaţi, înclinată spre melancolie și retragere 
în sine. Textul intitulat Laus Daedali, un elogiu adus tăcerii, 
construit ca un monolog interior al unui sculptor de pietre 
funerare grec, Alegenor, va fi fost una dintre sursele de 
inspirație pentru regula tăcerii pe care Codreanu o va im- 
pune atât sieși, cât și membrilor organizaţiei sale. Codreanu 
se retrăgea adesea în tăcere, iar uneori își dezorienta deo- 
potrivă adversarii și prietenii, tăcând. 

Încă din anii de liceu, tăcerea i se păruse adăpostul cel 
mai sigur unde se putea refugia ori de câte ori se simțea 
răvășit de porniri contradictorii, prea violente și adânci 
ca să poată fi exprimate. În amintirile sale va menţiona 
numele lui Vasile Pârvan printre acelea ale scriitorilor pe 
care îi prețuia, fără să se refere însă la acest omagiu adus 
tăcerii, celebru în epocă. 

Predispoziția lui Codreanu pentru tăcere datorată, nu 
în ultimul rând, și modestului său talent oratoric, era 


1. Ibidem, p. 22. 

alimentată de astfel de texte care identificau în tăcere rădă- 
cinile înțelepciunii și ale filozofiei, și se potriveau prea 
bine cu exerciţiul religios al rugăciunii și meditaţiei. Spi- 
rit pragmatic şi cazon, el nu va contempla însă intelectual 
ideile de jertfă, tăcere ori mortificare din eseurile lui Vasile 
Pârvan, ci le va transforma „cercetășește“ într-un mod de 
viață personală și comunitară. Nici să fi avut la dispozi- 
ție o echipă de specialiști în imagine publică n-ar fi reușit 
Zelea Codreanu să facă atât de firească trecerea de la por- 
tretul conducătorului mistic creionat de Pârvan la portre- 
tul conducătorului militar. 

Evocând forța de atracţie exercitată de Codreanu asu- 
pra tinerilor, publicistul teolog Nichifor Crainic va scrie că 
ea se baza pe violenţă și tăcere: „Fire cu desăvârșire statică, 
fără nici un element dinamic într-însul, sângele vărsat 
ținea locul dinamismului, iar tăcerea lui aproape de nepă- 
truns oferea imaginaţiei înflăcărate a tineretului o regiune 
goală unde ea putea plasa toate calitățile și posibilitățile 
unui eroism legendar. Când vorbea, «Căpitanul» spunea 
uneori câte ceva; când tăcea, spunea totul“. 

În toamna anului 1919, când Vasile Pârvan le vorbise 
studenţilor despre Datoria vieții noastre, mai mulți ofițeri 
în frunte cu un general ardelean, Silviu de Herbay, reuși- 
seră, după mai multe încercări, să-i mobilizeze pe membrii 
Societăţii Academice a Studenţilor Români „Petru Maior“ 
(al cărei preşedinte va deveni Moţa în 1923) să constituie 
o asociaţie de antrenament sportiv și gimnastică după 
modelul sokoliștilor din ţările slave. Preocuparea milita- 
rilor pentru crearea unei organizații românești de gimnas- 
tică militară și sport, imediat după Primul Război Mondial, 
fusese încurajată de familia regală care cunoștea cluburile 
germane Turnvereine, de mișcarea panslavă a sokoliștilor, 


1. Nichifor Crainic, Zile albe, zile negre: Memorii, Ed. Floare 
Albă de Colț, București, 2025, p. 345. 

de prezenţa cercetașilor și a YMCA în România, cât și de 
experimentul pe care îl reprezenta liceul de la Mânăsti- 
rea Dealu. 

Legiunea Arhanghelului Mihai creată de Comeliu Zelea 
Codreanu în 1927 putea fi socotită, la începuturile ei, un 
„produs“ firesc și inevitabil al tuturor acestor confluenţe, 
într-o ţară cu granițe noi, cu o armată în curs de înnoire 
și cu un tineret doritor să asimileze cât mai curând mode- 
lele care contribuiseră, în alte țări, la coagularea unităţii 
şi conștiinței naționale. Cu aproape un secol mai târziu 
decât în Germania, naționalismul romantic, realismul creş- 
tin și educaţia fizică erau reunite într-un context nou și 
într-o cultură diferită și de cea germană, și de cea a popoa- 
relor slave. 


In Basarabia 


În noiembrie 1928, îmbrăcaţi în costume naționale, legio- 
narii au serbat ziua Sfinţilor Arhangheli Mihail și Gavril 
la cărămidăria de la Ungheni, în Basarabia. Revista Pămân- 
tul strămoșesc anunţase din timp că, în ziua aceea, „la ora 
12 fix“, toți membrii și simpatizanţii Legiunii aveau obli- 
gația să-și aţintească privirile şi gândul spre cărămidărie, 
ca într-o vibraţie colectivă pentru împlinirea proiectului 
universităţii antisemite. În anul care trecuse de la înfiin- 
țarea organizaţiei, Corneliu Zelea Codreanu începuse pro- 
gramul de formare a „omului nou“, călindu-i pe tinerii săi 
admiratori prin marșuri lungi, ostășești, cu rucsacuri grele 
în spinare, pe ploaie şi pe caniculă, prin praf ori prin noroi, 
deprinzându-i cu tăcerile lungi, cu viața aspră în mijlocul 
naturii, cu traiul redus la strictul necesar, dar și cu lectu- 
rile spirituale și textele Noului Testament, cu camaraderia 
şi asumarea responsabilităților. Le spunea că obstacolele 
nu se ocolesc, ci se înfruntă și se depăşesc. Îi învăţa să se 
roage și să-și cerceteze conștiința, împărtășindu-și unii 
altora greșelile. Pedepsea orice abatere de la reguli. La un 
moment dat, îmbătaţi de puterea pe care le-o dădea apar- 
tenenţa la un grup bărbătesc, patru dintre tinerii legio- 
nari au mâncat la un han ţinut de niște evrei și apoi, ca să 
nu plătească, unul dintre ei l-a ameninţat pe hangiu cu 
pistolul, invocând numele Căpitanului. În amintirile sale, 

Codreanu va povesti că, înștiințat despre incident, l-ar fi 
pedepsit pe pistolar punându-l la muncă grea. Peste doi 
ani însă, când trei legionari au omorât un proprietar de 
păduri evreu şi acuzaţii s-au prezentat apoi în instanță 
îmbrăcați în costume naţionale, nu numai că au fost achi- 
taţi în aplauzele publicului, dar judecătorii au semnat chiar 
atunci adeziunea la organizaţia lor.! 

În timp ce agitatorii antisemiţi ai lui A.C. Cuza atacau 
evrei pe stradă, îl băteau pe rabinul J.H. Catz la București, 
ziua în amiaza mare, şi spărgeau geamurile caselor și 
prăvăliilor evreiești, aruncând cu pietre din camioanele 
cu care străbăteau orașele Moldovei, în Maramureș, doi 
preoţi, unul ortodox și celălalt greco-catolic, îi îndemnau 
pe țăranii din localităţile Borşa și Poiana să-i atace pe con- 
sătenii lor evrei. În numărul 5 din luna mai a anului 1930 
al revistei Paix et droit tipărită la Paris de Alianţa Israelită 
Universală, se scria că țăranilor li se spusese că un agitator 
antisemit pe nume Constantin Dănilă, aflat la Borşa, ar 
fi fost însuşi prințul Carol revenit în țară ca să-i izbăvească 
pe creștini de jugul evreiesc. În Pentru legionari, Codreanu 
va consemna vizita pe care i-au făcut-o cei doi preoți din 
Borșa, cerându-i ajutorul, și decizia lui de a trimite câțiva 
comandanţi legionari la fața locului.2 Conflictul a culminat 
cu incendierea satului, care a ars zile în șir. Din versiunea 
lui Zelea Codreanu rezulta că evreii hasidici (tăietori de 
lemne așezați de cel puţin două sute de ani în câteva sate 
maramureșene) i-ar fi atacat pe țărani și că ei înșiși ar fi dat 
foc satului ca să-i acuze pe români de pogromuri. Ulterior, 
şeful legionarilor îi va apăra în instanță pe cei doi preoți, 
obținându-le achitarea. Cum el și oamenii lui identificau 


1. Vezi Pâter Vârdy în dialog cu Imre Tâth, În viaţă sunt lucruri 
care nu se fac. Şi care totuși se fac..., Ed. Humanitas, București, 


2014, p. 63. 
2. Corneliu Zelea Codreanu, Pentru legionari, ed. cit., p. 292. 

ideile bolșevice cu evreii, Zelea Codreanu a decis să implice 
Legiunea în următoarea campanie electorală „pentru 
rezolvarea problemei jidănești“. Împreună cu Mihail Ste- 
lescu, bun cunoscător al satelor din județul Galaţi, a pus 
la punct o strategie de cucerire a maselor. Într-un sat cu 
ulițe noroioase, Căpitanului i se adusese un cal ca să nu-și 
murdărească cizmele. S-a dovedit o idee bună. De-atunci 
încolo, avea să apară peste tot călare, în costum național 
şi cu pene de păun la pălărie. Se oprea în mijlocul satelor, 
în fața bisericilor, lumea se aduna să vadă despre ce e vorba, 
iar el ţinea un discurs scurt despre renașterea națiunii, 
prorocind că se apropie ceasul învierii și al mântuirii 
românești, când „cel ce va crede, cel ce va lupta și suferi 
va fi răsplătit și binecuvântat de neamul acesta“ şi când 
fiecare va fi prețuit în societate nu după școală, inteligență 
sau pricepere, ci după credință și caracter.! Punea, pesemne, 
în acest mesaj, toate frustrările lui legate de propriile eșe- 
curi școlare ori academice și de lipsa lui de elocință. Apoi 
dispărea în nori de praf, ca o vedenie din alte lumi, precum 
îngerii călăreți din Mons, din timpul războiului. Efectul 
acestor apariții neașteptate era covârșitor, cu atât mai mult 
cu cât lozinca „Omul și pogonul“, pe care o făcuse bine-cu- 
noscută, le dădea speranţe noi sătenilor. Codreanu era 
însoţit de grupuri de legionari călări, intrau în sate, se 
opreau, se închinau și le părăseau cântând. Curând, țăra- 
nii îi așteptau cu lumânări aprinse, ducând vestea sosirii 
lor din gură-n gură. 

" În Ardeal, această strategie nu a avut prea mare succes. 
Corneliu Zelea Codreanu era prea puţin cunoscut, iar casele 
cu curți interioare, porţi și ziduri înalte la stradă ale arde- 
lenilor şi arhitectura bisericilor reformate și catolice nu 
ofereau un spațiu prea generos de desfășurare a micului 
ritual electoral. Transilvania avea, pe de altă parte, un tre- 


1. Corneliu Zelea Codreanu, Pentru legionari, ed. cit., p. 281. 


ÎN BASARABIA 133 


cut vechi al luptei pentru drepturi naționale și un prezent 
activ și bine organizat politic. Atunci, Codreanu a stabilit 
ca următorul teren de testare electorală a maselor să fie 
Basarabia, provincia cea mai eterogenă a țării (56% români, 
12,3% ruși, 11% ucraineni, 7,2% evrei, 5,7% bulgari, găgăuzi 
3,4%, germani 2,8%), și cu orașele dominate de ruși (27,1%) 
și evrei (26,8%)! și cea mai năpăstuită din punct de vedere 
economic a României Mari. 

La începutul anului 1930, în plină iarnă, pe un ger 
năprasnic, purtând în mână o cruce de lemn, Căpitanul a 
apărut pe malul Prutului în fruntea a o sută de camarazi 
călări, îmbrăcați în cămăși verzi, cu cruci de pânză albă 
cusute pe piept. Au trecut Prutul pe un pod de vase, ali- 
niaţi în formație militară de care şi călăreți și cântând 
imnuri patriotice și religioase. Primirea entuziastă pe care 
le-au făcut-o basarabenii a fost întreruptă de intervenţia 
jandarmilor, care au anunţat că adunările legionare fuse- 
seră interzise. Cu ani în urmă, Zelea Codreanu ar fi reacţio- 
nat imediat și cu violență. Acum, cu riscul de a-i dezamăgi 
pe tinerii înfiocați care-l urmau, s-a străduit să le arate calea 
legală: a ordonat retragerea, iar el s-a prezentat apoi la 
București, în audienţă la un subsecretar de stat din Minis- 
terul de Interne, de la care a obținut aprobare să organi- 
zeze o adunare populară la Cahul. S-a angajat, în schimb, 
ca întrunirea să se desfășoare în cea mai desăvârşită ordine. 
Voia să facă din această adunare cea mai mare manifes- 
tație pe care o văzuseră până atunci basarabenii și târgul 
Cahul. A convocat toate cuiburile de legionari din țară, toți 
prietenii, l-a chemat și pe tatăl său, Ion Zelea Codreanu, 
ştiindu-l vorbitor bun și cu impact asupra oamenilor simpli. 
S-ar fi strâns în jur de 20 ooo de participanţi și adunarea 


1. Vezi Lucian Boia, Cum s-a românizat România, Ed. Humani- 
tas, București, 2015, pp. 62-63. 

s-a desfășurat în cea mai mare ordine. Mai articulat și cu 
un mai bun instinct populist decât fiul său, Ion Zelea 
Codreanu a vorbit mulțimii timp de două ore, amestecând, 
în stilul său apocaliptic, religia, politica, mântuirea, monar- 
hia, antisemitismul, românismul, anticomunismul, revolu- 
ţia creștină etc. 

Chiar dacă el era cel capabil să electrizeze mulțimile, 
pentru prima dată, tatăl devenea conștient de forţa orga- 
nizatorică a fiului său, de magnetismul pe care îl exercitau 
prestanța, tinerețea și puţinele lui cuvinte asupra oame- 
nilor și, după încheierea manifestaţiei de la Cahul, s-a în- 
scris și el în Legiune. Zvonuri despre adunarea de la Cahul 
s-au răspândit imediat în toată Basarabia, așa încât, în 
următoarele săptămâni, Codreanu a fost invitat să facă 
şi alte descinderi în localitățile de dincolo de Prut. 

Încurajat de succesul primei acţiuni de anvergură a 
Legiunii, Zelea Codreanu se gândea să organizeze în Basa- 
rabia o mare campanie anticomunistă, străbătând toate 
localităţile românești istorice și ajungând până la Nistru. 
Uniunea Sovietică nu avea încă nici un fel de relaţii diplo- 
matice cu România Mare. Temerile legate de răspândirea 
bolșevismului în Basarabia erau vii în rândurile armatei, 
şi cel mai bine s-au văzut cu prilejul sărbătoririi unirii 
Basarabiei cu România. La reuniunea festivă organizată 
cu acest prilej la Opera din București, în martie 1930, trei 
generali au părăsit sala în semn de protest că într-o cuvân- 
tare se menționase și numele scriitorului și omului politic 
basarabean Constantin Stere, considerat filorus. Un marș 
anticomunist în Basarabia ar fi fost în asentimentul ofițe- 
rilor preocupați de stabilitatea graniţelor României Mari. 
Codreanu a avut o întâlnire de trei ore cu ministrul țără- 
nist de interne Vaida Voevod, convingându-l să aprobe 
descinderea legionarilor în Basarabia. Acesta i-a cerut să 
garanteze că manifestaţiile se vor desfășura fără incidente 

şi, până la urmă, a fost de acord cu marșul programat să 
dureze o lună. Graţie relaţiilor sale și ale tatălui său cu dife- 
riți ofițeri, Codreanu era, poate, la curent cu nemulțumirile 
din armată și cu insistența militarilor pe lângă principele 
Nicolae de a-l readuce în ţară pe fostul principe moștenitor 
Carol. Dar nici el, nici alții din afara unor cercuri restrânse 
ale armatei nu s-au așteptat ca, într-o seară de la începutul 
lunii iunie 1930, călătorind incognito de la Strasbourg la 
București, acesta să-și facă apariţia la bordul unui avion 
pilotat de un ofițer ardelean, Victor Precup, și apoi la Pala- 
tul Cotroceni. Detronându-și fiul, pe Mihai, în vârstă de 
g ani, și dizolvând consiliul de regență, Carol a depus jură- 
mântul în fața parlamentului pe 8 iunie și a devenit regele 
României. În culise, îi promisese prim-ministrului țărănist 
Iuliu Maniu că renunţă la amanta sa, Elena Lupescu. 

În Europa se adâncea criza economică, partidele extre- 
miste câștigau teren, numărul șomerilor era în creştere, 
inflaţia arunca în mizerie sute de mii de oameni. În Româ- 
nia, noul rege era hotărât să îndrepte lucrurile, potrivit 
unui proiect de reformă și de rapidă modernizare a ţării, 
care prevedea dezvoltarea satelor, mai ales în teritoriile 
alipite (Bucovina, Basarabia, Transilvania, sudul Dobrogei), 
înființarea de cât mai multe școli, modernizarea armatei, 
restructurarea administraţiei și a întreprinderilor indus- 
triale, crearea unui sistem de credite agricole, formarea 
tineretului în școli și universități după metode noi și edu- 
caţia cetățenească. Cu câţiva ani mai mare decât Comeliu 
Zelea Codreanu, Carol era cultivat, inteligent, ambițios, 
îi plăceau, ca și lui Codreanu, marile ceremonii militare 
organizate cu fast și strălucire. Era un bun cunoscător al 
României și al politicii internaţionale, iar revenirea lui a 
fost primită cu enorm entuziasm popular, spre satisfacția 
ofiţerimii, care îl susținuse. Unul dintre primele decrete 
pe care le-a semnat după urcarea pe tron transforma Regi- 
mentul de infanterie nr. 6 „Mihai Viteazul“ în Regimentul 

de Gardă „Mihai Viteazul“, unitate specială de elită din 
cadrul armatei. 

Întâmplător sau nu, în aceeași perioadă, Zelea Codreanu 
înfiinţa și el o „gardă“: Garda de Fier, formaţiune politică 
pe care voia să o prezinte în alegeri. În noul context politic, 
ministrul Vaida Voevod s-a văzut nevoit să interzică mar- 
șul legionarilor în Basarabia. Într-un manifest de protest 
răspândit în capitală, Codreanu se răfuia cu presa formată 
din ceea ce el numea „mercenarii comunismului“ și cu 
politicianismul „venal și pervers“, care, de bună seamă, îl 
influențaseră pe ministru să revină asupra hotărârii pri- 
vind marșul anticomunist şi antisemit. Spre final, textul 
manifestului conținea amenințări directe adresate publica- 
țiilor și ziariştilor cu simpatii socialiste, care erau avertizaţi 
că el, Zelea Codreanu, avea „destulă putere pentru ca să 
vă pun la locul vostru și să vă fac să înțelegeţi în ce ţară 
trăiţi“. lar puterea îi venea din legătura pe care o avea cu 
armata, îndemnând, metaforic, soldaţii să scrie pe steaguri: 
„.„.streinii ne-au copleșit. Presa înstrăinată ne otrăvește. 
Politicianismul ne omoară“. Și să sune „din trâmbițe alarma. 
Sunaţi din toate puterile. În clipa când dușmanii ne cople- 
șesc și politicienii ne vând, strigaţi cu înfrigurare ca pe 
potecile munţilor în ceasuri de furtună: Patria! Patria! 
Patria!“! Mesajul lui era bine ţintit: guvernul țărănist se 
confruntase recent cu o demonstrație de protest a vetera- 
nilor, invalizilor și rudelor celor dispăruţi în război, care 
își cereau dreptul la pensii, indemnizaţii şi compensaţii. 


1. Corneliu Zelea Codreanu, Pentru legionari, ed. cit., p. 296. 


Aromânii 


În serile toride ale verilor din Bucureștiul anilor?go, stu- 
dențimea se strângea la grădina de vară Carpaţi de lângă 
Universitate, deschisă de un patron aromân. Mușteriii erau 
atrași de vocea rafinată, cu tremolouri languroase, și pro- 
nunțţia graseiată a unui cântăreţ, şi el cu origini aromâne, 
Jean Moscopol. Studenţii aromâni, cunoscuţi în epocă sub 
numele generic de „macedoneni“, dezbăteau politica guver- 
nului de colonizare a Cadrilaterului, teritoriu din sudul 
Dobrogei, obţinut de România în 1913, în urma celui de al 
doilea război balcanic și a negocierilor de pace. Cum numă- 
rul românilor în regiune era încă modest, statul făcea apel 
la vlahii din Grecia și din alte ţări balcanice ca să coloni- 
zeze noul teritoriu. După războaiele balcanice, comunită- 
țile seminomade de aromâni, numiţi și vlahi, cuțovlahi ori 
macedoneni, din Grecia, Albania, Serbia, Muntenegru ori 
Bulgaria, rămăseseră un popor fără ţară. Până atunci, re- 
zistaseră asimilării de către slavi, greci ori albanezi, în 
bună măsură și datorită statului român care le crease școli, 
licee și biserici de limbă română. La începutul secolului 
XX, cei mai fervenţi susținătorii ai cauzei aromânilor erau 
consulul general al României la Salonic, Dimitrie Ghika, 
şi fratele lui, Vladimir Ghika. „Politica guvernului român, 
[...]“, scria consulul, „cerea din partea mea o acţiune con- 
tinuă pentru a-i aduna pe cuțovlahi, a le menține moralul 

şi fervoarea națională, a le asigura capele și exercitarea 
cultului, precum și școli și — în general — a-i apăra pe 
toate planurile...“! Vladimir Ghika, la rândul lui, își făcuse 
din cauza aromânilor un ţel al unităţii Bisericilor. Cum 
aromânii riscau să fie excomunicați și marginalizaţi de 
Bisericile Ortodoxe din Macedonia și Grecia, el vedea, ca 
unică soluţie și protecţie, unirea lor cu Biserica Romei. 
În 1906, îi scria unui prieten din ţară: „Dacă aș avea aici 
(la Salonic — n.m.) măcar zece preoți transilvăneni (greco- 
catolici — n.m.) tineri și activi, m-aș angaja, în stadiul în 
care se află lucrurile, să constitui de pe o zi pe alta, ca să 
spun așa, naționalitatea macedo-română, grație soluției 
catolice a problemei macedonene“?. 

După 1918, aromânilor li se promisese că vor fi împro- 
prietăriți în Cadrilater cu 10-15 hectare de pământ și că 
se vor bucura de înlesniri fiscale. Mai puţin negustorii și 
mai cu seamă ciobanii din Macedonia au fost atrași de 
oferta statului român. Sute de familii își vindeau pămân- 
turile grecilor, și cumpărătorii le asigurau în schimb 
transportul cu barca de la Salonic la Constanţa. Părăsind 
Grecia, își pierdeau și cetățenia elenă. Dar, odată ajunși 
în Cadrilater, se adaptau greu terenului mlăștinos, muncii 
agricole şi atacurilor comitagiilor bulgari, care sperau să 
le descurajeze mutarea. Bulgarii se plângeau guvernului, 
aromânii, la rândul lor, îi acuzau pe bulgari că îi hărțuiesc, 
ca să-i determine să plece. Violențele se ţineau lanţ și recla- 
mațţiile curgeau către subsecretarul de stat Constantin 
Angelescu, însărcinat cu problema colonizării Cadrilateru- 
lui. Localnicii români păreau să încline mai curând către 
bulgari decât către vlahii nou-veniți. Prin comparaţie, pe 
bulgari îi socoteau „oameni harnici, sobri și economi, se 
supun legilor și execută de bună voe măsurile legale, nu 


1. Francisca Băltăceanu et alii, op. cit., pp. 104-105. 
2. Ibidem. 

uită însă atingerile abuzive asupra persoanei și averei 
lor și sunt vindicativi. Aromânii, trăiţi de atâtea secole 
sub oblăduirea turcă, apoi greacă și bulgară, au caractere 
iuți, dușmănoase și răzbunătoare“!. Din rapoartele pe 
carei le trimitea prefectul Cadrilaterului, Constantin Ange- 
lescu aflase că macedonenii „atacă și bat, ucid și violează 
ca niște barbari“, că dăduseră foc unui sat întreg, omorân- 
du-i „cu cuțite și pistoale“ pe săteni. Aromânii înțelegeau 
însă că astfel dădeau o mână de ajutor autorităților române 
şi că rostul lor în Cadrilater era să impună românismul 
cu orice preț. 

Din pricina violențelor, guvernul Maniu fusese nevoit 
să suspende colonizarea, ceea ce îi atrăgea acuzația de 
trădare a „elementului“ românesc în favoarea bulgarilor. 
Pe 22 iulie 1930, ziarele anunțau că un student macedo- 
nean, Gheorghe Beza, într-o tentativă de atentat, îl rănise 
pe subsecretarul de stat Angelescu. În buzunarele lui Beza 
fuseseră găsite manifeste ale Gărzii de Fier despre marșul 
interzis din Basarabia. Interogat de procurori, Codreanu 
a declarat că Beza nu era membru al Gărzii de Fier, iar el, 
ca şef al organizației, nu avea nici o legătură cu atentatul. 
Totuși, când ziarele „jidănite“ au scris că șeful Gărzii și 
organizația dezmințeau orice legături cu cauza macedone- 
nilor din Cadrilater, Codreanu s-a simţit dator să anunţe 
că, dimpotrivă, era solidar cu revendicările aromânilor și 
îi susținea „cu toată căldura sufletului meu și cu toată 
puterea“2. 

Era o provocare. A fost arestat împreună cu un grup de 
aromâni, care se declaraseră și ei public de partea lui Beza. 
Se numeau: Papanace, Caranica, Pihu, Mamali, Ciumeti, 
Ficata și Gheţea. Au fost duși cu toţii la închisoarea Văcărești 


1. Apud Vladimir Solonari, Purificarea naţiunii, Ed. Polirom, 
lași, 2015, p. 58. 
2. Corneliu Zelea Codreanu, Pentru legionari, ed. cit., p. 298. 

unde, din povestirile lor, Codreanu a aflat despre istoria 
şi peregrinările aromânilor din Balcani și despre speran- 
țele lor de integrare în România Mare. Cei șapte aromâni 
vedeau în el pe omul providenţial al cauzei lor în patria 
română. Și mai mult decât atât: „Arhanghelul Mihail părea 
că coborâse între noi. Era înalt și frumos ca un chiparos, 
cu ochii verzi (sic/), îmbrăcat în costum naţional și cu jan- 
darm cu baionetă la spate. 1 se lua și lui amprentele. Dar 
EI era liniștit. Şi liniștea Lui ne-a cuprins și pe noi. Nu 
eram singuri! Cineva venea să împărtășească din umilința 
la care eram supuși. Şi simţeam că acest cineva, necunos- 
cut de noi până atunci, era mult. Era totul. Era trimis de 
Providenţă“!. În cele 40 de zile petrecute împreună în puș- 
cărie, cei șapte aromâni și Codreanu au vorbit mult despre 
mișcarea studențimii, revenirea lui Carol, guvernul țărănist, 
au povestit, au cântat, legând o prietenie ce va schimba 
faţa Legiunii şi a Gărzii de Fier. Ca organizație de mase, 
aceasta din urmă exista deocamdată numai cu numele. 

Născuţi și crescuţi prin ţări balcanice slave, aducând 
cu ei, la București, propriile lupte şi conflicte, aromânii erau 
mândri de latinitatea limbii și a tradiţiilor lor și aveau o 
pornire firească spre creştinismul occidental și spre o even- 
tuală unire cu Roma, ceea ce îi apropia de greco-catolicii 
ardeleni. Codreanu le-a admirat tăria, „sănătatea morală“ 
și „comorile rasei“ pe care știuseră să le păstreze nealte- 
rate.2 În urma procesului, au fost achitaţi cu toţii, iar Con- 
stantin Papanace a devenit unul dintre apropiații și 
sfetnicii lui Zelea Codreanu. 

Așa cum, cu ani în urmă, cu prilejul primei încarcerări 
la Văcărești, „văcăreștenii“ de atunci hotărâseră să se mute 
cu toţii la Iași și acolo să construiască un sediu al mișcării 


1. Constantin Papanace, Evocări: gând şi faptă legionară, Edi- 
tura Fundaţiei Buna Vestire, 1997, p. 174. 
2. Ibidem, p. 177. 

de tineret, tot astfel, întâlnirea de acum cu aromânii îi 
dăduse Căpitanului convingerea că organizaţia lui ar fi avut 
de câștigat mutându-se la București și construind un sediu 
în capitală, cu contribuţia comercianților şi industriaşilor 
aromâni atrași de mișcarea legionară. Mai întâi însă, 
Codreanu a ţinut să li-l prezinte noilor săi prieteni pe tatăl 
lui, căruia îi vorbise cu însufleţire despre studenții aromâni. 
Într-o seară, au apărut împreună la grădina de vară 
Carpaţi. lon Zelea Codreanu purta costum naţional, era ţan- 
țoș, cu mustața stufoasă bine îngrijită și i-a scrutat, rând 
pe rând, pe tinerii aromâni. Apoi, i-a uimit ţinându-le o 
cuvântare detaliată despre propria lor istorie în Balcani, 
despre neamul Asăneștilor, care zgâlțâise din țâțâni Impe- 
riul Bizantin, despre vitejii căpitani de armatoli! și despre 
femeile lor, care luptaseră cot la cot cu ei, despre doamna 
Despa, care se jertfise împreună cu alte aromânce ca să 
nu fie luate în robie... Evocând toate aceste legende istorice 
în fraze iscusite, tatăl Căpitanului le dovedea nu numai 
că se pregătise temeinic pentru întâlnirea cu ei, dar și că 
era capabil să trăiască fiecare episod povestit de parcă 
asistase la întreaga desfăşurare a istoriei aromânilor. 
Fiul lui, Corneliu Zelea Codreanu, se simţise de la în- 
ceput atras de temperamentul vulcanic al noilor lui prie- 
teni, de legăturile lor familiale puternice și de cultura lor 
de clan patriarhal. Era convins că „de vor veni vremuri de 
deznădejde mulți mă vor părăsi. Sunt sigur însă că mace- 
donenii — niciodată pentru că, cu înalta lor sănătate mo- 
rală, ei poartă concepţia de viață legionară în sânge“2. Pe 
8 noiembrie, de ziua Sfinţilor Mihail și Gavril, graţie con- 
tribuției aromânilor, în București a fost inaugurat un prim 
sediu al Gărzii de Fier, pe Calea Victoriei, la numărul 40. 


1. Luptători antiotomani din munţii Pindului; un fel de haiduci. 
2. Constantin Papanace, Mișcarea legionară și macedo-românii, 
Ed. Elisavaros, 1999, p. 88. 

Codreanu cunoștea încă puţină lume în capitală. După 
deschiderea sediului, a plecat la Huși și apoi, împreună 
cu câțiva legionari, a vizitat un sat din Maramureș, unde 
avuseseră loc conflicte etnice violente între români și 
populaţia evreiască. Doi preoţi, unul ortodox şi celălalt 
greco-catolic, îi ceruseră, cu luni în urmă, sprijinul. Acum 
le-a pledat cauza într-un proces în care se confruntau 
câteva zeci de ţărani acuzaţi de incendierea satului și 20 
de evrei reclamanțţi. Juraţii i-au achitat pe țărani. Apoi, 
Codreanu a inspectat mai multe cuiburi legionare, 
ajungând la Focşani cu câteva zile înaintea Crăciunului, 
cu gândul să fie acasă, la Huși, de sărbători. Numai că la 
București, un licean, Constantin Dumitrescu-Zăpadă, 
membru de frăţie legionară, pătrundea înarmat în redacția 
ziarului Adevărul — ziar critic la adresa legionarilor și a 
naționaliștilor — și trăgea asupra directorului publicaţiei, 
Emil Socor, rănindu-l ușor. Se pare că ar fi fost o înscenare 
din partea LANC. Dar, deși adolescentul a mărturisit că 
nu avea legături cu Garda de Fier, agenţii Siguranţei au 
făcut percheziţii în toate cuiburile legionare, au sigilat 
sediile celor două organizaţii și au confiscat materiale 
propagandistice. Nu au găsit arme, muniții sau dovezi 
care să fi arătat că legionarii ar fi pregătit un eventual 
război civil, dar noul ministru de interne, Ion Mihalache, 
a instituit un regim de toleranță zero față de violențele 
naționaliste, scoțând în afara legii atât Legiunea Arhan- 
ghelului Mihail, cât și Garda de Fier. 

Codreanu și șefii de cuiburi din câteva judeţe au fost 
aduși la București, interogaţi, arestaţi și transportați la 
închisoarea Văcărești. Presa de orientare socialistă s-a 
solidarizat cu ziarul Adevărul, publicând presupuse ordine 
date de Codreanu pentru organizarea de viitoare acţiuni 
criminale asupra unor funcționari publici, pe care el le-a 
dezminţit. Mandatul de arestare îl acuza că ar fi încercat 
„a întreprinde o acţiune împotriva formei de guvernământ 

statornicită prin Constituţie [...], având ca scop întronarea 
unui regim dictatorial [...] prin mijloace violente [...]. 
Presa bucureșteană avea puţine motive să distingă între 
cuziști și legionari, care erau la fel de violenţi în limbaj și 
atitudini. Un contemporan semnala însă că adevărata 
îngrijorare care ar fi trebuit să preocupe guvernul era 
propaganda comunistă din ziare, care „ne amenința cu 
atât mai serios cu cât era sprijinită aproape pe față de 
Republica Sovietelor cu care relaţiile noastre deveniseră 
atât de încordate, încât chiar un război era de temut“2. 

După aproape trei luni petrecute în închisoare, în pri- 
măvara anului 1931, Codreanu și tovarășii lui au fost achi- 
taţi, rând pe rând, de tribunal, Curtea de Apel și Curtea 
de Casaţie. După eliberare, ca și când și-ar fi găsit, în sfâr- 
şit, căpitanul de armatoli, aromânii din Cadrilater s-au 
înscris în număr mare în Garda de Fier, așa încât toate 
categoriile sociale, „de la academicianul sau profesorul uni- 
versitar cel mai distins și până la colonistul cel mai răzleț 
din ultimul cătun de pe graniţă“, voiau să ajute Legiunea 
şi să participe la răspândirea principiilor de viaţă legio- 
nare. Entuziasmul aromânilor depășea curând granițele 
României și se răspândea în toate țările balcanice unde 
existau comunități de aromâni și unde „noua credință a 
Căpitanului va răscoli energii și trezi speranțe nu numai 
la aromânii naționaliști, dar și la ceilalți aromâni care erau 
integrați în procesul de deznaţionalizare“?. 

Corneliu Zelea Codreanu avea nevoie de fonduri şi de 
întărirea organizaţiei sale. Valul de simpatizanți aromâni, 
mulți dintre ei înstăriți, era bine-venit. Dar acești războinici 


1. Corneliu Zelea Codreanu, Pentru legionari, ed. cit., p. 305. 

2. Constantin Argetoianu, Memorii, vol. IX, partea a VIII-a, 
Ed. Machiavelli, București, 1997, p. 163. 

3. Constantin Papanace, Mișcarea legionară și macedo-românii, 
ed. cit., p. 76. 

fără ţară, gata oricând să urmeze cu fanatism un condu- 
cător charismatic, nu vor fi ușor de strunit și de disciplinat, 
iar statele balcanice pe teritoriul cărora erau împrăștiați 
ca minoritate etnică vor descuraja solidarizarea lor cu legio- 
narii printr-o aprigă campanie politică și de presă. 

În ţară, studenţimea era agitată din pricina șomajului 
şi sărăciei, a crizei mondiale a băncilor, a mișcărilor munci- 
torești și a ineficienței țărăniștilor, care epuizaseră repede 
capitalul de simpatie de la începutul guvernării. În aprilie 
1931, guvernul țărănist a fost înlocuit cu un guvern condus 
de Nicolae Iorga, în care Ministerul de Interne era condus 
ad-interim tot de lorga și de Constantin Argetoianu. Prin- 
tre subsecretarii de stat, un țărănist: Armand Călinescu. 
Apropiat de Carol II, Constantin Argetoianu i-a înmânat 
regelui un lung memoriu despre situația ţării, sugerându-i 
ca, pentru a scăpa „de pacostea parlamentarismului și de 
boala electoralitei“, să impună un regim dictatorial, cu un 
guvern „de lichidare a trecutului și de îndrumare a viito- 
rului“, alcătuit, „în afară de practicile parlamentare, pe baza 
consensului între Coroană și opinia publică. [...] Partidele 
ar trebui dizolvate, căci acțiunea lor asupra maselor, în opo- 
ziţie, este tot atât de dăunătoare ca acțiunea lor la guvern. 
Supralicitarea demagogică este poate chiar mai pericu- 
loasă pentru organizația de Stat decât sabotarea intere- 
selor superioare naţionale în favoarea cârdăşiilor politice“. 

Până la urmă, peste câțiva ani, Carol II avea să urmeze 
sfaturile din memoriul lui Argetoianu, care nu erau prea 
departe de concepţia lui Codreanu despre partidele politice 
ale vremii și despre politicianism. 


1. Constantin Argetoianu, Memorii, vol. IX, partea a VIII-a, p. 60. 

Rămăseseră mai puţin de două luni până la alegerile 
organizate de noul guvern în 1931. Cu Legiunea și Garda 
de Fier desființate, Codreanu și-a înscris organizaţia la 
Comisia Centrală sub numele de „Gruparea Corneliu Z. 
Codreanu“. Le-a explicat legionarilor că scopul lor nu era 
campania electorală în sine și nici să facă promisiuni de- 
șarte, așa cum făceau îndeobște oamenii politici. Își dădea 
seama însă că alegerile și campania electorală reprezentau 
singura cale legală prin care naționalismul creștin ar fi 
putut, într-o zi, să conducă România. Deşi se străduia să 
devină om politic, Căpitanul descifra realitatea electorală 
tot în termenii unei strategii militare: încerca să supli- 
nească absența unui program politic serios cu spiritul său 
organizatoric și cu gândirea tactică militară. Îi instruia pe 
şefii de cuiburi în privința campaniei electorale. Șefii de 
cuiburi îi instruiau, la rândul lor, pe membrii organizației 
să meargă în sate şi orașe și să le arate oamenilor semnul 
electoral al organizaţiei (trei linii verticale suprapuse peste 
trei linii orizontale), în așa fel încât „și copiii din sat să-l 
cunoască la perfecţie“!, iar apoi să le indice pagina din 
buletinul de vot pe care urma să apără semnul la alegeri. 


1. Corneliu Zelea Codreanu, Cărticica șefului de cuib, ed. cit., 
p. 60. 

Pentru a fi cât mai bine reținut, semnul trebuia desenat 
cu cretă, var sau smoală oriunde era vizibil, în sate și pe 
şosele. Fiecare membru de cuib legionar era dator să con- 
vingă cinci alegători să voteze semnul organizației și să 
răspândească mici manifeste electorale, să participe la în- 
trunirile adversarilor și să combată apoi eventuale dezin- 
formări. În ziua alegerilor, legionarul responsabil de alegătorii 
dintr-un sat urma să-i însoțească la secţia de votare, pur- 
tând drapelul verde și semnul electoral „grila“ făcut din 
scânduri și vopsit în negru. Votanţii trebuiau apărațţi în caz 
că ar fi fost atacați sau intimidaţi de adversari. Codreanu 
prevedea, în instrucțiunile sale, toate situaţiile posibile, iar 
în cazul în care, într-o circumscripție electorală, simpati- 
zanţii Legiunii/Gărzii/Grupării. .. erau puţini sau „prigoana 
este grozavă“, îi învăța să-şi pună pe piept semnul electoral 
al guvernului, pretinzând că s-au răzgândit, iar îndată ce 
se vedeau singuri în ghereta de vot să aleagă semnul gri- 
lei. Cerea tuturor cuiburilor unitate, perfectă coordonare, 
disciplină. Platforma politică, se știa, era lupta împotriva 
evreilor și a bolșevicilor. Simpatizanţii Legiunii nu aveau 
nevoie de mai mult, mai ales dacă se invocau, în puținele 
discursuri electorale, strămoșii și forțele nevăzute din viața 
de apoi. „Odată aceste forțe atrase, ele vin în balanţa ta, 
te apără, îți dau curaj, voință și toate elementele necesare 
victoriei și te fac să învingi.“l 

Totuşi, cu toate eforturile tineretului legionar și ale 
şefilor de cuib, Garda nu a reușit să obţină nici un loc în 
parlament. La scurt timp, s-a ivit însă un loc vacant în 
județul Neamț, pentru care s-au organizat alegeri parţiale. 
Consecvent propriilor principii și ideii că obstacolele tre- 
buie înfruntate și cucerite, Codreanu s-a hotărât să candi- 
deze. Din nou, demonstrația de temeritate cazonă a ţinut 


1. Ibidem, p. 67. 

loc de soluţii economice ori de ceea ce s-ar numi azi „politici 
publice“. În strategia sa electorală fuseseră deja integrate 
practicile cercetășești ale educației legionare: grupuri de 
studenți străbăteau distanţe impresionante pe jos, ajun- 
geau în sate cântând, îi ajutau pe localnici la muncile gospo- 
dăriei, reparau drumuri, garduri, poduri și fântâni, săpau 
canale, munceau cu ziua pentru un blid de mâncare, se 
închinau, își luau rămas-bun promițând că în curând va 
veni şi cel ce trebuia să vină... Reînnodau astfel tradiția 
narodnicilor ruși de la sfârșitul secolului precedent, care 
încercaseră să-i câștige pe țărani de partea ideilor socia- 
liste prin așa-numitul „mers în popor“. Cum autorităţile 
le interziceau discursurile, Codreanu a făcut din tăcere o 
armă electorală mai eficace decât orice discurs. Căpitanul 
apărea călare pe cal alb, într-un grup de legionari călări, se 
oprea în mijlocul satelor, la biserică, îngenunchea, săruta 
pământul, încăleca și pleca, lăsând în urmă o uluire pe 
care localnicii o umpleau cu propriile aspirații. Ajunsă la 
urechile unora dintre oamenii politici ai vremii, această 
strategie începuse să dea de gândit, căci „o mistică legio- 
nară sau gardistă era pe cale să pătrundă în sufletele 
țărănimii“!. La Ministerul de Interne, un subsecretar de 
stat a propus retragerea semnului electoral, de vreme ce 
organizaţia fusese, din punct de vedere legal, dizolvată. I 
s-a răspuns însă că regele este la curent cu propaganda 
legionară și „codreniștii ar avea priză bună la palat“?. 
Corneliu Zelea Codreanu și-a pus toată priceperea și 
talentul strategic în lupta pentru judeţul Neamţ. Doritori 
să-şi vadă Căpitanul în parlament, din proprie inițiativă 
sau inspirați de flacăra mistică a lui lon Zelea Codreanu, 


1. Constantin Argetoianu, Memorii, vol. IX, partea a VIII-a, 
Machiavelli, 1997. 

2. Armand Călinescu, Însemnări politice, Ed. Humanitas, Bucu- 
rești, 1990, p. 91. 

tinerii legionari au aplicat metoda dramatizărilor evan- 
ghelice, purtând din sat în sat, pe o targă, un muribund 
bolnav de tuberculoză care le spunea ţăranilor, cu limbă 
de moarte, că numai votându-l pe Corneliu Zelea Codreanu 
vor vedea mântuirea ţării.! Scenariul făcea parte mai de- 
grabă din panoplia profetică a lui Codreanu-tatăl decât 
din cea a fiului său, dar era greu de crezut, date fiind disci- 
plina legionară și miza campaniei, să nu fi avut și apro- 
barea lui. Muribundul trebuie să fi fost, de altfel, mândru 
să contribuie la alegerea Căpitanului. 

În ziua scrutinului, ca să ajungă în toate secțiile de 
votare, Codreanu a străbătut judeţul cu o mașină. La mie- 
zul nopţii, când s-au comunicat rezultatele, a aflat că a 
câștigat detașat un număr de voturi aproape dublu față 
de cele obţinute de liberali sau de alianța țărăniștilor cu 
averescanii. Această primă izbândă electorală a fost tra- 
dusă în termenii pe care îi stăpânea cel mai bine: „în prima 
luptă, în câmp deschis cu forțele coalizate ale politicienilor, 
legionarii, deși într-un număr redus și dispunând de mij- 
loace incomparabil mai mici, izbutesc să câștige victoria, 
împrăștiind panică în toţi adversarii“2. Pe cât de pasionat 
era de organizare, tactică și strategie, pe cât de bine se 
orienta pe „câmpul de luptă“ și în situaţii aparent fără ie- 
şire, pe atât de inadecvat se simţea proaspătul deputat de 
Neamţ în parlament și în lumea politicienilor de la Bucu- 
rești. Nu avea nici talent oratoric, nici relaţii în politica 
mare, nici un proiect politic valabil pe termen lung și detesta 
ideea instituţiilor democratice în frunte cu parlamentul, 
în care tocmai se alesese deputat. Avea nevoie de experiența 
de politician a tatălui său și, de îndată ce s-a ivit un nou loc 
vacant de deputat, a fost decis să-l obţină pentru lon Zelea 


1. Vezi Cruciada românismului, anul II, nr. 86, 23 august 1936, 


p. 4. 
2. Corneliu Zelea Codreanu, Pentru legionari, ed. cit., p. 312. 

Codreanu. Bătălia pentru voturi avea acum loc pe timp de 
iamă, dar frigul, nămețţii și drumurile înfundate, obstacole 
de netrecut pentru alte partide politice, s-au transformat, 
pentru oamenii lui Codreanu, într-o nouă șansă. Județul 
Tutova (cu capitala Bârlad), unde se anunţase un loc 
vacant, se învecina cu județele Fălciu (cu capitala la Vaslui) 
și Galaţi, două județe pe care legionarii le cunoșteau bine, 
prin lon Zelea Codreanu și gălățeanul Mihail Stelescu. 
Potrivit recensământului din 1930, judeţul Tutova avea 
117 biserici, două capele, trei mânăstiri ortodoxe, o biserică 
romano-catolică, o casă de rugăciuni adventistă și 12 sina- 
gogi.! Discursul politico-religios antisemit era la el acasă. 
Fără fonduri la dispoziție şi mizând, ca întotdeauna, pe o 
strategie surprinzătoare, șeful Legiunii a conceput un fel 
de „marș asupra Romei“ ca acela pentru care, pe drept 
sau pe nedrept, devenise celebru Mussolini. Era convins 
că un asalt de inspiraţie militară face mai mult decât sute 
de mii de manifeste electorale. Silit şi de puţina lui pre- 
dispoziție față de discursul politic, Zelea Codreanu a folosit 
din plin forța de impact a imaginii și a prezenţei concrete 
a legionarilor printre alegători. Le-a propus camarazilor 
bine antrenați pe timp de vară să străbată distanţa de la 
București la Bârlad, de aproximativ oo de kilometri, pe 
jos, conștient că acesta „va constitui un mare discurs eroic, 
adresat de legionari românilor din Tutova“2. Marșul con- 
dus, pe viscol cumplit, de Stelescu împreună cu doi legio- 
nari aromâni, lon Caratănase și Doru Belimace, a durat 
10 zile. Codreanu îl va fi urmărit cu harta în față, ca pe o 
tablă de șah. De bine ce au ajuns însă la Tutova și în îm- 
prejurimi, legionarii s-au trezit împresurați de jandarmi. 
În mod obișnuit, campanile electorale ale vremii erau 


1. „Portretul României interbelice“, www.romaniainterbelica. 
memoria.ro. 
2. Corneliu Zelea Codreanu, Pentru legionari, ed. cit., p. 312. 

marcate de frecvente violenţe fizice și confruntarea politică 
se traducea adesea în luptă corp la corp. Aveau loc ciocniri 
și se dădeau lupte, se trăgeau focuri de armă, se spărgeau 
capete, în înfruntări jandarmii foloseau bastoane de cau- 
ciuc și gaze lacrimogene. În urma luptelor de la Tutova, Ion 
Zelea Codreanu, care condusese și el o echipă de propagan- 
dă electorală, a fost arestat. Garda de Fier a fost dizolvată 
pentru a doua oară, ţăranii și învățătorii care îi spriji- 
niseră pe gardiști au fost percheziționațţi, arestaţi și bătuți. 

Cu toate acestea, scrutinul tot a avut loc și, pe 17 aprilie 
1932, Ion Zelea Codreanu a obţinut locul de deputat de 
Tutova. Pentru merite deosebite în atingerea acestui obiec- 
tiv, Codreanu l-a înaintat pe Mihail Stelescu la gradul de 
comandant legionar, dându-l drept exemplu „ca tipul per- 
fect al legionarului“!. 

Bucuria câștigării unui loc de deputat a fost mare, dar 
scurtă. Confruntat cu o criză economică şi bancară, cu pro- 
teste studențești, manifestații ale funcţionarilor și pensio- 
narilor, mișcări ale învăţătorilor și muncitorilor șomeri, 
guvernul lorga a fost înlocuit cu un nou guvern țărănist 
condus de Vaida Voevod. În iulie, același an, s-au organizat 
din nou alegeri generale. Încurajat de rezultatele recente 
ale Gărzii, Corneliu Zelea Codreanu a dublat numărul jude- 
țelor în care a numit candidaţi de la 17 la 36. Ca de obicei, 
echipele de propagandiști ale partidelor și membrii diferi- 
telor organizații politice participante la alegeri se înfruntau 
peste tot în țară, se șicanau, agenţii electorali se ciomăgeau 
unii pe alții, susținătorii se luau la bătaie, partidele își îm- 
bătau alegătorii sau îi mituiau. Guvernul trimitea forţe de 
ordine care se încăierau cu localnicii din diferite circum- 
scripții electorale. Presa comenta incidentele, ducând pro- 
pria luptă pentru susţinerea unui partid sau a altuia. 
Garda de Fier a obținut cinci locuri în parlament. Printre 


1. Cruciada românismului, anul III, nr. 97, 23 decembrie, 1936. 

deputați, Corneliu și lon Zelea Codreanu și Mihail Ste- 
lescu. Un cunoscător al Codrenilor și al vieţii parlamentare 
şi politice, acum șef al guvernului, Vaida Voevod, avea să 
remarce de la primele lor intervenţii în parlament slaba 
pregătire și „talentul submediocru“ al deputaţilor gardiști, 
a căror activitate politică o considera inofensivă. Dincolo 
de vădita lui lipsă de talent oratoric, Căpitanul „totdeauna 
făcea impresia că e indispus. Moros şi monosilabic, nu 
încălzea și nu atrăgea prin felul individualităţii lui“. Vaida 
Voevod a fost însă cucerit de prestaţia și potenţialul lui 
Stelescu, „un spiritual care dispunea de o volubilitate mare 
a cuvântului și vioiciune în expunere, simțindu-se acasă 
la tribună“!. Cu toată nepriceperea lui în materie de proce- 
duri și dezbateri parlamentare, Codreanu-fiul se arăta 
dispus să înveţe și să rămână în parlament. 

Când mai vechiul său sfătuitor, Vaida Voevod, i-a spus 
că nici antisemitismul, nici „un misticism străin de sufletul 
românesc“ nu erau suficiente ca proiect politic, deputatul 
a fost de acord și a rescris (el însuși sau prietenii mai pri- 
cepuţi) textul proiectului. Înainte de a-l aproba, Vaida 
Voevod a făcut mici îndreptări şi i l-a prezentat și regelui. 
Carol II a fost mulțumit că textul nu conţinea nici o formu- 
lare antisemită, iar în rest avea toate ingredientele unui 
program patriotic: „idee națională“, „monarhie“, „dragoste 
de țară și de moșie“2. Cu altă ocazie, s-a oferit să-i dea o 
mână de ajutor în redactarea unui text politic un publicist 
şi teolog ortodox, Nichifor Crainic. Deputatul Codreanu, cu 
„zâmbet veșnic melancolic“, îi părea „purificat de-o adâncă 
suferință interioară“ și îl stima fiindcă „vorbea sobru și cu 
miez“ şi „părea sigur de puterea lui fără să fie orgolios“3. 
Fumând ţigară de la ţigară și plimbându-se dintr-un capăt 


1. Alexandru Vaida Voevod, op. cit., p. 162. 
2. Ibidem, p. 163. 
3. Nichifor Crainic, op. cit., p. 275. 

în altul al camerei, în locuinţa sa din strada Polonă, 
Crainic i-a dictat deputatului unul dintre discursurile pe 
care urma să le ţină în parlament. Codreanu a învăţat tex- 
tul pe dinafară, urmând să-l rostească de la tribună. Dar, 
văzându-se în fața sălii pline parlamentari, s-a intimidat 
și a uitat tot, urmărit de un singur gând: dacă cineva din 
sală avea să-l întrerupă strigându-i că e un ucigaș, ce era 
de făcut? Să părăsească tribuna sau să scoată revolverul 
și să tragă în politicianul respectiv? „Gândul acesta mi s-a 
pus ca un întuneric pe minte“, i-ar fi povestit el lui Crainic. 
„Rosteam o frază din discurs și așteptam strigătul: Uciga- 
șule! Dar strigătul n-a venit și eu am uitat discursul. 
M-am coborât de la tribună, mulțumit că n-am folosit revol- 
verul.“! ÎI chinuia încă gândul că îl omorâse pe prefectul 
Manciu? Trecuseră de atunci ani buni. Poate că un eveni- 
ment mai recent îl făcea să se simtă vinovat și să se teamă 
că cineva ar fi putut să-l dea în vileag. Crăciunul anului 
precedent, 1931, îl găsise la Huși, într-un conflict cu episco- 
pul locului, Iacov Antonovici, care interzisese slujbele în 
biserica Sfântul Nicolae, decorată cu svastici pe pereți și 
în altar, din iniţiativa lui lon Zelea Codreanu. Cearta tată- 
lui său cu autorităţile bisericești dura de câţiva ani. Epis- 
copul semnalase cazul patriarhului Miron Cristea, avusese 
loc o anchetă, se constatase că, în urma unei renovări, bise- 
rica fusese într-adevăr ornată cu svastici care aproape 
înlocuiseră crucile. Antimisul fără de care nu se puteau face 
slujbe rămăsese la episcop. În ziua de Crăciun, Codreanu 
îi făcuse episcopului o vizită şi avuseseră o discuţie violentă. 
Iacov Antonovici se stinsese din viață la scurt timp, în 
ultima zi a anului 1931.2 


1. Nichifor Crainic, op. cit., p. 282. 
2. Vezi Ion N. Oprea, Hușul în presa vremii — de la Melchisedec 
până în zilele noastre — 1864-2003, TipoMoldova, lași, 2007, p. 312. 

Într-o dimineaţă, la o întâlnire cu câţiva prieteni și 
comandanţi de cuiburi, Codreanu a povestit un vis: se făcea 
că se afla pe dealurile copilăriei, de la Huși, sau poate să 
fi fost în Banat, la mânăstirea franciscanilor de la Maria 
Radna, unde aveau loc anual pelerinaje și procesiuni cu o 
icoană făcătoare de minuni a Fecioarei Maria, la care par- 
ticipau zeci de mii de oameni. Totuși, în vis, el era singur. 
Dintr-odată, a văzut coborând din cer, ca o lumină, o femeie 
îmbrăcată în alb. Ea ținea în mâini o coroană de aur. S-a 
apropiat de el și, punându-i coroana pe cap, i-ar fi spus: A 
ta să fie!“1 Care să fi fost tâlcuirea visului? se vor fi între- 
bat comandanții. Fecioara Maria îi încredința Căpitanului 
o misiune, sau îi îndeplinea o dorinţă? Urma să ajungă, oare, 
împăratul tuturor românilor din munţii Pindului și până 
dincolo de Nistru? lon Zelea Codreanu nu se îndoia că era 
un vis profetic. I-a jurat credință fiului său în genunchi, 
sărutându-i mâna. Mai târziu, avea să-l numească „Dum- 
nezeu Căpitanul“, să se socotească pe sine însuși locţiitorul 
lui pământesc, iar Legiunea avea să fie „Sfânta legiune 
supra-pământească a Căpitanului“2. Codreanu-tatăl va 


1. Cruciada românismului, anul I, nr. 34, 1 august 1935, p. 4. 
2. Prof. Ion Zelea Codreanu, O mărturie, Tip. PB., 194., lași, 


pp. 17—24. 

întări astfel părerea că, la adăpostul tradiţiei bisericești 
ortodoxe, fiul său se dorea profetul unei religii noi, ames- 
tec de credințe creștine şi spiritualism, de ezoterism și folclor, 
cu un Dumnezeu nou adaptat unui Om Nou. Încoronarea 
din vis, chiar de va fi fost prezentată cu detașare apropia- 
ților săi, conţinea sugestiile unui proiect politico-religios în 
care, cel puţin simbolic, Corneliu Zelea Codreanu era de- 
semnat rege de drept divin. 

Deși își definise de la început mișcarea ca fiind monar- 
histă și loială instituţiei regale, relaţiile lui Codreanu cu 
Carol II erau mai curând de concurență decât de supunere 
necondiționată faţă de suveran. Între ei era o diferență 
de 6 ani. Carol venise pe lume în 1893, Codreanu în 1899. 
Amândoi se născuseră în România din părinţi de origine 
străină şi de confesiuni amestecate, amândoi primiseră 
o educaţie specială, deși, în prima copilărie, Carol avusese 
parte de profesori particulari îndoielnici. Erau amândoi 
întâii născuţi ai unor familii care vedeau în ei luptători 
pentru afirmarea tânărului stat român întregit şi pentru 
drepturile românilor în ţara lor. În sfârşit, și unul, şi 
celălalt făcuseră experienţa cercetăşiei lansate de lordul 
Baden-Powell și fiecare o continuase în felul său. Înainte 
de a fi renunțat temporar la tron, Carol condusese organi- 
zaţia de cercetași din România în calitate de comandant 
al Marii Legiuni. Codreanu învățase despre cercetași la 
liceul de la Mânăstirea Dealu și înființase, mult mai târziu, 
în absența lui Carol din ţară, folosind regulile lui Powell, 
Legiunea Arhanghelului Mihail. Erau amândoi preocupați 
de educarea noii generaţii și aveau păreri apropiate despre 
slăbiciunea de caracter și înapoierea românilor din vremea 
lor. Amândoi doreau apariția unei generații viguroase, in- 
struite, curajoase, anticomuniste, credincioase Coroanei și 
intereselor ţării. Motivaţiile care stăteau la baza acţiunilor 
lor îi despărțeau însă radical Educaţia cetățenească a tine- 
retului constituia pentru Carol datoria firească a regelui. 

Pentru Codreanu, crearea omului nou trebuia să fie o treap- 
tă către o schimbare radicală a neamului și către instau- 
rarea noii sale religii. „Pe acest om îl așteptăm, pe acest 
erou, pe acest uriaș. Pe el se va baza statul cel nou, Româ- 
nia de mâine“!, va scrie el. Cunoscându-i destul de bine 
pe amândoi și mijlocind adesea pe lângă Carol în favoarea 
lui Codreanu, Alexandru Vaida Voevod ajunsese la conclu- 
zia că regele și Căpitanul „erau două săbii pentru aceeași 
teacă“ și că, „în timpul absenței lui Carol, Codreanu se obiș- 
nuise cu iluzia că moștenirea generației bătrâne — regenți, 
conducători de partide — îi va reveni mură în gură. Reîn- 
toarcerea și activitatea Regelui îl stânjeneau la tot pasul“2. 
Totuși, Codreanu îi avea de partea lui pe prințul Nicolae, pe 
diverși ofițeri filogermani din armată, pe patriarhul Miron 
Cristea și pe alți prelați, preoți şi studenţi teologi antise- 
miți, și se bucura de simpatia unora dintre conducătorii 
partidelor politice. 

Anul 1933 avea să complice însă deopotrivă alianțele 
şi simpatiile. De ziua unirii principatelor, pe 24 ianuarie, 
cu asentimentul patriarhului Miron Cristea, comandantul 
legionar Mihail Stelescu a condus o procesiune a studen- 
țimii pe străzile Bucureștiului, purtând o cruce de marmură 
care urma să fie așezată pe mormântul Soldatului Necu- 
noscut. Autorităţile au interzis acţiunea legionarilor și pro- 
cesiunea s-a încheiat cu ciocniri violente, arestări și răniți. 
Vestea s-a răspândit imediat și, la Iași, Chișinău, Cernăuţi 
şi Cluj, au avut loc demonstraţii de protest. Încurajaţi de 
solidaritatea colegilor lor, legionarii din București s-au 
mobilizat din nou, reușind să depună, în locul crucii de 
marmură, o coroană de flori la mormântul Soldatului Necu- 
noscut. De data aceasta, participanţii au fost de câteva ori 


1. Corneliu Zelea Codreanu, Cărticica șefului de cuib, ed. cit., 

mai mulți decât la prima încercare, în jur de 7 ooo de per- 
soane. Peste câteva zile, cuprinsă de frenezie la anunţul 
că Hitler devenise cancelarul Reichului, studențimea anti- 
semită s-a dedat la violenţe față de colegii evrei din facul- 
tăţi. Dar, pentru guvern, mai îngrijorătoare decât marșurile 
legionarilor erau, în această perioadă, grevele muncitori- 
mii, care îndura din ce în ce mai greu criza economică. 
Ministerul de Interne deţinea informații că ar fi fost vorba 
şi de provocări sovietice, iar subsecretarul de stat Armand 
Călinescu declara, într-o şedinţă de guvern, că la Moscova 
se pusese la cale, încă din 1931, o revoluţie în patru puncte 
pentru România, care prevedea înlocuirea social-demo- 
craţilor din sindicate cu comuniști, infiltrarea instituţiilor 
cu agenți provocatori, antrenarea muncitorilor în acţiuni 
de protest şi declanșarea de greve. Şi fără planuri destabili- 
zatoare venite din Uniunea Sovietică, muncitorii aveau 
motive de protest fiindcă guvernul tocmai adoptase măsuri 
de austeritate prin care li se reduceau salariile pe o peri- 
oadă de trei luni. Regele, la rândul lui, era preocupat de 
oficializarea legăturii sale cu Elena Lupescu și de impu- 
nerea unui regim de disciplinare forțată a vieţii politice. 
Și pentru el, anul începuse prost: un profesor bucureștean, 
Gheorghe Forţu, împreună cu profesori și intelectuali afec- 
taţi de criza economică făceau agitație în cadrul unui Bloc 
cetățenesc pentru salvarea patriei, atacând, prin declaraţii, 
manifeste și demonstraţii de stradă, grupul de influență 
format în jurul regelui și pe amanta lui, Elena Lupescu; 
Iuliu Maniu demisionase în primele săptămâni ale anului, 
exprimându-și și el public dezamăgirea faţă de slăbiciunile 
regelui și despărțirea sa de regina Elena; legionarii agitau 
din nou studenţimea,; armata se afla în centrul unui scan- 
dal de corupţie, provocat de achiziţii de arme și muniții de 
la firma cehoslovacă Skoda la preţuri exorbitante, care in- 
cludeau comisioane încasate de ofiţeri de rang înalt și politi- 
cieni. Din Uniunea Sovietică veneau știri cutremurătoare 

despre exodul țăranilor ucraineni răzbiţi de înfometarea 
impusă de Stalin împotriva celor care refuzau colectivi- 
zarea. Când muncitorii de la rafinăria româno-americană 
de la Ploieşti și cei de la Căile Ferate au intrat în grevă, 
guvernul Vaida Voevod a adoptat o lege care permitea auto- 
rităților să decreteze stare de asediu pe o durată de cel mult 
şase luni și o altă lege care interzicea purtarea de uniforme 
şi organizarea de procesiuni de către asociaţii care ar fi 
intenţionat să schimbe ordinea statală prin violență. 
Măsurile îi vizau deopotrivă pe comuniști şi pe legionari. 
La Atelierele Griviţa, muncitorii s-au baricadat în hale. 
Printre ei, se aflau agitatori și indivizi înarmaţi. Au avut 
loc încăierări cu forţele de ordine. Au fost arestați sute de 
muncitori. Făcând o dare de seamă telegrafică, Armand Căli- 
nescu nota în jurnal: „Somaţii goarne, muncitorii trag fo- 
curi, mitralierele răspund îndelung (mai mult în sus), apoi 
trupele avansează. Cad 3 morţi și 40 de răniţi de la munci- 
tori; nimeni de la armată. Trecându-se la baionete, muncito- 
rii se predau“l. Grevele din februarie au fost înăbușite, 
dar din dezbaterile parlamentare la care a participat și 
deputatul Corneliu Zelea Codreanu a rezultat că gardiștii 
își schimbau atitudinea față de revendicările muncitorimii. 
Fie că experienţa de viață a socrului său ceferist îl convin- 
sese pe Codreanu de legitimitatea protestelor, fie că avea 
deja un plan de cooptare a muncitorilor în rândurile Gărzii 
de Fier, într-un discurs în parlament, din 16 februarie 1933, 
Căpitanul considera că principalele cauze ale grevelor erau 
nedreptatea și sărăcia, și nu instigările bolșevicilor. Strate- 
gia de atragere a muncitorimii lega acum grevele şi nemul- 
țumirile din acei primi ani ai crizei economice de temele 
predilecte ale discursului gardist: corupția, politicianismul, 
trădarea ţării intereselor străine, camarila regală și puterea 
economică deținută de evrei. Abia se stinseseră grevele, 


1. Armand Călinescu, op. cit., p. 148. 

când o percheziţie în strada Batiștei din București, la repre- 
zentanţa firmei Skoda, a scos la iveală noi documente și 
scrisori legate de scandalul achiziţiilor de armament. La 
scurt timp, unul dintre ofițerii implicaţi în semnarea 
contractului, generalul Sică Popescu, s-a sinucis. 
Confruntările gardiștilor cu jandarmii erau din ce în 
ce mai dese, iar înființarea unor „echipe ale morţii“, după 
model roman, gata să propage ideile Căpitanului cu prețul 
vieţii, întăreau ideea guvernului că gardiștii reprezentau 
un pericol pentru stat. Codreanu a recurs atunci la tabe- 
rele de muncă, al căror succes fusese deja verificat de câteva 
ori, anunțând că legionarii vor construi un dig la Vișani, o 
comună de lângă Râmnicu Sărat. Veneau astfel în ajutorul 
sătenilor amenințați de inundaţii. Autorităţile au interzis 
însă organizarea taberei, iar luptele între gardiști și jan- 
darmi au fost urmărite pas cu pas de presă și de opinia 
publică, aducând și mai mulți simpatizanți în rândurile 
Gărzii. Construirea unui sediu numit Casa Verde, în car- 
tierul Bucureștii Noi, aflat în prelungirea Căii Griviței, unde 
tocmai fusese înăbușită greva ceferiștilor, a prilejuit un 
spectacol în aer liber care a atras numeroși admiratori și 
curioși. Prim-ministrul Vaida Voevod, până nu demult pro- 
tector al lui Codreanu, începea să se teamă că misticismul 
antisemit al legionarilor pătrundea nu numai în rândurile 
țărănimii și muncitorimii, ci și în lumea universitară. Sute 
de preoți ortodocşi făceau parte din Legiune. Până în ianua- 
rie 1937, numărul lor avea să ajungă la 2 ooo din numărul 
total de 1o ooo.! La începutul anului 1933 organizația depu- 
'tatului Corneliu Zelea Codreanu avea 45 de filiale teritoriale 
şi 17 gazete regionale cu un tiraj de 35 ooo de exemplare.? 
Un profesor de filozofie de la Universitatea din București, 


1. Vezi Francisco Veiga, op. cit., p. 231. 
2. Vezi Armin Heinen, Legiunea „Arhanghelul Mihail“, Ed. 
Humanitas, București, 2006, p. 203. 

deputatul Nae Ionescu, iubit de studențime și apropiat de 
rege, promova acum ideile Gărzii de Fier în ziarul său, Cu- 
vântul, în paginile căruia Carol II își anunţase sprijinul 
față de „noua generaţie, tânără, neuzată“, cu care dorea să 
guverneze. Teologul și publicistul ortodox Nichifor Crainic 
înființase şi el un ziar, Calendarul, și se considera a fi un 
fel de ideolog al politicii Gărzii. Vaida Voevod i-a împărtășit 
regelui temerile sale, spunându-i că ar trebui creată „o diver- 
siune de efect“. Carol II a fost de acord.1 

Între timp, la o conferinţă ţinută la Teiuș de Ion Zelea 
Codreanu, jandarmii i-au atacat pe participanţi, rănindu-l 
la cap pe bătrânul Codreanu. O întâlnire cu scop electoral 
la Reşiţa s-a soldat cu ocuparea orașului de către armată 
şi interzicerea discursurilor. Legionarii nu erau ușor de 
domolit. Adesea umblau înarmaţi ostentativ și provocau 
scandaluri. Între 1932 și 1933, odată cu înscrierea în cui- 
buri a numeroși aromâni, organizația devenise greu de 
controlat. Sfetnicul lui Codreanu, Constantin Papanace, 
era și el conștient de „refractarismul aromânesc față de o 
disciplină formală prea riguroasă [...], care, în anumite 
exagerări, devine un defect primejdios“2. Decis să urmeze 
calea parlamentară, Codreanu i-a avertizat pe legionari 
să se abțină de la orice acţiuni care ar putea atrage măsuri 
drastice din partea autorităţilor. În semn de respect faţă 
de bunul mers al societăţii, la un moment dat, cu prilejul 
unor serbări organizate în Parcul Carol din București, 
legionari în uniformă au ajutat prefectura să mențină 
ordinea. Pentru întărirea disciplinei, Codreanu a alcătuit 
o broșură intitulată Cărticica șefului de cuib, cu reguli 
stricte de comportament şi acţiune pentru comandanții de 
cuiburi și membrii Gărzii. Acest îndrumar al legionarului 


1. Alexandru Vaida Voevod, op. cit., p. 171. 
2. Constantin Papanace, Mişcarea legionară şi macedo-românii, 
ed. cit., p. 88. 


160 MISTICA RUGĂCIUNII ȘI A REVOLVERULUI 


era inspirat din normele cercetășiei, din Călătoria creștinu- 
lui a lui John Bunyan, din modul de organizare a sokoliș- 
tilor, cât și din regula de viață a terțiarilor franciscani. Din 
punct de vedere religios, integra tradiția bisericească orto- 
doxă și greco-catolică într-un discurs neoprotestant care 
punea accentul pe lectura Evangheliilor și pe traiul în co- 
mun. Cuibul era definit ca o Biserică.! Din punct de vedere 
militar, întărea structura cazonă a cuiburilor legionare. 
Era, în același timp, şi un program politic antidemocratic 
din care reieșea apropierea lui Codreanu de concepția de 
guvernare a lui Carol II. 

Amândoi împărtășeau aceleaşi păreri despre ineficiența 
şi corupţia clasei politice și despre foloasele dictaturii în 
raport cu un regim politic democratic. Împărțită în partide 
care se sfâșiau unele pe altele, țara se dărâma văzând cu 
ochii, le spunea Codreanu legionarilor săi.2 Carol, la rândul 
lui, așteaptă compromiterea definitivă a partidelor politice, 
ca să schimbe Constituţia și să instaureze un regim al refor- 
melor autoritare. De la revenirea lui în țară, se succeda- 
seră la guvernare, rând pe rând, partide şi alianțe politice. 
Într-o discuţie din noiembrie 1933 cu apropiatul său, 
Constantin Argetoianu, regele i-a spus că nu putea să 
treacă la măsuri drastice, adică la instaurarea unui regim 
dictatorial „până nu am încercat și uzat și pe liberali, până 
nu am făcut dovada că nici ei nu pot scoate căruța din 
noroi...“ Se intra astfel în ultima etapă de activitate a 
partidelor parlamentare care, estima regele, nu avea să 
dureze mai mult de trei luni.* Cu prilejul aceleiași discuţii, 
Argetoianu a aflat că regele avea de gând să ceară demisia 


1. Corneliu Zelea Codreanu, Cărticica șefului de cuib, ed. cit., 
p. 13. 

2. Ibidem, p. 143. 

3. Constantin Argetoianu, Memorii, vol. X, partea a VIII-a, 
ed. cit., p. 258. 

guvernului Vaida Voevod şi să-l numească prim-ministru 
pe liberalul I.G. Duca. Principala misiune a lui Duca era 
să desființeze Garda de Fier și să-i împiedice participarea 
la următoarele alegeri. Nu era o idee răsărită în gândirea 
politică a regelui, ci o sugestie a ministrului de externe 
Nicolae Titulescu, simpatizant deschis al stângii politice 
europene și al unor raporturi destinse cu Uniunea Sovie- 
tică. În perioada în care l-a convins pe rege să-i ceară lui 
Duca desființarea Gărzii de Fier, acuzată că se află în slujba 
hitlerismului, Titulescu negocia cu omologul său sovietic, 
Maxim Litvinov, un tratat de neagresiune și un pact de 
asistență mutuală româno-sovietice, cu toate că Uniunea 
Sovietică nu acceptase integrarea Basarabiei în granițele 
României. Stalin încerca să refacă și alianţa cu Franța 
din timpul războiului, profitând de afinităţile socialiste 
cu guvernul lui Lâon Blum. Organizaţia anticomunistă a 
lui Codreanu ar fi fost un obstacol în calea eforturilor diplo- 
matice ale ministrului. Pe 7 noiembrie 1933, regele a cerut 
demisia guvernului Vaida Voevod, iar peste o săptămână 
guvernul liberalului I.G. Duca a depus jurământul. 
Despre Duca se spunea că era omul camarilei regale. 
Peste încă o săptămână, parlamentul a fost dizolvat şi s-au 
anunțat alegeri pentru data de 20 decembrie. La insisten- 
țele lui Nicolae Titulescu, în ultima zi a depunerii candida- 
turilor, guvernul a dizolvat din nou Garda de Fier (atât 
Garda, cât și Legiunea Arhanghelului Mihail fuseseră 
deja dizolvate), ștergând de pe buletinele de vot numele 
şi însemnul electoral al formaţiunii intitulate Gruparea 
Corneliu Zelea Codreanu. Hotărârea de guvern nu era însă 
întărită, cum se obișnuia, şi de un decret regal. Prudent, 
regele refuzase să-l semneze. Printre legionari s-au făcut 
arestări în masă, li s-au închis sediile, li s-au confiscat arhi- 
vele. Mulţi parlamentari considerau totuși că măsurile sunt 
abuzive, iar unii dintre ei i-au spus noului prim-ministru 

că face o greşeală interzicând participarea legionarilor la 
alegeri. „Cine s-ar prăpădi dacă 10 sau 20 de gardiști ar 
intra în Cameră?“ întreba retoric Constantin Argetoianu. 
„e vor curăţi prin propria lor prostie, sunt toți submediocri, 
prin dizolvare, le va spori popularitatea.“! Duca îi promi- 
sese însă regelui că va dizolva Garda de Fier. Reclamaţiilor 
şi plângerilor înaintate Parchetului de către gardiști pen- 
tru sancţionarea abuzurilor nu li s-a răspuns. Potrivit esti- 
mărilor lui Codreanu, în jur de 10 ooo de legionari ar fi 
fost afectaţi, într-un fel sau altul, de măsurile guvernului. 
Numărul oficial a fost, se pare, mult mai mic: 1700 de ares- 
tări până la 29 decembrie.? 

Deşi vremurile erau violente, bătăile și schingiuirile 
la care au fost supuși, soldate cu uciderea câtorva dintre 
ei, au produs o mare tulburare în rândul gardiștilor. Cei 
mai mulți așteptau un ordin de mobilizare generală și de 
luptă pe viață și pe moarte. Dar Căpitanul a făcut un pas 
înapoi. Încerca să evite capcana în care îi atrăsese guver- 
nul. Cu zece zile înainte de alegeri, el le-a transmis tuturor 
comandanților de cuiburi un ordin prin care le cerea să-și 
păstreze calmul, disciplina și încrederea, și să se supună 
măsurilor justiţiei, așteptând zile mai bune. 

În ziua scrutinului, i-a îndemnat să voteze, în Ardeal, 
cu țărănistul luliu Maniu, în vechiul regat, cu germanofilul 
Gheorghe Brătianu, iar în județele în care candida mareșa- 
lul Averescu, să-l voteze pe Averescu. „Veţi lupta pentru 
acești trei oameni cu același dor cu care aţi fi luptat pentru 
propria voastră Mișcare. Veţi pune în joc toate puterile 
voastre pentru ca să-i vedeţi biruitori, așa cum aţi dori să 
ne vedeţi pe noi. Oamenii aceștia nu au credințele noastre, 
dar mai bine cu ei decât cu cei ce s-ar părea că au credin- 


1. Constantin Argetoianu, Memorii, vol. X, partea a VIII-a, 
Editura Machiavelli, 1997, p. 262. 
2. Armin Hainen, op. cit., p. 235. 

țele noastre, dar sunt lipsiţi de caracter (aluzie la cuziști — 
n.m.).“! Alegerile au fost câștigate de liberali, cu 51% din 
voturi. Partidul Naţional-Ţărănesc a obţinut 13,9%.2 

Pe 29 decembrie, la prânz, I.G. Duca s-a prezentat la 
Palatul Peleș, ca să-i aducă regelui la cunoștință rezulta- 
tul măsurilor luate împotriva Gărzii de Fier. Spre seară, 
o mașină l-a depus în gara Sinaia. Urma să se întoarcă la 
București. Pe peron, îl așteptau însă, de ore în șir, trei legio- 
nari înarmaţi: Nicu Constantinescu, de 29 de ani, func- 
ționar la compania de transport public din București, un 
om „dornic de acţiune și ahtiat de faptă“, și doi studenţi 
aromâni, lancu Caranica și Doru Belimace. Prim-ministrul 
a fost ucis cu cinci focuri de armă. Principalul atentator, 
Nicu Constantinescu, ar fi aruncat apoi arma şi, încruci- 
şându-și braţele, a așteptat ca personalul gării să se dezme- 
ticească din panică și să fie arestat. A fost arestat până la 
urmă, iar complicii lui s-au predat a doua zi, la Bucureşti. 
Era prima crimă politică din România Mare. 

Culisele ei nu au fost cu totul elucidate nici în ziua de 
azi. Cu zece zile înainte, Siguranţa ar fi avut informații 
despre organizarea mai multor atentate, iar Duca ar fi fost 
prevenit. Rapoartele poliţiei au reconstituit activitatea 
principalilor comandanți ai Gărzii de Fier în perioada comi- 
terii atentatului, ajungând la concluzia implicării lui Co- 
dreanu în pregătirea lui. Din mai multe mărturii a reieșit 
că, în ziua premergătoare asasinării lui Duca, şeful legio- 
narilor s-ar fi ascuns în casa unui avocat (și teolog ortodox 
favorabil unirii Bisericilor creștine), Constantin Cernăianu, 
căsătorit cu o rudă a Elenei Lupescu, și că Palatul ar fi ținut 
legătura cu el prin secretarul regelui, Puiu Dumitrescu. 


1. Corneliu Zelea Codreanu, Circulări și manifeste, București, 
2009, p. 22. 

2. MO, [, nr. 300, 29 decembrie 1933. 

3. Constantin Papanace, Evocări, ed. cit., 1997, p. 142. 

Asasinarea lui Duca a băgat groaza în toate instituțiile 
importante ale statului. După o perioadă de dezorientare, 
timp în care a fost decretată stare de asediu, au avut loc 
funeraliile și se pregătea procesul „nicadorilor“, cum aveau 
să fie numiţi cei trei organizatori ai atentatului (prin ală- 
turarea primelor silabe ale prenumelor a doi dintre ei și 
a primei silabe a numelui celui de-al treilea). În chip sur- 
prinzător, cu câteva săptămâni înaintea procesului, regele 
a vorbit în termeni favorabili despre Garda de Fier, după 
cum își amintea cronicarul acelor vremuri, Constantin 
Argetoianu.! Carol II considera că Zelea Codreanu era „un 
excelent organizator, dar nu poate fi întrebuințat, căci e 
un asasin“. Avea, în schimb, „multă stimă pentru Moţa ju- 
nior“. Se gândea, oare, regele ca la un moment dat, după 
ce se încheia operațiunea de compromitere a partidelor, să 
aducă Garda de Fier la guvernare cu Moţa în frunte? Odată 
scindată și cooptată la guvernare, organizația, declarat monar- 
histă, naționalistă și anticomunistă, mult mai disciplinată 
decât orice partid politic, ar fi intrat deplin sub controlul 
lui. Remarca regelui nu va fi fost întâmplătoare, de vreme 
ce era informat că, la începutul acelui an, 1934, în interiorul 
organizației lui Codreanu existau deja patru grupări: una 
de acţiune, probabil militară, în jurul lui Moţa, alta fana- 
tizată de antisemitism în jurul preotului Ion Dumitrescu, 
alta moderată, în jurul lui Stelescu, și una doctrinar-intelec- 
tuală, în jurul lui Victor Ion Vojen. 

Procesul „nicadorilor“ s-a desfășurat în primăvara 
anului 1934 (2 martie). Codreanu s-a prezentat în fața 
tribunalului militar împreună cu un membru legionar vene- 
rabil, generalul în rezervă Gheorghe (Zizi) Cantacuzino- 
Grănicerul, acuzat și el de implicare în atentat. Pe lista 
apărării se înscriseseră peste o sută de avocaţi. Simpatiile 


1. Vezi Constantin Argetoianu, Memorii, vol. X, partea a VIII-a, 
p. 292. 

unor militari activi ai armatei au venit din nou în ajutorul 
acuzaților. Printre apărători se numărau trei ofițeri de rang 
înalt, iar în timpul procesului, procurorul militar a declarat 
că nu mai susține acuzaţiile aduse conducerii Legiunii și 
că vinovăția și implicarea lui Codreanu și a generalului 
în pregătirea atentatului nu pot fi dovedite. Cei trei asasini 
ai lui I.G. Duca au fost condamnaţi la muncă silnică pe 
viaţă. În imaginarul popular, ei au devenit eroi, iar pozele 
lor se vindeau cu 2o de lei bucata. 

La mai puţin de o lună de la condamnarea „nicadorilor“, 
agenții Siguranţei au dejucat un atentat care urma să 
aibă loc de Paște, în noaptea de 6 spre 7 aprilie, când regele, 
fiul său, Mihai, și regina Maria ar fi participat la liturghia 
pascală de la biserica Domnița Bălașa din capitală. Spre 
miezul nopţii, de îndată ce familia regală ar fi ajuns la 
intersecția Căii Victoriei cu bulevardul Elisabeta, în drep- 
tul Grand H6tel du Boulevard, cortegiul regal urma să 
fie atacat cu grenade, în timp ce alți atentatori ar fi luat 
cu asalt biserica, unde s-ar fi aflat membrii guvernului și 
ai clerului. Complotul fusese pus la cale de opt ofițeri activi 
şi cinci civili, în total 13, întâmplător numărul preferat 
al lui Corneliu Zelea Codreanu. Principalul organizator 
al atentatului era locotenent-colonelul Victor Precup, ofi- 
țerul care îl adusese pe Carol II în țară, în secret, cu patru 
ani în urmă. Din concluziile anchetei publicate în presa 
vremii a rezultat că scopul complotului ar fi fost instalarea 
unui guvern militar. Procesul ofițerilor a fost programat 
la exact o lună de la cel al „nicadorilor“, pe 2a aprilie 1934, 
şi a durat o zi şi o noapte. Sentinţele au fost anunţate în 
dimineața zilei următoare, pe 22 aprilie, când cei 13 au 
fost condamnaţi la câte 10 ani de închisoare. Nu s-a făcut 
niciodată o legătură între Zelea Codreanu, prietenii săi 
din armată și ofiţerii lui Precup, dar regele va rămâne cu 
părerea că şi Codreanu pregătea o lovitură de stat. 

Peste câteva luni, în iunie 1934, se semnau așa-numi- 
tele convenţii sovieto-române de neagresiune negociate 
de Nicolae Titulescu și Maxim Litvinov, ministrul de exteme 
sovietic, prin care se permitea trupelor sovietice să traver- 
seze teritoriul României în caz de război. În limbajul lui 
militaro-religios, presărat cu accente profetice și avertis- 
mente milenariste, Codreanu scria: „De vor intra trupele 
rusești pe la noi și vor ieşi învingătoare, în numele Diavo- 
lului, cine poate să creadă, unde este mintea care să sus- 
ţină, că ele vor pleca de la noi înainte de a ne sataniza, adică 
bolșeviza?“! Intuia Corneliu Zelea Codreanu planul rege- 
lui de compromitere a partidelor politice și de scindare a 
mișcării legionare? Fie că l-a înțeles, fie că era conștient 
de riscurile mai multor centre de putere în interiorul or- 
ganizației sale, după asasinarea lui Duca, condamnarea 
„nicadorilor“ și a ofiţerilor complotiști, s-a ocupat de reorga- 
nizarea Gărzii de Fier și de întărirea propagandei legionare. 

Conducea acum prin ordine, dispoziţii și circulare scrise, 
așa cum se obișnuia în instituţiile statului. Îi îndemna 
pe legionari să nu permită formarea de grupuri separate 
în cadrul Gărzii și le atrăgea atenţia că aceasta ar repre- 
zenta un act de trădare. Ca să refacă unitatea şi coeziunea 
organizaţiei, a deschis noi tabere de muncă, prin care gar- 
diștii veneau în ajutorul diferitelor comunități locale. Din 
nou, construiau șosele, reparau biserici, înălțau cămine 
culturale, în Rarău, pe un teren al principelui Nicolae, au 
ridicat o cabană, lucrau la fabricarea de cărămizi, desfun- 
dau fântâni, proiectau poduri. Alte grupuri de legionari se 
ocupau de educaţia legionară în rândul studenţilor, alţii - 
de crearea unei rețele de simpatizanți în principalele insti- 
tuţii ale statului. Erau cooptați din ce în ce mai mulţi mun- 
citori și militari. Aplicând politica de boicotare a prăvăliilor 


1. Corneliu Zelea Codreanu, Circulări și manifeste, ed. cit, 

şi comerțului evreiești, s-au înființat așa-numite „cuiburi 
financiare“. Se tipăreau manifeste, broșuri, ziare noi (apă- 
rea ziarul legionar Dacia), aveau loc consfătuiri periodice. 


O astfel de consfătuire avea să ducă însă la o primă scin- 
dare a mișcării gardiste. 


Mihail Stelescu: 
„Afară cu tine, Zelinschi!“ 


În sudul Ucrainei de azi, în zona limanurilor formate 
între gurile de vărsare ale Dunării și Nistrului, un șir de 
stațiuni balneo-climaterice și de vacanță mai păstrează 
încă aspectul de improvizație și exotism din trecut. Una 
dintre ele se numește Kurortne. Pe vremea României Mari, 
se numea Budachi-Cordon (s-a numit și Dacia). Apa amar- 
sărată, nămolul plin de săruri minerale, nisipul fin, peisa- 
jul și falezele sălbatice, ca de deltă, făceau din această plajă 
a Basarabiei un loc de atracţie pentru tineri, artiști, sufe- 
rinzi de plămâni sau de reumatism, care veneau la tratament 
la un sanatoriu al grănicerilor, și pentru călătorii străini 
curioși să descopere locurile pitorești ale regatului. Cu o 
plajă neamenajată, năpădită de scoici și de alge, cu camere 
ieftine de închiriat la localnici, cu corturi întinse pe malul 
mării, Budachi-Cordon era, în perioada interbelică, un 
fel de Vama Veche. Numai clădirea albă și impunătoare a 
sanatoriului Regimentului 5 grăniceri desprindea peisajul 
din atmosfera de capăt de lume a satului de pescari. 

Curând după moartea lui Duca, sub conducerea lui Mihail 
Stelescu, aici s-a organizat o tabără de odihnă de câteva 
zile, unde s-a discutat aprins pe marginea asasinatului și 
a procesului „nicadorilor“. Stelescu a criticat primirea în 
rândurile Gărzii a unor oameni pe care îi considera dubioși 
şi nepotriviți. S-a zvonit că l-ar fi criticat și pe Căpitan. 

Discuţiile de la Budachi i-au fost aduse la cunoștință gene- 
ralului Cantacuzino, președintele Consiliului de onoare 
al Gărzii de Fier, care l-a chemat pe Stelescu la București. 
Nu i-a reproșat nimic, dar i-a încredințat misiunea de a 
aduna studenţime la Râmnicu Vâlcea și de a face în așa 
fel încât să provoace forțele polițienești să tragă în stu- 
denţi. La finalul discuţiei lor, generalul ar fi adăugat: „În 
cazul când cazi în luptă, să știi c-avem noi grijă de nevasta 
ta“! În urma ciocnirilor cu poliţia de la Râmnicu Vâlcea, 
Stelescu a fost arestat și condamnat la un an și șase luni 
de închisoare. Ulterior, pedeapsa a fost suspendată. Dar 
Codreanu fusese informat că, în tabăra de la Budachi, 
Stelescu ar fi pus la cale un complot prin care avea de gând 
să-l otrăvească. Despărțirea era inevitabilă. Vechiul cama- 
rad a fost acuzat de înaltă trădare și de tentativă de scin- 
dare a Gărzii. A fost exclus din organizaţie, cu dreptul de a 
reveni totuși cândva, când avea să-și răscumpere greşeala 
printr-o jertfă dedicată Gărzii. Pedepsirea lui Stelescu se 
voia exemplară: cu el au fost excluși toţi legionarii din 
subordinea lui pentru lipsă de vigilenţă şi toate frăţiile de 
cruce din București au fost dizolvate. Cântecele scrise de 
Stelescu nu se vor mai cânta, şi legionarilor li s-a interzis 
să-l mai salute sau să mai aibă a face cu el. 

Mihail Stelescu a fost atât de revoltat de acuzaţiile care 
îi fuseseră aduse, încât părerea lui despre Căpitan s-a 
schimbat radical. Magia conducătorului aureolat de înalte 
principii morale și de ireproșabilă credinţă creștină începea 
să se destrame. Cu priceperea lui recunoscută în înfiin- 
țarea de frăţii și organizaţii de tineret, Stelescu a creat o 
organizație numită Cruciada Românismului și o revistă cu 
același nume. De-acum încolo, se va război cu Codreanu 
în paginile revistei, atacându-l cot la cot cu gazetele LANC 
ale cuziștilor. Campania lui îi va atrage şi pe alţi legionari, 


1. Cruciada românismului, an II, nr. 85, 16 august 1936, p. 2. 

devenind cu atât mai incomodă pentru prestigiul şi scopu- 
rile Gărzii de Fier. Stelescu și-a lansat revista în noiembrie 
1934, cu câteva săptămâni înaintea transformării Gărzii 
de Fier în partidul Totul pentru Țară, al cărui președinte, 
numit de Codreanu, era generalul Zizi Cantacuzino. Orga- 
nizaţia își afirma astfel explicit legăturile cu unele facţiuni 
din armată și protecţia de care se bucura din partea lor. 
Pe manifestele noii formaţiuni a apărut, cu această ocazie, 
şi un alt Arhanghel Mihail: cel al pictorului italian Guido 
Reni, din capela bisericii călugărilor capucini (o ramură 
a ordinului franciscan, cu reguli austere de viaţă, post, 
rugăciune, meditaţie) Santa Maria della Concezione dei 
Cappucini de la Roma, lucrare reprodusă și în bazilica 
papală Sf. Petru de la Vatican. Comparat cu arhanghelul 
inspirat de icoana de la Văcărești, care ţinea sabia îndrep- 
tată spre pământ, într-un gest de final de luptă, arhan- 
ghelul acesta era surprins în plină bătălie, cu sabia în 
mâna dreaptă ridicată ameninţător și călcând cu piciorul 
stâng pe capul unui bărbat atletic, doborât la pământ, 
care îl reprezintă pe diavol. Lupta, va fi gândit Căpitanul, 
începuse. Se poate presupune că alegerea picturii lui Reni 
indica orientarea noului partid către politica lui Mussolini, 
a cărui armată avea în dotare o colecţie de rugăciuni inti- 
tulată Soldat, roagă-te!, prefațată astfel: „Mergi unde te 
cheamă Patria și Dumnezeu, fii gata pentru orice... Și crede 
chiar dacă Dumnezeu îţi cere să-ţi sacrifici viața... Soldat 
al Italiei, sacrificiul tău, unit cu sacrificial Domnului 
nostru Isus Cristos, Dumnezeu printre oameni, va aduce 
mântuirea și măreţia patriei tale“!. 

Dar opţiunea pentru un arhanghel italian pe manifestul 
partidului Totul pentru Țară era, poate, și o tentativă de 
a-i păstra aproape pe legionarii și simpatizanţii greco- 


1. Vezi David I. Kertzer, Papa și Mussolini, Ed. RAO, București, 
205, p. 264. 

catolici scandalizaţi de uciderea lui 1.G. Duca. Ion Moţa ră- 
mânea principalul lor reper, cel care îi încredința că „valul 
de viață legionară cuprinde tot mai mult Ardealul. Tot 
mai mult, românimea apuseană se rânduiește sub comanda 
Căpitanului“!. 

Mihail Stelescu era la curent cu dorința lui Moţa de a 
îndrepta mișcarea către o protecţie politică serioasă, așa 
cum fusese cea a lui Vaida Voevod, prin apropierea de un 
alt ardelean greco-catolic, luliu Maniu. Cruciada românis- 
mului scria că se purtau tratative în acest sens, dar nu se 
ajunsese încă la un rezultat, „deoarece d. Maniu s-ar îm- 
păca de minune cu d. Moţa care e ardelean, dar nu-i convine 
persoana lui Codreanu, mai ales fiindu-i cunoscute locurile 
pe unde a găzduit Codreanu în timpul iernei 1933—19342. 
(O aluzie la familia Cernăianu, apropiată Elenei Lupescu 
și lui Carol II, care l-ar fi ascuns pe Codreanu după asasi- 
narea lui I.G. Duca.) 

În paginile revistei lui Stelescu, Căpitanul era numit 
cu sarcasm nedisimulat „Codreanu, cavaler de Cernăianca“. 
Lupta fratricidă pe care a declanșat-o despărțirea de Ste- 
lescu va duce și la ciocniri de stradă și atacuri între legionari 
și „cruciați“. Adesea, în paginile revistei, erau descrise aten- 
tate eșuate, se publicau scrisori de amenințare, erau ironi- 
zate încercările de intimidare a noii formaţiuni. Una dintre 
primele înfruntări s-a dat pe tărâmul religiei. Stelescu și 
colegii săi îl acuzau pe Codreanu de ipocrizie și politicianism, 
de folosire a creștinismului drept paravan pentru crime și 
interese care n-aveau nimic a face cu credința, îi reproșau 
că tot ritualul religios pe care îl expunea era „o paradă, o re- 
clamă și o demagogie infamă“ă, îl numeau „marele maestru al 
crimei“, „nevropat și anticreștin de ultimă speţă“ și îl învinuiau 
că era agitator de manevră în solda guvernului. 


1. Ion Moţa, Cranii de lemn, ed. cit., p. 125. 
2. Cruciada românismului, anul ], nr. 32, 18 iulie 1935, p. 45. 
3. Cruciada românismului, anul I, nr. 33, 25 iulie 1935. 

La începutul lui aprilie 1936, când legionarii au con- 
vocat un congres al tineretului la Târgu Mureș, Stelescu 
a organizat și el o adunare a Cruciadei, prilej cu care a inau- 
gurat la București un cămin pentru activitățile studențești 
şi o cantină, în directă concurenţă cu foștii săi camarazi. 
Stelescu încerca, de asemenea, să atragă și el preoțimea 
de partea Cruciadei. Decanul Facultăţii de Teologie, Ion 
Mihălcescu, a ţinut slujba sfeștaniei la căminul și cantina 
din capitală. Era perioada în care ministrul cultelor, Alexan- 
dru Lepedatu, și patriarhul Miron Cristea începuseră să 
trimită tuturor eparhiilor din ţară ordinul de a refuza 
munca voluntară a legionarilor pentru și pe lângă lăcașele 
de cult, alertați de „religia omului nou“ şi concurenţa pe 
care o făcea religia activă a legionarilor Bisericii majoritare. 

Fie pentru a răspunde campaniei lui Stelescu, fie ur- 
mând modelul de succes al lui Hitler care, cu zece ani în 
urmă, publicase Mein Kampf, deopotrivă biografie și jurnal 
al ascensiunii sale la putere în Germania, Corneliu Zelea 
Codreanu se retrăsese, la sfârșitul anului 1935, pentru 
câteva luni, într-o vilă de la Carmen Sylva (ulterior Eforie 
Sud), ca să scrie Pentru legionari, povestea vieţii lui, „de 
la 19 la 34 de ani, cu simțţirile, credința, gândurile și gre- 
şelile ei“!. Urma să fie o carte care să le amintească legio- 
narilor cum începuse totul, prin câte trecuseră împreună 
cu Căpitanul și cum se cristalizase mișcarea lor militar- 
naționalistă și antisemită. Congresul de la începutul lui 
“aprilie 1936, de la Târgu Mureș, organizat de Uniunea 
Naţională a Studenţilor Creștini Români, s-a deschis așa- 
dar fără el. Printre invitaţi se aflau generalul Zizi Canta- 
cuzino, Alexandru Vaida Voevod, Iuliu Maniu, A.C. Cuza, 
Octavian Goga, profesorii Nae Ionescu, Corneliu Șumu- 
leanu și alții. 


1. Corneliu Zelea Codreanu, Pentru legionari, ed. cit., p. 8. 

În anii '30, judeţul Mureş era dominat de români greco- 
catolici în proporție de 32,4%. Ortodocșii reprezentau 
14,5%, iar restul populaţiei aparținea cultelor romano-ca- 
tolic, reformat, unitarian, mozaic. Ortodocşii și greco-cato- 
licii erau, în mare măsură, naționaliști. Capitala judeţului, 
Târgu Mureș, în care s-a adunat studențimea avea două 
biserici ortodoxe, două biserici greco-catolice, două biserici 
romano-catolice, două biserici reformate, o biserică evan- 
ghelico-luterană, o biserică unitariană și trei sinagogi. Patru 
protopopiate, ortodox, greco-catolic, romano-catolic şi 
reformat se ocupau de problemele administrative ale vieţii 
creştine.! Organizatorii congresului își luaseră angajamen- 
tul față de guvern să asigure desfășurarea în perfiectă or- 
dine a evenimentului. Celor aproape 4 ooo de studenţi veniți 
din toate centrele universitare li s-au pus la dispoziţie 
gratuit trenuri și clădiri pentru cazare. Pentru susținerea 
evenimentului, regele a făcut o donaţie de 100 ooo de lei. 
Înțelegerea autorităţilor cu preşedintele UNSCR, legiona- 
rul Gheorghe Furdui, era să nu se facă marșuri, dar, în 
prima zi a congresului, defilarea a peste 1 ooo de studenți 
în cămăși verzi nu a putut fi împiedicată. Preotul garni- 
zoanei militare din Târgu Mureș și alţi doi preoţi au oficiat 
slujba de începere a Congresului, deschis cu intonarea Im- 
nului regal. Treptat, cuvântările au inflamat adunarea: se 
punea problema românizării industriei și comerţului, a 
combaterii francmasoneriei, se vorbea despre situaţia grea 
a studenţimii, au fost înfieraţi evreii și comuniștii și cri- 
ticaţi politicienii pentru vânzarea ţării intereselor străine. 
Treptat, discursul studenţilor se îndrepta spre teritorii peri- 
culoase, intolerabile pentru regele care sponsorizase adu- 
narea. Zvonuri alarmiste despre planuri de suprimare a 
Căpitanului agitau spiritele, și s-a propus formarea de 


1. Vezi „Portretul României interbelice“, www.romaniainterbelica. 
memoria.ro. 

„echipe ale morţii“, care să sancţioneze „canaliile“ din gu- 
vern. Unul dintre vorbitori s-a referit și la pedepsirea „ocul- 
tei“, adică a Elenei Lupescu. 

Echipele morții fuseseră o invenţie a anului 1933 și 
Codreanu le definise ca grupuri formate din gardiști pregă- 
tiți în orice clipă să-şi dea viața pentru cauza legionară. 
O astfel de echipă reprezenta „hotărârea acestui tineret 
de a primi moartea. Hotărârea lui de a merge înainte, tre- 
când prin moarte“. Legionarii selecționați pentru o „echipă 
a morții“ aveau parte de un antrenament militar și religios 
special. În imaginaţia studenţilor, aceste comandouri se 
bucurau de aura eroică pe care o are azi o echipă SWAT în 
jocurile video ale adolescenților. Studenţii îi dădeau un 
înțeles mai accesibil decât cel la care se gândise Căpitanul 
Codreanu. Declaraţia finală a congresului a cerut repu- 
nerea în drepturi a Gărzii de Fier, ca unică forță de apărare 
a românilor împotriva dominației și comploturilor pe care 
le-ar fi pus la cale străinii și, mai ales, evreii. Nu era o decla- 
raţie care să-l bucure pe Carol II. La sfârșitul congresului, 
nouă comandanți legionari au fost arestaţi, în frunte cu 
preşedintele UNSCR, Gheorghe Furdui. Ei aveau să fie jude- 
caţi de un tribunal local. Codreanu a sosit atunci la Târgu 
Mureș, după ce alertase studențimea de la București și 
Chişinău, să ia atitudine împotriva arestărilor. Mulţi se 
aşteptau să fie reeditate eliberările și achitările triumfale 
de la începuturile mișcării. Dar Codreanu încerca acum 
să evite noi violențe și, până la urmă, cei g tineri au rămas 
în arest, spre nemulțumirea multora și mai ales a genera- 
lului Zizi Cantacuzino care, întors la București, le-a spus 
legionarilor, cu regret, că s-ar fi așteptat la ceva mai multe 
bătăi... Nu se stinsese bine ecoul arestărilor de la Târgu 
Mureș, că în revista Cruciada românismului apăreau dez- 
văluiri despre originea Căpitanului. Partea trecută sub 
tăcere a autobiografiei lui, la care Codreanu scria încă, 


1. Corneliu Zelea Codreanu, Pentru legionari, ed. cit., p. 351. 

devenea acum publică în paginile revistei lui Stelescu. 
Prilejul unor dezvăluiri în serial fusese dat de un conflict 
între generalul Cantacuzino și aromânul Gheorghe Beza, 
ajuns comandant legionar. Jignit de o pedeapsă pe care i-o 
aplicase generalul, Beza părăsise rândurile organizaţiei, 
după o întâlnire, care se dorise împăciuitoare, cu Codreanu. 
Dar dezertarea lui nu se oprise aici. Ulterior, el dăduse 
publicităţii o scrisoare deschisă în ziarul carlist proaspăt 
înființat Străjerul, care a fost imediat preluată de revista 
lui Stelescu. Beza îl acuza pe Codreanu că i-ar fi propus 
să lucreze ca agent secret pentru legionari printre agenţii 
Siguranţei și că el ar fi refuzat cu indignare să spioneze 
lumea pentru bani.! Unul dintre comandanții legionari 
credincioși Căpitanului, lon Belgea, conducea, într-adevăr, 
o structură informativă a legionarilor, un fel de serviciu 
de informaţii, organizaţie secretă însărcinată în special 
cu supravegherea oamenilor politici filosovietici sau cu 
orientări comuniste. În ultimii ani, se petrecuse însă și o 
schimbare de generații: studenţii de la începuturile 
mișcării își încheiaseră studiile și erau acum angajaţi în 
diferite instituţii ale statului, creând astfel o rețea de 
informatori prețioasă pentru Garda de Fier. Simpatizanţi 
şi membri legionari existau și în armată, și în poliție, și 
în rândurile micii burghezii, ale aristocrației, ale munci- 
torimii și țărănimii, cât și în politică. În armată, curentul 
favorabil legionarilor și critic față de influența camarilei 
asupra regelui Carol II era deja vechi. După asasinarea 
lui Duca, regele constatase această stare de fapt și se ară- 
tase foarte îngrijorat. Revolta lui Beza oferea un nou prilej 
de compromitere publică a organizației lui Codreanu. 
Fostul legionar îl acuza și pe generalul Zizi Cantacuzino 
că, în calitate de președinte al partidului Totul pentru Țară, 
ar fi primit bani de la un industriaș, Constantin Orghidan, 


1. Vezi Cruciada românismului, anul II, nr. 66, 21 martie 1936. 

ca să aranjeze suprimarea omului de afaceri evreu Max 
Ausnit (Auschnitt), apropiat al regelui și rival al lui Orghidan 
pe piața industriei metalurgice. Beza ar fi primit ordin 
să-l omoare pe Ausnit și ar fi refuzat.! 

Dincolo de expunerea publică a unor răfuieli „de familie“, 
Beza ridica însă și problema originii Căpitanului. De acum 
încolo, răspunzând unor ameninţări anonime primite din 
tabăra legionară, revista lui Stelescu pornea o campanie 
furibundă de demascare a lui Codreanu. Sub semnătura 
unui aromân, lon Cataoli, a apărut un portret care încerca 
să risipească adoraţia aproape religioasă de care se bucura 
Căpitanul, punând-o pe seama originii sale polono-germa- 
no-ucrainene: „acest semeț aventurier poartă stigmatul 
obârșiei lui chiar în înfățișare: înalt, ochi albaștri pierduţi 
în halucinație, lipsit de vigoare mintală, fără meserie“. 
Apoi, sub titluri precum „Afară cu tine, Zelinschi“ sau „Cor- 
neliu-Zilinschi-Lorenţ-Antec-Condac-Brauner, gangsterul 
naționalismului integral românesc“, s-au publicat cererea 
lui Ion Zelinski/Zelinschi/Zilinski de schimbare a numelui 
şi certificatele de naștere și de căsătorie ale părinţilor lui 
Corneliu Zelea Codreanu, cu un comentariu care le va fi dat 
frisoane legionarilor: „Tu porți în origina ta sângele cotro- 
pitorilor acestei Românii. Cei din sângele tatălui tău au 
ucis Plăeșşii lui Ştefan, cei din sângele mamei tale au ucis 
eroii noștri de la Mărășești“?. În alt număr al revistei, un 
studiu denumit „antropo-socio-lombrozian“, însoțit de 
arborele genealogic al lui Codreanu și semnat de un colonel 
în rezervă, loan Niculcea, fost deputat cuzist, îl descria pe 
Căpitan ca pe un amestec polono-germano-unguresc, din 
care ar fi rezultat un om cu inteligenţă îngustă, înclinat 
spre forța brută și de o mândrie maladivă.* E greu de 


1. Cruciada Românismului, anul II, nr. 65, 14 martie 1936. 
2. Cruciada Românismului, anul II, nr. 69, 25 aprilie 1936, p. 2. 
3. Cruciada Românismului, anul II, nr. 72, 16 mai 1936, p. 5. 
4. Cruciada Românismului, anul II, nr. 78, 27 iunie 1936, p.8. 

crezut că informaţiile și documentele publicate de Stelescu 
ar fi fost rodul unei perseverente cercetări jurnalistice. 
Erau, probabil, dezvăluiri făcute de oameni apropiaţi lui 
Codreanu și date furnizate de agenţii Siguranţei, într-o 
campanie de denigrare menită să semene confuzie și ne- 
încredere în rândurile legionarilor și ale simpatizanţilor 
lor. Așa cum legionarii se legaseră să nu uite persecuțiile 
la care îi supuseseră guvernele liberale, tot astfel liberalii, 
aflați acum la putere, nu erau dispuși să uite asasinarea 
lui I.G. Duca. Impactul campaniei conduse de Stelescu nu 
a fost neglijabil. 

Cruciada românismului a publicat și scrisori de la citi- 
tori pe tema dezvăluirilor, ţinând publicul la curent cu 
anunţurile de demisie individuală sau de autodizolvare a 
unor cuiburi de legionari dezamăgiţi de stilul de conducere 
imprimat organizației de generalul Zizi Cantacuzino. În 
numărul de Paște al revistei (anul II, nr. 68, 1936), Stelescu 
amenința într-un articol intitulat „Cer complectă lumină“ 
că, în cazul redeschiderii dosarului Duca, dorea să depună 
mărturie despre implicarea lui Codreanu în uciderea pre- 
mierului. Directorul Cruciadei... a primit în această peri- 
oadă mai multe avertismente și ameninţări, iar foști 
prieteni legionari l-au înștiințat în ascuns că, în cadrul 
organizației, s-ar fi hotărât pedepsirea lui. 

Pe 16 iulie 1936, pe când Stelescu se afla internat la 
Spitalul Brâncovenesc din București, pentru o operaţie 
ușoară, zece studenţi, înarmați cu pistoale și cu securi la 
brâu, au pătruns în salon, au tras asupra lui zeci de gloanțe, 
după care l-au crestat cu securile. Apoi au cântat și au 
dansat în jurul cadavrului.! Dacă acest dans ritual nu era 
o caricatură sinistră a dansurilor războinicilor zulu din 
cartea lui Baden-Powell, atunci asasinii lui Stelescu au 
reprodus străvechiul obicei precreştin al dansului la 


1. Francisco Veiga, op. cit., p. 229. 

priveghiul mortului, care încă se mai păstra în satele româ- 
nești și cu care vor fi fost familiarizați. Se credea că scopul 
dansului era să prevină transformarea celui decedat în 
strigoi.l Judecând după violenţa ritualică a uciderii lui 
Stelescu, se poate bănui că detaliile fuseseră puse la cale 
de Ion Zelea Codreanu și de generalul Cantacuzino mai 
curând decât de Codreanu-fiul, aflat pe malul mării, la 
Carmen Sylva. De fapt, documentele publicate de Cruciada 
românismului îl vizau direct pe bătrânul Codreanu. Stătea 
în firea celor doi militari rezerviști să considere că, în 
anumite situaţii, ei ştiu mai bine ce trebuie făcut. Decizia 
executării lui Stelescu trebuie să-i fi aparținut însă lui Cor- 
neliu Zelea Codreanu, care nu suporta ca imaginea tatălui 
său să fie vătămată în vreun fel. Pe vremea studenției, 
din pricina unui articol critic despre tată, fiul devastase o 
redacţie de ziar și pălmuise un ziarist. 

La câteva luni după moartea fostului său camarad, în 
toamna anului 1936, Codreanu își lansa cartea intitulată 
Pentru legionari, apărută la Sibiu, la editura Totul pentru 
Tară, şi imprimată în tipografia lui Ovidiu L. Veştemean. 
În această autobiografie, Zelea Codreanu răspundea acuza- 
țiilor lui Stelescu prin omisiune. Așa cum o povestea el, viața 
lui începuse în primăvara anului 1919, cu grupul de băieți 
din pădurea Dobrina de lângă Huși. Adică la aproape 20 
de ani. Trecutul, originea familiei și experiența lui de șco- 
lar la liceul de la Mânăstirea Dealu, presărate ici și colo, 
se pierdeau printre amintiri care precise, detaliate și verifi- 
cabile, care romanțate despre evenimentele petrecute după 
vârsta de 20 de ani. 


1. Vezi Simon Florea Marian, Înmormântarea la români, Ed. 
Grai și suflet, București, 1995. 


Războiul din Spania — Moţa și Marin 


Romanticul mistic și loialul Ion Moţa, vicepreședinte 
al partidului Totul pentru Țară, va fi fost adânc tulburat 
de articolele din paginile revistei Cruciada românismului 
şi de moartea lui Stelescu. Nu stătea în firea lui și ar fi încăl- 
cat legământul legionar dacă i-ar fi cerut lămuriri Căpi- 
tanului. Nu învăţaseră cu toţii din cartea lordului Powell 
că scutierul trebuie să fie credincios cavalerului, niciodată 
împotriva lui și nimic să nu-i despartă? Dar în carte se mai 
spunea și că cel ce crede că nu mai poate îndeplini această 
îndatorire să-și părăsească locul cât timp îi mai rămâne 
un rest de onoare. Dezvăluirile legate de originea familiei 
Zelea Codreanu produseseră, se pare, senzaţie în rândurile 
românilor din Ardeal. Pretutindeni, cu orice prilej, pe stradă, 
la cafenea, în culisele evenimentelor politice ori mondene, 
se vorbea despre „străinul“ Codreanu, reprezentantul miș- 
cării naţionale a tineretului român. Comandanții de cuiburi 
din Transilvania ar fi trimis conducerii Gărzii scrisori dispe- 
rate, prin care anunțau că ardelenii nu mai erau dispuși 
să facă donații ori să sponsorizeze diversele acțiuni sociale 
ale legionarilor. Se înregistrau demisii individuale sau 
în bloc din organizaţie. Într-o discuţie cu cumnatul său, 
Sebastian Bornemisa, fost primar al Clujului, Moţa ar fi 
mărturisit că despărțirea lui de Căpitan era inevitabilă.! 


1. Alexandru Vaida Voevod, op. cit., vol. III, p. 251. 

Se afla în căutarea unei soluţii. lar soluţia i-a oferit-o răz- 
boiul civil din Spania, în plină desfășurare. Acolo se duceau 
să lupte pentru monarhie și credință în Dumnezeu, de 
partea generalului Franco, tineri irlandezi, portughezi, 
italieni, germani, francezi, care se înscriau fie în Legiunea 
Străină, fie în Falangă, o organizaţie paramilitară naţio- 
nalistă catolică. Comandantul ei, Jos6 Antonio Primo de 
Rivera, avea să fie executat după un proces sumar, deve- 
nind primul martir al naționaliștilor spanioli. Adesea 
invocat în ceremoniile publice, la evenimente militare de 
anvergură, când se striga numele lui, camarazii răspun- 
deau într-un glas: „Presente“ (Prezent!), așa cum aveau să 
facă nu peste mult timp și legionarii români, invocându-i 
pe camarazii pierduţi pe câmpul de luptă. Numele lui Rivera 
era scrijelit pe zidurile bisericilor, însoţit, de asemenea, 
de replica: „Prezent!“ Combătând Frontul Popular susținut 
de sovietici și de sindicatele care arborau portretele lui 
Lenin și Stalin, generalul Franco credea că Spania catolică 
trebuie apărată cu orice preț de aşa-numita conspirație 
internaţională a iudeo-masoneriei bolșevice. 

Asediul castelului Alcăzar din Sevilia de către trupele 
republicane din vara și toamna anului 1936 a trezit prin- 
tre legionari o emoție aparte. Comuniștii spanioli țineau 
sub asediu castelul, dar colonelul Jose Moscard6 Ituarte, 
guvernatorul provinciei Toledo, credincios regelui și Bise- 
ricii, îl apăra cu încrâncenare. La un moment dat, în cabi- 
netul lui a sunat telefonul și o voce l-a anunţat că fiul său 
de 6 ani urma să fie executat dacă el nu preda cetatea. 
Moscard6 a refuzat și a auzit imediat la telefon focul de 
armă cu care i-a fost ucis fiul. La sfârșitul lui septembrie, 
după victoria în Toledo a generalului Franco, colonelul 
raporta: „Sin novedad en el Alcăzar“ (Nimic nou la Alcazar). 

Ion Moţa i-a cerut lui Codreanu permisiunea să-și 
aleagă câțiva legionari și să plece în Spania, unde „se 
trăgea cu mitraliera în obrazul lui Hristos“ şi „se clătina 

așezarea creștină a lumii“!. Scopul delegaţiei române era 
să-i înmâneze colonelului Moscard6 o sabie de onoare, 
replică a celei primite de Zizi Cantacuzino în Primul Răz- 
boi Mondial, fabricată la Toledo. Nu e limpede dacă Moţa 
le-a adus la cunoștință tovarășilor care îl vor însoți dorinţa 
lui de a și lupta pe frontul spaniol. Pe lista lui se afla și 
Vasile Marin, care se căsătorise de câteva luni. Era unul 
dintre cei mai talentaţi publiciști legionari, fost funcţionar 
public țărănist, care coresponda cu şeful Acţiunii Franceze, 
Charles Maurras, intelectual virulent xenofob și antisemit, 
naționalist și antidemocrat, adresându-i-se cu cher maiître. 
Într-un articol-manifest, Marin afirma că ţara avea nevoie 
de oameni „tragici și sintetici“, care să pregătească marile 
transformări nu prin vorbărie și sterile fumuri intelectuale, 
ci „prin acţiunea dârză, conștientă, organizată și discipli- 
nată a acelora care sunt apologeţii unei singure ideolo- 
gii: Fapta“2. Teza lui de doctorat despre statulitalian al lui 
Mussolini (Fascismul: organizarea constituțională a statu- 
lui corporativ italian) făcea parte din bibliografia coman- 
danților gardiști. 

Pe lista lui Moţa se mai aflau doi aristocrați, un inginer, 
un preot, un avocat, un activist șomer, ale căror portrete- 
robot făcute de unul dintre ei îi descriau astfel: aristocratul- 
general (Zizi Cantacuzino) ar fi fost curat în gând și sublim 
în faptă, Moţa, idealist, desprins de lumea pământească, 
bun, calm ca un englez, prințul Alexandru Cantacuzino, 
rezervat, Vasile Marin, spiritual, zeflemist și nerăbdător, 
Nicolae Totu, când copilăros, când patriarhal de serios, Gheor- 
ghe Clime, explorator neobosit, dar cu gândul la cei de acasă, 
preotul ortodox Ion Dumitrescu-Borșa, un trăitor în Hristos.5 


1. lon Moţa, Cranii de lemn, ed. cit., p. 181. 

2. Vasile Marin, Crez de generaţie, ed. cit., p. 165. 

3. Vezi Bănică Dobre, Crucificaţii: zile trăite pe frontul spaniol, 
Ed. I.N. Copuzeanu, București, 1937, PP. 9-10. 

Înainte de a pleca, membrii echipei s-au spovedit şi şi-au 
luat rămas-bun de la cei dragi. Moţa a lăsat părinţilor săi 
o scrisoare în care evoca eroismul lui Moscard6 pe care li-l 
dădea drept exemplu de tărie sufletească și credință. Seri- 
soarea e datată „București, 22 noiembrie 1936“. I-a lăsat 
o scrisoare și lui Codreanu, căutând să-i aline orgoliul rănit 
şi să-l asigure de loialitatea lui, după ce Căpitanul fusese 
contestat public luni de zile și plana asupră-i și vinovăția 
morală a uciderii lui Stelescu. În scrisoare, Moţa îi spunea 
că avusese dintotdeauna încredere în el și că îi fusese un 
camarad sincer și credincios. Iar la final, ca o încurajare, 
ca o absolvire de orice vină, ca și când l-ar fi bătut pe umăr 
cu amiciţie, îi scria: „Și să faci, măi Corneliu, din țara noas- 
tră, o ţară frumoasă ca un soare, și puternică și ascultă- 
toare de Dumnezeul!“! 

Cei șapte legionari au plecat din Gara de Nord cu un 
tren care i-a dus prin Polonia și Germania. S-au oprit la 
Berlin să viziteze orașul și celebra lui grădină zoologică, 
au ajuns la Hamburg, unde s-au îmbarcat pe un vas spre 
Lisabona și, de acolo, au înnodat câteva trenuri până la 
Toledo. Moţa era atent la statuile Arhanghelului Mihail 
de prin locurile prin care treceau. Le interpreta ca semne 
de bun augur. În timpul călătoriei, au păstrat obiceiul rugă- 
ciunii comune și al cercetării conștiinței și, odată ajunși 
la Salamanca, i-au înmânat generalului Moscard6 sabia 
pe care era gravat Arhanghelul Mihail. S-au înţeles pro- 
babil în franceză, fiindcă nici unul dintre membrii echipei 
române nu vorbea spaniola. Privindu-l pe generalul spaniol, 
Vasile Marin s-a dovedit un fin și atent observator al deta- 
liilor: „Moscard6 nu are deloc aerul clasic al eroului, așa 
cum îl proiectează imaginaţia populară. Este un bărbat 
înalt, cam de 56 de ani, poartă ochelari, și o anumită discre- 
ție, care i se citește pe față și în mișcări, îi dă înfățișarea 


1. lon Moţa, Cranii de lemn, ed. cit., p. 184. 

mai degrabă a unui profesor universitar decât a unui mili- 
tar. Este de o modestie excesivă și de o politeţe pe care 
numai oamenii cu adevărat mari o pot arăta. Și totuși [...] 
câtă bărbăţie și câtă dragoste de patrie în omul acesta, care 
preferă să-și vadă ucis copilul decât să predea Alcâzarul, 
în care se închisese falanga onoarei spaniole...“! 

După primirea la Moscard6 și un dejun oferit în cinstea 
lor, generalul Cantacuzino, care avea 7o de ani, s-a întors 
în România, în timp ce ceilalţi s-au înrolat în Legiunea 
Străină, în compania a 6-a a Regimentului de infanterie. 
Au petrecut Crăciunul ca simpli soldaţi, împreună cu un 
grup de voluntari germani, și ei proaspăt înrolați, într-o 
mânăstire în ruine, pe drumul dintre Toledo și Talavera 
de la Reina. Moţa îi scria lui Zelea Codreanu despre groză- 
viile pe care le vedeau în jur, despre ravagiile războiului 
civil, distrugerea bisericii locale, crucifixul întors cu susul 
în jos, profanarea altarului și lupta la care urmau să par- 
ticipe și ei, ca niște cavaleri cruciați împotriva Satanei. 
I-a scris și că preotul Dumitrescu, Totu și Alexandru Canta- 
cuzino se îmbolnăviseră din pricina frigului. 

Pe 4 ianuarie 1937, la ordinul unui ofiţer spaniol, au 
fost repartizaţi în spatele frontului deschis spre Madrid, 
pe şoseaua din apropierea localității Majadahonda. Din 
amintirile de mai târziu ale prinţului Alexandru Canta- 
cuzino, a reieșit că nu erau deloc pregătiţi pentru front. 
Nu aveau la ei nici raniţe militare, nici îmbrăcăminte de 
schimb, nici corturi. Au fost nevoiți să sape tranșee cu o 
lopăţică găsită pe drum, cu o cană de tablă și cu mâinile. 
Au dormit sub cerul liber, dar au socotit că făceau astfel o 
jertfă pentru Hristos. La un moment dat, au primit ordin 
să înainteze la nord-vest de Madrid, spre Las Rosas, apoi li 
s-a spus să revină către Majadahonda și să ia poziţii în tran- 
şee. Pe când deschideau câteva conserve și se pregăteau să 


1. Vasile Marin, Crez de generaţie, ed. cit., p. 29. 

mănânce, Marin făcea glume, iar Moţa era preocupat să-i 
scrie lui Codreanu și tatălui său de la Orăștie. Ultima scri- 
soare pe care Căpitanul avea s-o primească. de la el, era 
datată 8 ianuarie. În țară, prin presă, unii le reproșau că, 
provenind dintr-o ţară ortodoxă, se înrolaseră alături de 
naționaliștii catolici. Codreanu a răspuns criticilor într-o 
circulară, în care se simțea, dincolo de mânie, îngrijorarea 
față de soarta camarazilor plecaţi: „Gestul lor înalță Nea- 
mul nostru și este un câine și o canalie cel ce nu înțelege 
şi nu apreciază acest gest. Un preot creștin ortodox merge 
îmbrăcat în odăjdii să moară întru apărarea Bisericii 
Catolice, culcată la pământ de ura comunistă. Sunt foi ro- 
mâneşti care se fac că nu înțeleg măreţia acestui gest. [...] 
N-am nevoie de reclama lor. Am nevoie numai ca să le des- 
cifrez sentimentele în aceste ocazii și să le pot striga din 
toate puterile: Mi-e scârbă de voi, pigmei cu înfățișare na- 
ționalistă!“! 

La Majadahonda, se auzeau șenile de tanc în apropierea 
tranșeelor. Trei tancuri republicane se apropiau. Mitralie- 
rele antitanc ale naționaliștilor se porniseră să tragă, iar 
gloanţele ricoșau în tranșee. Tancurile continuau să înain- 
teze. Soldaţii naționaliști se retrăgeau, mulţi dintre ei 
răniţi, iar prinţul Cantacuzino l-a văzut pe Moţa căzut cu 
faţa la pământ, iar pe Marin, la vreun metru distanță, prop- 
tit de zidul tranșeei. Fuseseră uciși de un obuz. Când lup- 
tele s-au mai domolit și românii s-au putut aduna laolaltă, 
cineva a găsit ceasul lui Moţa oprit la ora 4.30 p.m. Sub 
haine avea înfășurat drapelul României. Se gândise că, 
atunci când naționaliștii vor serba victoria, ei aveau să defi- 
leze cu tricolorul în frunte. Supraviețuitorii au improvizat 
o targă pe care au pus cele două cadavre, învelindu-le cu 
drapelul. L-au rugat pe un ofiţer spaniol să-i permită preo- 


1. Corneliu Zelea Codreanu, Circulări şi manifeste, ed. cit,, 
p. 121. 

tului Dumitrescu să-i însoțească pe soldaţii care transpor- 
tau morţii în spatele frontului și să le facă o slujbă.! Clime 
şi prințul Cantacuzino au rămas pe poziţiile de tragere 
înghețaţi de frigul tăios al nopţii și de moartea tovară- 
şilor lor. Moţa avea 34 de ani, iar Marin 32. 

Pe 15 ianuarie 1937, Corneliu Zelea Codreanu a anun- 
țat moartea celor doi comandanți legionari. Vestea uciderii 
lor căzuse „ca un trăsnet“ și „va cutremura pe orice român'2. 

Se va ocupa în detaliu de repatrierea trupurilor neîn- 
suflețite, de marșul funerar și de ceremonia de înmormân- 
tare. Toţi legionarii, de toate vârstele și gradele, au fost 
mobilizați să participe şi să contribuie la bunul mers al 
funeraliilor, în cea mai desăvârșită ordine și cu cea mai 
severă disciplină. Generalul Zizi Cantacuzino a fost trimis 
să însoțească sicriele pe drumul de întoarcere din Spania 
în România. S-a făcut o oprire la Berlin, unde gărzile SS 
au prezentat onorul, defilând în prezenţa reprezentanţilor 
fasciilor italiene și a falangelor spaniole. Au fost depuse 
două coroane de flori din partea lui Hitler și Mussolini. Între 
timp, în ţară, Codreanu negocia cu guvernul condiţiile de 
transport pe teritoriul ţării. Dezorientat și speriat, guver- 
nul refuza să pună la dispoziţie câteva vagoane de tren. 
În fond, cei doi, Moţa și Marin, aparţineau unei organizaţii 
dizolvate. Zelea Codreanu a anunțat atunci că legionarii 
strângeau bani ca să plătească ei două vagoane de tren. 
Ministrul de interne a interzis traseul propus și nu a fost 
de acord nici cu oprirea trenului în gări. Revoltat, Codreanu 
i-a răspuns printr-o scrisoare oficială că nu avea de gând 
să se supună unei atare decizii: „Am cedat totul cu privire 


1. Vezi Judith Keene, Fighting for Franco: International Volunteers 
in Nationalist Spain During the Spanish Civil War, Bloomsbury 
Academic, 2007, pp. 232-235. 

2. Corneliu Zelea Codreanu, Circulări și manifeste, ed. cit., 
p. 122. 

la rută. Nu v-am cerut gratuitate nici pentru un singur 
om. V-am plătit mai mult decât într-o ţară străină. Credeţi 
însă dvs. că vom putea să trecem cu sicriile acestor eroi 
pe sub jugul umilinței? Să trecem prin gările românești 
ca niște câini turbaţi în goana trenului, ascunși ca să nu-i 
vadă românii? [...] După ce prin țări străine li s-au făcut 
onoruri militare? Credeţi că neamul acesta şi-a pierdut 
cu totul simțul onoarei? Și că noi vom putea să umilim 
trupurile celor doi eroi căzuți pe câmpul de luptă? Vă rog 
să primiţi încă o dată expresia indignării mele pentru pro- 
punerea ofensatoare pe care ne-ați făcut-o, al cărei manu- 
scris îl păstrez“!. Prima oprire a trenului, de la intrarea 
pe teritoriul României Mari, a avut loc la Cernăuţi, pe 
8 februarie, unde așteptau în gară mii de oameni. Îngenun- 
cheau pe peron, cântând cântece legionare, și mii de lumâ- 
nări aprinse petreceau sicriele. Trenul a oprit prin gări 
din Moldova, în Ardeal, la Adjud, la Cluj (se aflau în gară 
Senatul și rectorul Universităţii, fostul prim-ministru 
Vaida Voevod şi o mulțime uriașă de simpatizanți și curioși), 
la Alba Iulia, la Orăştie — locul de baștină al lui lon Moţa, 
la Sibiu... Apoi, trenul a ajuns pe Valea Oltului, a oprit la 
Slatina, la Pitești... Ningea. Gările erau ticsite de oameni 
veniți să vadă sicriele și să participe la marșul național 
organizat de gardiști. Pe aa februarie, trenul a ajuns la 
București, în Gara de Nord. După scrisoarea lui Codreanu 
şi informat despre primirea pe care o avusese în țară tre- 
nul mortuar, guvernul și-a schimbat strategia încercând 
să dea o anvergură naţională evenimentului. Astfel, au 
fost convocați cuziștii și membrii altor partide, împreună 
cu preoți, elevi, studenți, funcționari din instituţiile statu- 
lui, care, prin numărul lor mare, să facă mai puţin vizibilă 
revărsarea de cămăși verzi. Sub un cer vânăt, un cortegiu 


1. Apud Constantin Argetoianu, Însemnări zilnice, vol. II, Ed. 
Machiavelli, București, 1999, p. 63. 

enorm a condus sicriele prin capitala înghețată, cu străzi 
înzăpezite, pe Calea Griviței, din Calea Victoriei a coborât 
pe bulevardul Elisabeta și s-a oprit la biserica Sf. Ilie Gorgani 
din apropierea parcului Cișmigiu. Cele două sicrie au fost 
depuse pe catafalc, iar biserica a devenit loc de pelerinaj. 

Pe 13 februarie, s-a desfăşurat cea mai spectaculoasă 
demonstraţie de solidaritate înregimentată a organizației 
Garda de Fier. La biserica unde erau depuse cele două 
sicrie, mitropoliţii Nicolae Bălan al Ardealului, Gurie 
Grosu al Basarabiei și Vartolomeu al Râmnicului, îm- 
preună cu peste 200 de preoți au oficiat o slujbă grandioasă 
pentru Moţa și Marin. S-a intonat Imnul legionarilor căzuți. 
Legionarii adunaţi în jurul celor două sicrie au depus jură- 
mântul compus de Zelea Codreanu: „Moţa și Marin, jurăm 
să trăim în sărăcie, ucigând în noi poftele de îmbogăţire 
materială, să trăim o viaţă aspră și severă, cu alungarea 
luxului și a îmbuibării, să înlăturăm orice încercare a 
exploatării omului de către om, să jertfim permanent pen- 
tru Ţară, să apărăm Mișcarea Legionară, cu toată puterea 
noastră, împotriva a tot ce ar putea s-o ducă pe căi de com- 
promisuri sau compromitere, sau împotriva a tot ce ar 
putea să-i scadă măcar înalta linie morală. Moţa și Marin, 
Jurăm!“! Apoi, cămășile verzi au format o gigantică cruce 
vie. Câteva sute de preoţi ortodocşi şi greco-catolici în 
odăjdii, cu prapuri și cântând li s-au alăturat într-o pro- 
cesiune lungă de câțiva kilometri, care a străbătut orașul, 
de la biserică, la Casa Verde, sediul gardiștilor din cartierul 
Bucureștii Noi. 

La funeralii au participat sute de ţărani. Coroane mari 
de brad erau purtate de formaţii de câte doi legionari îmbră- 
caţi în costume naţionale, cu sumane și cojoace. Transilvă- 
nenii și bucovinenii însoțeau cortegiul cu cântări din bucium. 


1. Corneliu Zelea Codreanu, Circulări și manifeste, ed. cit., 
p. 125. 

Reprezentanți diplomatici ai Spaniei monarhiste, Italiei, 
Germaniei, Japoniei, Portugaliei, Poloniei au participat 
la marșul funebru care invadase străzile capitalei. Cu cel 
puţin un cap mai înalt decât cei din jurul lui, Comeliu Zelea 
Codreanu a mers în urma carului mortuar și lumea îl recu- 
noştea imediat. Purta un palton negru, lung. Pe fața suptă 
de posturi şi învineţită de frig încrâncenarea ascundea 
durere și îngrijorare. Unii dintre bucureştenii adunaţi de o 
parte și de alta a bulevardelor, la trecerea Căpitanului, se 
închinau. Alții îngenuncheau. Moţa și Marin au fost înhu- 
mațţi într-o criptă din curtea Casei Verzi, unde li se con- 
struise un mic mausoleu. „Imnul eroilor Moţa și Marin“ avea 
să devină celebru, cel mai cunoscut cântec legionar. Pe ver- 
surile poetului Radu Gyr şi muzica lui lon Mânzatu, imnul 
evoca moartea celor doi tineri pe frontul din Spania, iar 
refrenul era inspirat din scrisoarea-testament lăsată de 
Moţa lui Codreanu: „Moţa, în șanț, plin de sânge, / Șoptește, 
murind, rugăciunea: / «Moartea la pieptu-i ne strânge / Să 
crească mai mândră Legiunea. / Să faci, Căpitane, o Ţară / 
Ca soarele sfânt de pe Cer>*. 

Toţi cei care au participat sau au asistat la funeralii au 
rămas adânc impresionați. Ceremonia a adus în rândurile 
Gărzii de Fier o avalanșă de noi membri. Printre ei, mulți 
tineri intelectuali marcați de spectacolul la care fuseseră 
martori și de biografiile celor doi legionari. „Rareori se întâl- 
nește în istoria unui neam o moarte atât de semnificativă 
ca moartea acestor doi fruntași legionari, căzuți pe frontul 
spaniol“, scria Mircea Eliade în numărul 472 al ziarului 
Vremea, din 24 ianuarie 1937. „Această ultimă și fatală 
încercare — plecarea în Spania — și-o aleseseră ei singuri, 
ca o supremă dovadă de credință și eroism creștin. Nici 
cea mai aspră morală omenească nu-i silea să se jertfească; 
pentru că tinereţea lor fusese o jertfă continuă şi fanatis- 
mul lor creștin şi naționalist fusese de nenumărate ori 
încercat. Semnificaţia morţii lor trece, deci, deasupra valo- 

rilor și eroismului viril. Moartea voluntară a lui lon Moţa 
şi Vasile Marin are un sens mistic: jertfa pentru creștinism. 
O jertfă care să verifice eroismul și credința unei întregi 
generaţii. O jertfă menită să fructifice, să întărească creş- 
tinismul, să dinamizeze un tineret.“ Unul dintre sfetnicii 
aromâni ai lui Codreanu considera că „fenomenul Moţa- 
Marin“ arătase necesitatea unirii Bisericilor creștine îm- 
potriva Anticristului comunist.! În stilul său mai puțin 
reverențios, un alt contemporan, Constantin Argetoianu, 
făcea un bilanţ, ironic-admirativ al zilei de 13 februarie 
1937, remarcând că, prin participarea diplomaților străini 
la funeraliile naţionale ale lui Moţa și Marin, apăruseră 
o „internaţională a naţionalismului“ și o formă de pietate 
politică ale cărei urmări nu se vor lăsa așteptate prea mult: 
„Codreanu și ai lui au inventat o nouă mistică, mistica mor- 
ţilor, de care știu să se slujească cu o nespusă măiestrie“2. 


1. Constantin Papanace, Evocări: gând şi faptă legionară, ed. cit., 
p. 8o. 
2. Constantin Argetoianu, Însemnări zilnice, vol. II, ed. cit., p. 68. 


Toată lumea e gardistă 


Ceremonia și marșul de înmormântare ale lui Moţa şi 
Marin au atras admiraţia și simpatia unor largi și diverse 
categorii sociale, astfel încât până la sfârșitul anului 1937 
numărul cuiburilor gardiste a crescut de aproape trei ori, 
de la 12 ooo la 34 ooo.! Entuziasmul lăsat în urmă de ma- 
rele spectacol public de pe străzile capitalei cuprindea și 
înflăcăra imaginația oamenilor din cele mai neașteptate 
medii, încât un fel de psihoză părea să domnească în sufra- 
geriile micii burghezii bucureștene şi saloanele înaltei socie- 
tăți. Ca niciodată până atunci, femeile se declarau cucerite 
de parada bărbăţiei și a puterii la care asistaseră ori despre 
care auziseră vorbindu-se pretutindeni. Să fii gardist de- 
venea aproape o modă, care se manifesta în locuri cu totul 
surprinzătoare. Invitat la masă la soţia fostului prim-minis- 
tru liberal I.G. Duca, Constantin Argetoianu a fost uluit 
s-o audă pe soția unui ministru liberal în funcție declarând 
cu mândrie că „toată lumea e gardistă“. „În casa asasina- 
tului Ion G. Duca, evocarea Gărzii de Fier mi-a cam tulburat 
digestia!“, comenta, pe gânduri, Argetoianu.? În altă zi, 0 
vizită la un general al armatei, lon Antonescu, completa 


1. Armin Heinen, op. cit., p. 357. 
2. Constantin Argetoianu, Însemnări zilnice, vol. II, ed. cit,, 
p. 86. 

impresiile lăsate de funeraliile organizate de Codreanu cu 
o realitate care, până atunci, nu fusese luată în seamă: 
mișcarea gardistă pătrunsese serios în armată. O bună 
parte dintre ofițerii tineri, i-a spus Antonescu lui Argeto- 
ianu, erau gardiști, și numărul lor era în creștere.! Prin- 
cipele Nicolae, pe de altă parte, simpatizant și finanţator 
al Gărzii de Fier, spera să-i poată folosi pe gardiști împo- 
triva regelui, fratele său, care refuza să-i aprobe căsătoria 
cu o româncă nearistocrată, ameninţându-l cu decăderea 
din drepturile princiare. Demonstrația de forță și disci- 
plină pe care tocmai o făcuse o organizaţie dizolvată până 
atunci de câteva ori punea guvernul și pe rege într-o 
situaţie cu totul neprevăzută. Problema participării delega- 
țiilor străine la funeraliile celor doi legionari va fi dezbă- 
tută săptămâni la rând în parlament și în presă. În cercurile 
politice, starea de îngrijorare vecină cu panica era cel mai 
bine definită de Codreanu însuși: „în urma înmormântării 
mucenicilor Moţa și Marin, autorităţile s-au speriat, dar 
nu din cauza dezordinii, ci din cauza ordinii, în adevăr im- 
presionantă, care a domnit tot timpul“?. 

Regele era și el foarte preocupat de avântul pe care îl 
luase organizaţia lui Codreanu. A fost sfătuit să profite că 
mișcarea se înrădăcinase în multe straturi ale societăţii 
şi, în loc s-o desființeze, să o orienteze către scopuri utile 
Coroanei. Ținând sau nu cont de acest sfat, Carol ar fi avut 
o întâlnire secretă cu Codreanu, la scurt timp după fune- 
raliile lui Moţa și Marin. Regele i-ar fi spus Căpitanului 
că apreciază disciplina și educaţia legionarilor și că se gân- 
dește la instaurarea unui regim autoritar, bazat pe mișcarea 
legionară. l-ar fi oferit lui Codreanu postul de prim-minis- 
tru. Acesta a fost însă de părere că legionarii nu erau încă 
pregătiți să guverneze țara și a declinat oferta regelui. 


1. Ibidem, p. 143. 
2. Corneliu Zelea Codreanu, Circulări și manifeste, ed. cit., p. 126. 

Lui Carol, neobosit jucător pe tabla de şah a partidelor 
politice, îi va fi plăcut refuzul lui Codreanu. Nu se lăsa, 
aşadar, folosit în politică, și nici ispitit de o putere iluzorie, 
ceea ce era semnul unui caracter integru. Sau voia mai 
mult? „Eu vreau să transform mentalitatea acestor tineri 
ai căror părinți nu se pot schimba de azi pe mâine“, ar fi 
zis Codreanu, recunoscând că organizaţia lui avea caracter 
paramilitar şi era condusă cu o mână de fier. Planul lui 
era să aducă în rândurile legionarilor administraţia şi mun- 
citorimea, așa cum cucerise studențimea și o parte a intelec- 
tualităţii. Estima că, pentru asta, ar mai fi avut nevoie 
de aproximativ doi ani. „Când voi fi stăpân pe muncito- 
rime“, scria el în instrucţiuni trimise legionarilor în toamna 
anului 1936, „atunci din aceste două forțe — studențimea, 
de o parte, și muncitorimea, de alta — voi sili pe oricine ar 
fi la cârma ţării să ne lase conducerea nouă, legionarilor“. 
În ceea ce-l privea, regele pregătea o nouă remaniere de 
guvern. În ultimii zece ani, putea să numere 25 de guverne 
şi aproape tot atâţia premieri. După întâlnirea cu Carol II, 
Zelea Codreanu se aștepta la provocări de toate felurile 
şi le atrăgea atenţia legionarilor să le răspundă cu cel mai 
mare calm şi cu exemplară supunere civică. În cazul per- 
cheziţiilor sau al unor acţiuni violente din partea autori- 
tăţilor, legionarii și familiile lor erau sfătuiţi să răspundă 
„cu cea mai mare amabilitate“, să salute respectuos, să se 
roage cu gândul la Moţa și Marin. Ideea unui complot sau 
a unei lovituri de stat din partea Gărzii de Fier erau ex- 
cluse, le mai transmitea el, ca să prevină zvonurile lansate 
în jurul organizaţiei. „Consider aceasta ca o prostie. Mișca- 
rea Legionară nu poate birui decât odată cu desăvârșirea 
unui proces interior de conștiință a Națiunii Române. Când 
acest proces va cuprinde pe majoritatea Românilor și se 


1. Apud Dragoș Zamfirescu, Legiunea Arhanghelului Mihail 
de la mit la realitate, Editura Enciclopedică, București, 1997, p. 231. 

va desăvârși, biruința va veni atunci automat, fără com- 
ploturi și fără lovituri de Stat.“! Altfel spus, prin alegeri 
libere, și când statul în stat avea să detroneze statul... 
De fapt, era un mesaj transmis lui Carol, care era informat 
că, până la sfârşitul lunii martie, gardiștii ar fi fost gata 
să dea o lovitură de stat și că Elena Lupescu ar fi fost în 
pericol să fie asasinată. Regele se temea de o repetare a 
scenariului pus la cale de complotiștii lui Precup. „Dacă 
reușește lovitura“, scria Carol II în jurnal, „se zice că [gar- 
diștii) vor cere 6 zile libere ca să-și facă de cap. Ştirile pot 
fi exagerate, dar trebuiesc, totuși, să nu fie neglijate și să 
se ieie măsuri, cel puţin de severă supraveghere“?. 

Pe 1 martie, regele l-a chemat la el pe prefectul Poliţiei 
capitalei, Gabriel Marinescu, membru al camarilei, şi i-a 
dat mână liberă pentru planul de decapitare a Gărzii de 
Fier. Planul prefectului era „să suprime pe Codreanu și vreo 
go de gardiști principali“. În acest scop, își formase „echipe 
de 200 de pușcăriași cu care va da lovitura într-o noapte“. 
La o zi după discuţia lui Carol cu Marinescu, rectorul Uni- 
versităţii din lași, Traian Bratu, era atacat de trei studenţi 
care l-au rănit cu cuţitele şi i-au tăiat o ureche. Rectorul 
a scăpat cu viață, dar atacul a fost pus imediat pe seama 
legionarilor. Într-o circulară din 2 martie, Codreanu reac- 
ționa imediat, trimițând o informare presei, în care afirma 
că Mişcarea Legionară nu ar fi avut nici o legătură cu inci- 
dentul de la ași, faţă de care își manifesta părerea de rău. 
Dacă însă avea să se descopere că vreun membru al orga- 
nizației era implicat, „se vor lua măsuri împotriva lui“. În 
același timp, nu excludea posibilitatea ca, printre legionari, 
să fi existat și oameni lipsiţi de discernământ, căci „orice 


1. Corneliu Zelea Codreanu, Circulări şi manifeste, ed. cit., p. 126. 

2. Carol II Regele României, Însemnări zilnice, |, Ed. Scripta, 
Bucureşti, 2004, p. 17. 

3. Armand Călinescu, op. cit., p. 339. 

corp, orice organizație omenească, orice grupare politică 
sau de orice natură are oameni cuminţi, care trec filoso- 
fând peste toate aceste trecătoare bruscări, ingerințe, pro- 
vocări, injustiţii, dar mai are şi nebuni, care nu știu filosofie 
şi care reacționează cum îi taie capul“!. Din nou, îi avertiza 
pe legionari să fie disciplinaţi şi prudenţi. În urma atenta- 
tului de la Iași, noul guvern condus de liberalul Gheorghe 
Tătărescu a decis să închidă universităţile, academiile, po- 
litehnicile și toate școlile de învățământ superior și, odată 
cu ele, și căminele şi cantinele studențești. 

Pregătind dizolvarea diverselor asociaţii politice şi 
sperând ca astfel să preia și una dintre temele de atac ale 
gardiștilor, Carol II l-a anunţat pe patriarhul Miron Cristea, 
el însuși mason, să formuleze și o declaraţie de desființare 
a lojilor masonice. Codreanu va saluta anunţul Sinodului 
din 10 martie, făcând aluzie la participarea legionarilor 
la războiul din Spania catolică: „cred că e bine ca Orto- 
doxia noastră să știe că cineva nu-i împărat pentru că 
împărăţia de alături s-a dărâmat, ci întrucât are inimă 
de împărat, simte puteri de împărat în inima sa și ia hotă- 
râri şi atitudini de împărat. Am credința că în marea lume 
a Ortodoxiei, Biserica României va juca cândva cel mai 
mare rol“2. 

Între timp, guvernul interzicea grupările paramilitare, 
portul de uniforme, marșurile cu cântec, taberele de muncă. 

Temându-se de o alianță a principelui Nicolae cu popu- 
lara Gardă de Fier, regele a convocat, la începutul lui aprilie, 
un Consiliu de Coroană, în urma căruia s-a hotărât exclu- 
derea lui Nicolae din familia regală și retragerea tuturor 
titlurilor, gradelor și privilegiilor sale. În numele Gărzii de 
Fier, generalul Zizi Cantacuzino, furios, spurcat la gură, 
gata oricând de răzmeriță, a protestat printr-un manifest 


1. Comeliu Zelea Codreanu, Circulări şi manifeste, ed. cit. p. 129. 
2. Ibidem, p. 133. 

împotriva „jidoavcei“ amante a regelui. Cantacuzino a și con- 
dus o delegație de gardiști la reședința de la Snagov, unde 
se afla Nicolae, dar principele s-a ferit să-i primească. Regele 
îi cerea să facă o declaraţie publică prin care să se delimiteze 
de legionari. Într-o scrisoare scurtă şi bine cumpănită, adre- 
sată prim-ministrului, principele Nicolae declara că nu are 
relaţii personale cu nici o grupare politică şi protesta îm- 
potriva zvonurilor care l-ar asocia cu partidele politice. De 
fapt, el acceptase condiţiile financiare ale decăderii din 
drepturi şi va părăsi ţara împreună cu soţia sa, Ioana Doletti. 

Dincolo de îndepărtarea principelui Nicolae, două eve- 
nimente mai grave îi dădeau de înțeles lui Zelea Codreanu 
că regele nu mai proteja Garda de Fier și voia să-i arate 
cine deţinea cu adevărat puterea în stat: şapte tineri legio- 
nari au fost condamnaţi la închisoare pentru sechestrarea 
şi pedepsirea unui camarad în 1933, iar cei zece asasini 
(numiţi „decemvirii“) ai lui Stelescu au fost și ei judecaţi 
şi condamnați la muncă silnică pe viaţă și, respectiv, 10 ani 
de muncă silnică. Aceste condamnări și măsurile luate 
de guvern în centrele universitate au stârnit printre gar- 
diști nedumerire, nemulțumiri, mânie mocnită. Fuseseră 
obișnuiți cu procese în care camarazii lor erau achitați 
sau primeau pedepse ușoare, iar apoi erau încununațţi de 
gloria populară. 

Codreanu a convocat câţiva ziariști ca să transmită, din 
nou, un mesaj lui Carol II. De astă dată, era supărat și îi 
declara război regelui pe față. A anunţat că legionarii se 
lămuriseră asupra sentimentelor regelui și ale Elenei 
Lupescu față de ei şi că regele și amanta lui aveau să fie 
socotiți răspunzători de consecinţele luptei care începea. 
Lui Carol Il nu-i va fi plăcut aroganţa Căpitanului. Peste 
câteva săptămâni, l-a însărcinat pe Constantin Argetoianu 
să-l întâlnească pe Codreanu. Misiunea lui Argetoianu era 
să afle ce aveau de gând gardiștii și să-i asigure că nu exista 
împotriva lor sau a Căpitanului „nici o pornire vrăjmășească 

din partea regelui“. Era pentru prima oară când criticul 
hâtru și neiertător al vieţii politice a vremii se afla față în 
față cu Zelea Codreanu, într-o discuţie privată. „E sincer, 
e curat şi simplu la suflet și nu-și bate capul cu tăierea 
firelor de păr în patru“!, va scrie Argetoianu. 

Îl găsise pe Căpitan abătut de măsurile luate de guvem 
şi de severitatea condamnărilor recente care îi exasperau 
pe „băieţi“. „Ce rău am făcut noi?“ ar fi întrebat el retoric. 
Și a continuat: „Am propovăduit cinstea, am căutat să strân- 
gem poporul în jurul regelui, am exaltat dragostea de 
neam și ţară — și am muncit. Nu vom fi numai noi vinovaţi 
de tot răul pe care-l vede toată lumea, ca să fim numai noi 
trași la răspundere. Dacă ne-ar fi lăsat în pace, cum în pace 
am fost lăsaţi până la Duca, n-am fi comis nici un act de 
violenţă. Căci cele ce s-au comis au fost de ordin personal, 
răspunsul unor firi mai violente și mai nestăpânite la oribi- 
lele și înjositoarele maltratări pe care le-am avut de suferit“. 

Chiar dacă nu luase încă nici o decizie în privinţa acțiu- 
nilor viitoare ale legionarilor, Codreanu l-a avertizat pe 
emisarul lui Carol că regele nu mai putea să se bazeze 
nici pe Gardă, nici pe șeful ei, căci „un abis s-a creat între 
rege şi legionari“. „Nu mai avem nici o încredere în rege“, 
ar mai fi spus el. Curând, erau condamnaţi la închisoare și 
legionarii care conduseseră congresul studenţesc de la 
Târgu Mureş cu un an în urmă. Ostilitățile păreau deschise. 

În ciuda restricţiilor impuse de guvern organizaţiei lui 
Zelea Codreanu, nenumărate cereri de înscriere în rândurile 
Gărzii veneau din partea muncitorilor, a ţăranilor, a învăţă- 
torilor de la sate, a oamenilor politici, încât Căpitanul s-a 
văzut nevoit să transmită șefilor de cuiburi instrucţiuni 
privitoare la fiecare categorie în parte, să reorganizeze 
strângerea de cotizaţii și de fonduri, să transforme taberele 


1. Constantin Argetoianu, Însemnări zilnice, vol. II, ed. cit., 
pp. 186, 222-223. 

de muncă și antrenament în tabere de odihnă, ca să res- 
pecte noile restricţii, să înlocuiască portul cămăşșilor verzi 
cu cămăși albe sau de alte culori, să facă împrumuturi 
pentru construirea unui nou sediu al organizației la Bucu- 
rești. Continua să atragă atenţia șefilor de regiuni și de 
judeţe că mișcarea legionară era amenințată de propria 
popularitate și că era nevoie de o triere și verificare severă 
a membrilor, fiindcă, așa cum le spusese cu un an în urmă, 
intrau în organizaţie „o mulțime de elemente slabe sau 
chiar rele“!. 

La aproape două luni de la întâlnirea cu Zelea Codreanu, 
Argetoianu îi relata regelui discuția pe care o avusese cu 
el, pledând, din nou, pentru o înțelegere între Carol și Garda 
de Fier, care ar fi reprezentat „singura aspirație dezin- 
teresată a generațiilor tinere spre o stare de lucruri mai 
bună“, iar „aspiraţiile sufletești cinstite nu trebuie înăbu- 
şite într-un popor“2. Regele era de acord, în principiu, dar, 
dacă trebuia să colaboreze cu Garda de Fier și cu Codreanu, 
avea de pus trei condiţii: gardiștii să înceteze orice acțiune 
sau propagandă teroristă (aluzie la zvonurile despre pla- 
nurile de asasinare a Elenei Lupescu), să îndepărteze din 
organizație „lichelele pe care le-au copleșit cu tot felul de 
grade și demnități“ (aluzie la Zizi Cantacuzino şi la Ale- 
xandru Cantacuzino, pe care Carol îi detestă) și să lase în 
seama lui, a regelui, educaţia copiilor și a adolescenților. 

Campania electorală era însă în plină desfășurare și, 
în vâltoarea aranjamentelor de culise între partide, condi- 
țiile regelui nu au mai ajuns la Codreanu. O parte dintre 
ele au fost îndeplinite de jocul imprevizibil al coincidențelor. 
În octombrie 1937, s-a stins din viaţă pitorescul general 
Zizi Cantacuzino, în urma unui cancer la stomac. În locul 


1. Corneliu Zelea Codreanu, Circulări şi manifeste, ed. cit., p. 9. 
2. Constantin Argetoianu, Însemnări zilnice, vol. III, ed. cit., 


p. 24. 

bătrânului aristocrat, Codreanu l-a numit ca președinte 
al partidului Totul pentru Țară pe un inginer silvic, Gheor- 
ghe Clime, comandant al Corpului muncitoresc legionar. 
Clime va fi inspirat încredere deopotrivă muncitorimii, micii 
funcţionărimi și ţărănimii. Cu Clime la conducerea parti- 
dului, Legiunea intra în faza cuceririi masive a muncitorimii. 
Să fi fost un semn că armata, în bună măsură, era deja de 
partea Căpitanului? 

Odată cu numirea lui Clime, s-a stabilit și că legătura 
cu regele îi era rezervată exclusiv Căpitanului. Se evitau 
astfel situaţii ca acelea în care Zizi Cantacuzino trimisese 
scrisori furibunde regelui, făcuse declaraţii hazardate sau 
implicase public Garda de Fier în conflictul dintre rege și 
principele Nicolae. Comandanții de cuiburi au fost instruiți 
să respecte toate îngrădirile impuse de guvern, să inven- 
teze forme noi de propagandă electorală și să sperie din nou 
autorităţile cu ordinea cazonă de care erau capabili legio- 
narii. Campania se făcea din om în om. Rude, familii, prie- 
teni, vecini, cunoscuți, colegi de serviciu erau convinși să 
voteze cu partidul Totul pentru Țară. În sate, legionarii 
se adunau unii în alţii, ca în formaţiile militare romane 
numite „țestoase“, ca să evite încăierarea cu propagandiștii 
electorali ai altor partide. Marșurile fiind interzise, promo- 
vau ideile partidului străbătând județele pe motociclete. 
Participau în număr mare la liturghii duminicale, și simpla 
lor prezenţă era o invitaţie la vot. Ţineau discursuri în 
casele sau în grădinile simpatizanţilor. Se retrăgeau de 
îndată ce li se interzicea accesul într-un loc anume. Organi- 
zau baluri studențești, iar în fabrici răspândeau foi volante 
cu imaginea unor muncitori care își duceau sculele de 
lucru într-o mână în timp ce, cu cealaltă, își dădeau salutul 
legionar. Căpitanul captase imaginaţia populară într-atât 
încât unora li se părea că îl văzuseră călare pe un cal alb 
şi înconjurat de flăcări, alţii și-l închipuiau cu un bici în 

mână fugărindu-i pe evrei, alţii se temeau să nu cumva 
să fie împușcat. 

Un singur incident mai grav s-a semnalat în judeţul 
Prahova, unde prefectul era cunoscut pentru „samavolnicie 
şi mișelie omenească“: un primar îl pălmuise pe un coman- 
dant legionar. Potrivit ordinelor primite, legionarul nu ripos- 
tase. Impresionat de ascultarea și purtarea lui și informat 
despre alte abuzuri ale primarului, Codreanu le-a ordonat 
comandanților locali de cuiburi „să ceară satisfacție și să 
spele ofensa în timpul cel mai scurt, prin orice mijloace 
vor crede de cuviință“, iar sancţiunea trebuia aplicată „cu 
orice risc, chiar cu acela de a pierde alegerile la Prahova, 
şi chiar cu acela de a le pierde în toată ţara“!. Nu se știe ce 
s-a întâmplat cu primarul, dar partidul Totul pentru Ţară 
era departe de a pierde alegerile. Atitudinea legionarilor 
contrasta acum cu obișnuitele păruieli, ciomăgeli, bălăcă- 
reli și cu restul violențelor la care se dedau partidele poli- 
tice în preajma alegerilor, încât reușea să atragă tot mai 
mulți simpatizanți. 

Pe 26 noiembrie 1937, Codreanu a semnat un pact de 
neagresiune cu național-ţărănistul Iuliu Maniu și cu libe- 
ralul germanofil Gheorghe Brătianu, liderul unei facțiuni 
disidente din Partidul Naţional Liberal. Ca să explice 
gestul său atât legionarilor din toată țara, destul de nedu- 
meriţi, cât şi opiniei publice, Zelea Codreanu a convocat o 
conferință de presă în care a definit mai clar termenii pac- 
tului semnat. Atât în politica externă, cât și în politica 
internă, se delimita de Maniu spunând că părerile lui erau 
„exact contrarii“: el, Codreanu, era împotriva marilor demo- 
craţii ale Occidentului, împotriva Micii Înţelegeri și a 
înțelegerii balcanice, și nu avea încredere în Societatea 
Naţiunilor. În schimb, se declara pentru o politică externă 
alături de Italia și Germania și împotriva comunismului. 


1. Corneliu Zelea Codreanu, Circulări şi manifeste, ed. cit., p. 208. 

„În 48 de ore după biruința Mișcării Legionare, România 
va avea o alianță cu Roma și Berlinul, intrând astfel în 
linia misiunii sale istorice în lume: apărătoarea Crucii, a 
culturii și a civilizaţiei creștine“, le-a spus el ziariştilor. În 
privinţa politicii interne, se declara împotriva democraţiei, 
dar și a dictaturii. Ziariștii vor fi ridicat din sprâncene, pri- 
vindu-l cu prefăcut interes. Ei bine, a continuat Căpitanul, 
„sub aurora dimineţii se naște un alt sistem, nou, neîntâl- 
nit până acum. Pentru acela sunt eu.“ Nu le-a spus cum 
se numea noul sistem. În cartea sa Pentru legionari definea 
însă noul sistem de guvernare ca nefiind nici dictatură, nici 
democraţie, ci un sistem politic bazat pe o așa-numită „ecu- 
menicitate națională“, o conștiință colectivă de „unanimă 
iluminaţie“. Conducătorul acestui regim ar fi fost „expre- 
sia unei stări de spirit nevăzute“2. Să fi fost, oare, adevărat 
că bătrânul Ion Zelea Codreanu și Iridenta, fiica sa și soția 
lui Moţa, cuprinși de delir mistic, visau la instaurarea unei 
dinastii a Codrenilor și într-acolo ar fi vrut să-l împingă și 
pe Căpitan? Ziariștii nu au primit prea multe răspunsuri. 
În privinţa promisiunilor făcute de Maniu, al cărui partid 
declara că voia să le aducă românilor justiţie și toleranță, 
Codreanu s-a delimitat din nou de țărăniști propunând 
formula „justiție fără toleranță“, pentru că „nu există nici 
o justiție care să ne oblige a împărți drepturile noastre de 
stăpânire și conducere a Ţării cu jidanii“. La final, a avut 
un cuvânt pentru fostul ministru de externe Nicolae Titu- 
lescu, pe care îl considera autorul moral al persecuțiilor 
din 1933 și prieten al comuniștilor: „Întreaga tinerime se 
va prezenta în judeţele în care va candida și se va opune din 
toate puterile la reintrarea acestui om în politica internă 


1. Corneliu Zelea Codreanu, Circulări și manifeste, ed. cit., 
p. 210. 

2. Corneliu Zelea Codreanu, Pentru legionari, ed. cit., p. 255. 

3. Vezi Petre Pandrea, Garda de Fier, ed. cit., p. 237-238. 

a Ţării. Cu dl Titulescu nu putem încheia decât un pact 
de agresiune“!. Ştiute fiind rezultatele de până atunci ale 
Legiunii în materie de „agresiune“, o astfel de declaraţie 
putea fi interpretată nu numai ca o instigare la violență, 
ci și ca o amenințare cu moartea. Impresia pe care o vor 
fi lăsat aceste declaraţii era că se pregătea o înfruntare 
decisivă și că cele „trei firi de dictatori“, cum îi caracteriza 
Alexandru Vaida Voevod pe Carol II, Maniu și Codreanu, 
își revendicau conducerea țării folosindu-se fiecare de 
repertoriul propriu: regele invoca reforme democratice, 
Maniu — modelul constituționalismului englez şi morala 
creştină, Codreanu -statul legionar, „nebulos, mistic, 
dictatoric“2. 


1. Corneliu Zelea Codreanu, Circulări şi manifeste, ed. cit., 


p. 211. 
2. Alexandru Vaida Voevod, op. cit., vol. II, p. 250. 


„Un vânt de nebunie suflă pretutindeni“ 


Pe strada Lăstărișului din nordul capitalei se ajunge, 
în zilele noastre, fie din bulevardul Gloriei, fie din strada 
Străbună. O altă stradă apropiată se numește Triumfului. 
Ca într-un salt într-o versiune comprimată toponimic a 
istoriei, apare, ascunsă printre blocuri cu zece etaje și vop- 
sită în alb și ocru, clădirea numită cândva Casa Verde. A 
fost cumpărată la licitaţie cu ani în urmă, iar în curtea ei, 
Partidul Social Democrat, moștenitorul Partidului Comu- 
nist, și-a construit un sediu de sector. Pe vremea când legio- 
narii lucrau la ridicarea ei, strada era un drum de țară în 
care căruțele cu materiale de construcţie își împotmoleau 
roţile și cu greu mai puteau fi urnite din loc. Cum, pe atunci, 
casele joase și modeste din jur erau umbrite de ulmi, strada 
se chema strada Ulmilor. Clădirea cu două etaje și mansardă 
se înălța semeață, dominând împrejurimile prin linii cla- 
sice şi aerisite, de conac boieresc, cu arcade și coloane albe 
la intrare. A fost deopotrivă sediu al Gărzii de Fier şi locu- 
ință a Căpitanului și a altor comandanți legionari. La parter, 
se afla un magazin unde se vindeau produse rezultate din 
activităţile negustorești, artizanale şi din grădinile de le- 
gume îngrijite de legionari. La primul etaj, un amfiteatru 
mare era destinat reuniunilor și evenimentelor festive, iar 
la etajul al doilea fuseseră amenajate birourile partidului 
Totul pentru Ţară. Personalul Casei Verzi și comandanții 

în trecere locuiau la mansardă. Casa avea și o capelă, iar 
rugăciunile se făceau adesea după texte compuse de Ion 
Zelea Codreanu. De undeva, dintr-o aripă a clădirii, vor fi 
răzbătut uneori chiote și glasuri de copii. Numărul lor 
creștea de la an la an. Cei mai mulți fie erau orfani, fie 
proveneau din familii sărace și se aciuaseră pe la casa 
cea mare, devenind copiii Legiunii. Doi comandanți 
legionari, Nicoleta Nicolescu şi Bartolomeu Livezeanu, le 
țineau loc de părinți. Codreanu și soţia lui au înfiat și ei o 
fetiță, pe nume Cătălina. Ducând o viață ascetică și spar- 
tană, Zelea Codreanu ţinea post negru cel puţin o dată pe 
săptămână, dormea puţin, se implica în toate muncile fizice, 
fie în tabere de muncă, fie la sediile Gărzii, avea program 
de rugăciune și meditaţie, impusese practica tăcerii, avea 
minime proprietăți personale. Părea să imite o viață de 
călugăr. Dacă era adevărat că legionarii din corpul de elită 
al organizaţiei dedicat lui Moţa și Marin se supuneau regulii 
celibatului!, atunci n-ar fi fost exclus ca și Zelea Codreanu, 
deşi căsătorit, să fi trăit cu soţia sa o așa-numită cununie 
albă, în afara relaţiilor sexuale. Explicând într-o scrisoare 
către un preot-profesor nedumerit de asocierea credinței 
creștine cu violența, care era poziția legionarilor față de 
Biserică, el invoca păcatul strămoșesc și realitatea războ- 
iului, spunând că legionarii tindeau către principiile de 
viață predicate de Biserică, dar nu se puteau ridica la înăl- 
țimea lor „pentru că trăim sub condamnare și sub piatra 
de moară a păcatelor noastre, ale lumii și ale moşi-stră- 
moşilor noștri. Recunoaștem că suntem păcătoşi: aceasta 
este atitudinea legionară față de Biserică“?. Explicaţia 
evita astfel o declaraţie tranșantă care ar fi implicat o măr- 
turie de credință ortodoxă, catolică sau protestantă. Ca 


1. Vezi Julius Evola, Naţionalism şi asceză, Fronde, Alba Iulia— 
Paris, 1998, p. 109. 
2. Corneliu Zelea Codreanu, Circulări și manifeste, ed. cit., p. 107. 

de atâtea alte ori, Codreanu nu se referea explicit la Bise- 
rica Ortodoxă, ci la Biserica „creştină“, iar concepţia lui 
despre povara păcatului (ca în Călătoria creștinului) avea 
mai curând afinități cu teologia protestantă a predestinării 
decât cu cea ortodoxă. Nici nu s-ar fi putut altfel, de vreme 
ce legionarii erau de confesiuni diferite, iar ambiția Căpita- 
nului era să pună bazele unei religii noi, de creştini renăs- 
cuţi, un fel de born again Christians. Astfel de încercări se 
mai făcuseră și, asemenea mișcării ecumenice, erau și un 
efect al industrializării, crizei economice și războiului. 

Pe 2 decembrie 1937, Codreanu aștepta la Casa Verde 
rezultatul alegerilor din ziua precedentă. De obicei a doua 
zi după scrutin se anunțau primele estimări. Și, în general, 
guvernul, adică partidul care organiza alegerile, le și 
câștiga. Oamenii politici cu experienţa îndelungată a 
alegerilor și a vieții parlamentare bănuiau că trebuia să 
se fi întâmplat ceva fără precedent care să justifice tăcerea 
guvernului. Până la urmă, rezultatele s-au aflat: guvernul 
Gheorghe Tătărescu pierduse alegerile, obţinând 35,92% 
din voturi. Partidul Naţional Ţărănesc se clasase pe locul 
al doilea, cu 20,40%, iar partidul Totul pentru Ţară urcase 
pe locul al treilea, cu 15,58% din voturi. Alianţa lui 
Octavian Goga cu A.C. Cuza, Partidul Naţional Creștin, 
câștigase 9,15% din voturi. Rezultatele inițiale ar fi fost 
însă puţin diferite: guvernul 32%, Garda (Totul pentru 
Țară) 22%, PNȚ 18%.1 

Iar dacă nu s-ar fi furat voturi, presupunea Constantin 
Argetoianu, scorul ar fi fost şi mai mare pentru legionari. 
Dar se furase „ca-n codru“, iar locuitorii mai multor sate 
fuseseră împiedicaţi să voteze. „S-a bătut, s-a sechestrat și 
s-a omorât. La Orhei, în Basarabia, din peste go ooo de 
alegători înscriși n-au votat nici 20 ooo. La București, între- 


1. Constantin Argetoianu, Însemnări zilnice, vol. III, ed. cit., 
p. 295. 


„UN VÂNT DE NEBUNIE SUFLĂ PRETUTINDENI“ 205 


gului personal al tramvaielor, bănuit de gardism, i s-au 
luat cărțile de alegător. La Sălaj s-au oprit 8 ooo de cărți 
de alegător... Să faci numai porcării și să nu ajungi la nici 
un rezultat e de neînchipuit“!, se mira ironic sfetnicul rege- 
lui. Gardiștii exultau de bucurie. Declaraţia publică a lui 
Codreanu la aflarea rezultatelor a fost scurtă și de un umor 
interpretabil: „Victoria este a noastră. În curând ea va fi 
complectă. Îndată de ce vom fi stăpâni pe ţară, vom pune 
pe toţi politicienii care au contribuit să aducă România în 
mizeria în care se află să construiască o autostradă de la 
București la Berlin!“2 Mulţi vor fi înțeles ad litteram ultima 
parte a declaraţiei și vor fi fost încântați să și-i închipuie 
pe politicieni asudând pe șantierul unei autostrăzi... Totuși, 
„autostrada de la București la Berlin“ era o afirmare a 
opțiunii lui Codreanu în materie de politică externă. 

Rezultatele alegerilor i-au confirmat regelui cele mai 
negre temeri, și singura soluție care-i mai rămăsese era 
să încredințeze formarea guvernului unei alianțe de națio- 
naliști cu speranța că va confisca astfel măcar o parte din 
ideile și electoratul Gărzii de Fier și le va folosi în favoarea 
sa. L-a însărcinat pe Octavian Goga cu formarea unui nou 
guvern. Ministru de interne a fost desemnat țărănistul 
Armand Călinescu, fost subsecretar de stat în minister și 
un aprig dușman al gardiștilor. Zelea Codreanu le-a sem- 
nalat legionarilor lipsa de loialitate a noului ministru față 
de propriul partid aflat acum în opoziţie. 

Primele măsuri luate de noul guvern i-au vizat pe evrei, 
în aceeași tentativă de a dezorienta electoratul antisemit 
al legionarilor, dar și pentru că atât Octavian Goga, cât și 
A.C. Cuza erau antisemiţi notorii și aveau în urmă o înde- 
lungată activitate politică naționalistă și filogermană vio- 
lent orientată împotriva evreilor. Sub lozinca „România 


1. Ibidem, p. 298. 
2. Ibidem, p. 299. 


206 MISTICA RUGĂCIUNII ȘI A REVOLVERULUI 


să fie a românilor“, s-au anulat licențele de funcționare a 
tuturor restaurantelor și tutungeriilor ținute de evrei, au 
fost suspendate ziarele conduse de români de origine evre- 
iască și s-a decretat că numai etnicii români aveau dreptul 
să fie jurnaliști, s-au închis editurile, teatrele și cinema- 
tografiele evreiești și a început revizuirea cetățeniei acordate 
evreilor după Primul Război Mondial. 

Drept urmare, evreii și-au retras banii depuși în bănci 
și i-au transferat în străinătate, şi-au vândut acțiunile 
deţinute la diferite întreprinderi românești, antrenând că- 
derea Bursei, și au alertat Societatea Naţiunilor și guver- 
nele occidentale în legătură cu politica nazistă a guvernului 
României. Grupuri de tineri spărgeau geamurile câte unei 
prăvălii evreiești, pe ușa unor restaurante apăruseră afișe 
care interziceau accesul evreilor, la berărie se striga „Afară, 
jidanii!“, la Facultăţile de Drept și de Medicină studenții 
îi luau la bătaie pe colegii lor evrei. „De când bestiile cuziste 
şi-au dat drumul, un vânt de nebunie suflă pretutindeni“, 
scria Constantin Argetoianu. Presa britanică și cea fran- 
ceză au criticat aspru politica din România, în timp ce verii 
reginei Maria îi atrăgeau atenţia că Anglia nu va mai fi la 
fel de binevoitoare ca în trecut faţă de România dacă fiul 
ei, regele, susținea guvernul antisemit Goga-Cuza. Pe căi 
diplomatice, lui Carol Il i se aducea aminte de tratatele sem- 
nate de România și de contribuţia Aliaților la configurarea 
granițelor ţării după război. 

Corneliu Zelea Codreanu a salutat însă măsurile guver- 
nului, urându-i să ducă la capăt politica pentru care milita 
şi Garda de Fier. Cum Goga și Cuza aveau nevoie de majo- 
ritate parlamentară ca să poată guverna, s-au convocat 
din nou alegeri. Codreanu pregătea o campanie electorală 
cu mesaj optimist către populaţie, chemând partidele la o 


1. Constantin Argetoianu, Însemnări zilnice, vol. IV, ed. cit., 
2002, p. 46. 

desfăşurare corectă a scrutinului. Legionarii au primit 
instrucţiuni să nu-și atace contracandidaţii, să nu-i vor- 
bească de rău sau să critice programele sau persoanele, li 
s-au interzis până și aluziile ironice, calomniile, insultele, 
chiar și micile răutăți. Alegătorii trebuiau să fie convinși 
să voteze partidul Totul pentru Ţară pentru principiile pe 
care le susţinea, și nu pentru că celelalte partide nu ar fi 
fost bune. Căpitanul a transmis ordine să fie înfiinţate în 
fiecare capitală de judeţ școli de pregătire a viitorilor pri- 
mari, iar în Bucureşti să se deschidă o școală de instruire 
a viitorilor prefecţi legionari, care, în momentul în care par- 
tidul ar fi câștigat alegerile, să știe cum să gospodărească 
localităţile și judeţele. În ţară, adversarii politici răspân- 
deau zvonuri că, odată ajunși la putere, legionarii ar con- 
fisca pământurile, ar desființa pensiile vârstnicilor, că erau 
de fapt comuniști, că el, Codreanu, ar fi plecat în străinătate 
pe banii celor care cotizaseră pentru partid... Aceste 
zvonuri alarmiste erau tipărite și trimise prin poștă ale- 
gătorilor sub semnătura „un grup de legionari“. Codreanu 
le-a cerut comandanților de cuiburi să înfiinţeze în fiecare 
judeţ un fel de poliţie locală care să urmărească și să 
demaște parcursul și pe autorii reali ai „uneltirilor“ și „mi- 
şeliilor“ electorale.! De asemenea, convins că avea să obțină 
un rezultat bun în alegeri, a format „comisiuni de studiu“ 
în diferite domenii, de la finanțe și comerţ, la resurse natu- 
rale, educaţie și constituție, un fel de guvern din umbră 
corespunzător ministerelor existente și care ar fi urmat să 
elaboreze ceea ce azi s-ar numi politici publice de guvernare. 

Curând însă, odată începută campania electorală, ata- 
curile cuziștilor asupra candidaţilor legionari s-au întețit. 
Așa cum prevăzuse şi sperase Carol II, naționaliștii anti- 
semiţi se luptau între ei. De data asta, cuziștii, fiind la 

guvernare, îi aveau de partea lor și pe jandarmi. Întruni- 
rile legionarilor erau interzise sau întrerupte, agenții elec- 
torali le erau sechestrați și bătuţi, un candidat din judeţul 
Neamţ și însoțitorii săi au fost atacați de lăncieri cuziști în 
uniforme albastre și au ajuns la spital în stare gravă, uni- 
tăţile de jandarmi au primit ordin să ia măsuri de suprave- 
ghere a gardiștilor, la Atelierele Griviţa din Bucureşti au 
fost concediaţi muncitorii simpatizanți ai Gărzii de Fier, 
câțiva ingineri au fost mutaţi în provincie, doi legionari 
au fost omorâţi de grupuri de cuziști înarmați, alți trei au 
fost răniţi, zeci de legionari au fost arestaţi, s-au înființat 
lagăre de internare provizorie pentru persoanele prinse 
că făceau propagandă electorală legionară în alte judeţe 
decât cele în care locuiau și au fost transportate cu trenul 
pe timp de noapte. Aducând la cunoștința legionarilor și a 
opiniei publice abuzurile guvernului, Codreanu le-a cerut 
gardiștilor să nu răspundă la provocări și să păstreze un 
„calm de neînvins“. Ştia că, la prima ripostă, partidul Totul 
pentru "Ţară ar fi fost dizolvat și scos de pe listele electorale. 
Ştia, de asemenea, că pe unii dintre camarazi îi îmbătase 
succesul din alegerile precedente, și se iscau certuri între 
cei care voiau să le răspundă cuziștilor cu aceeași monedă 
şi cei care înțelegeau să fie prudenţi. Aromânii, mai cu sea- 
mă, se dovedeau greu de ţinut în frâu. Legionarii mai vechi 
le-au atras atenţia că erau „nedisciplinați“ și Căpitanul îi 
tolerase doar pentru că avusese nevoie de ei. „Acum însă 
Mișcarea este destul de tare ca să se poată lipsi de ei.“1 
Până la urmă, Codreanu a recurs la strategia sa de 
bază: înșelarea orizontului de așteptare al adversarului. 
Și-a retras oamenii din campania electorală, a încetat 
orice fel de propagandă, a suspendat toate întrunirile cu 
scop electoral și a așteptat ziua alegerilor, învățându-i pe 

toţi cei care avuseseră de suferit până atunci să dea în 
judecată poliţia, jandarmii, guvernul. În rest, decretase 
retragere de pe toate fronturile campaniei electorale. Era 
şi un mod de a-i struni pe tinerii legionari, care abia ar fi 
așteptat să se ia la bătaie cu cuziștii. 

Peste câteva zile, Căpitanul a fost chemat, în taină, la 
rege. Audienţa ar fi durat peste o oră. Carol II l-ar fi între- 
bat care îi erau intenţiile și ce dorea. Nimic, Sire, ar fi răs- 
puns el, adăugând, ca și la precedenta lor întâlnire, că și 
dacă regele i-ar fi încredinţat formarea guvernului, nu ar 
fi primit, pentru că partidul lui nu era încă pregătit. Dar, 
i-a mai spus el regelui, guvernul Goga-Cuza care adusese 
anarhie și violenţă era o mare greșeală și trebuia schimbat 
de urgenţă. Garda de Fier ar fi acordat o perioadă de gra- 
ţie de trei ani unui guvern format de Vaida Voevod. Încân- 
tat, Carol ar fi spus: „Așa am să fac!“! 

Planul regelui era însă altul: printr-o lovitură de stat, 
a înlocuit în zilele următoare guvernul Goga-Cuza cu un 
guvern condus de patriarhul Miron Cristea, care să sanc- 
ționeze înscrierea preoţilor în Gardă, și format din toți 
premierii de până atunci în funcţii de miniștri fără porto- 
foliu. A declarat stare de asediu pe tot cuprinsul țării, a 
numit militari în funcţia de prefect, a suspendat Consti- 
tuția, a amânat alegerile pe termen nedefinit, a dizolvat 
partidele politice. Ziarele au fost drastic cenzurate, preo- 
ților, profesorilor și funcționarilor li s-a interzis să mai facă 
politică, inamovibilitatea magistraţilor a fost anulată. Pe 
21 februarie, a fost dată publicităţii o nouă Constituţie care 
prevedea, printre altele, că oamenii politici care nu puteau 
să facă dovada că fuseseră de trei generaţii naturalizaţi 
în România nu puteau fi numiţi miniștri. Cu atât mai puţin 
prim-miniștri. 


1. Constantin Argetoianu, Însemnări zilnice, vol. IV, ed. cit., 

În aceeași zi, conformându-se noilor legi, Codreanu a 
anunţat desființarea partidului Totul pentru Ţară, a tutu- 
ror gradelor și funcţiilor de partid, a sediilor, închiderea 
magazinelor și lichidarea cantinelor, restaurantelor și a 
comerțului legionar, trimiterea la casele lor a copiilor de 
la Casa Verde. „Generaţia noastră întreagă vede bine mă- 
nușa care i s-a aruncat“, scria el într-un comunicat către 
legionari. „Mănușa aruncată va rămâne însă jos. Noi refu- 
zăm s-o ridicăm. Ceasul biruinţei noastre încă n-a sunat.“! 
În ce-l privea, avea de gând să plece la Roma, ca să scrie 
un al doilea volum al cărții Pentru legionari şi să publice 
traducerea în italiană a primului volum. Ar fi fost o retra- 
gere strategică, în așteptarea unor semnale că armata era 
gata să preia puterea? Renunţa, cu adevărat, la luptă? 
Era convins că domnia lui Carol II se apropia de sfârșit? 
Cererea sa de pașaport avea să fie respinsă. Liberalii și 
mai ales țţărăniștii lui luliu Maniu protestau față de acţiu- 
nile regelui și față de noua Constituţie, pe care o socoteau 
ilegală. Într-o „circulară“, Maniu sfătuia populaţia să nu 
participe la plebiscitul prin care urma să fie adoptată. La 
rândul lui, Codreanu îi scria unuia dintre membrii guver- 
nului, fostul său susținător, Alexandru Vaida Voevod, adu- 
cându-i aminte de principiile cu care îi atrăsese în trecut 
pe tineri, de discursurile despre respectarea legilor și a 
Constituţiei, de acuzaţiile repetate că gardiștii ar fi plănuit 
o lovitură de stat. „Nu este proces al meu în care această 
formulă să nu fi apărut în toată amploarea și viclenia ei. 
Pentru ca după 10 ani de chinuri pe care le-aţi imprimat 
Gărzii și sufletului din mine să terminaţi prin a da Dvs. 
«lovitura de Stat». Prin a săvârși Dvs. delictul de care ne-aţi 
acuzat și chinuit pe nedrept.“2 Patetismul și încrâncenarea 


1. Corneliu Zelea Codreanu, Circulări şi manifeste, ed. cit., 

cu care trata Codreanu ideile politice îl făceau pe Vaida 
Voevod să-l considere inapt pentru abordările teoretice și 
pentru o înțelegere mai nuanțată a evenimentelor și a noii 
Constituţii. Se temea că misticismul îi luase minţile, iar 
tinerimea, cât și cei „cu creieri de copii“ căzuţi sub vraja 
metodelor codreniste nu mai știau să judece lucrurile decât 
în termenii acatistelor sau ai „Sfântului Antoniu de la 
Radna“! (aluzie la mânăstirea franciscană Maria Radna, 
din județul Arad, unde exista o alee străjuită de statui de 
sfinți occidentali, în frunte cu Sfântul Anton de Padova la 
care se ruga Zelea Codreanu). 

Plebiscitul a fost un succes: noua Constituţie a fost pro- 
mulgată și intra în vigoare, în timp ce Europa era în fierbere. 
De la Viena, de unde nu se mai transmiteau la radio decât 
ştiri oficiale, a venit vestea că Austria se proclamase stat 
al Reichului lui Hitler. Se aștepta intrarea Fiihrerului în 
țara sa de baștină. La Moscova, unde începuse marea epu- 
rare, Nikolai Ivanovici Buharin, unul dintre ideologii revo- 
luţiei bolșevice, fost conducător al studențimii comuniste, 
fusese executat prin împușcare din ordinul lui Stalin. La 
Paris era criză guvernamentală şi demonstrațiile de stradă 
nu mai conteneau. La Praga se dăduse ordin de mobilizare 
a armatei. 

Pe 15 martie 1938, Hitler și-a făcut intrarea triumfală 
în Viena, în dangăt de clopote, urale entuziaste și defilări 
militare. Se pregătea lichidarea evreilor și a comuniștilor. 
La București, regele avea în gând o nouă schimbare de 
guvern, iar cultele religioase primiseră ordin de la patriar- 
hul-prim-ministru să ţină slujbe pentru împăcarea sufle- 
telor și dezlegarea de jurăminte. Se aștepta prezenţa la 
biserică mai cu seamă a celor care depuseseră jurăminte 
față de organizaţii politice. Ministrul de interne, Armand 
Călinescu, nota în jurnal: „Garda va ridica din nou capul 

după cele întâmplate în Austria“! și, într-o audiență la rege, 
a expus ideea că, după anexarea Austriei, Hitler va privi 
către Cehoslovacia și apoi spre petrolul României și va 
avea nevoie de ajutor din interiorul ţării. Singurii pe care 
ar fi putut să conteze erau gardiștii. De aceea, ministrul 
propunea „lichidarea imediată a gardismului prin aresta- 
rea lui Codreanu și a tuturor fruntașilor“2. Era nevoie de 
un pretext. 

Oamenii lui Codreanu începuseră procedurile de desfiin- 
țare a restaurantelor, cantinelor și magazinelor legionare, 
strângeau bani să-și plătească creditorii, căutau soluţii 
să le găsească șomerilor lor noi locuri de muncă. Închiderea 
fără preaviz a două restaurante legionare din București, 
unde se făcuseră investiţii mari prin împrumuturi care 
acum trebuiau plătite de pe o zi pe alta, l-a determinat pe 
Corneliu Zelea Codreanu să i se adreseze unui alt ministru 
pe care îl socotise cândva reprezentantul cel mai de seamă 
al naţionalismului românesc, idolul tatălui său și cel care 
sprijinise pe vremuri revoltele antisemite ale studenților. 
Scriindu-i lui Nicolae Iorga, Codreanu îi amintea, ca și lui 
Vaida, de responsabilitatea morală față de mișcările națio- 
naliste și față de legionari, pe care îi încurajase și de care 
se folosise. lar acum, același lorga insista pe lângă rege 
să fie lichidată Garda de Fier, de care se plângea că fusese 
amenințat. Exasperat că istoricul își schimbase opțiunile 
politice și nu mai susținea cauza antisemitismului naționa- 
list, pe 15 martie 1938, Codreanu izbucnea într-o scrisoare 
privată: „Eu mă cobor în adâncul conștiinței mele și văd 
că mi-am apărat în 15 ani de luptă, la baionetă, Pământul 
ţării mele. În acest timp am primit lovituri. Îmi văd dușma- 
nii cu armele lor și mai ales trădătorii din mijlocul Naţiei 
noastre. Coboară-te și D-ta și spune-mi ce vezi?“ O a doua 

scrisoare avea să-l înfurie și mai tare pe Iorga: „Eşti un 
incorect! Eşti un necinstit sufletește! Datoria elementară 
a unui om corect este ca să se informeze și la omul pe care 
îl judecă, nu numai la agenții mincinoși ai D-lui Armand 
Călinescu (care lansaseră ieri pe piață că 6 echipe sub con- 
ducerea lui Alexandru Cantacuzino vor să-l omoare pe D-sa). 
Eu nu mă pot bate cu D-ta. N-am nici geniul, nici vârsta, 
nici condeiul, nici situaţia D-tale. N-am nimic. D-ta ai totul. 
Dar din adâncul unui suflet lovit şi nedreptăţit îți strig, 
și îți voi striga din adâncul gropii: Eşti un necinstit sufle- 
tește, care ţi-ai bătut joc pe nedrept de sufletele noastre 
nevinovate! Voi, care ne acuzaţi de violenţă, după ce aţi 
întrebuințat contra noastră cele mai mari violențe, împin- 
gându-ne la disperare şi păcat, voi, cărora dacă cineva v-ar 
fi dat numai o palmă, aţi fi reacţionat la fel cu mine, fără 
ca să mai fi trecut prin chinurile fizice și umilințele prin 
care am trecut noi, vouă, necinstiților sufletește, vă vom 
dovedi acum că nu vom reacţiona în nici un fel la toate pro- 
vocările voastre“l. 

Dar era prea târziu. lorga s-a prezentat cu scrisoarea 
la Parchet, unde a depus o plângere pentru ultragiu adus 
unui înalt demnitar. Era pretextul pe care îl aștepta minis- 
trul de interne. 


1. Ibidem, p. 268. 

“În primele zile ale lunii aprilie 1938, Siguranţa a orga- 
nizat descinderi la sediile Gărzii de Fier din capitală și 
din țară, s-au confiscat arhive, s-au făcut epurări în insti- 
tuţiile care aveau angajaţi legionari sau simpatizanți. S-au 
trimis ziarelor documente reale și documente falsificate. 
S-au folosit din nou actele publicate cu aproape doi ani în 
urmă de Stelescu. Sub acuzaţia de complot, au fost făcute 
în jur de 150 de arestări printre comandanții legionari. 
Nici unul nu a opus rezistenţă. Pe 17 aprilie, la Predeal, 
a fost arestat Codreanu, iar peste două zile a fost condam- 
nat la 6 luni de închisoare în procesul intentat de Nicolae 
Iorga. În jurnalul său, Armand Călinescu nota reușitele 
procesului: îndepărtarea și discreditarea lui Codreanu, o 
campanie de presă bine făcută, „libertate la proces pentru 
a nu crea legende. Când s-a observat tendința de schim- 
bare a atmosferei, am introdus cenzura și am difuzat rechizi- 
toriul“. Ministrul însuși fusese nevoit să scrie rechizitoriul, 
fiindcă procurorii înclinau către achitare.! Pe baza docu- 
mentelor confiscate la sediile organizaţiei, s-au făcut sute 
de arestări printre legionari. Tribunalele militare din toată 
țara instrumentau pe bandă rulantă procesele gardiștilor. 
Regele nota mulțumit în jurnal: „arestarea gardiștilor și 

hotărârea mea de a lua măsuri drastice pentru întremarea 
țării au făcut un excelent efect“!. La București, s-a deschis 
un nou dosar pe numele lui Corneliu Zelea Codreanu: era 
acuzat că ar fi pregătit un război civil înarmând populaţia, 
că se aflase în legătură cu o putere străină și că ar fi deţi- 
nut și publicat documente secrete.2 Urma să fie judecat 
pentru trădare. Aflat în închisoarea de la Jilava, l-a visat 
pe Moţa și s-a trezit exclamând: „Auzi, dragă Moţa, voiu 
fi judecat pentru trădare!“ Procesul s-a desfăşurat cu ușile 
închise între 23 și 26 mai 1938. Probabil la indicaţiile minis- 
trului Armand Călinescu, în presă s-a păstrat tăcere asu- 
pra audierilor, dar regele urmărea cu atenţie declaraţiile 
şi evenimentele. Pe 24 mai, într-o pagină de jurnal, părea 
chiar să-l admire pe Codreanu care se apăra în instanță, 
ducând „o dârză și bine chibzuită luptă“. A doua zi, regele 
se arăta nemulțumit de rechizitoriu: „actul de dare în jude- 
cată, slab, făcut cu lacune și acuzări uneori trase de păr“. 
În ciuda instrucţiunilor transmise de Căpitan legionarilor, 
în timpul procesului, judecătorii și alte oficialități au primit 
încontinuu scrisori de ameninţare. Reale sau contrafăcute, 
scrisorile de amenințare veneau în sprijinul Siguranţei, 
care infiltrase Garda de Fier cu agenți și informatori. Ori- 
cum, erau un bun pretext pentru guvem ca să pună în apli- 
care, timp de un an, articolul din Constituţie privitor la 
pedeapsa cu moartea. Ca toate procesele de până atunci, 
noul proces al lui Zelea Codreanu a fost un proces cu juraţi, 
iar pe lista apărării se înscriseseră peste 100 de martori, 
dintre care aproape un sfert erau militari. În jur de go de ofi- 
țeri activi de rang înalt: 10 colonei, 17 generali, un amiral 
voiau să depună mărturie în favoarea lui Codreanu. 


1. Carol II, Între datorie şi pasiune: însemnări zilnice, |, Editura 

Printre ei, generalul Virgil Bădulescu, fost director la liceul 
de la Mânăstirea Dealu.! Acuzatului i s-a adus la cunoș- 
tinţă decizia tribunalului militar în celula de la Jilava, în 
zorii zilei de 28 mai 1938: era condamnat la 10 ani de muncă 
silnică, șase luni de degradare civilă, 5 ooo de lei amendă 
şi 2 ooo de lei cheltuieli de judecată. Rămas singur, a 
deschis cartea de rugăciuni către Sfântul Anton de Padova, 
de care nu se despărţea niciodată, și a citit: „Fă ca să pri- 
mesc cu liniște orice trimite Dumnezeu, pricepând că este 
voinţa Lui“2. Mulţi, precum Constantin Argetoianu, devenit 
acum sfetnic oficial al regelui, socoteau procesul „un fals 
înscăunat“, căci oricine „citește dezbaterile, ordonanța de 
urmărire, răspunsul lui Zelea Codreanu, interogatoriile 
nu poate să nu fie de partea acuzatului și să nu-și dea seama 
de ridicolul acuzaţiei“?. Avocaţii au făcut cerere de recurs, 
în timp ce Codreanu rămânea în arest. 

Joia și duminica erau zile de vizită. lon Zelea Codreanu 
şi fiii Decebal și Horia se aflau și ei în închisori. Nu se știa 
mai nimic despre soarta lor. Femeile, mama, soția, soacra, 
fetița, îl vizitau periodic pe Căpitan, aducându-i alimente 
și schimburi. În timpul celor 15 minute reglementare cât 
dura vizita, îi dădeau vești despre mersul recursului, 
despre prieteni, căutau împreună soluții de mutare din 
Casa Verde, care urma să fie închisă. Fiecare mișcare le era 
supravegheată. În celula umedă şi întunecoasă de la închi- 
soarea Jilava, în așteptarea recursului, Codreanu suferea 
de frig și se lupta cu gândurile și cu deznădejdea. Scria, pe 
bucăţi de hârtie răzlețe, cu un creion bont, ce visa, ce mânca, 
ce îl durea, ce citea, la cine se gândea. Avea totuşi un 
regim de viață privilegiat față de alţi deţinuţi. De la șeful 

închisorii și până la gardieni, toţi îl tratau cu un respect 
aparte amestecat cu o teamă aproape religioasă. El își 
nota micile bucurii zilnice: apariția unui câine care i se 
strecurase sub pat, un cuib de vrăbii văzut printre gratii, 
o lăcustă pe care o hrănise cu apă îndulcită cu zahăr. 
Potrivit notiţelor sale din închisoare publicate ulterior, de 
câte ori adormea, avea un vis pe care apoi îl povestea în 
scris. „Mamaia“, cum îi spunea mamei lui, îi apărea ade- 
sea în vis. La fel, fetiţa înfiată, Cătălina, care avea 4 ani. 
În rest, citea Noul Testament. Tot citind, credea că a înțe- 
les rostul condamnării: Dumnezeu îi punea credinţa la încer- 
care. Odată împăcat cu acest gând, „se lasă liniștea asupra 
zbuciumului din suflet, cum se lasă seara liniștită la ţară 
peste sbuciumul, svârcolirile şi încordările lumii“!. În închi- 
soare, Codreanu făcea și un fel de exerciţii spirituale (urma 
modelul învățat încă din liceu și, foarte probabil, populara 
Imitaţiunea a lui Hristos, a lui Thomas a Kempis), închipu- 
indu-și, scenă cu scenă, ce va fi simţit lisus pe drumul de 
la casa lui Pilat la Locul Căpățânii. Suferinţa lui Hristos 
și scrisorile din pușcărie ale apostolului Pavel îl îmbăr- 
bătau. Credea că regăsește în ele ceva din suferința lui. 
După lectura epistolelor pauline, a scris câteva concluzii: 
socotea că societatea contemporană se numea creștină 
mai mult de formă decât era cu adevărat în profunzime, 
că omenirea suferise un proces de descreştinare, „cu mici 
svâcniri spre adâncuri“, că oamenii preferau mai mult lup- 
tele pentru putere cu semenii decât lupta cu propriile slă- 
biciuni și păcate, și că, spre deosebire de mișcările inițiate 
de Mussolini sau Hitler, mișcarea legionară ar fi fost dedi- 
cată, deși nu îndeajuns, biruinţei creștinismului în om. 
Avocaţii l-au anunţat că recursul a fost respins, dar că 
ei tipăreau o carte a procesului, după stenograme luate 


1. Corneliu Zelea Codreanu, Însemnări de la Jilava, ed. cit., 
p. 50. 

în secret în timpul audierilor, şi că aveau s-o răspândească 
pretutindeni, în ţară și în străinătate. Nu se ştie cum va 
fi primit Codreanu această veste. Se aștepta, poate, să fie 
eliberat mai devreme sau mai târziu. Avea motive să spere 
că domnia lui Carol se prăbușea curând și că generalii 
lui nu stăteau cu brațele în sân. Citind cartea avocaţilor, 
Constantin Argetoianu va nota în jurnal: „Citit volumul 
Adevărul în procesul lui Corneliu Z. Codreanu. [...] Cartea 
conţine 232 de pagini cu darea de seamă a procesului, după 
note stenografice. E îngrozitor! Acest proces e una dintre 
cele mai mari porcării ale secolului! Nici o acuzare nu stă 
în picioare şi capetele pentru care Codreanu a fost condam- 
nat sunt pur și simplu ridicole“. 

Regele a fost informat că Zelea Codreanu le-ar fi trans- 
mis mesaje legionarilor prin medicul care îl vizita periodic. 
Urma să fie mutat. Pe 19 iunie 1938, într-o duminică, a 
fost anunţat să-și facă bagajele. Avea să fie transportat la 
Doftana. Părăsea, „cu gândul aruncat în necunoscut“, 
celula în care fusese închis timp de două luni. După per- 
cheziţia corporală şi controlul bagajului — două geaman- 
tane legate într-o pătură -—, a fost luat în primire de un 
maior și un comisar de poliţie. Militarii se purtau cu el cu 
respectul acordat unui ofițer în trecere. A fost urcat într-un 
taxi. În faţă, o mașină cu agenţi de poliţie, în spate, un ca- 
mion cu jandarmi. Pe drum, vorbind cu maiorul care-l înso- 
țţea, Codreanu a aflat că urmaseră, cu 20 de ani în urmă, 
aceeași şcoală de ofițeri de infanterie de la Botoşani. Mași- 
nile au ieşit din Bucureşti, au ajuns la Ploiești, s-au îndrep- 
tat apoi spre Câmpina. Maiorul de lângă el ațipise. Codreanu 
ciulea urechile și scruta, de la fereastra mașinii, locurile 
prin care treceau și luminile aprinse în case înainte de 
ivirea zorilor. Toate simțurile i se trezeau și băga de seamă 


1. Constantin Argetoianu, Însemnări zilnice, vol. V, ed. cit., 
p. 274. 

cele mai mici detalii, ca și când ar fi făcut provizii de amin- 
tiri pentru mai târziu. Ploieștenii dormeau, străzile erau 
tăcute, iar el, la ieșirea din oraș, cum se lumina de ziuă, 
avea „gândul înfipt în nădejde“. Înregistra în memorie susu- 
rul liniștit al Prahovei, mașinile care au trecut peste un 
pod, primele case ale Câmpinei și niște femei mergând la 
târg cu coșerci pline. Apoi, din centrul orașului, mașinile 
au luat-o la dreapta, pe Valea Doftanei. Pe un deal, închisoa- 
rea arăta ca o cetate medievală. Toate aceste observaţii 
făcute pe drumul de la Jilava la Doftana erau exerciţii de 
memorie vizuală și control al minţii făcute cu vechiul său 
spirit cercetășesc întărit de instrucția militar-religioasă 
ulterioară. Se bucura de fiecare clipă de parcă s-ar fi insta- 
lat într-un prezent continuu. Privea verdeața și simțea lumi- 
na dimineţii ca pe o binecuvântare.! Transcrise în propoziții 
scurte, aceste senzații se numără printre puținele mărturii 
despre tehnicile de meditaţie pe care le practica Zelea Co- 
dreanu în lungile sale tăceri sau când se retrăgea în munți. 
În zilele noastre, s-ar numi, probabil, şedinţe de mindfulness, 
de liniștire a minţii asaltate de gânduri. Rugăciunea, tăce- 
rea și disciplina minţii îl ajutaseră totdeauna să-și stru- 
nească propriile porniri și să facă față acceselor de mânie 
înveșmântate profetic ale bătrânului Codreanu. 
Mașinile s-au oprit, a fost condus în clădirea închisorii, 
i s-a făcut o percheziție minuțioasă, i s-a confiscat pulove- 
rul verde, fiindcă la Doftana era interzisă culoarea verde, 
i s-a dat în schimb unul alb. A fost dus într-o celulă proas- 
păt văruită, înaltă, cu ferestruici așezate sus, spre tavan. 
Nu i se făcea o primire ostilă. Îl așteptau un pat de fier cu 
saltea de paie, o pernă, o pătură. În fața patului, două rogo- 
jini, o măsuţă și două scaune mici, de lemn. ] s-a adus la 
cunoștință că, deocamdată, avea voie să iasă zilnic în curtea 


1. Corneliu Zelea Codreanu, Însemnări de la Jilava, ed. cit., 
pp. 57-58. 

închisorii și să ia aer ori de câte ori simţea nevoia, dar, de 
îndată ce intra în vigoare condamnarea la muncă silnică, 
în primul an, urma să fie scos la aer doar o oră pe zi. Avea 
de asemenea voie să scrie acasă o dată pe săptămână. 
„Greu de tot“, şi-a spus el, „dar ne vom supune fără mur- 
mur“. Frazele consemnate îi erau din ce în ce mai scurte. 
Se ferea, pesemne, să nu atragă bănuieli din partea gardie- 
nilor. Se plimba prin curte, dormea, alunga un șoarece ivit 
în celulă, ațipea, sorbea câteva linguri de borș. La controlul 
medical, a rezultat că avea o infecţie la plămâni. Vestea l-a 
umplut de amărăciune. Se simțea atacat din toate părţile, 
iar acum era atacat și de microbi... Se consola spunându-și 
că „Dumnezeu vede și va răsplăti“!. Camarazii rămași în 
libertate așteptau doar un semn ca să ia cu asalt închi- 
soarea și să-l elibereze. Pentru ei, nu exista datorie mai 
sfântă decât să-și apere Căpitanul. Dar semnul nu venea. 
Probabil bolnav de plămâni, Codreanu ar fi negociat cu 
autorităţile să stea ascuns într-o casă de ţară în schimbul 
promisiunii că legionarii se vor abține de la orice violenţe? 

Anexarea Austriei de către Hitler îi dădea speranțe că 
oricum nu avea să mai treacă mult timp și nu numai că 
ar fi fost eliberat, dar ar fi și luptat alături de Germania 
şi Italia împotriva comunismului sovietic. Pentru rege, 
opţiunile erau mai puţin tranșante, deși politica lui extemă 
era cu totul alta decât a lui Codreanu: „legăturile cât mai 
strânse cu Franța și, îndeosebi, cu Anglia, fidelitate abso- 
lută aliaților noștri (adesea foarte greu) şi să nu ne lăsăm 
angajaţi niciodată într-un complex care să ne aducă, în 
mod automat, în conflict cu Germania...“3, scria Carol II 


1. Ibidem, p. 60. 

2. Lilly Marcou, Carol al II-lea al României: regele trădat, Ed. 
Corint, 2015, p. 325. 

3. Carol II, Însemnări zilnice: 1937-1951, vol. I, Ed. Scripta, 
București, 2001, p. 237. 

în jurnal. În turneul occidental din toamna aceea, în care 
era însoţit de fiul său, Mihai, regele s-a oprit pe 24 noiem- 
brie 1938 și la Berghof, refugiul din munţi al lui Hitler, 
aşa-numitul „cuib de vultur“ (Kehlsteinhaus). Fiihrerul 
voia să știe mai cu seamă care era poziția României faţă 
de Uniunea Sovietică. Regele a răspuns precaut că, deo- 
camdată, nu avea de gând să permită trecerea trupelor 
sovietice pe teritoriul țării. Au vorbit și despre condamna- 
rea lui Codreanu? În timp ce se afla încă la Berghof, regele 
a fost înștiințat că în țară reîncepuseră violenţe la Alba 
Iulia, la Reșița, în Bucovina, la Timișoara și că miniștrii 
primeau din nou scrisori de amenințare din partea Gărzii 
de Fier. Nu era limpede ce violențe erau provocate de comu- 
niști, ce ameninţări semnate în numele Gărzii trimiteau 
agenţii lui Armand Călinescu și ce acțiuni puneau la cale 
gardiștii care își pierduseră răbdarea și ar fi încălcat ori- 
când ordinul Căpitanului pentru a-l salva. În ziua în care 
Carol II a ajuns în România, pe 28 noiembrie, trei studenți 
legionari au tras focuri de revolver asupra rectorului Uni- 
versității din Cluj. Rectorul a scăpat cu viață, însă un agent 
de poliţie a fost ucis pe loc. 

Imediat, s-a luat decizia mutării lui Corneliu Zelea 
Codreanu la penitenciarul de la Râmnicu Sărat, unde se 
aflau închiși mai mulți comandanți legionari. Printre ei, 
Nicolae Constantinescu, lon Caranica, Doru Belimace (con- 
damnați pentru asasinarea lui I.G. Duca), Ion Caratănase, 
Iosif Bozântan, Ștefan Curcă, Ion Pele, Gr. Ion State, lon 
Atanasiu, Gavrilă Bogdan, Radu Vlad, Ștefan Georgescu, 
Ioan Trandafir (condamnaţi pentru uciderea lui Mihail 
Stelescu). 

Confruntat cu escaladarea violenţelor, regele avea de 
ales: ori se dădea bătut în lupta cu legionarii, ori lua măsuri 
drastice. 

În noaptea de 29 spre 3o noiembrie, gardiștii condam- 
naţi pentru asasinarea lui Duca și a lui Stelescu, împreună 


222 MISTICA RUGĂCIUNII ȘI A REVOLVERULUI 


cu Codreanu au fost suiți în două mașini, patru într-una 
şi zece în cealaltă, așezați pe bănci de lemn și legați de 
mâini și de picioare în așa fel încât să nu poată face nici o 
mișcare. Jandarmii care îi însoțeau stăteau în picioare, 
fiecare în spatele câte unui legionar, cu ștreanguri în mâini. 
Codreanu se afla în prima mașină. Era o noapte înghețată, 
de sfârșit de toamnă. Noaptea Sfântului Andrei, când 
țăranii credeau că morții neîmpăcaţi cutreierau lumea ca 
strigoi. Corneliu Zelea Codreanu împlinise 39 de ani. Jan- 
darmii și deţinuţii nu aveau voie să vorbească. Codreanu 
va fi simţit în spatele lui trupul masiv al jandarmului 
care răspundea de el. Era un bărbat de înălțimea lui, dar 
mult mai voinic. 

În dreptul pădurii Tâncăbești, la go de kilometri de Bucu- 
reşti, la ora 5 dimineaţa, unul dintre ofițerii care condu- 
ceau misiunea a aprins și a stins o lanternă de trei ori. Nu 
se întâmpla nimic. Atunci, mașinile s-au oprit, un ofițer a 
verificat dacă jandarmii executaseră ordinul conform con- 
semnului. În mașina cu cei zece deţinuţi ordinul fusese 
executat. Fuseseră sugrumaţi. În cealaltă mașină, Codreanu 
i-ar fi şoptit jandarmului din spatele lui: „Camarade, dă-mi 
voie să le vorbesc camarazilor mei“. Dar, în aceeași clipă, 
s-a auzit un ordin scrâșnit printre dinţi: „Executare!“ 

Mașinile au repornit, continuându-și drumul până la 
Jilava, unde s-au oprit în dreptul unei gropi proaspăt 
săpate. Cadavrele au fost scoase din mașini și așezate cu 
fața în jos. Legionarii au fost împușcați, ca să se simuleze 
evadarea de sub escortă. Trupurile le-au fost aruncate în 
groapa comună, au fost stropite cu acid sulfuric și apoi s-a 
turnat peste ele beton. După încheierea misiunii, jandarmii 
executanţi au fost plătiţi și trimiși în concediu.! În ediţii 
speciale de prânz, presa zilei publica versiunea oficială a 


E: Depoziţia jandarmului Sârbu, în Corneliu Zelea Codreanu, 
Însemnări de la Jilava, ed. cit., pp. 68-70. 

Ministerului de Interne: mașinile poliției ar fi fost atacate 
de indivizi înarmaţi, deținuții ar fi fugit de sub escortă și 
au fost împușcați. La radio, s-a citit comunicatul guver- 
nului din oră-n oră. După anunț, mulți dintre legionarii 
rămași în libertate au refuzat să creadă ce se scria în ziare 
şi se spunea la radio. Pentru ei, Căpitanul trăia. Pentru 
alţii, moartea lui a fost un semnal că, în sfârșit, se puteau 
dezlănțui, aşa cum le ordonase el însuși încă din 11 februa- 
rie 1938: „Camarazi, rog să nu se interpreteze greșit 
această Circulară, să nu se creadă că mi-e teamă de moarte. 
Şeful Legiunii râde de moarte și nu se păzeşte niciodată 
de ea. Fac această Circulară pentru că vreau să fiu răz- 
bunat. Așa cum v-a spus și organizat Moţa“. Cu doi ani în 
urmă, Moţa dăduse instrucțiuni ca, în cazul unei tentative 
de asasinat asupra șefilor Legiunii, gardiștii să lovească 
„atât de crunt în toți marii vinovaţi jidani ori jidăniţi, încât 
nu numai să îngrozească pe adversari, dar să constituie 
pentru istoria românească un avertisment care să răsune 
peste veacuri...“ 

Într-adevăr, răzbunarea legionarilor avea să însânge- 
reze țara în pragul dezmembrării României Mari şi al 
izbucnirii celui de al Doilea Război Mondial, după 10 ani 
în care se perindaseră la conducere peste 20 de guverne. 
Până la urmă, devorându-și sacerdotul, mistica rugăciunii 
și a revolverului a desfigurat chipul unei întregi generaţii. 


1. Corneliu Zelea Codreanu, Circulări și manifeste, p. 253. 


Corneliu Zelea Codreanu, o cronologie 


1899 


În 13 septembrie, se naște, la Iași, Corneliu Zelea Codreanu, 
primul copil al lui Ion și al Elizei Zelinski. 

Pedagogul francez Edmond Demolins înființează în Norman- 
dia școala cu internat Ecole des Roches, inspirat de cato- 
licismul social și de modelul Abbotsholme School, o școală 
britanică de formare a caracterului și învigorare fizică a 
noilor generaţii. Programa acestor școli va fi preluată de 
Liceul Militar de la Mânăstirea Dealu. 


1899-1907 N. lorga publică articole politice în care critică „civili- 


1901 


1902 


1903 


zaţia de împrumut“ după model occidental, dorită de libe- 
rali, e de părere că evreii români sunt sprijiniți din exterior 
(v. Cuvinte potrivite), scriind despre ei că ar trăi din „înșelă- 
ciune“, că ar fi vicleni și că ar corupe moravurile (v. Neamul 
Românesc, an ÎI, 5 iunie 1907). la naștere naționalismul 
democratic. 


Omul politic antisemit A.C. Cuza, nașul de botez al lui Cor- 
neliu Zelea Codreanu, e numit profesor de economie politică 
la Facultatea de Drept a Universităţii din lași. 

Familia Zelinski se mută la Huși, unde tatăl lui Corneliu 
Zelea Codreanu este profesor suplinitor de germană la Liceul 
Anastasie Panu. Între 1907 și 1908 este director. 


Ioan Zelinski face cerere de schimbare a numelui în actele 
de naştere și în toate actele civile anterioare, cerând și schim- 
barea numelui fiului său în Corneliu Zelea Codreanu. 

A.C. Cuza se apropie de mișcarea sămănătoristă al cărei 
principal teoretician era Nicolae Iorga. Atenţia ambilor se 

1904 


1905 


1906 


1907 


1908 


1909 


1910 


îndreaptă mai cu seamă spre românii din teritoriile aflate 
sub stăpânire străină. 

Hermann Lietz, pedagog și teolog german pasionat de edu- 
cația progresivă, înfiinţează în Germania Landerziehungs- 
heime fiir Jungen. 


Ministrul instrucţiunii publice, Spiru Haret, cere la un Con- 
gres al cadrelor didactice de la București ca „școala primară 
să fie o adevărată şcoală naţională sau să nu fie deloc. Școala 
să fie un mijloc de a prepara și a asigura fuziunea tuturor 
în același gând de iubire de țară, indiferent de origină“. 

În Imperiul Rus au loc revolte ale ţăranilor și greve ale mun- 
citorilor, înăbușite în sânge de regimul țarului Nicolae II 
căsătorit cu verișoara primară a reginei Maria, Alix de 
Hessa-Darmstadt. 


În ciuda opoziţiei liberalilor, Partidul Conservator adoptă o 
nouă lege a instrucţiunii publice, ce militariza școlile publice 
și private pentru a modela educaţia tinerilor în spirit milita- 
rist-conservator. 

În 10 mai apare primul număr al revistei Neamul românesc 
publicate de Nicolae Iorga. Începând cu lunaiunie, A.C. Cuza 
publică în paginile revistei articole puternic antisemite. Re- 
vista e condusă de ambii. 


În noiembrie, la Iași are loc o adunare naţionalist-antisemită, 
la care iau parte A.C. Cuza și N. Iorga. Gruparea naţionalist- 
democraţilor își deschide filiale la Iași și București. 


Apare în Anglia cartea generalului Robert Baden-Powell 
Scouting for Boys (Cercetașii), care va deveni un bestseller 
mondial și va avea o mare influență asupra lui Carol II și 
a lui Corneliu Zelea Codreanu. 


Se înființează Uniunea Evreilor Pământeni, care a avut un rol 
important în promovarea intereselor acestei comunități atât 
în raporturile cu statul român, cât și pe plan internațional. 


În 23-24 aprilie are loc Congresul de constituire a Partidului 
Naţionalist-Democrat (PND). Nicolae Iorga e personalitatea 
centrală a partidului numit Partidul lui Iorga. A.C. Cuza e 
copreședinte. Ion Zelea Codreanu este președintele filialei 
Huși a partidului. 


1912 

Izbucnește criza balcanică. A.C. Cuza înființează la Iași zia- 
rul Unirea, cu mottoul lui Iorga: „România a Românilor, 
numai a Românilor și a tuturor Românilor“, care va deveni 
ulterior România a Românilor. În Unirea publică articole 
și Ion Zelea Codreanu, și Corneliu Șumuleanu. 

În 4 iunie se înfiinţează, în clădirea fostei Mânăstiri Dealu, 
lângă Târgoviște, cel mai prestigios liceu militar de „edu- 
caţie națională“ al României. Liceul cultivă naționalismul 
mesianic axat pe cultul lui Mihai Viteazul. Corneliu Zelea 
Codreanu face parte din primele generaţii de elevi. 


1912-1913 Au loc războaiele balcanice în urma cărora România 


1913 


1914 


1915 


1916 


1917 


anexează sudul Dobrogei (Cadrilater) și începe colonizarea 
noului teritoriu cu aromâni. 


Demisia guvernului conservator condus de Titu Maiorescu, 
în 31 decembrie, duce la revenirea la putere a Partidului 
Naţional Liberal. 


Izbucnește Primul Război Mondial. Consiliul de Coroană 
de la Sinaia declară România neutră. 

Corneliu Zelea Codreanu urmează Liceul Militar de la Mâ- 
năstirea Dealu. 

Pe 10 octombrie urcă pe tronul României regele Ferdinand I. 


Apare traducerea în românește a cărții Scouting for Boys de 
Robert Baden-Powell. (Ministerul Instrucțiunii Publice tri- 
misese liceelor broșura intitulată Cercetașii încă din 1913.) 


În 14 august Consiliul de Coroană validează intrarea Româ- 
niei în război alături de puterile Antantei (Franța, Imperiul 
Britanic și Imperiul Rus). 

Corneliu Zelea Codreanu pleacă pe front, pe urmele tatălui 
său, aflat în Regimentul 25 infanterie. Dorinţa lui de a se 
înrola în armată e respinsă pentru că abia împlinise 17 ani. 
E nevoit să se întoarcă acasă, la Huși. 


În februarie are loc în Rusia lovitura de stat cunoscută sub 
numele „Revoluţia din Februarie“, prin care țarul Nicolae II 
este îndepărtat. Puterea va fi preluată de comuniștii conduși 
de Vladimir Ilici Lenin, după moartea familiei imperiale. 


1917-1918 Corneliu Zelea Codreanu urmează Școala Militară de 


Infanterie de la Botoșani, în contextul tulburărilor din 

1918 


1919 


1920 


Rusia și al încercării bolșevicilor de a păstra dominația 
rusească asupra Basarabiei. 


În Rusia, ţarul Nicolae II împreună cu familia sa sunt uciși 
de bolșevici. 

În aa noiembrie, se semnează armistițiul prin care ia sfârșit 
Primul Război Mondial între ţările Aliate (Franța, Anglia, 
SUA, Japonia, Italia, România, Serbia) și Puterile Centrale 
(Germania, Austro-Ungaria, Imperiul Otoman, Bulgaria). 
În decembrie, Transilvania, Basarabia şi Bucovina se unesc 
cu Regatul României. Pentru prima dată, românii din toate 
provinciile se regăsesc în granițele aceluiași stat. 


În pădurea Dobrina, lângă Huși, Corneliu Zelea Codreanu 
convoacă 20 de elevi de liceu, pe care vrea să-i instruiască 
în cazul în care bolșevicii ar ataca Hușiul. 

În septembrie, Corneliu Zelea Codreanu se înscrie la Uni- 
versitatea din lași, la Facultatea de Drept condusă de 
A.C. Cuza. 

În 28 iunie, se semnează Tratatul de la Versailles, prin care 
Germania este obligată să-și asume responsabilitatea răz- 
boiului și să plătească reparații de război statelor Aliate. 
În septembrie, Adolf Hitler se înscrie în Partidul Muncito- 
resc German (DAP) din Miinchen. 

Se înființează la București, sub patronajul reginei Maria, 
Asociaţia Creștină a Tinerilor din România, corespondent 
românesc al YMCA (Young Men's Christian Association), 
organizație britanico-americană de voluntari, care activase 
alături de Aliați în timpul războiului. 

În 0 decembrie, România semnează Tratatul de Pace cu 
Austria, inclusiv tratatul minorităților. Articolul 7 se referă 
în mod expres la evrei: „România se obligă a recunoaște ca 
supuși români, de plin drept și fără nici o formalitate, pe 
evreii locuind în țară pe teritoriile României și care nu se 
pot preleva de nici o altă naţionalitate“. Tratatul avea să fie 
ratificat de Parlamentul României la 26 septembrie 1920. 


În 10-a februarie, la Iași, Garda Conștiinţei Naţionale, 
condusă de muncitorul Constantin Pancu și de studentul 
Corneliu Zelea Codreanu, ocupă Regia Monopolurilor Sta- 
tului, ca să împiedice o grevă organizată de comuniști. 

În februarie, Partidul Muncitoresc German își schimbă nu- 
mele în Partidul Naţional Socialist al Muncitorilor Germani. 
În martie are loc o grevă la Atelierele CFR de la Nicolina. 
Codreanu și Pancu încep organizarea muncitorilor în sin- 
dicate naționale și se gândesc la înființarea unui partid anti- 
comunist bazat pe „socialismul național-creștin“. 

În 4 iunie, se semnează Tratatul de la Trianon, prin care se 
stabilesc granițele Ungariei cu statele vecine, după dezmem- 
brarea Austro-Ungariei. 

Senatul Universității din lași decide deschiderea cursurilor 
fără preoți și fără serviciu religios. Împreună cu un grup 
de studenți, Codreanu se împotrivește deciziei. Au loc cioc- 
niri între studenţi. Se revine asupra deciziei, dar violențele 
continuă cu atacarea sediilor unor redacţii și tipografii, arde- 
rea demonstrativă a ziarelor considerate „jidănite“ și hărțui- 
rea studenţilor evrei consideraţi vinovaţi pentru răspândirea 
ideilor bolșevice. 


În iunie, Senatul Universităţii votează eliminarea lui Corne- 
liu Zelea Codreanu din Universitate, ca urmare a acțiunilor 
violente repetate la care luase parte. Consiliul Facultăţii 
de Drept, condusă de A.C. Cuza, se opune acestei decizii, 
permițându-i lui Codreanu continuarea studiilor. 

Corneliu Zelea Codreanu îndeplinește serviciul militar în 
cadrul Regimentului 25 infanterie. 


Apare revista bilunară Apărarea Naţională, în care sunt 
publicate articole virulent antisemite semnate de A.C. Cuza 
și Nicolae Paulescu. 

În 26 aprilie, se semnează la Rapallo, în Italia, o convenție 
de cooperare şi normalizare a relaţiilor între Germania 
(Republica de la Weimar) și Uniunea Sovietică (stat rezultat 
în urma revoluţiei bolșevice). 

În 21 mai, studenţii cuziști din Facultăţile de Drept și Medi- 
cină înfiinţează Asociaţia Studenţilor Români Creștini. 
Corneliu și lon Zelea Codreanu instigă studenți și elevi la 
acțiuni împotriva reprezentațiilor în idiș ale trupelor de tea- 
tru evreiești, la Huși, Vaslui, Bârlad, Botoșani, Pașcani etc., 
unde tinerii pătrund în sălile de spectacol și îi atacă pe actori. 
Corneliu Zelea Codreanu se înscrie la Universitatea din 

Berlin. Face, cu această ocazie, prima sa călătorie în străi- 
nătate. Locuiește la Berlin și la Jena. 

În 22-29 octombrie, în Italia, un așa-numit „marș asupra 
Romei“ îi aduce la putere pe Benito Mussolini și partidul 
său fascist. 

În 22 noiembrie, ziarul New York Times publică primul por- 
tret politic al lui Hitler apărut în presa occidentală. Articolul 
este elogios, susținând că antisemitismul lui Hitler e non- 
violent și de fațadă, folosit propagandistic doar ca să-i atragă 
susținere politică în rândul germanilor. 

În 3—4 decembrie, la București, lași, Cernăuţi, au loc mani- 
festaţii studențești de stradă. În 10 decembrie, delegaţi din 
toate centrele universitare se adună la Bucureşti. Se cere 
respectarea principiului proporţionalităţii în privința numă- 
rului de studenți evrei. 

În 28 martie, regele Ferdinand promulgă noua Constituţie 
a României. Potrivit articolului 7, „deosebirea de credințe 
religioase și confesiuni, de origine etnică și de limbă nu consti- 
tuie în România o piedică spre a dobândi drepturile civile 
şi politice și a le exercita. Numai naturalizarea aseamănă 
pe străin cu românul pentru exercitarea drepturilor politice“. 
Uniunea Evreilor Pământeni își ia numele de Uniunea Evrei- 
lor Români înglobând și organizaţiile locale din Basarabia, 
Bucovina și Transilvania. 

Se înființează Liga Apărării Naţionale Creștine, condusă 
de A.C. Cuza și Nicolae Paulescu. 

Apare traducerea cărții Pilgrim's Progress (Călătoria crești- 
nului) de John Bunyan, se pregătește o nouă traducere a 
Bibliei, și sunt publicate alte traduceri din literatura 
creștină occidentală, în cadrul unei tentative de revigorare 
a ortodoxiei, inițiată de mișcarea de la biserica ortodoxă 
Cuibul cu Barză din București. În același an, în Ardeal, preo- 
tul ortodox Iosif Trifa înființează organizația Oastea Domnu- 
lui, de orientare neoprotestantă. 

În august-—septembrie, Corneliu Zelea Codreanu și lon Moţa 
pun la cale o răzbunare împotriva unor oameni politici și de 
afaceri evrei, pe care îi socotesc vinovaţi pentru înapoierea 
țării și situaţia grea a păturilor sociale defavorizate. 

In 8 octombrie, complotul este descoperit, iar Corneliu Zelea 
Codreanu și tovarășii săi sunt arestaţi și încarcerați la 
închisoarea Văcărești. 


În 29-30 martie, are loc procesul studenţilor acuzaţi de com- 
plot. La final, sunt achitaţi. 

Întors la Iași, Corneliu Zelea Codreanu adună un grup de 
studenţi cu care deschide la Ungheni, pe malul Prutului, o 
cărămidărie. Este prima tabără de muncă organizată de el. 
În 25 octombrie, după câteva luni de tensiuni în raporturile 
cu autoritățile locale, Corneliu Zelea Codreanu îl împușcă 
mortal pe prefectul Constantin Manciu și rănește doi poli- 
țiști. Este arestat și dus la închisoarea Galata. Din pricina 
agitaţiei naționaliste pe care o stârneşte arestarea lui, 
procesul este strămutat de la Iași la Focșani și de la Focșani 
la Turnu Severin. 


În 26 mai, în urma procesului de la Turnu Severin, la care 
se primesc 19 300 de înscrieri de apărători din toată ţara, 
Corneliu Zelea Codreanu este achitat. 

În 14 iulie, Corneliu Zelea Codreanu se căsătorește la Focșani 
cu Elena Ilinoiu, fiica unui ceferist din Iași, în cadrul unei 
mari serbări publice. 

Apare primul volum din autobiografia lui Hitler, Mein Kampf, 
carte scrisă în închisoare, în urma unei tentative de lovitură 
de stat. Va deveni biblia naţional-socialismului. 

Din septembrie Corneliu Zelea Codreanu şi soția sa pleacă 
la Grenoble, unde Codreanu urmează să-și dea doctoratul în 
Drept. Vor reveni în ţară în 1927. 


Are loc la Praga cel de al optulea festival al mișcării de tine- 
ret panslave pentru educaţie fizică și patriotică numite Sokol 
(șoim). Celula de bază a Sokolurilor, apărute spre sfârșitul 
secolului al XIX-lea, este cuibul. 

În decembrie, principele Carol, moștenitorul coroanei, renun- 
ță la tron și rămâne în străinătate alături de o evreică bote- 
zată, Elena Lupescu. 


În 24 iunie, Corneliu Zelea Codreanu înființează Legiunea 
Arhanghelului Mihail, organizaţie naționalistă antisemită 
și antidemocratică. 

În 2o iulie, moare regele Ferdinand. Nepotul său, Mihai I, în 
vârstă de 6 ani, devine regele României. 

In 1 august, apare primul număr al revistei bilunare legio- 
nare Pământul strămoșesc. 


Corneliu Zelea Codreanu și legionarii serbează ziua Arhan- 
ghelilor Mihail și Gavril la cărămidăria de la Ungheni, unde 
au de gând să construiască prima universitate antisemită 
din Europa. 


În 12 aprilie, Corneliu Zelea Codreanu înființează Garda 
de Fier, organizația politică a Legiunii. 

În 8 iunie, principele moștenitor Carol se întoarce în ţară 
și devine regele României. 

În 13 iunie, țărănistul Iuliu Maniu devine prim-ministru 
pentru câteva luni. Corneliu Zelea Codreanu și lon Moța 
se mută de la Iași la București. 


În aa ianuarie, ministrul de interne Ion Mihalache scoate 
Garda de Fier în afara legii. În urma solidarizării cu un aro- 
mân care trăsese asupra unui membru al guvernului, Cor- 
neliu Zelea Codreanu este arestat. Va fi eliberat peste 4 luni. 
După eliberare, strânge legăturile cu aromânii din București 
și din Cadrilater. 

În vara acestui an, Gruparea Corneliu Codreanu participă 
la alegeri și Codreanu este ales deputat de Neamţ. 


În go ianuarie, Hitler devine cancelar al Germaniei. 

În martie, în timpul guvernării lorga-Argetoianu, Garda 
de Fier este scoasă în afara legii. Totuși, legionarii participă 
la alegeri și reușesc să obțină 5 locuri de deputaţi. 

LANC, organizaţia lui A.C. Cuza, înființează unitățile para- 
militare „cămășile albastre“. Pe scena politică, Liga și Legiu- 
nea își dispută electoratul naţionalist și antisemit. 

Apare Cărticica șefului de cuib, manual de organizare a 
vieţii legionare, întocmit de Corneliu Zelea Codreanu. 

În mai, Corneliu Zelea Codreanu alcătuiește prima „echipă 
a morții“, grup de propagandă electorală format din legionari 
dispuși să înfrunte moartea pentru ideile Legiunii. În august, 
deschide șantierul de lucru de la Casa Verde, din nordul 
capitalei. 

În 10 decembrie, guvernul liberal condus de I.G. Duca 
dizolvă Garda de Fier, arestând câteva mii de legionari. 

În 29 decembrie, 1.G. Duca e asasinat pe peronul gării Sinaia 
de trei legionari (vor fi numiţi „nicadorii“). 

În 5 aprilie, Corneliu Zelea Codreanu se prezintă la procesul 
„nicadorilor“. Asasinii lui Duca sunt condamnaţi la muncă 
silnică pe viață. 

În 5 iunie, Corneliu Zelea Codreanu înfiinţează partidul 
Totul pentru "Țară, al cărui președinte este Gheorghe Canta- 
cuzino-Grănicerul, un veteran decorat în Primul Război 
Mondial. 

Corneliu Zelea Codreanu organizează tabere, marșuri, șan- 
tiere de muncă patriotică. Deschide tabăra de la Carmen 
Sylva (Eforie Sud). 

Corneliu Zelea Codreanu emite prima circulară privind înfiin- 
țarea comerțului legionar. Ministrul cultelor și patriarhul 
Miron Cristea trimit o adresă către toate eparhiile din țară, 
interzicându-le să accepte munca voluntară a legionarilor. 
În 6 decembrie, Corneliu Zelea Codreanu se retrage la Car- 
men Sylva (Eforie Sud) ca să-și scrie biografia, intitulată 
Pentru legionari. Va fi publicată în toamna anului 1936. 


În 16 iulie, e ucis în Spitalul Brâncovenesc Mihail Stelescu, 
fost comandant legionar, care înființase ziarul Cruciada 
românismului, în care Corneliu Zelea Codreanu era siste- 
matic atacat. Cei zece asasini se predau poliției. 


În noiembrie, Corneliu Zelea Codreanu aprobă plecarea unui 
grup de legionari condus de Ion Moţa în Spania, unde înce- 
puse războiul civil. lon Moţa și Vasile Marin vor fi uciși în 
război. 

În februarie, Corneliu Zelea Codreanu organizează funeralii 
naționale pentru Moţa și Marin, printr-un spectacol gran- 
dios desfășurat în capitală. 

Carol ÎI are o întrevedere secretă cu Corneliu Zelea Codreanu, 
în cadrul căreia regele i-ar fi oferit celui din urmă funcția 
de prim-ministru, cerându-i, în schimb, să-i încredinţeze 
lui conducerea Legiunii. Codreanu refuză. 

În 26 februarie, guvernul Gheorghe Tătărescu desființează 
căminele și cantinele studențești din toată ţara, iar pe 2 mar- 
tie se închid toate universităţile. 

În 25 noiembrie, în timpul campaniei electorale, Corneliu 
Zelea Codreanu, luliu Maniu și Gheorghe Brătianu încheie 
un pact de neagresiune. 

În urma alegerilor, partidul Totul pentru "Țară devine al 
treilea partid ca reprezentare parlamentară după liberali 
și ţărănişti. Obține 66 de mandate în parlament. Guvernul 
Tătărescu e demis. 


Carol II numește un guvern condus de Octavian Goga. 

În o februarie, Carol II cere demisia guvernului Goga, 
amână alegerile, suspendă Constituţia din 1923 și partidele 
politice. Peste două săptămâni, pe 24 februarie, e votată prin 
plebiscit o nouă Constituţie. Carol va înființa Frontul Renaș- 
terii Naţionale. 

În aa februarie, în circulara nr. 145, Corneliu Zelea Codreanu 
vorbește pentru prima dată de posibilitatea de a fi asasinat. 
În 22 februarie, Corneliu Zelea Codreanu desființează par- 
tidul Totul pentru Țară. 

Noul guvern e prezidat de patriarhul Miron Cristea. Între 
1928 și 1938, România a fost condusă de peste 20 de guverne. 
În 12 martie, Adolf Hitler anunţă anexarea Austriei de 
către Germania. 

În 26-29 martie, Codreanu îi trimite lui Nicolae Iorga două 
scrisori, protestând față de articolele scrise de Iorga în Nea- 
mul românesc, prin care istoricul condamna acțiunile legio- 
narilor. lorga înaintează scrisorile Parchetului. 

În 16-17 aprilie, din ordinul ministrului de interne Armand 
Călinescu, Corneliu Zelea Codreanu și comandanții legionari 
sunt arestați. 

În 13 noiembrie, Carol II, însoţit de fiul său, Mihai, pleacă 
într-un turneu la Londra și Paris. La întoarcere se opresc şi 
la Berghof, la reședința lui Hitler. Regele e înștiințat că în 
România au loc din nou tulburări, violențe și acțiuni antisemite. 
În 29-30 noiembrie, din ordinul lui Armand Călinescu, 
Corneliu Zelea Codreanu, „nicadorii“ (asasinii lui 1.G. Duca) 
şi „decemvirii“ (asasinii lui Mihail Stelescu) sunt transpor- 
taţi de la închisoarea Râmnicu Sărat la Jilava. La 3o km de 
București, cei 14 sunt strangulați, apoi împușcați și îngro- 
paţi într-o groapă comună. 

Ulterior, legionarii se vor răzbuna omorând 67 de persoa- 
ne, printre care Armand Calinescu, Nicolae Iorga și Virgil 
Madgearu. 


În septembrie, Carol II ordonă să fie uciși sute de legionari. 

Titlul acestei cărți, împrumutat din textul lui 
Emil Cioran Mon pays, rezumă cel mai bine 
vâltoarea anilor '30 în România, acea epocă a 
„martirilor sângeroși“ sau a „visătorilor san- 
ghinari“, întemeietori ai unei „mișcări crude, 
amestec de preistorie și profeție, de mistică a 
rugăciunii și a revolverului“. O epocă, spune 
Cioran, care „fusese întemeiată pe idei feroce“ 
și care „a dispărut în ferocitate“. 


Povestea lui Corneliu Zelea Codreanu nu poate 
fi înțeleasă în afara contextului istoric în care 
acesta a trăit, a oamenilor pe care i-a cunoscut, 
a şcolilor prin care a trecut, a experienţelor pe 
care le-a parcurs, a lecturilor care l-au format 
şi a unei Europe răvășite, aflate între două răz- 
boaie devastatoare și în căutarea unei speran- 
ţe de supravieţuire. Reconstituind chipul unei 
epoci care a amestecat religia cu politica și a 
sfârşit în sânge şi barbarie, această carte în- 
cearcă să-l redea pe Corneliu Zelea Codreanu 
trecutului şi istoriei. 

